
Pentru Vin Scully, 
cu multe multumiri 


Trăgeau spre zona de aterizare, ascunşi printre firele înalte 
ale ierbii-elefantului. Cinci dintre ei stăteau de jur-împrejurul 
elicopterului. 

— Hai, sus! Sus! Sus! le strigă cineva, de parcă oamenii 
trebuiau împinşi de la spate, amintindu-le că trăiau cele mai 
primejdioase clipe din viață. 

Vârtejul creat de elicea elicopterului înclina la pământ firele 
de iarbă împrăştia fumul de marcaj în toate direcţiile. Zgomotul 
era asurzitor în timp ce pilotul schimba viteza turbinei, 
pregătindu-se pentru o decolare rapidă. Soldații îi ajutară să 
urce în elicopter, iar aparatul işi luă imediat zborul, zăbovind pe 
pământ cât o libelulă pe apă. 

Zăreau marginea pădurii prin uşa din stânga în timp ce 
elicopterul se înălța în aer, începând apoi să se încline. Văzură 
atunci, printre copacii banian, gurile armelor de foc. 

— Lunetişti! strigă cineva, de parcă mitraliorul din dreptul uşii 
n-ar fi înțeles cu cine avea de-a face. 

Era o ambuscadă. Trei salve de foc, trei lunetişti. Aşteptaseră 
ca elicopterul să-şi ia zborul, căci era o țintă uşoară la 180 de 
metri înălțime. 

Soldatul ripostă, deschizând focul cu mitraliera M60 şi 
spulberând crestele copacilor cu o ploaie de gloanțe. Dar salvele 
lunetiştilor continuau fără încetare. Elicopterul nu era blindat, 
decizie luată la peste 14.500 de kilometri depărtare în favoarea 
vitezei şi a uşurinței de a fi manevrat, dar în defavoarea 
protecției. 

Un glonț lovi carcasa turbinei, amintindu-i unuia dintre 
oamenii aflați la bord zgomotul unei mingi de baseball aruncate 
pe capota unei maşini dintr-o parcare. O altă salvă spulberă 
geamul cabinei, nimerindu-i dintr-un singur foc pe pilot şi pe 
copilotul său. Pilotul muri pe loc, iar copilotul îşi încleştă mâinile 
la gât într-o încercare instinctivă, dar zadarnică, de a opri 
hemoragia. Aparatul începu să se rotească necontrolat în sensul 
acelor de ceasornic. Se îndepărta de copaci, îndreptându-se 
spre orezării. Oamenii din spate începură să tipe, neputincioşi. 
Cel căruia salvele de foc îi treziseră amintiri legate de baseball 
încerca să se orienteze. Lumea de afară se învârtea ametitor. Îşi 
ținea ochii atintiti asupra unui singur cuvânt gravat pe peretele 


din metal ce despărțea cabina pilotului de cală. Advance - era 
scris, litera A fiind străbătută de o bară transversală sub forma 
unei săgeți cu vârful îndreptat înainte. 

Nu-şi desprinse ochii de la cuvânt nici în momentul în care 
tipetele deveniră tot mai puternice, iar elicopterul incepu să 
piardă din altitudine. Şapte luni petrecute în misiuni de 
recunoaştere şi, acum, în operațiuni de scurtă durată. Ştia că nu 
avea cum să scape cu viață. Acesta era sfârşitul. 

— Țineţi-vă bine! Ţineţți-vă bine! strigă cineva, ca şi când cei 
de la bord ar fi avut vreo şansă să supraviețuiască impactului. Şi 
exploziei ce urma. Sau soldaților Viet Cong care aveau să îi 
atace înarmați cu macete. 

Era ultimul lucru pe care îl mai auzi. 

Pe când ceilalţi tipau înspăimântați, el rosti un nume în 
şoaptă: 

— Vibiana... 

Știa că nu o va mai vedea vreodată. 

— Vibiana... 

Elicopterul se prăbuşi într-o orezărie şi explodă în mii de 
bucăți. Câteva clipe mai târziu, combustibilul luă foc, mistuind în 
flăcări resturile aparatului şi răspândind văpăile pe suprafața 
apei. Un nor negru de fum se înălță în aer, marcând aria ca un 
indicator al zonei de aterizare. 

Lunetiştii îşi încărcară din nou armele, aşteptând venirea 
elicopterelor de salvare. 


Pe Bosch nu-l deranja întârzierea.  Priveliştea era 
spectaculoasă. Nu se aşeză pe canapeaua din sala de aşteptare. 
Stătea aproape lipit de geam şi admira priveliştea clădirilor ce 
se întindeau din centrul oraşului până spre Oceanul Pacific. Se 
afla la etajul al cincizeci şi nouălea din U.S. Bank Tower, iar 
Creighton îl făcea să aştepte, cum o făcuse întotdeauna, încă de 
când lucra la Parker Center, de unde vedea doar spatele clădirii 
primăriei. Creighton se mutase la doar cinci cvartale depărtare 
spre vest de clădirea Departamentului de Poliţie din Los 
Angeles, dar atinsese înălțimile semeţe ale zeilor financiari din 
oraş. 

Cu toate acestea, în ciuda priveliştii, Bosch nu înţelegea de ce 
companiile îşi făceau birourile în Bank Tower. Fiind cea mai 
înaltă clădire aflată la vest de Mississippi, fusese de două ori 
ţinta unor comploturi teroriste dejucate la timp. Bosch îşi 
imagina că toţi angajaţii care intrau în fiecare dimineaţă pe uşile 
de sticlă ale clădirii se simțeau copleşiţi de o stare generală de 
nelinişte, ce se împletea cu activităţile stresante ale muncii lor. 
Poate că o oarecare uşurare le-o oferea Wilshire Grand Center, 
un zgârie-nori din sticlă, cu vârful ascuţit, ce se înălța spre cer la 
câteva cvartale distanţă. Când va fi terminat, va purta probabil 
titulatura de cea mai înaltă clădire aflată la vest de Mississippi. 
Va deveni, probabil, şi ţinta atacurilor teroriste. 

Bosch profita de orice ocazie ca să privească oraşul de la 
înălţime. La începutul carierei sale de detectiv, pe când era 
foarte tânăr, accepta să lucreze în ture suplimentare pe post de 
cercetaş în elicopterele de recunoaştere ale departamentului, 
doar ca să zboare deasupra Los Angelesului şi să-şi amintească 
de întinderea lui aparent nemărginită. 

Îşi aţinti privirea asupra autostrăzii 110 şi văzu că era înţesată 
de maşini până în South Central. Observă, de asemenea, şi 
numărul heliporturilor aflate pe acoperişurile clădirilor ce i se 
întindeau la picioare. Elicopterul devenise acum mijlocul de 
transport al elitei. Auzise că şi unii dintre jucătorii bine plătiţi ai 
echipelor de baschet Lakers şi Clippers luau elicopterul ca să se 
antreneze pe arena din Staples Center. 


Geamul, suficient de gros, asigura o izolaţie fonică perfectă. 
Oraşul era învăluit în tăcere. Singurul lucru pe care îl auzea era 
glasul secretarei care oferea, la telefon, acelaşi răspuns: 

— Trident Security, cu ce pot să vă ajut? 

Privirea îi fu atrasă de o maşină de poliţie, care se îndrepta cu 
viteză spre sud, pe Figueroa Boulevard, spre districtul L.A. Live. 
Văzu cifrele 01 pictate mari pe capotă şi îşi dădu seama că 
maşina aparţinea Diviziei Centrale. Era însoţită de un elicopter 
al poliţiei din Los Angeles, care zbura la o altitudine mai mică 
decât etajul pe care se afla Bosch. Continua să-l privească 
atunci când o voce îi distrase atenţia: 

— Domnule Bosch? 

Când se întoarse, văzu o femeie stând în mijlocul sălii de 
aşteptare. Nu era secretara. 

— Eu sunt Gloria. Am vorbit la telefon, spuse ea. 

— Da, aşa e, răspunse Bosch. Asistenta domnului Creighton. 

— Da. Încântată de cunoştinţă. Puteţi intra acum. 

— Mă bucur. Încă puţin şi mă aruncam pe fereastră. 

Femeia nu schiţă nici măcar un zâmbet. Il conduse pe Bosch 
printr-o uşă ce dădea spre un hol străjuit de-o parte şi de alta de 
tablouri în acuarelă perfect aranjate pe pereţi. 

— Este sticlă rezistentă la impact, răspunse ea. Poate să 
reziste forţei unui uragan de categoria cinci. 

— E bine de ştiut, spuse Bosch. Am glumit, oricum. Şeful tău i- 
a făcut mereu pe oameni să aştepte - încă de când lucra ca 
director adjunct în cadrul departamentului de poliţie. 

— Serios? N-am observat să facă asta aici. 

Răspunsul ei îi părea absurd lui Bosch, de vreme ce îl invita să 
intre în biroul lui Creighton cu un sfert de oră întârziere. 

— Poate că a învăţat lecţia dintr-un manual de management 
pe când urca treptele ierarhiei, spuse el. „Lasă-i să aştepte, 
chiar dacă vin la timp!” Îți oferă controlul asupra lor, le dai de 
înţeles că eşti un om ocupat. 

— Nu cunosc filosofia oamenilor de afaceri. 

— Mai degrabă filosofia poliţiştilor. 

Intrară într-o anticameră mobilată cu două birouri - unul 
ocupat de un bărbat în vârstă de douăzeci şi ceva de ani, 
îmbrăcat la costum, iar celălalt gol, aparţinând, probabil, Gloriei. 
Trecură printre birouri şi se îndreptară spre o uşă. Tânăra o 
deschise şi se dădu apoi la o parte. 


— Poftiţi! îl invită ea. Doriţi o sticlă cu apă? 

— Nu, mulţumesc, răspunse Bosch. Nu mi-e sete. 

Intră într-o cameră şi mai spațioasă, cu un birou în stânga şi 
două canapele în dreapta, aşezate una în faţa celeilalte, 
despărțite de o măsuţă de cafea cu suprafaţa din sticlă. 
Creighton stătea la birou, conferind întâlnirii lor un caracter 
oficial. 

Trecuse mai bine de un deceniu de când Bosch îl văzuse 
ultima oară pe Creighton. Nu-şi mai amintea ocazia, dar bănuia 
că fusese o şedinţă cu membrii echipei de poliţie, unde 
Creighton îi informase despre bugetul alocat orelor suplimentare 
sau despre protocoalele de călătorie impuse de departament. Pe 
atunci, printre alte îndatoriri manageriale, Creighton se ocupa şi 
de contabilitate, stabilind bugetul departamentului. Era renumit 
pentru politica strictă pe care o impunea în cazul orelor 
suplimentare, cerând explicaţii detaliate pe borderouri verzi, 
supuse apoi aprobării forurilor superioare. Pentru că aceste 
aprobări, sau refuzuri, veneau de obicei după efectuarea orelor 
suplimentare de muncă, noul sistem era considerat drept o 
încercare de a-i descuraja pe poliţişti să mai lucreze peste 
program sau, şi mai rău, de a-i determina să facă ore 
suplimentare, pentru ca apoi să le anuleze autorizaţia sau să le 
transforme în ore de recuperare. Acest lucru îi adusese 
renumele lui Creighton de „Cretin”. 

Deşi, la scurt timp după aceea, părăsise departamentul în 
favoarea sectorului privat, borderourile „verzulii” erau încă de 
actualitate. Amprenta pe care o lăsase asupra departamentului 
nu amintea, aşadar, nici de o misiune riscantă de salvare, nici 
de un schimb de focuri şi nici de arestarea unui infractor 
periculos. Ci de instituirea borderourilor verzi pentru orele 
suplimentare de muncă. 

— Intră, Harry! spuse Creighton. la un loc! 

Bosch se îndreptă spre birou. Creighton era cu doar câţiva ani 
mai mare decât Harry, dar într-o formă de zile mari. Stătea la 
birou cu mâna întinsă. Purta un costum gri, făcut pe comandă. 
Afişa opulenţa prin toţi porii. Bosch îi strânse mâna şi se aşeză 
apoi în faţa lui. Nu se îmbrăcase la patru ace pentru această 
întrevedere. Purta nişte blugi albaştri, o cămaşă de aceeaşi 
culoare din denim şi o jachetă din catifea cord, în nuanțele 
cărbunelui, pe care o avea de cel puţin doisprezece ani. 


Costumele pe care le purtase în perioada când lucrase în cadrul 
departamentului de poliţie zăceau acum în dulap, învelite în 
plastic. Nu intenţionase să le „deranjeze” de la locul lor doar 
pentru întâlnirea cu „Cretinul”. 

— Ce faci, şefu'? îl întrebă el. 

— Nu mai sunt „şef”, răspunse Creighton râzând. Zilele alea 
au apus de mult. Spune-mi John! 

— John, atunci. 

— Îmi pare rău că te-am lăsat să aştepţi afară. Am vorbit la 
telefon cu un client şi clientul e mereu pe primul loc. Corect? 

— Sigur, nicio problemă. Am admirat priveliştea. 

Fereastra din spatele lui Creighton avea vedere în direcţie 
opusă, spre nord-est, oferind o privelişte spre Centrul Civic şi 
crestele înzăpezite ale munţilor din San Bernardino. Dar nu 
munţii erau motivul pentru care Creighton îşi alesese biroul, ci 
Centrul Civic, bănuia Bosch. De la biroul său, Creighton vedea 
turla primăriei, clădirea Administrativă a Poliţiei şi clădirea Los 
Angeles Times. Toate se aflau la picioarele sale. 

— E realmente spectaculos să vezi lumea din acest unghi, 
spuse Creighton. 

Încuviinţând, Bosch trecu la subiect. 

— Cu ce pot să te ajut... John? întrebă el. 

— În primul rând, îţi mulţumesc pentru că ai venit fără să ştii 
de ce te-am chemat. Gloria mi-a spus că te-a convins cu greu să 
vii. 

— Da, îmi pare rău să recunosc asta. Dar, cum i-am spus şi ei, 
nu mă interesează ofertele de muncă. Am deja de lucru. 

— Da, am auzit. În San Fernando. Dar lucrezi cu jumătate de 
normă, nu-i aşa? 

O spuse pe un ton uşor sardonic, iar Bosch îşi aminti o replică 
dintr-un film pe care îl văzuse cândva: „Dacă nu eşti poliţist, nu 
eşti nimic”!. Însemna, de asemenea, că - dacă lucrezi pentru un 
departament mic - eşti la fel de neînsemnat. 

— Îmi ocupă timpul suficient de mult, răspunse el. Mai lucrez 
şi pe cont propriu. Preiau anumite cazuri. 

— Toate cu recomandări, corect? întrebă Creighton. 

Bosch îl privi un timp în tăcere. 


1 Replică din filmul Blade Runner, regizat de Ridley Scott în 1982 (n.tr.). 


— Ar trebui să fiu impresionat pentru că m-ai verificat? 
întrebă în cele din urmă. Nu vreau să lucrez aici. Nu mă 
interesează salariul. Şi nici cazurile. 

— Vreau să te întreb ceva, Harry, spuse Creighton. Ştii cu ce 
ne ocupăm aici? 

Înainte de a-i răspunde, Bosch îşi aţinti privirea peste umărul 
bărbatului asupra munţilor din depărtare. 

— Ştiu că oferiţi un nivel înalt de securitate celor care şi-o 
permit, răspunse el. 

— Exact, rosti Creighton, ridicând trei degete de la mâna 
dreaptă în încercarea de a forma un trident, bănuia Bosch. 
Trident Security, continuă el. Companie specializată în 
securitatea financiară, tehnologică şi personală. Am înfiinţat 
sucursala din California acum zece ani. Avem birouri aici, în New 
York, şi în Boston, în Chicago, în Miami, în Londra şi în Frankfurt. 
Suntem pe cale să deschidem încă o sucursală la Istanbul. 
Suntem o companie mare, cu mii de clienţi şi numeroase 
legături în breasla noastră. 

— Mă bucur pentru voi, răspunse Bosch. 

Înainte de a se întâlni cu Creighton, petrecuse zece minute pe 
internet ca să afle câte ceva despre Trident. Compania, care 
oferea servicii de securitate de nivel înalt, fusese înfiinţată la 
New York, în 1996, de către Dennis Laughton, un magnat din 
industria navală, care fusese răpit şi răscumpărat în Filipine. 
Laughton angajase iniţial, ca pion principal, un fost comisar de 
poliţie din NYPD (New York Police Department) şi procedase apoi 
la fel în toate oraşele unde deschisese sucursale, cooptând de 
partea sa câte un ofiţer sau un comandant de rang înalt din 
departamentul local de poliţie, ca să promoveze imaginea 
companiei prin mass-media şi să-şi asigure cooperarea poliţiei 
locale, o condiţie indispensabilă pentru buna funcţionare a 
afacerii. Se zvonea că, în urmă cu zece ani, Laughton încercase 
să-l angajeze pe şeful poliţiei din Los Angeles, dar, pentru că 
acesta îi refuzase oferta, apelase la serviciile lui Creighton. 

— l-am explicat asistentei tale că nu vreau să lucrez cu 
Trident, spuse Bosch. Mi-a răspuns că nu e vorba despre asta. 
Ce-ar fi să-mi spui despre ce e vorba, ca să încheiem subiectul şi 
să ne vedem de treburile noastre? 

— Te asigur că nu-ți ofer de lucru în cadrul companiei noastre, 
răspunse Creighton. Ca să fiu sincer, trebuie să ne bucurăm de 


cooperarea şi respectul Departamentului de Poliţie din Los 
Angeles ca să rezolvăm problemele delicate în care sunt 
implicaţi clienţii noştri şi poliţia. Dacă te-am lua ca asociat la 
Trident, acest lucru ar putea fi o problemă. 

— Te referi la procesul meu. 

— Exact. 

Cu un an în urmă, Bosch fusese implicat într-un proces 
prelungit împotriva departamentului unde lucrase mai bine de 
treizeci de ani. Dăduse departamentul în judecată, deoarece 
considera că fusese obligat să iasă ilegal la pensie. Cazul îi 
atrăsese antipatia forurilor superioare. Nu părea să mai aibă 
vreo importanţă faptul că, în perioada cât purtase insigna, 
adusese în faţa justiţiei peste o sută de infractori. Litigiul se 
rezolvase în cele din urmă, dar forurile superioare din 
departament continuau să-l trateze cu ostilitate. 

— Aşadar, dacă m-ai coopta în echipa Tridentului, ai pune în 
pericol relaţiile cu poliţia din Los Angeles, spuse Bosch. Te 
înţeleg. Totuşi, ai nevoie de serviciile mele. Despre ce e vorba? 

Creighton încuviinţă. Era timpul să treacă la subiect. 

— Ai auzit de Whitney Vance? întrebă el. 

— Fireşte, răspunse Bosch, dând afirmativ din cap. 

— Este unul dintre clienţii noştri, continuă Creighton. Ca şi 
compania lui, Advance Engineering. 

— Whitney Vance trebuie să aibă vreo optzeci de ani. 

— Optzeci şi cinci, de fapt. Şi... 

Deschizând sertarul din mijloc al biroului său, Creighton 
scoase un document şi îl puse pe masă între ei. Era un cec, 
însoţit de un stat de plată. Pentru că nu purta ochelarii, Bosch 
nu reuşea să vadă suma sau celelalte detalii. 

— Vrea să îţi vorbească, încheie Creighton. 

— Despre ce anume? întrebă Bosch. 

— Nu ştiu. A spus că este o chestiune privată şi a insistat să 
discute cu tine. A spus că va detalia problema numai cu tine. A 
semnat acest cec în valoare de zece mii de dolari, bani care îţi 
aparţin dacă te duci la întâlnire, fie că vei accepta sau nu 
propunerea. 

Bosch nu ştia ce să spună. Deocamdată, nu avea probleme 
financiare, datorită soluționării procesului, dar depusese banii în 
câteva conturi de investiţie pe termen lung, menite să-i asigure 
bătrâneţea, asigurându-i o sumă substanţială şi fiicei sale. Ea 


mai avea încă doi ani de facultate, plus taxele de absolvire. 
Primise burse generoase, dar Bosch continua s-o ajute, aflându- 
se, pe termen scurt, într-un impas financiar. Cei zece mii de 
dolari picau, astfel, cum nu se poate mai bine. 

— Când şi unde va avea loc această întâlnire? întrebă în cele 
din urmă. 

— Mâine-dimineaţă, la ora 9.00, la locuinţa din Pasadena a 
domnului Vance, răspunse Creighton. Adresa o găseşti pe 
chitanţa cecului. Poate alegi vreo ţinută ceva mai elegantă. 

Ignorându-i ironia legată de alegerea sa vestimentară, Bosch 
îşi scoase ochelarii din buzunarul jachetei. Îi puse la ochi şi luă 
cecul. Era emis pe numele lui întreg - Hieronymus Bosch. 

O linie perforată străbătea partea de jos a cecului. Sub ea 
erau scrise locul şi ora întâlnirii, cât şi cuvintele: „Fără arme de 
foc”. Bosch împături cecul şi îl puse în buzunarul jachetei, 
scrutându-l cu privirea pe Creighton. 

— De aici, mă duc direct la bancă, spuse el. Depun cecul şi, 
dacă nu vor fi probleme, mâine mă voi duce la întâlnire. 

— Nu vor fi probleme, răspunse Creighton, cu un rânjet pe 
buze. 

Bosch încuviinţă. 

— Atunci, aşa rămâne, spuse apoi, ridicându-se în picioare. 

— Încă un lucru, Bosch, interveni Creighton. 

Nu-i scăpă faptul că fostul său şef îl „degradase” în doar zece 
minute, renunțând la familiaritatea numelui mic în favoarea 
tonului oficial impus de numele de familie. 

— Ce e? întrebă el. 

— Habar nu am ce intenţionează bătrânul să te roage, dar 
trebuie să ştii că îl protejez cu străşnicie, răspunse Creighton. 
Nu este doar un simplu client şi n-aş vrea să-i tragă cineva clapa 
în această etapă a vieţii sale. Indiferent de misiunea pe care ţi-o 
va încredința, vreau să mă ţii la curent cu fiecare pas pe care îl 
faci. 

— Să-i trag clapa? Dacă am înţeles bine, tu m-ai sunat, 
Creighton. Fraierul, în toată povestea asta, sunt eu. Şi n-am cum 
să-mi scot pârleala, indiferent cât mă plăteşte. 

— Te asigur că nu e deloc aşa. Singura ta „pârleală” este 
călătoria în Pasadena, pentru care tocmai ai primit zece mii de 
dolari. 


— Bine, spuse Bosch. Te cred pe cuvânt. Mă voi întâlni mâine 
cu bătrânul şi voi afla despre ce e vorba. Dar dacă devine 
clientul meu, atunci toată povestea asta va rămâne între mine şi 
el. Dacă Vance nu te implică în mod explicit, ieşi total din joc. 
Aşa lucrez eu. Indiferent cine este clientul. 

Bosch se îndreptă apoi spre uşă. Ajuns în prag, se întoarse 
spre Creighton. 

— Îţi mulţumesc pentru privelişte. 

Şi plecă, închizând uşa în urma lui. 

În drum spre ieşire, se opri la biroul secretarei, care îi validă 
tichetul de parcare. Voia să pună cheltuielile de parcare, în 
valoare de douăzeci de dolari, cât şi cele pentru serviciile de 
spălătorie auto pe statul de plată al lui Creighton. 

Proprietatea lui Vance se afla în San Rafael, lângă Clubul de 
Golf Annandale. Era un cartier exclusivist, înţesat de case şi 
proprietăţi vechi, transmise din generaţie în generaţie şi 
ascunse în spatele zidurilor din piatră şi gardurilor negre din fier. 
Era cu totul diferit faţă de Hollywood Hills, noua atracţie a 
bogătaşilor, care îşi lăsau pubelele de gunoi să zacă toată 
săptămâna pe stradă. Aici, nu vedeai case sau terenuri de 
vânzare. Trebuia să cunoşti pe cineva, sau poate chiar să te 
înrudeşti cu oamenii de aici, pentru a pătrunde în rândurile lor. 

Bosch parcă maşina lângă trotuar, cam la o sută de metri de 
poarta ce străjuia intrarea spre proprietatea lui Vance. Poarta 
era presărată cu vârfuri ascuţite, ascunse sub forma unor flori. 
Preţ de câteva clipe urmări cu privirea aleea ce se întindea 
dincolo de poartă, pierzându-se apoi şerpuitoare printre două 
dealuri verzi. Nu se vedea nici urmă de vreo clădire, nici măcar 
vreun garaj. Toate acestea erau bine ascunse de ochii curioşilor, 
în spatele reliefului, gardurilor din fier şi sistemelor de 
securitate. Dar Bosch ştia însă prea bine că Whitney Vance, în 
vârstă de optzeci şi cinci de ani, se afla undeva, dincolo de 
aceste dealuri zugrăvite în culorile opulenţei, şi îl aştepta cu un 
plan bine conturat în minte. Un plan care necesita un om aflat 
de cealaltă parte a porţilor cu vârfuri ascuţite. 

Bosch ajunsese cu douăzeci de minute mai devreme faţă de 
ora stabilită şi se hotărî ca, în răstimpul rămas, să recitească 
articolele pe care le găsise pe internet şi le descărcase pe 
laptop în dimineaţa aceea. 

Cunoştea, la fel ca majoritatea californienilor, aspecte 
generale din viaţa lui Whitney Vance. | se părea însă fascinant şi 
admirabil faptul că Vance era beneficiarul unei moşteniri 
imense, pe care reuşise s-o transforme într-o afacere şi mai 
prosperă. Era descendentul unei familii de mineri din Pasadena, 
aflată acum la cea de-a patra generaţie, cu rădăcini adânci în 
perioada goanei după aur din California. Zăcămintele aurifere îl 
atrăseseră în vest pe străbunicul lui Vance, dar nu pe ele se 
clădea averea familiei. Frustrat de goana după aur, străbunicul 
său pusese bazele primei operaţiuni de minerit la suprafaţă din 
Statele Unite, extrăgând tone de fier din minereurile aflate în 
comitatul San Bernardino. Bunicul lui Vance înființase cea de-a 
doua companie de minerit la suprafaţă, în ţinuturile sudice din 


comitatul Imperial, iar tatăl său încununase acest succes, 
înființând o oţelărie şi o uzină, ce se dovediseră salutare 
industriei aeronautice, aflată la începuturile existenţei sale. La 
vremea aceea, industria de aviaţie era apanajul lui Howard 
Hughes. Acesta îl cooptase pe Nelson Vance, mai întâi ca 
antreprenor, apoi ca partener de afaceri în multe acţiuni şi 
iniţiative aeronautice. Hughes avea să devină naşul singurului 
copil al lui Nelson Vance. 

Whitney Vance se născuse în 1931 şi pornise, încă de lao 
vârstă fragedă, să-şi croiască un drum unic în viaţă. Se 
înscrisese la Universitatea din California de Sud, ca să studieze 
regia şi producţia de film, dar renunţase în cele din urmă şi, 
îmbrăţişând tradiţia familiei, se transferase la Institutul de 
Tehnologie din Pasadena, şcoală pe care o urmase şi „unchiul 
Howard”. Hughes fusese cel care îl determinase pe tânărul 
Whitney să studieze ingineria aeronautică la Caltech. 

Aşa cum făcuseră şi înaintaşii familiei sale, Vance conferise 
afacerii lor noi dimensiuni, ajutând-o să atingă culmi tot mai 
înalte ale succesului, bazându-se întotdeauna pe produsul 
original al familiei sale: oţelul. Câştigase numeroase contracte 
guvernamentale pentru fabricarea pieselor de avioane şi 
înființase compania Advance Engineering, care deţinea multe 
dintre patentele acestora. Piesele de racord, folosite pentru 
alimentarea cu combustibil a avioanelor, fuseseră perfecţionate 
în oţelăria familiei şi erau folosite şi astăzi în toate aeroporturile 
din lume. Ferita extrasă din minereurile de fier prin operaţiunile 
de minerit ale familiei Vance fusese folosită în primele tentative 
de construcţie a aparatelor de zbor menite să evite detectarea 
prin radar. Aceste procedee fuseseră meticulos patentate şi 
protejate de către Vance şi, datorită lor, compania sa îşi 
asigurase participarea la dezvoltarea pe termen lung a 
tehnologiilor destinate evitării detectării avioanelor. Vance şi 
compania lui făceau parte din aşa-numitul complex militaro- 
industrial, iar războiul din Vietnam le crescuse exponențial 
valoarea. Toate misiunile întreprinse între sau în afara graniţelor 


Vietnamului  implicaseră, pe toată durata războiului, 
echipamente produse de Advance Engineering. Bosch îşi 
amintea sigla companiei - un A cu o săgeată la mijloc - 


imprimată pe pereţii din oţel ai tuturor elicopterelor în care 
zburase în Vietnam. 


O bătaie puternică în geam îl făcu să tresară. Ridicându-şi 
privirea, văzu uniforma unui ofiţer de patrulare din cadrul 
poliţiei din Pasadena, iar în oglinda retrovizoare zări maşina de 
poliţie, vopsită în alb şi negru, parcată în spatele lui. Articolele 
de pe internet îi captaseră atât de tare atenţia, încât nici nu o 
observase. 

Ca să deschidă fereastra, se văzu nevoit să pornească 
motorul maşinii sale Cherokee. Ştia prea bine despre ce era 
vorba. Un vehicul vechi de douăzeci şi doi de ani, care avea 
nevoie de un strat proaspăt de vopsea, parcat în faţa 
proprietăţii unei familii de vază, una dintre întemeietoarele 
statului California, constituia o activitate suspectă. Nu avea nicio 
importanţă faptul că maşina era proaspăt spălată sau că Bosch 
era îmbrăcat la patru ace, sacrificând un costum şi o cravată din 
învelitoarea lor din plastic. Poliţia reacţionase prompt, în mai 
puţin de cincisprezece minute, la prezenţa lui inoportună în 
cartierul exclusivist. 

— Îmi dau seama ce credeţi, domnule ofiţer, începu el. Dar 
am o întâlnire peste cinci minute şi... 

— Grozav! răspunse polițistul. Vreţi să ieşiţi din maşină? 

Bosch îl privi pentru o clipă. Văzu că pe plăcuţa de identificare 
de deasupra buzunarului de la piept stătea scris Cooper. 

— Glumiţi, nu-i aşa? întrebă el. 

— Nu, domnule, nu glumesc, răspunse Cooper. Vă rog să 
coborâţi din maşină! i 

Bosch trase adânc aer în piept, deschise portiera şi ieşi. Işi 
ridică mâinile la nivelul umerilor, spunând: 

— Sunt ofiţer de poliţie. 

Cooper se crispă pe loc, aşa cum îşi imaginase Bosch. 

— Nu sunt înarmat, spuse el iute. Pistolul meu este în 
torpedou. Îi era recunoscător lui Vance pentru mesajul scris pe 
chitanţa cecului prin care îi spusese să nu poarte arme la 
întâlnire. 

— Arătaţi-mi un act de identitate! îi ceru Cooper. 

Bosch îşi strecură cu grijă mâna în buzunarul interior al 
sacoului şi îşi scoase insigna şi legitimaţia. Cooper le studie cu 
atenţie. 

— Aici scrie că sunteţi ofiţer în rezervă, spuse apoi. 

— Da, răspunse Bosch. Lucrez cu jumătate de normă. 


— La 24 de kilometri depărtare de jurisdicţia dumneavoastră? 
Ce căutaţi aici, domnule detectiv Bosch? îşi continuă Cooper 
interogatoriul, înapoindu-i insigna şi legitimaţia. 

— Asta încercam să vă explic şi eu. Am o întâlnire - unde nu 
voi mai ajunge la timp din cauza dumneavoastră - cu domnul 
Vance, care locuieşte chiar aici, după cum cred că ştiţi, îi 
răspunse el, arătându-i poarta neagră. 

— Întâlnirea asta este în interes de serviciu? întrebă Cooper. 

— Nu este treaba dumneavoastră, răspunse Bosch. 

Continuară să se înfrunte un timp din priviri, fără să clipească. 
În cele din urmă, Bosch rupse tăcerea. 

— Domnul Vance mă aşteaptă. Obişnuit cum e cu 
punctualitatea, mă va întreba de ce-am întârziat şi nu voi ezita 
să-i răspund. Aveţi şi un prenume, domnule Cooper? 

— Da. „Du-te dracului”, aşa mă cheamă, răspunse el, clipind 
de această dată. Să aveţi o zi bună! continuă, întorcându-se şi 
pornind spre maşina de poliţie. 

— Vă mulţumesc, domnule ofiţer! strigă Bosch. 

Se urcă apoi la volan şi se îndepărtă de trotuar. Dacă maşina 
ar mai fi avut vlaga de odinioară, ar fi pornit în trombă, 
sfidându-l mândră pe Cooper. Dar bătrână cum era, reuşi doar 
să scoată o dâră de fum albastru din ţeava de eşapament. 

Opri maşina în faţa porţii proprietăţii Vance în dreptul camerei 
de luat vederi şi al interfonului. Îl întâmpină imediat o voce. 

— Da? 

Era glasul unui bărbat tânăr şi obositor de arogant. Bosch se 
aplecă pe geam şi vorbi tare, chiar dacă ştia că probabil nu era 
cazul s-o facă. 

— Sunt Harry Bosch şi am venit să-l văd pe domnul Vance. 
Am întâlnire. 

După câteva clipe, poarta începu să se ridice. 

— Mergi pe alee până la parcarea de lângă postul de 
securitate! îi spuse vocea. Domnul Sloan te va întâmpina acolo, 
în faţa detectorului de metale. Lasă armele şi aparatele de 
înregistrare în torpedoul maşinii! 

— Am înţeles, răspunse Bosch. 

— Hai, porneşte! 

Poarta se ridicase complet acum şi Bosch străbătu aleea 
pietruită, trecând printre nişte dealuri de smarald frumos 
îngrijite, până ajunse în faţa unui alt gard, străjuit de ghereta 


paznicilor. Măsurile de securitate cu garduri duble semănau cu 
cele din închisorile pe care Bosch le vizitase - având însă scopul 
de a împiedica accesul oamenilor înăuntru, nu de a le zădărnici 
încercările de evadare. 

Când se deschise şi cea de-a doua poartă, un paznic în 
uniformă ieşi dintr-o gheretă, direcţionându-l pe Bosch spre 
locul de parcare. Observă, în trecere, pe umărul paznicului, 
îmbrăcat într-o uniformă bleumarin, sigla companiei Trident 
Security. 

După ce îşi parcă maşina, Bosch primi instrucţiuni să-şi pună 
cheile, telefonul, ceasul şi cureaua într-o cuvă din plastic şi să 
treacă apoi printr-un detector de metale, precum cele din 
aeroporturi, sub supravegherea altor doi paznici de la Trident. | 
le returnară pe toate, cu excepţia telefonului, explicându-i că i-l 
vor lăsa în torpedoul maşinii sale. 

— Vedeţi ironia sorții? îi întrebă el, trecându-şi cureaua printre 
bridele pantalonilor. Familia Vance şi-a clădit averea pe metale 
şi acum trebuie să treci printr-un detector de metale ca să intri 
în casă. 

Nimeni nu spuse nimic. 

— Bine, se pare că numai eu o văd, adăugă apoi. 

După ce îşi fixă catarama şi trecu de următorul nivel al 
măsurilor de securitate, îi veni în întâmpinare un bărbat în 
costum, cu microfon la încheietura mâinii şi căşti la urechi, care 
îl scrută cu privirea placidă a agenţilor din serviciile secrete. 
Capul complet ras îi întregea imaginea de „băiat dur”. Nu se 
prezentă, dar Bosch bănuia că era domnul Sloan, al cărui nume 
îl auzise ceva mai devreme prin interfon. Acesta îl escortă, în 
tăcere, prin holul de la intrare al unei vile imense, din piatră 
cenuşie, ce rivaliza cu cele ale familiilor Du Pont şi Vanderbilt. 
Conform site-ului Wikipedia, conacul valora şase miliarde de 
dolari. Bosch era convins că nu va mai călca vreodată pe un alt 
domeniu american. 

Sloan îl conduse într-o cameră împodobită cu lambriuri din 
lemn închis la culoare, presărate cu fotografii înrămate, aşezate 
pe câte patru rânduri de-a lungul unui perete. În capătul 
camerei se aflau două canapele şi un bar. Însoţitorul lui în 
costum îi făcu semn să se aşeze pe o canapea. 


— Vă rog să luaţi un loc, domnule. Secretara domnului Vance 
vă va conduce în biroul Domniei Sale când va dori să vă 
primească. 

Bosch se aşeză pe canapeaua aflată cu faţa spre peretele 
presărat cu fotografii. 

— Doriţi nişte apă? îl întrebă Sloan. 

— Nu, mulţumesc, răspunse el. 

Agentul se aşeză lângă uşa pe care tocmai intraseră şi îşi 
încrucişă braţele pe piept, într-o postură ce sugera că era în 
stare de alertă, pregătit pentru orice. 

Bosch profită de moment ca să studieze fotografiile. Ofereau 
un tablou al vieţii lui Whitney Vance şi al oamenilor pe care îi 
cunoscuse de-a lungul timpului. Prima fotografie îl înfăţişa pe 
Howard Hughes alături de un adolescent - Vance, probabil, 
bănuia Bosch. Stăteau rezemaţi de carcasa din metal, 
nevopsită, a unui avion. Celelalte fotografii, aşezate de la stânga 
la dreapta, păreau aranjate în ordine cronologică. Il surprindeau 
pe Vance împreună cu numeroase personalităţi de vază din 
industrie, politică şi mass-media. Deşi nu îi recunoştea pe toţi, 
Bosch îi cunoştea pe majoritatea dintre ei - de la Lyndon 
Johnson? la Larry King. In toate fotografiile, Vance afişa acelaşi 
zâmbet în colţul stâng al gurii, de parcă i-ar fi sugerat 
fotografului că n-a fost ideea lui să pozeze în faţa camerelor. Cu 
fiecare poză în parte, chipul trăda semnele bătrâneţii, iar ochii 
păreau învăluiţi într-o expresie misterioasă, dar zâmbetul nu-i 
dispărea niciodată de pe buze. 

In două fotografii, Vance apărea alături de Larry King, gazda 
numeroaselor interviuri luate celebrităților şi reporterilor de la 
CNN. Într-una dintre ele, Vance şi King stăteau unul în faţa 
celuilalt în studioul unde moderatorul îşi realiza emisiunile de 
mai bine de două decenii. Pe biroul dintre ei se afla o carte 
aşezată în poziţie verticală. In cea de-a doua fotografie, Vance 
scria un autograf pe carte cu un stilou din aur. Bosch se ridică în 
picioare şi se apropie de perete ca s-o privească cu atenţie. Işi 
puse ochelarii şi se aplecă asupra primei poze ca să citească 
titlul cărţii pe care Vance o promova în emisiunea lui King. 


ISTORIA AVIONULUI INVIZIBIL 


2 Lyndon B. Johnson (1908-1973), cel de-al treizeci şi şaselea preşedinte al 
Statelor Unite ale Americii (n.tr.). 


de Whitney P. Vance 


Titlul i se părea cunoscut, iar Bosch îşi aminti că Whitney 
Vance scrisese la un moment dat o istorie a familiei sale, 
stârnind critici vehemente mai mult pentru lucrurile trecute sub 
tăcere şi mai puţin pentru cele dezvăluite. Tatăl său, Nelson 
Vance, fusese un om de afaceri fără scrupule şi o personalitate 
politică controversată. Se spunea, fără să se dovedească 
vreodată, că era membru al unui grup de industriaşi bogaţi, 
susţinători ai eugeniei - aşa-numita ştiinţă a ameliorării rasei 
umane prin mijloace de reproducere controlată care elimină 
atributele nedorite. După ce naziştii folosiseră o doctrină 
similară pentru realizarea genocidului din cel de-al Doilea 
Război Mondial, oamenii ca Nelson Vance îşi ascunseseră 
convingerile şi apartenenţele. 

Cartea fiului său era doar un proiect născut din vanitate şi plin 
de adulare, ce ignora cu totul aspectele negative. Whitney 
Vance se izolase în ultimul timp de lume, iar cartea devenise un 
motiv pentru ca ziariştii să-l readucă pe autor în luminile rampei 
şi să-l întrebe despre lucrurile rămase nespuse. 

— Domnule Bosch! 

Întorcându-şi privirea de la fotografii, Bosch dădu cu ochii de 
o femeie care stătea în pragul unei uşi ce dădea spre un hol 
aflat în cealaltă parte a camerei. Părea să aibă în jur de 
şaptezeci de ani şi avea părul cărunt, strâns într-un coc 
deasupra capului. 

— Sunt Ida, secretara domnului Vance, spuse ea. Este gata să 
vă primească. 

Bosch o urmă pe hol. Merseră un timp în tăcere, străbătând o 
distanţă cât un cvartal din oraş înainte de a ajunge în faţa 
câtorva trepte ce duceau spre un alt coridor. Acesta traversa o 
aripă a conacului construită pe coasta mai înaltă a dealului. 

— Îmi cer scuze pentru că v-am lăsat să aşteptaţi, spuse Ida. 

— Nu-i nicio problemă, răspunse Bosch. Mi-a plăcut să privesc 
fotografiile. 

— O întreagă istorie în imagini. 

— Da, aşa e. 

— Domnul Vance abia aşteaptă să vă cunoască. 

— Minunat! Nici eu n-am cunoscut până acum un 
multimiliardar. 


Replica lui lipsită de farmec puse capăt discuţiei. Aluzia pe 
care o făcuse la bani părea grosolană şi nepotrivită într-o vilă 
construită ca un monument închinat banilor. 

Ajunseră, în cele din urmă, în faţa unor uşi duble, iar Ida îl 
invită să intre în biroul lui Whitney Vance. 

Omul pe care Bosch trebuia să-l întâlnească stătea la un 
birou, cu spatele la un şemineu gol, suficient de mare cât să te 
adăposteşti în el în timpul unei tornade. Cu o mână subţire şi 
atât de albă, încât părea să poarte o mănuşă din latex, îi făcu 
semn lui Bosch să se apropie. 

Acesta se supuse, iar Vance îl invită să se aşeze pe un scaun 
din piele aflat în faţa lui. Nu-i întinse mâna. Când se aşeză, 
Bosch observă că Vance stătea într-un scaun cu rotile, prevăzut 
cu butoane electrice pe cotiera stângă. Văzu că biroul era 
complet gol, cu excepţia unei singure foi de hârtie, care era fie 
albă, fie stătea cu faţa în jos pe suprafaţa din lemn lustruită. 

— Domnule Vance, ce faceţi? îl întrebă Bosch. 

— Sunt bătrân - asta fac, răspunse el. M-am luptat cu 
îndârjire să înving timpul, dar unele lucruri nu pot fi biruite. E 
greu pentru un om în poziţia mea să accepte asta, dar m-am 
resemnat, domnule Bosch. Nimic din toate astea nu va mai avea 
în curând niciun sens, adăugă apoi, arătându-i împrejurimile cu 
mâna lui albă şi osoasă. 

Bosch privi de jur-împrejur, ca să vadă dacă Vance se referea 
la ceva anume. În dreapta se afla o canapea lungă şi albă, 
străjuită de scaune în aceeaşi culoare. Tabloul era completat de 
un bar pe care gazda îl putea folosi dacă era cazul. Doi pereţi 
erau presăraţi cu picturi ce înfăţişau doar nişte simple pete de 
culoare. 

Bosch îşi întoarse din nou privirea spre Vance, iar bătrânul îi 
oferi zâmbetul pieziş pe care îl afişa în toate fotografiile din 
anticameră. Nu putea să afişeze un zâmbet larg. Nu putuse 
niciodată, bănuia el, dacă era să dea crezare pozelor. 

Nu ştia ce răspuns să-i ofere bătrânului privind moartea şi 
zădărnicia lucrurilor. Se grăbi, aşadar, să dea curs unei 
introduceri pe care şi-o concepuse şi o repetase adesea după 
întâlnirea cu Creighton. 

— Domnule Vance, mi s-a spus că vreţi să mă vedeţi şi mi-aţi 
oferit o sumă extrem de generoasă ca să vin aici. Poate că 


pentru dumneavoastră nu e mult, dar pentru mine este enorm. 
Cu ce pot să vă ajut, domnule? 

Vance renunţă la zâmbet şi încuviinţă. _ 

— Sunteţi un om care trece la subiect, spuse el. Imi place 
asta. 

Apăsând pe butoanele scaunului cu rotile, se apropie de birou. 

— Am citit despre dumneavoastră în ziare, continuă bătrânul. 
Cred că anul trecut. Cazul cu doctorul implicat în schimbul de 
focuri. Mi-aţi creat impresia unui om care rămâne ferm pe 
poziţie, domnule Bosch. S-au făcut presiuni cumplite asupra 
dumneavoastră, dar n-aţi cedat nici măcar un pas. Imi place 
asta. Şi am nevoie de oameni ca dumneavoastră. Nu mai sunt 
mulţi în ziua de astăzi. 

— Ce vreţi să fac? insistă Bosch. 

— Vreau să găsiţi pe cineva, răspunse Vance. Cineva care s-ar 
putea să nu fi existat niciodată. 


3 

După ce îi stârni interesul lui Bosch prin cererea lui, Vance 
întoarse cu mâna tremurândă foaia de hârtie de pe birou şi îi 
spuse că va trebui s-o semneze înainte de a continua discuţia. 

— Este un acord de confidenţialitate, îi explică el. Avocatul 
meu susţine că termenii contractuali nu pot fi încălcaţi. 
Semnătura dumneavoastră garantează faptul că nu veţi 
dezvălui nimănui, în afară de mine, subiectul discuţiei noastre 
sau investigaţiile întreprinse ulterior. Nici măcar unui angajat 
de-al meu sau vreunei alte persoane care vă abordează în 
numele meu. Veţi vorbi numai cu mine personal, domnule 
Bosch. Dacă veţi semna documentul, veţi răspunde numai în 
faţa mea. Imi veţi raporta numai mie rezultatul investigaţiilor. 
Aţi înţeles? 

— Da, am înţeles, răspunse Bosch. N-am nicio problemă să-l 
semnez. 

— Prea bine, atunci. Am un stilou aici. 

Vance îi împinse documentul şi luă un stilou dintr-un suport 
aurit de pe birou. Bosch îl simţea greoi în mână pentru că era 
din aur masiv, amintindu-i de stiloul din fotografia în care Vance 
îi dădea un autograf lui Larry King. 

Citi în treacăt documentul, apoi îl semnă. Puse stiloul pe foaia 
de hârtie şi le împinse pe amândouă pe birou spre Vance. 
Bătrânul luă documentul şi îl aşeză în sertarul biroului. Luă apoi 
stiloul şi începu să-l răsucească între degete. 

— Stiloul ăsta este făcut din aurul exploatat de străbunicul 
meu în regiunile aurifere din Sierra Nevada în 1852, spuse el. 
Asta se întâmpla înainte de a porni spre sud, împins de 
concurenţă. Inainte de a realiza că poţi face mai multe lucruri 
din fier decât din aur, a continuat, răsucind stiloul în mână. A 
fost transmis din generaţie în generaţie. Îl am de când am 
plecat la facultate. 

Vance studia stiloul de parcă l-ar fi văzut pentru prima dată. 
Bosch păstra tăcerea. Se întreba dacă nu cumva bătrânul 
suferea de diminuarea capacităţii mentale şi dacă dorinţa sa de 
a găsi pe cineva care s-ar putea să nu fi existat vreodată nu era 
o dovadă a unei minţi aflate în declin. 

— Domnule Vance? interveni el. 

Acesta puse stiloul în suportul său şi îşi îndreptă privirea spre 
Bosch. 


— Nu am cui să-l dau mai departe, continuă bătrânul. Nu am 
cui să las nimic din toate astea. 

Era adevărat. Conform datelor biografice pe care Bosch le 
studiase, Vance nu fusese niciodată căsătorit şi nici nu avea 
copii. Unele dintre articolele pe care le citise sugerau că ar fi 
homosexual, dar nu exista nicio dovadă în acest sens. Alte 
informaţii biografice susțineau că era mult prea absorbit de 
munca sa ca să aibă o relaţie stabilă şi cu atât mai puţin să-şi 
întemeieze o familie. Se spunea că ar fi avut scurte idile, mai 
ales cu starletele hollywoodiene - dar poate că erau doar simple 
zvonuri, menite să pună capăt speculațiilor referitoare la 
homosexualitatea lui. Bosch nu reuşise însă să găsească nicio 
informaţie privind relaţiile din ultimii patruzeci şi ceva de ani. 

— Aveţi copii, domnule Bosch? îl întrebă Vance. 

— O fiică, răspunse el. 

— Unde e? 

— La şcoală. La Universitatea Chapman din Orange County. 

— O şcoală foarte bună. Este studentă la actorie? 

— Nu, la psihologie. 

Vance se rezemă de spătarului scaunului, adâncindu-se în 
trecut. 

— Şi eu am vrut să studiez filmul când eram tânăr, spuse el. 
Visurile tinereţii... 

Nu-şi duse gândul la bun sfârşit. Va trebui să-i dea banii 
înapoi, realiză Bosch. Bătrânul suferea de o tulburare mentală, 
fără doar şi poate, şi nu-l chemase pentru vreo investigaţie 
judiciară. Nu putea să ia bani de la el, chiar dacă era o sumă 
infimă din buzunarul mult prea opulent al lui Vance. Bosch nu 
accepta recompense financiare de la oameni suferinzi, 
indiferent cât de bogaţi erau. 

Vance se desprinse din abisul amintirilor şi îşi aţinti ochii 
asupra lui Bosch. Încuviinţă, părând să-i ghicească gândurile lui 
Harry, apoi îşi încleştă mâna stângă pe braţul scaunului cu rotile 
şi se aplecă înainte. 

— Cred că trebuie să vă spun despre ce e vorba, murmură el. 

Bosch dădu afirmativ din cap. 

— Chiar v-aş ruga s-o faceţi. 

Vance încuviinţă şi el, afişând din nou pe chip zâmbetul pieziş, 
îşi lăsă capul în pământ pentru o clipă, apoi îşi ridică din nou 


privirea spre Bosch, scrutându-l cu ochii săi adânciţi în orbite şi 
scânteietori din spatele ochelarilor fără ramă. 

— Cu mult timp în urmă, am făcut o greşeală, începu el. N-am 
încercat niciodată s-o îndrept, n-am privit niciodată înapoi. 
Acum, vreau să aflu dacă n-am cumva un copil. Un copil căruia 
să-i dăruiesc stiloul meu. 

Bosch îl privi cu intensitate, sperând că avea să-şi reînnoade 
firul povestirii. Dar când o făcu, părea să urmeze alte căi ale 
amintirilor. 

— Când aveam optsprezece ani, nu voiam să am nimic de-a 
face cu afacerea tatălui meu, spuse Vance. Voiam să devin un 
alt Orson Welles. Voiam să fac filme, nu piese de avioane. Eram 
înfumurat, ca mulţi tineri la vârsta aceea. 

Bosch îşi amintea propria imagine la optsprezece ani. Îşi 
amintea dorinţa de a-şi croi propriul drum în viaţă, ce-i purtase 
paşii prin tunelurile din Vietnam. 

— Am insistat să urmez cursurile Academiei de Film, continuă 
Vance. M-am înscris la USC? în 1949. 

Bosch încuviinţă. Citise că Vance petrecuse numai un an la 
USC înainte de a se transfera la Caltech şi de a urma dinastia 
familiei. Nu găsise însă nicio explicaţie în căutările sale pe 
internet. Acum avea să afle motivul. 

— Am cunoscut o fată, reluă Vance firul povestirii. O 
mexicancă. La scurt timp după aceea, a rămas însărcinată. A 
fost a doua tragedie care s-a abătut asupra mea. Prima a fost 
reacţia tatălui meu când i-am mărturisit întreaga poveste. 

Vance tăcu, aţintindu-şi ochii asupra biroului. Nu era greu să 
completeze golurile, dar Bosch trebuia să afle de la Vance cât 
mai multe informaţii. 

— Ce s-a întâmplat? întrebă el. 

— Şi-a trimis oamenii ca s-o convingă să nu dea viaţă 
copilului, răspunse Vance. Oameni dispuşi s-o însoţească în 
Mexic ca să rezolve problema. 

— Şi a plecat? 

— Dacă a făcut-o, n-a plecat însoţită de oamenii tatălui meu. 
A dispărut din viaţa mea şi n-am mai văzut-o niciodată. Şi am 
fost mult prea laş ca s-o mai caut. l-am oferit tatălui meu toate 
„ingredientele” prin care să mă ţină în frâu: ruşinea şi dizgraţia. 
Poate chiar şi urmărirea penală din cauza vârstei ei. M-am supus 

fără crâcnire. M-am transferat la Caltech şi totul s-a terminat, 
continuă Vance, dând din cap, de parcă şi-ar fi confirmat ceva 
numai de el ştiut. Vremurile erau cu totul altele pe atunci... 
pentru mine şi pentru ea. 

Vance îşi înălţă capul şi îi susţinu un timp privirea lui Bosch 
înainte de a continua. 

— Acum însă vreau să aflu ce s-a întâmplat. Când ajungi la 
capătul lucrurilor, vrei să te întorci... 

Trecură câteva clipe învăluite în tăcere. 

— Puteţi să mă ajutaţi, domnule Bosch? întrebă el. 

Bosch încuviinţă. Era convins că durerea ce se citea în 
privirea bătrânului era cât se poate de reală. 

— Lucrurile s-au petrecut cu mult timp în urmă, dar pot să 
încerc, răspunse Bosch. Vă deranjează dacă vă pun nişte 
întrebări şi notez câte ceva? 

— Puteţi să notaţi tot ce vreţi, răspunse Vance, dar trebuie să 
vă atrag din nou atenţia că toate informaţiile trebuie să rămână 
confidenţiale. Anumite vieţi ar putea fi în pericol. Trebuie să fiţi 
extrem de atent la fiecare mişcare pe care o faceţi. Nu am nici 
cea mai mică îndoială că cineva va încerca să afle motivul 
pentru care v-am căutat şi misiunea pe care v-am încredinţat-o. 
Am pregătit şi o pistă falsă, dar despre asta vom vorbi ceva mai 
târziu. Deocamdată, vă ascult întrebările. 

Anumite vieţi ar putea fi în pericol. Cuvintele îi răsunau în 
minte în timp ce scoase o agendă din buzunarul sacoului. Şi un 
stilou. Din plastic, nu din aur. Îl cumpărase de la o farmacie. 

— Aţi spus că anumite vieţi ar putea fi în pericol. La cine vă 
referiţi? Şi de ce? 

— Nu fiţi naiv, domnule Bosch! Sunt convins că aţi întreprins 
minime cercetări înainte de a veni aici. Nu am moştenitori - cel 
puţin, nu din câte ştiu eu. După moartea mea, controlul 
companiei Advance Engineering va fi preluat de un consiliu de 
administraţie, ai cărui membri vor continua să-şi umple 
buzunarele cu milioane de dolari, prestând contracte 
guvernamentale. Un moştenitor legal ar putea schimba toate 
astea. Sunt în joc miliarde de dolari. Nu credeţi că oameni şi 
entităţi ar putea ucide pentru asta? 

— Ştiu din experienţă că oamenii ucid din orice motiv, chiar şi 
fără motiv, răspunse Bosch. Dacă voi descoperi că aveţi 
moştenitori, sunteţi sigur că vreţi să-i transformați în ţinte? 


— Îi voi lăsa să aleagă, spuse Vance. Cred că le datorez asta. 
Şi îi voi apăra pe cât îmi va sta în putinţă. 

— Cum o cheamă? Pe fata pe care aţi lăsat-o însărcinată. 

— Vibiana Duarte. 

Bosch îi scrise numele în agendă. 

— Îi ştiţi cumva data de naştere? 

— Nu mi-o amintesc. 

— Era studentă la USC? 

— Nu, am cunoscut-o la EVK. Lucra acolo. 

— La EVK? 

— Cantina studenţească se numea Everybody's Kitchen. Pe 
scurt, EVK. 

Bosch îşi dădu seama că acest lucru elimina perspectiva de a 
lua urma Vibianei Duarte prin intermediul analelor universitare, 
care erau extrem de utile, deoarece foarte multe universităţi 
păstrau evidenţa absolvenţilor lor. Căutările aveau să se 
dovedească, astfel, mult mai dificile şi cu şanse mici de reuşită. 

— Aţi spus că era mexicancă. Adică, de origine hispanică? Sau 
avea cetăţenie americană? 

— Nu ştiu. Nu cred că avea cetăţenie. Tata... 

Şovăi, lăsând cuvintele suspendate în aer. 

— Ce-a făcut tatăl dumneavoastră? 

— Nu ştiu dacă este sau nu adevărat, dar tata susţinea că 
ăsta era planul ei. Să rămână însărcinată ca s-o iau de soţie şi 
să capete astfel cetăţenia. Dar tata mi-a spus numeroase lucruri 
neadevărate şi credea în numeroase lucruri... controversate. 
Aşa că nu ştiu ce să vă răspund. 

Bosch îşi aminti articolele pe care le citise despre Nelson 
Vance şi eugenie. Îşi continuă şirul de întrebări. 

— Aveţi, din întâmplare, vreo fotografie cu Vibiana? 

— Nu, răspunse Vance. Nici nu vă imaginaţi de câte ori mi-am 
dorit să am o poză. S-o mai privesc o dată. 

— Unde locuia? 

— Lângă şcoală. La câteva cvartale depărtare. Venea pe jos la 
muncă. 

— Vă amintiţi adresa? Poate strada? 

— Nu, nu-mi aduc aminte. Povestea este foarte veche şi am 
petrecut mult timp încercând s-o uit! Adevărul e că, după aceea, 
n-am mai iubit pe nimeni. 


Era pentru prima oară când Vance pomenea de iubire sau 
sugera profunzimea relaţiei lor. Bosch ştia din proprie 
experienţă că, atunci când îţi priveşti viaţa retrospectiv, vezi 
lucrurile printr-o lupă, amplificate şi exagerate. O idilă din 
colegiu poate deveni, astfel, o iubire de-o viaţă. Cu toate 
acestea, durerea lui Vance părea reală chiar şi după toţi acei ani 
de la întâmplările evocate. Bosch îl credea. 

— Cât timp aţi fost împreună înainte ca lucrurile să ia această 
turnură? 

— Opt luni între prima şi ultima zi când mi-a mai fost dat s-o 
văd, răspunse Vance. Opt luni. 

— Vă mai amintiţi când v-a anunţat că e însărcinată? Luna 
sau perioada anului respectiv? 

— Abia începuse sesiunea de vară. M-am înscris la cursurile 
facultăţii doar pentru că ştiam că o voi vedea acolo. Era, aşadar, 
sfârşitul lui iunie, 1950. Sau începutul lui iulie. 

— Şi aţi cunoscut-o cu opt luni înainte? 

— Începusem cursurile în luna septembrie a anului precedent. 
Am observat-o imediat cum am pus piciorul în cantina EVK. Vreo 
două luni însă n-am avut curajul s-o abordez. 

Bătrânul îşi aţinti din nou privirea asupra biroului. 

— Ce altceva vă mai aduceţi aminte? insistă Bosch. l-aţi 
cunoscut vreodată familia? Vă amintiţi vreun nume? 

— Nu, nu i-am cunoscut, răspunse Vance. Mi-a spus că tatăl ei 
era foarte drastic. Erau catolici, eu, nu. Trăiam o poveste 
precum cea a lui Romeo şi a Julietei. Nu i-am cunoscut niciodată 
familia, iar ea nu i-a cunoscut pe ai mei. 

Bosch se agăţă de singura informaţie din răspunsul lui Vance 
ce-ar fi putut ajuta investigația. 

— Ştiţi ce biserică frecventa? 

Vance îşi ridică iute capul şi îl privi cu ochi scăpărători. 

— Mi-a spus că purta numele bisericii unde a fost botezată. 
Sfânta Vibiana. 

Bosch încuviinţă. Clădirea originală a bisericii St. Vibiana se 
afla în centrul oraşului, doar la un cvartal depărtare de sediul 
Departamentului de Poliţie din Los Angeles, unde lucrase 
cândva. Având o vechime de peste o sută de ani, fusese grav 
avariată în timpul cutremurului din 1994. Se construise o 
biserică nouă în apropiere, iar vechea structură fusese donată 
oraşului. Aceasta găzduia acum, credea Bosch, o sală de 


evenimente şi o bibliotecă. Putea stabili însă o legătură cu 
Vibiana Duarte, deoarece bisericile catolice păstrau evidenţa 
naşterilor şi a ceremoniilor de botez. Această informaţie 
contrazicea faptul că Vibiana nu fusese studentă la USC. 
Constituia, de asemenea, un indiciu solid că nu avea cetăţenie 
americană, indiferent dacă părinţii ei erau sau nu cetăţeni 
americani. Dacă ar fi avut-o, ar fi fost mai uşor să-i dea de urmă 
în registrele publice. 

— Dacă ar fi dus sarcina la bun sfârşit, când ar fi trebuit să se 
nască pruncul? întrebă Bosch. 

Era o întrebare delicată, dar detectivul trebuia să reducă 
perioada pe care avea s-o cerceteze în registre. 

— Cred că era deja însărcinată în două luni când m-a anunţat, 
răspunse Vance. Aş zice, aşadar, că pruncul ar fi trebuit să vină 
pe lume în luna ianuarie a anului următor. Sau poate în 
februarie. 

Bosch notă informaţia în agendă. 

— Câţi ani avea când aţi cunoscut-o? 

— Şaisprezece ani. lar eu aveam optsprezece. 

Acesta era un alt motiv care justifica reacţia violentă a tatălui 
său. Vibiana era minoră. În anul 1950, sarcina unei fete de 
şaisprezece ani ar fi putut să-i provoace lui Whitney probleme 
juridice minore, dar stânjenitoare. 

— A urmat liceul? întrebă Bosch. 

Cunoştea împrejurimile universităţii USC. Cel mai apropiat 
liceu era Manual Arts High School - o altă informaţie importantă 
ce putea fi uşor verificată în dosarele instituţiei de învăţământ. 

— A renunţat la şcoală ca să muncească, răspunse Vance. 
Familia ei avea nevoie de bani. 

— V-a spus vreodată cu ce se ocupa tatăl ei? întrebă Bosch. 

— Nu-mi amintesc. 

— Bine, să ne întoarcem acum la ziua ei de naştere! Nu vă 
amintiţi data, dar vă amintiţi cumva dacă aţi sărbătorit 
aniversarea ei în timpul celor opt luni cât aţi stat împreună? 

Vance se gândi câteva clipe, apoi clătină din cap. 

— Nu, nu-mi aduc aminte să fi sărbătorit vreo zi de naştere, 
răspunse el. 

— Dacă am înţeles bine, aţi fost împreună de la sfârşitul lui 
octombrie până în iunie sau începutul lui iulie. Ziua ei de naştere 


ar fi trebuit să fie, aşadar, cândva între luna iulie şi sfârşitul lui 
octombrie. Aproximativ. 

Vance încuviinţă. Reducerea perioadei la patru luni se putea 
dovedi salutară în momentul în care Bosch începea să studieze 
registrele. Ziua de naştere ataşată numelui Vibianei Duarte 
putea fi un punct de plecare. Notă în agendă lunile şi anul 
probabil de naştere: 1933. Îşi ridică apoi privirea spre Vance. 

— Credeţi că tatăl dumneavoastră i-a oferit bani, ei sau 
familiei ei, ca să plece? îl întrebă el. Ca să tacă şi să se facă 
nevăzuţi? 

— Dacă a făcut asta, nu mi-a spus-o niciodată, răspunse 
Vance. Eu am fost cel care a plecat. Am comis un act de laşitate 
pe care l-am regretat întotdeauna. 

— Aţi mai căutat-o vreodată? Aţi plătit pe cineva s-o facă? 

— Nu, din păcate. Nu pot să spun însă dacă n-a făcut-o 
altcineva. 

— Adică? 

— Adică este posibil să fi fost întreprinse asemenea căutări 
într-un gest anticipativ al morţii mele. 

Bosch îi cumpăni îndelung vorbele. Privi apoi notițele pe care 
le scrisese. Avea destule informaţii ca să-şi înceapă 
investigaţiile. 

— Aţi spus că mi-aţi pregătit o pistă falsă? 

— Da. James Franklin Aldridge. Despre el este vorba. Notaţi-i 
numele! 

— Cine este? 

— Primul meu coleg de cameră de la USC. A fost exmatriculat 
din şcoală în primul semestru. 

— Din cauza notelor obţinute? 

— Nu, din alte motive. Misiunea dumneavoastră sub acoperire 
este să-l găsiţi pe colegul meu de cameră, pentru că vreau să 
îndrept o greşeală pe care am comis-o amândoi, dar pentru care 
a plătit numai el. Astfel, dacă veţi cerceta registrele din vremea 
aceea, căutările dumneavoastră vor părea plauzibile. 

Bosch încuviinţă. 

— S-ar putea să meargă. Povestea e adevărată? 

— Da. 

— Poate că ar trebui să ştiu ce s-a întâmplat. 

— Nu trebuie să ştiţi asta ca să-l găsiţi. 


Bosch aşteptă câteva clipe, dar Vance nu mai continuă 
discuţia. Harry notă numele în agendă, verificând apoi împreună 
cu bătrânul ortografia numelui Aldridge, şi închise carneţelul. 

— O ultimă întrebare. Există posibilitatea ca Vibiana Duarte să 
fi murit deja. Dar ce se va întâmpla dacă voi descoperi că a avut 
un copil şi că acesta este în viaţă? Ce vreţi să fac în acest caz? 
lau legătura cu el? 

— Nu, sub nicio formă. Nu faceţi nimic până nu luaţi legătura 
cu mine! Voi avea nevoie de o confirmare înainte de a-l aborda. 

— O confirmare ADN? 

Vance dădu afirmativ din cap şi îl scrută îndelung pe Bosch 
înainte de a deschide din nou sertarul biroului. Scoase din el un 
plic alb, cu folie protectoare, pe care nu scria nimic, şi i-l întinse 
lui Bosch. 

— Am încredere în dumneavoastră, domnule Bosch. V-am 
oferit tot ce aveţi nevoie ca să înşelaţi un bătrân. Dar sper că nu 
o veţi face. 

Bosch luă plicul. Nu era sigilat. Îi privi conţinutul şi văzu o 
eprubetă din sticlă în care se afla un beţişor de ureche folosit 
pentru colectarea salivei. Era proba de ADN a lui Vance. 

— Dumneavoastră m-aţi putea înşela în acest caz, domnule 
Vance. 

— Cum aşa? 

— Ar fi fost mult mai bine dacă aş fi luat eu proba ADN. 

— Aveţi cuvântul meu de onoare. 

— Şi dumneavoastră pe al meu. 

Vance dădu afirmativ din cap şi discuţia părea să se fi 
încheiat. 

— Cred că am tot ce-mi trebuie ca să încep ancheta. 

— Atunci, vreau să vă pun o ultimă întrebare, domnule Bosch. 

— Vă rog! 

— Sunt curios să aflu ceva, deoarece n-am găsit nimic în 
articolele din ziare pe care le-am citit despre dumneavoastră. 
Am senzaţia că aveţi exact vârsta potrivită. Ce statut aţi avut în 
timpul războiului din Vietnam? 

Bosch şovăi câteva clipe înainte de a răspunde. 

— Am fost acolo, spuse în cele din urmă. De două ori. Am 
zburat, probabil, de mai multe ori cu elicopterele construite de 
compania dumneavoastră decât aţi făcut-o Domnia Voastră. 

— Probabil că aşa e, rosti Vance. 


Bosch se ridică în picioare. 

— Cum vă găsesc dacă mai am întrebări sau dacă vreau să vă 
raportez ce-am descoperit? 

— Ah, da, desigur. 

Vance scoase o carte de vizită din sertarul biroului şi i-o oferi 
lui Bosch cu o mână tremurândă. Avea tipărit pe ea doar un 
număr de telefon, nimic altceva. 

— Sunaţi la numărul acesta şi mă găsiţi! Dacă nu vă răspund, 
înseamnă că s-a întâmplat ceva. Să nu vorbiţi cu nimeni 
altcineva! 

Bosch îşi ridică ochii de pe cartea de vizită şi îl scrută cu 
privirea pe Vance, țintuit în scaunul cu rotile. Pielea ca de 
papier-mâche“ şi părul cumplit de subţire păreau la fel de fragile 
ca frunzele uscate. Se întreba dacă prudenţa bătrânului era 
simptomul paranoiei sau dacă informaţiile pe care avea să le 
caute erau într-adevăr primejdioase. 

— Sunteţi în pericol, domnule Vance? 

— Un om în poziţia mea este întotdeauna în pericol, răspunse 
el. 

— Vă voi contacta cât mai curând cu putinţă, spuse Bosch, 
plimbându-şi degetul pe marginea tăioasă a cărţii de vizită. 

— N-am discutat încă plata pentru serviciile dumneavoastră, 
spuse Vance. 

— M-aţi plătit suficient pentru început. Să vedem cum merg 
treburile! 

— Banii aceia erau destinaţi să vă convingă să acceptaţi 
invitaţia mea de a veni aici. 

— Şi stratagema a funcţionat. Dar suma este mai mult decât 
frumuşică, domnule Vance. Este vreo problemă dacă plec 
singur? Sau voi declanşa vreun sistem de alarmă? 

— Vor şti că aţi ieşit din cameră imediat cum veţi trece pragul 
şi vor veni să vă întâmpine. 

Vance citi uluirea pe chipul lui Bosch. 

— Aceasta este singura încăpere din casă care nu se află sub 
supraveghere video, îi explică el. Am camere de luat vederi 
până şi în dormitor. Aici, mi-am dorit însă puţină intimitate. Dar 
nici nu veţi ieşi bine pe hol, că vă veţi şi pomeni cu ei alături. 


+ Material de construcţie constând din mai multe straturi de hârtie poroasă, 
preferabil de ziar, la care se adaugă uneori şi fâşii de material textil, 
asamblate prin lipire cu un adeziv umed (n.tr.). 


— Am înţeles, spuse Bosch. Vă voi contacta în curând. 
leşi pe uşă şi păşi pe hol. Se trezi iute în cale cu bărbatul în 
costum, care îl însoţi în tăcere până la maşină. 

Lucrând la cazurile vechi şi nerezolvate din poliţie, Bosch 
devenise un adevărat expert în călătoriile în timp. Ştia cum să 
se întoarcă în trecut ca să găsească oameni. Călătoria pe care 
trebuia s-o facă până în 1951 avea să fie cea mai îndepărtată şi 
cea mai anevoioasă, dar credea că avea şanse de reuşită şi era 
încântat de provocare. 

Punctul de plecare îl constituia descoperirea zilei de naştere a 
Vibianei Duarte, dar ştia cum avea să obţină această informaţie. 
În loc să se ducă acasă după întâlnirea cu Vance, Bosch porni pe 
autostrada 210, de-a lungul coastei de nord a văii, şi se îndreptă 
spre San Fernando. 

Având o suprafaţă cu puţin peste cinci kilometri pătraţi, San 
Fernando este un oraş-insulă situat în uriaşa metropolă Los 
Angeles. Cu o sută de ani în urmă, toate orăşelele ce alcătuiau 
San Fernando Valley fuseseră anexate Los Angelesului dintr-un 
singur motiv: apeductul nou-construit al metropolei oferea 
provizii îmbelşugate de apă, care împiedicau uscarea şi 
dispariţia câmpurilor agricole bogate. Fuseseră astfel alipite, 
unul câte unul, iar Los Angelesul se dezvoltase şi se întinsese 
spre nord, ocupând întreaga suprafaţă a zonei, cu excepţia celor 
cinci kilometri pătraţi ai oraşului San Fernando, care dădea 
numele văii. Micul orăşel nu avea nevoie de apa Los 
Angelesului. Proviziile sale subterane erau mult mai îmbelşugate 
decât cele oferite de apeduct. Evitând integrarea în graniţele tot 
mai extinse ale marelui oraş, San Fernando rămăsese 
independent. 

Şi îşi păstrase independenţa şi o sută de ani mai târziu. Deşi 
istoria îndelungată a agriculturii din regiune cedase cu mult timp 
în urmă în faţa extinderii şi a deteriorării urbane, San Fernando 
rămăsese o stranie reminiscență a psihologiei micilor oraşe. 
Infracţiunile şi problemele urbane erau, fireşte, imposibil de 
evitat, dar departamentul de poliţie din micul oraş reuşea să le 
rezolve cu uşurinţă. 

Asta până la declanşarea crizei financiare din 2008. Când 
izbucnise criza bancară, iar economia întregii lumi începuse să 
se prăbuşească, San Fernando cunoscuse şi el, în doar câţiva 
ani, colapsul financiar. Avuseseră loc numeroase reduceri 
bugetare. Anthony Valdez, şeful poliţiei din oraş, redusese 
numărul personalului de la patruzeci de ofiţeri, cu el cu tot, în 


2010, la treizeci de ofiţeri, în 2016. Echipa sa de cinci 
anchetatori mai avea acum doar doi detectivi - unul se ocupa de 
infracțiunile contra patrimoniului, iar celălalt, de infracțiunile 
contra persoanelor. Valdez vedea cum tot mai multe cazuri 
rămâneau nerezolvate, unele neinvestigate corespunzător de la 
bun început. 

Valdez se născuse şi crescuse în San Fernando, dar lucrase 
timp de douăzeci de ani în LAPD, unde ajunsese la gradul de 
căpitan, înainte de a ieşi la pensie şi de a se retrage în oraşul 
său natal, unde devenise şeful poliţiei locale. Avea legături 
strânse cu departamentul din Los Angeles, iar soluţia pe care o 
găsise pentru criza bugetară fusese rechemarea în activitate a 
ofiţerilor în rezervă din SFPD? şi cooptarea altor ofiţeri care 
lucrau gratuit, cu jumătate de normă. 

Aşa ajunsese Valdez la Harry Bosch. Când lucrase în LAPD, 
făcuse parte dintr-o unitate de suprimare a bandelor de 
infractori din Divizia Hollywood. Aici, intrase în conflict cu un 
locotenent pe nume Pounds, care făcuse o plângere internă şi 
încercase, fără succes, să obţină retrogradarea lui Valdez sau 
chiar înlăturarea lui din funcţie. 

Valdez le evitase pe amândouă şi, câteva luni mai târziu, 
auzise de o altă altercaţie între Pounds şi un oarecare detectiv 
Bosch, în urma căreia locotenentul se trezise zburând prin 
geamul sediului din Hollywood. Valdez nu uitase numele 
detectivului şi, câţiva ani mai târziu, când aflase că Harry Bosch, 
acum aflat la pensie, dăduse în judecată LAPD-ul pentru că îl 
obligaseră să se retragă din funcţie în urma unui caz nerezolvat, 
pusese imediat mâna pe telefon. 

Valdez nu-i putea oferi un salariu lui Bosch, dar îi oferea ceva 
mult mai de preţ: insigna de poliţist şi accesul la toate cazurile 
nerezolvate din micul oraş. Unitatea ofiţerilor în rezervă din 
SFPD impunea doar trei condiţii. Ofițerii trebuiau să menţină 
standardele de instruire profesională ca ofiţeri de poliţie, să 
obţină o dată pe lună calificativele necesare la poligonul de 
tragere al departamentului şi să lucreze cel puţin două 
schimburi pe lună. 

Bosch nu stătuse nicio clipă pe gânduri. Cei din LAPD nu-l mai 
voiau sau nu mai aveau nevoie de el, dar micul oraş din vale îl 
chema la datorie. Erau multe lucruri de făcut şi multe victime 

care aşteptau să li se facă dreptate. Bosch acceptase 
propunerea din clipa în care i se oferise. Avea, astfel, şansa de 
a-şi continua misiunea vieţii şi nu-i trebuia un salariu pentru 
asta. 

Bosch trecuse cu uşurinţă peste condiţiile impuse ofiţerilor în 
rezervă. Se întâmpla rar să nu facă cel puţin câte două 
schimburi pe săptămână sau să nu stea câte o lună întreagă la 
sediul poliţiei, motiv pentru care îi oferiseră unul dintre birourile 
rămase neocupate după reducerea echipei în urma crizei 
bugetare. 

Mare parte din timp şi-l petrecea lucrând la micul birou sau 
peste drum de sediul poliţiei, pe 1st Street, în vechea închisoare 
a oraşului, ale cărei celule fuseseră transformate în arhivă. 
Fosta celulă rezervată beţivilor găzduia acum trei rânduri de 
rafturi înţesate cu dosarele cazurilor rămase deschise, ce se 
întindeau pe decenii întregi. 

Datorită termenelor de prescripţie stabilite pentru toate 
infracțiunile, cu excepţia crimelor, multe dintre aceste cazuri nu 
aveau să fie niciodată rezolvate sau măcar investigate. Micul 
oraş nu se confrunta cu multe cazuri de crimă, dar Bosch le 
studia cu meticulozitate, încercând să aplice tehnologii noi 
vechilor dovezi. Cerceta, de asemenea, toate cazurile de 
agresiune sexuală, de plăgi nefatale rezultate prin împuşcare şi 
de atacuri soldate cu răni grave, infracţiuni aflate în termenele 
de prescripţie. 

Postul îi oferea foarte multă libertate. Bosch îşi stabilea singur 
programul, reuşind să-şi facă timp şi pentru cazurile pe care le 
investiga pe cont propriu. Valdez era norocos să aibă în echipa 
sa un detectiv cu experienţa lui Bosch şi o ştia prea bine. Nu-i 
punea niciodată la îndoială capacitatea de a-şi lua o slujbă bine 
plătită. li atrăgea însă atenţia că nu putea să le îmbine. Harry nu 
avea voie să folosească insigna de poliţist şi informaţiile la care 
avea acces lucrând în cadrul Departamentului de Poliţie din San 
Fernando ca să faciliteze sau să promoveze investigaţiile 
private. Acest lucru era considerat un delict grav, pentru care îşi 
putea pierde postul. 

Infracţiunile nu cunosc graniţe sau limite urbane. Multe dintre 
cazurile pe care Bosch le cerceta îi purtau paşii în „ograda” 
LAPD-ului. Era de aşteptat. Două dintre diviziile de poliţie ale 
oraşului aveau graniţe cu San Fernando: Divizia Mission, în vest, 
şi Divizia Foothill, în est. În patru luni, Bosch rezolvase două 
cazuri de crimă în grup rămase nesoluţionate, corelându-le, cu 
ajutorul balisticii, cu alte crime comise în Los Angeles, pentru 
care autorii se aflau deja în închisoare, iar un al treilea caz îl 
corelase cu doi suspecți căutaţi deja pentru crimă de poliţia din 
Los Angeles. 

In plus, cu ajutorul modului de operare şi al probelor ADN, 
Bosch asociase patru cazuri de agresiune sexuală comise în San 
Fernando pe o perioadă de patru ani şi încerca să stabilească 
dacă atacatorul era responsabil de vreun caz de viol săvârşit în 
Los Angeles. 

Drumul pe autostrada 210 din Pasadena îi permitea lui Bosch 
să verifice dacă era urmărit. Şoseaua nu era aglomerată şi, 
alternând vitezele - mergea când sub limita de viteză, când 
depăşind-o cu cincisprezece kilometri pe oră -, urmărea în 
oglindă alte vehicule care procedau la fel. Nu ştia cât de 
justificate erau îngrijorările lui Whitney Vance legate de 
investigaţiile sale şi nici insistența de a păstra caracterul secret 
al acestora, dar nu strica să fie prudent. Nu părea să fie urmărit. 
Ştia, fireşte, că maşina i-ar fi putut fi pusă de cineva sub 
urmărire printr-un dispozitiv GPS în timp ce se afla în casa lui 
Vance sau poate chiar cu o zi înainte, când se întâlnise cu 
Creighton la biroul lui din U.S. Bank Tower. Va trebui să verifice 
şi asta ceva mai târziu. 

Traversase, în cincisprezece minute, partea de sus a văii şi se 
afla acum în Los Angeles. leşi de pe Maclay Street şi intră în San 
Fernando, unde o luă pe 1st Street. Sediul SFPD-ului se afla într- 
o clădire cu un singur etaj, cu ziduri albe de stuc şi acoperiş cu 
ţigle roşii. Populaţia orăşelului era hispanică în proporţie de 90 
la sută, iar structurile lui municipale aveau puternice influenţe 
mexicane. 

Bosch opri maşina în parcarea destinată angajaţilor şi intră în 
clădire printr-o uşă laterală, folosind o cheie electronică. Salută 
din cap doi poliţişti în uniformă prin geamul sălii de recepţie şi 


străbătu holul, trecând pe lângă biroul şefului şi îndreptându-se 
spre biroul detectivilor. 

— Harry! 

Bosch se întoarse şi îşi aruncă privirea în biroul şefului. Valdez 
îi făcu semn cu mâna să intre. 

Harry se supuse. Biroul nu era la fel de spaţios precum cel al 
şefului Departamentului de Poliţie din Los Angeles, dar era 
confortabil şi avea un loc amenajat pentru discuţii neoficiale. De 
tavan era prins un elicopter de jucărie, alb-negru, cu inițialele 
SFPD vopsite pe carcasă. Prima dată când Bosch pusese piciorul 
în birou, Valdez îi explicase că era elicopterul departamentului - 
o aluzie la faptul că departamentul din San Fernando nu avea 
propriul aparat de zbor, cerând, atunci când era cazul, sprijinul 
aerian al poliţiei din Los Angeles. 

— Cum merge treaba? îl întrebă Valdez. 

— Nu mă plâng, răspunse Bosch. 

— Îți apreciem munca pe care o faci aici. Ai mai aflat ceva 
despre Tăietorul Plaselor de Ţânţari? 

Se referea la cazul violatorului în serie pe care Bosch îl 
identificase. 

— Tocmai mă duceam să-mi verific e-mailurile. Voi discuta 
apoi cu Bella paşii pe care îi vom face mai departe. 

— Am citit raportul psihologului criminalist când am aprobat 
plata. Interesante informaţii! Trebuie să-l prindem pe individul 
asta. 

— Ne străduim. 

— Atunci, nu te mai rețin. 

— Bine, şefu'. 

Bosch privi preţ de câteva clipe elicopterul agăţat de tavan, 
apoi ieşi pe hol. Biroul detectivilor se afla la doar câţiva paşi 
distanţă. După standardele  LAPD-ului sau ale oricărui 
departament de poliţie, era destul de mic. Avusese cândva în 
componenţa lui două camere, dar una dintre ele fusese 
subînchiriată Institutului Medico-Legal din oraş ca birou-satelit 
pentru doi dintre anchetatorii săi. Încăperea era acum înţesată 
de trei birouri sub forma unor cabine, alături de care se afla 
biroul, cât o debara, al şefului de brigadă. 

Cabina lui Bosch, împrejmuită cu trei pereţi înalţi de 1,5 metri, 
îi oferea intimitate doar din trei părţi. Cea de-a patra, deschisă, 
dădea spre uşa biroului şefului de brigadă. Postul ar fi trebuit să 


aparţină unui locotenent, dar era vacant în urma crizei 
bugetare, iar şeful de brigadă era acum singurul căpitan din 
departament. Acesta - Trevino, pe numele său - nu era convins 
încă de faptul că prezenţa lui Bosch în echipa de poliţie era 
salutară. Privea cu îndoială motivele pentru care Bosch lucra 
atâtea ore fără plată şi îl supraveghea fără încetare. Singurul 
lucru care reuşea să devieze această atenţie nedorită îl 
constituiau sarcinile multiple pe care Trevino le îndeplinea în 
cadrul departamentului, aşa cum se întâmplă adesea în 
agenţiile mici. Conducea biroul de detectivi, ocupându-se, de 
asemenea, de operaţiunile interne ale poliţiei, printre care 
centrul de dispecerat, antrenamentele la poligon şi închisoarea 
cu şaisprezece paturi, menită să înlocuiască vechea clădire de 
peste drum. Aceste responsabilităţi îi solicitau adesea atenţia lui 
Trevino, obligându-l să plece din birou şi să-i ofere libertate de 
mişcare lui Bosch. 

Verificându-şi corespondenţa, găsi un bilet care îi amintea că 
întârziase să obţină calificativele necesare la poligon în luna 
aceea. Intră în cabină şi se aşeză la birou. 

Văzu că uşa biroului lui Trevino era închisă, iar oberlihtul de 
deasupra era întunecat. Căpitanul se afla, cel mai probabil, într- 
o altă aripă a clădirii, îndeplinind alte sarcini. Bosch îi înţelegea 
suspiciunile şi ostilitatea lui Trevino. Succesele pe care le 
repurta în rezolvarea cazurilor ar fi putut fi considerate un eşec 
din partea şefului de brigadă. La urma urmei, biroul de detectivi 
era responsabilitatea lui. Nici renumele lui Bosch, care îşi 
aruncase cândva superiorul pe fereastră, nu era de bun augur. 

Trevino nu avea însă cum să schimbe această stare de fapt, 
deoarece Bosch contribuia la eforturile depuse de şeful de 
poliţie pentru a depăşi problemele legate de reducerile de 
personal. 

Bosch dădu drumul computerului şi aşteptă să se încarce. Nu 
mai fusese de patru zile la birou. Găsi pe masă un fluturaş care 
îl invita să participe la jocul de popice desfăşurat în cadrul 
departamentului, iar el îl aruncă imediat în coşul de gunoi. Îi 
plăceau colegii din noul departament, dar nu se dădea în vânt 
după popice. 

Descuie un sertar, scoase câteva dosare ale cazurilor la care 
lucra şi le întinse pe birou, creând astfel impresia că îşi 
îndeplinea sarcinile de serviciu. Încercând să ia şi dosarul 


Tăietorului Plaselor de Ţânţari, observă că nu era acolo. Îl găsi 
într-un alt loc din sertar. Fusese pus, din greşeală, alături de 
dosarele ce începeau cu litera numelui de familie al primei 
victime, nu al numelui conferit cazului: Tăietorul Plaselor de 
Ţânţari. Acest lucru îl deranja pe Bosch şi îl punea pe gânduri. 
Nu credea că vina îi aparţinea. Acordase toată viaţa o grijă 
deosebită dosarelor. Acesta - fie că era vorba de o mapă, fie de 
un plic de hârtie - conţinea informaţii vitale ale cazului, ce 
trebuiau păstrate în ordine şi cu multă grijă. 

Puse dosarul pe birou, convins fiind că cineva, înarmat cu 
dublura cheii de la sertar, îi citea dosarele şi îi verifica munca. Şi 
ştia exact cine putea fi persoana respectivă. Se aplecă şi puse 
toate dosarele în sertar, apoi îl încuie. Avea un plan prin care 
voia să-l demaşte pe făptaş. 

Inălţându-se pe scaun, văzu că celelalte două cabine ale 
colegilor săi erau goale. Bella Lourdes, anchetator în cadrul CAPS 
şi Danny Sisto, care se ocupa de infracțiunile contra 
patrimoniului, se aflau, probabil, pe teren, investigând 
rapoartele infracţionale. Plecau adesea împreună pe teren. 

Odată ce se conectă la sistemul informatic al 
departamentului, Bosch accesă bazele de date ale poliţiei. Işi 
scoase agenda şi scrise numele Vibianei Duarte, ştiind prea bine 
că încălca astfel singura regulă impusă de Valdez: folosirea 
informaţiilor oferite de accesul în SFPD pentru facilitarea unei 
investigaţii private. Era un delict ce putea avea consecinţe 
grave, soldat cu pierderea postului, deoarece, în California, 
accesarea bazelor de date ale poliţiei în alt scop decât o 
anchetă a organelor autorizate ale statului constituia o 
infracţiune serioasă. Dacă Trevino avea să verifice vreodată 
informaţiile accesate de pe computerul lui Bosch, avea să-i 
provoace probleme mari. Detectivul bănuia însă că acest lucru 
nu se va întâmpla. Trevino ştia că, dacă făcea fie şi un pas 
împotriva lui Bosch, fapta lui avea să fie considerată un act de 
sfidare la adresa şefului de poliţie, iar asta însemna sfârşitul 
carierei sale. 

Căutările Vibianei Duarte se încheiară repede. Nu descoperi 
nimic în bazele de date ale poliţiei din California - nici vreun 
permis de conducere emis pe numele ei, nici vreun dosar penal, 
nici măcar vreo amendă pentru parcare. Bazele de date digitale 

deveneau tot mai incomplete odată ce căutările se întorceau 
mult în timp, dar Bosch ştia din experienţă că se întâmpla rar să 
nu găsească vreo informaţie despre un nume introdus în banca 
de date a poliţiei. Lipsa informaţiilor susţinea varianta statutului 
ilegal al lui Duarte, care era posibil să se fi întors în Mexic în 
1950, după ce rămăsese însărcinată. Pe atunci, avortul era 
ilegal în California. Poate că trecuse graniţa ca să aducă pe lume 
copilul sau să facă întrerupere de sarcină într-una dintre clinicile 
clandestine din Tijuana. 

Bosch cunoştea legea avortului din vremea aceea, pentru că 
se născuse în 1950 şi, la scurt timp după ce devenise poliţist, 
studiase legile ca să înţeleagă mai bine perspectivele şi 
hotărârile luate de mama lui, o femeie necăsătorită. 

Nu cunoştea însă Codul penal din California anilor '50. ÎI 
accesă şi citi legile privind agresiunea sexuală. Descoperi astfel 
că, în 1950, în secţiunea 261 a Codului penal, raportul sexual cu 
o femeie sub vârsta de optsprezece ani era considerat 
infracţiune de viol şi se pedepsea conform legii. Relaţiile 
consensuale nu presupuneau excluderea urmării penale. 
Singura excepţie o constituiau cazurile în care femeia era soţia 
făptaşului. 

Bosch îşi aminti spusele lui Vance conform cărora tatăl său 
credea că sarcina Vibianei Duarte fusese doar o capcană menită 
să-l oblige s-o ia de soţie, statut ce i-ar fi conferit cetăţenia 
americană şi bani. Dacă aşa stăteau lucrurile, Codul penal îi 
oferea o pârghie solidă. Lipsa documentelor oficiale care să 
ateste prezenţa lui Duarte în California părea să contrazică însă 
această variantă. In loc să-şi folosească pârghia, fata dispăruse, 
plecând probabil în Mexic. 

Bosch schimbă pagina, întorcându-se la interfaţa DMV’, şi 
scrise numele lui James Franklin Aldridge, subiectul pistei false 
oferite de Vance. 

Inainte ca rezultatele căutării să-i apară pe ecran, îl văzu pe 
căpitanul Trevino intrând în cameră, cu o ceaşcă de cafea de la 
Starbucks, aflat la câteva cvartale depărtare pe Truman. 
Cunoştea prea bine cafeneaua, deoarece lua adesea câte o 
pauză de la birou şi se ducea acolo de unul singur. Nu o făcea 
doar ca să-şi desprindă ochii de la ecranul calculatorului, ci şi ca 
să-şi satisfacă dependenţa de caffe latte cu gheaţă, căpătată de 

când începuse să frecventeze cu fiica lui cafenelele din 
apropierea campusului ei universitar. 

— Harry, ce vânt te aduce astăzi pe aici? întrebă Trevino. 

Căpitanul îl întâmpina mereu în termeni cordiali, spunându-i 
pe nume. 

— Eram prin apropiere, răspunse Bosch. M-am gândit să trec 
ca să-mi verific e-mailurile şi să trag mai multe semnale de 
alarmă referitoare la Tăietorul Plasei de Ţânţari. 

Închisese între timp interfaţa DMV. Accesă contul de mail 
oferit de departament. Rămase cu privirea aţintită asupra 
ecranului în timp ce Trevino descuia uşa biroului său. 

Bosch auzi uşa deschizându-se, dar în loc să-i treacă pragul, îi 
simţi prezenţa lui Trevino în spate. 

— Prin apropiere? spuse căpitanul. Tocmai aici? Şi îmbrăcat în 
costum! 

— M-am întâlnit cu cineva în Pasadena şi am traversat apoi 
Foothill Boulevard, răspunse Bosch. M-am gândit să trimit nişte 
e-mailuri, apoi să plec. 

— Nu-ţi apare numele pe panoul de prezenţă, Harry. Trebuie 
să te semnezi pentru pontarea orelor lucrate. 

— Îmi pare rău, dar nu aveam de gând să stau mai mult de 
câteva minute. Şi nu e cazul să-mi fac griji pentru orele 
prestate. Am făcut douăzeci şi patru doar săptămâna trecută. 

La intrarea în biroul detectivilor exista un panou de prezenţă, 
pe care Bosch trebuia să-l semneze la venire şi la plecare pentru 
ca Trevino să-i ponteze orele, asigurându-se astfel că respecta 
programul impus ofiţerilor în rezervă. 

— Dar tot trebuie s-o semnezi la venire şi la plecare, insistă 
Trevino. 

— Am înţeles, căpitane. 

— Bine. 

— Apropo... continuă Bosch, bătând cu degetele în sertarul 
biroului său. Mi-am uitat cheia. N-ai cumva una de rezervă? 
Vreau să-mi iau dosarele. 

— Nu, n-am niciuna. Garda a predat-o pe singura existentă. A 
spus că numai atât a primit de la Dockweiler. 

Garda era ultimul detectiv care ocupase biroul moştenit de la 
Dockweiler. Amândoi căzuseră victimă crizei bugetare. Auzise 
din discuţiile colegilor de la birou că amândoi plecaseră din 
poliţie după ce fuseseră concediaţi. Garcia devenise profesor, 


iar Dockweiler îşi salvase salariul şi pensia, transferându-se la 
Departamentul Lucrărilor Publice, unde exista un loc vacant de 
inspector. 

— Mai are cineva de aici vreo cheie? întrebă Bosch. 

— Nu, din câte ştiu eu, răspunse Trevino. De ce nu-l deschizi 
cu un şperaclu, Harry? Am auzit că îl mânuieşti de minune. 

Tonul pe care îl folosea implica faptul că Bosch era un 
maestru al magiei negre doar pentru că ştia să mânuiască un 
şperaclu. ` 

— Da, e o idee, răspunse Bosch. lţi mulţumesc. . 

Trevino intră în biroul său şi Bosch auzi uşa închizându-se. Işi 
notă în minte să-l întrebe pe Dockweiler de cheia dispărută. Voia 
să se asigure că nu se afla încă în posesia fostului detectiv 
înainte de a face vreun demers care să dovedească faptul că 
Trevino îi citea în secret dosarele. 

Bosch redeschise portalul DMV ca să verifice numele lui 
Aldridge. Descoperi în curând că acesta avusese permis de 
conducere emis în California, între 1948 şi 2002, când îl predase 
autorităţilor pentru că se mutase în Florida. Scrise data de 
naştere alături de numele lui Aldridge şi îşi începu căutările în 
baza de date a poliţiei din Florida. Află, astfel, că Aldridge 
predase permisul autorităţilor din Florida la vârsta de optzeci de 
ani. Ultima adresă înregistrată era dintr-un loc numit The 
Villages. 

După ce notă informaţiile, Bosch accesă un site de pe internet 
şi descoperi că The Villages era un imens cămin de bătrâni din 
Sumter County, Florida. Alte căutări pe internet îi oferiră o 
adresă unde, în lipsa vreunui certificat de deces sau a unui 
necrolog, se părea că Aldridge încă locuia. Îşi predase permisul 
de conducere pentru că nu mai putea să conducă sau nu mai 
avea nevoie de maşină, dar toate informaţiile susțineau ipoteza 
că James Franklin Aldridge era încă în viaţă. 

Curios să afle de ce fusese exmatriculat colegul lui Vance de 
la USC, Bosch îi scrise numele în baza de date a infractorilor, 
căutând fapte ce-ar fi putut fi considerate delicte la vremea 
respectivă. Descoperi că, în 1986, i se întocmise dosar penal 
pentru conducerea maşinii sub influenţa alcoolului, dar nimic 
mai mult. Întâmplările în urma cărora fusese exmatriculat în 
primul an de facultate rămâneau un mister pentru Bosch. 


Satisfăcut de informaţiile ce-i susțineau pista falsă, Bosch se 
hotărî să verifice e-mailurile referitoare la cazul Tăietorului 
Plaselor de Ţânţari. Această anchetă îi ocupase cea mai mare 
parte a timpului de când se alăturase Departamentului de Poliţie 
din San Fernando. Investigase mai multe cazuri de crime în serie 
când lucrase la LAPD, reuşind să stabilească o componentă 
sexuală care le lega între ele, astfel că teritoriul nu îi era 
necunoscut lui Bosch. Dar cazul Tăietorului Plaselor de Ţânţari 
era unul dintre cele mai uluitoare din câte întâlnise. 

Tăietorul Plaselor de Țânţari era numele cazului violatorului în 
serie pe care Bosch îl identificase printre dosarele de agresiune 
sexuală ale departamentului. Răsfoind rapoartele din arhiva 
vechii închisori, Bosch descoperise patru cazuri din 2012 ce 
păreau asemănătoare prin modul de operare, dar necorelate în 
timpul anchetelor precedente. 

Cazurile împărtăşeau cinci comportamente suspecte, care, 
analizate separat, nu erau neobişnuite, dar, privite în ansamblu, 
indicau posibilitatea de a fi opera unui singur făptaş. In fiecare 
caz, violatorul pătrunsese în locuinţa victimei pe o fereastră sau 
pe o uşă lăturalnică, tăind plasa de țânțari în loc s-o scoată. 
Toate cele patru atacuri avuseseră loc în timpul zilei într-un 
interval de cincizeci de minute înainte sau după prânz. 
Atacatorul prefera să taie hainele victimei cu un cuţit, fără să-i 
mai ceară să le scoată. În fiecare caz, violatorul purta o mască 
pe faţă - o mască de schi în două dintre cele patru atacuri, o 
mască de Halloween, marca Freddy Krueger, în cel de-al treilea 
şi o mască de lupte mexicane Lucha Libre în cel de-al patrulea 
caz. Şi, în final, agresorul nu folosea prezervative şi nici alte 
metode de protecţie pentru a nu lăsa probe ADN la faţa locului. 

Înarmat cu aceste aspecte comune, Bosch îşi axase 
investigația asupra celor patru cazuri şi aflase în scurt timp că, 
deşi echipa de criminalişti prelevase probe de spermă în trei 
dintre cele patru cazuri, numai într-un singur caz proba fusese 
analizată în laboratorul de expertize criminalistice al Oficiului 
Şerifului Regional din Los Angeles şi trimisă pentru a fi 
comparată cu probele ADN din bazele de date naţionale şi 
statale, unde nu se descoperise nicio compatibilitate. 
Investigarea ultimelor două cazuri fusese amânată din cauza 
probelor rămase neexaminate de laboratorul de expertize 
criminalistice. În cel de-al patrulea caz, care era, de fapt, primul 
caz raportat de viol, criminaliştii luaseră probe, dar nu găsiseră 
spermă în vaginul victimei, deoarece aceasta făcuse duş înainte 
de a chema poliţia şi de a raporta atacul. 

Laboratorul de expertize criminalistice al Oficiului Şerifului 
Regional şi cel al LAPD-ului aveau sediul în aceeaşi clădire a Cal 
State L.A., iar Bosch îşi contactase cunoştinţele din perioada 
când lucrase în departamentul de poliţie ca să urgenteze 
examinarea probelor prelevate de la ultimele două cazuri. In 


timp ce aştepta rezultatele, ce stabileau o conexiune solidă între 
cazuri, Bosch luase legătura cu victimele, cerându-le să le 
supună altor investigaţii. Fiecare dintre acestea - trei femei în 
vârstă de douăzeci şi ceva de ani şi o adolescentă, acum, de 
optsprezece ani - acceptase să discute cu detectivii. In două din 
cele patru cazuri, fusese nevoit să predea ancheta Bellei 
Lourdes, deoarece victimele preferau să vorbească în spaniolă. 
Acest lucru era singurul inconvenient pe care îl presupunea 
cariera de poliţist într-un oraş unde nouă din zece cetăţeni erau 
de origine hispanică şi stăpâneau engleza într-o măsură mai 
mare sau mai mică. Bosch vorbea destul de bine spaniola, dar 
pentru un interviu cu o victimă a unei agresiuni, unde nuanțele 
subtile ale povestirii erau extrem de importante, avea nevoie de 
Lourdes, pentru care spaniola era limba maternă. 

La fiecare întâlnire, Bosch adusese cu el o copie a 
chestionarului victimei, folosit de anchetatorii LAPD, care 
investigau crimele violente. Chestionarul avea nouă pagini de 
întrebări menite să identifice obiceiurile victimei care ar fi putut 
să atragă atenţia atacatorului. Chestionarele se dovedeau 
salutare în anchetele crimelor în serie, mai ales în schiţarea 
profilului făptaşului, iar Bosch obținuse o copie de la un 
anchetator din Divizia Hollywood, care îi era prieten şi investiga 
agresiunile sexuale. 

Chestionarul devenise astfel scopul declarat al noii runde de 
interviuri, iar mărturiile scoteau la iveală poveşti similare, triste 
şi înspăimântătoare. Violurile erau înfăptuite, fără îndoială, de o 
persoană necunoscută victimelor, iar acestea îşi reveneau cu 
greu, fizic şi mental, chiar şi la patru ani de la atacul suferit. 
Toate trăiau cu teama că atacatorul se va întoarce la un 
moment dat şi niciuna nu îşi mai recăpătase încrederea de 
odinioară. Una dintre ele era căsătorită la vremea aceea şi 
încerca să conceapă un copil. Atacul schimbase radical lucrurile 
în relaţia cuplului, iar în momentul discuţiei, cei doi soţi 
demaraseră procedurile de divorţ. 

După fiecare interviu, Bosch se simţea deprimat şi gândul îi 
zbura invariabil la fiica sa şi la impactul covârşitor pe care l-ar fi 
putut avea asupra ei un atac sexual. O suna apoi de fiecare 
dată, ca să se convingă că era teafără şi nevătămată, fără să-i 
mărturisească însă adevăratul motiv al telefoanelor sale. 


Deşi interviurile redeschiseseră vechile răni ale victimelor, se 
dovediseră în acelaşi timp şi salutare, urgentând ancheta şi 
accentuând nevoia imperioasă de a-l identifica şi de a-l aresta 
pe Tăietorul Plaselor de Ţânţari. 

Bosch şi Lourdes conferiseră fiecărui interviu în parte o 
abordare conversaţională, asigurându-le pe cele patru victime 
că investigarea cazurilor lor era prioritatea departamentului de 
poliţie. 

Detectivii programaseră interviurile în ordinea cronologică a 
atacurilor. Prima victimă era cea care nu le furnizase 
criminaliştilor probe ADN. Raportul iniţial al atacului detalia 
faptul că femeia făcuse duş imediat după comiterea violului, de 
teamă să nu rămână însărcinată. La vremea respectivă, ea şi 
soţul ei încercau să conceapă un copil şi ştia că ziua atacului era 
cea mai fertilă din ciclul ei de ovulaţie. 

Patru ani mai târziu, victima stătea încă singură şi, deşi nu 
depăşise încă trauma psihologică, găsise mecanisme de 
adaptare, care îi permiteau să vorbească deschis despre cea 
mai cumplită oră din viaţa ei. 

Ea le descrisese atacul cu lux de amănunte şi le dezvăluise 
faptul că încercase să-i descurajeze planurile atacatorului, 
spunându-i că se afla în perioada menstruatiei. „Nu-i adevărat”, 
îi ripostase bărbatul. „Soţul tău se întoarce acasă devreme ca să 
v-o trageţi şi să faceţi un copil.” 

Aceasta era o informaţie complet nouă, care îi punea pe 
gânduri pe anchetatori. Femeia le confirmase că, în ziua aceea, 
soţul ei trebuia să se întoarcă devreme de la banca unde lucra, 
ca să se bucure împreună de o seară romantică în speranţa că 
soţia lui va rămâne însărcinată. Intrebarea era: de unde ştia 
asta Tăietorul Plaselor de Ţânţari? 

In urma întrebărilor puse de Lourdes, victima le dezvăluise că 
avea instalată pe telefonul mobil o aplicaţie care îi urmărea 
ciclul menstrual şi o anunţa când era ziua cea mai fertilă a lunii, 
propice conceperii unui copil. Ea transfera apoi informaţia într- 
un calendar pe care îl ţinea pe uşa frigiderului. Incercuia apoi 
data cu inimioare roşii şi sintagme precum „E timpul pentru un 
bebeluş”, amintindu-i astfel soţului ei semnificaţia momentului. 

In ziua atacului, femeia ieşise să-şi plimbe câinele în cartier, 
lipsind de acasă maximum cincisprezece minute. Avea telefonul 
cu ea. Tăietorul Plaselor de Ţânţari reuşise să intre în locuinţă şi 


o aştepta să se întoarcă acasă. O convinsese, sub ameninţarea 
cuţitului, să-şi închidă câinele în baie şi o dusese apoi într-un 
dormitor, unde săvârşise atacul. 

Bosch se întreba dacă acele cincisprezece minute cât îşi 
plimbase câinele îi fuseseră suficiente atacatorului să intre în 
casă, să vadă calendarul de pe frigider şi să-i înţeleagă atât de 
bine semnificaţia încât să-i spună că ştia prea bine planurile 
celor doi soţi. 

Bosch şi Lourdes analizaseră acest aspect şi ajunseseră la 
concluzia că era mult mai probabil ca violatorul să fi intrat cu 
alte ocazii în casă, fie în timp ce îşi urmărea victima, fie ca 
prieten de familie, rudă, instalator sau sub cine ştie ce alte 
pretexte. 

Această teorie le era susţinută de povestea celorlalte victime, 
în urma cărora detectivii reuşiseră să stabilească un nou 
element bizar în modul de operare al atacatorului: în locuinţa 
fiecărei victime existau indicii referitoare la stadiul ciclului ei 
menstrual. În fiecare caz, atacul avusese loc în perioada fazei 
maxime de ovulaţie a ciclului fiecărei victime în parte. 

A doua şi a treia victimă dezvăluiseră, în timpul interviurilor, 
că luau pastile contraceptive. Una din ele ţinea blisterul într-un 
dulăpior cu medicamente, iar cealaltă, în noptieră. Deşi pastilele 
blochează ovulaţia, poţi detecta perioada menstruației după 
culoarea pilulelor. 

Ultima victimă fusese atacată în luna februarie a anului 
precedent. Avea şaisprezece ani la vremea respectivă şi se afla 
singură acasă în timpul unei vacanțe. Fata le mărturisise 
detectivilor că la paisprezece ani fusese diagnosticată cu diabet 
juvenil, iar ciclul menstrual îi era afectat de dozele de insulină. 
Ţinea un calendar pe uşa dormitorului ei pentru ca, împreună cu 
mama sa, să pregătească doza potrivită de insulină. 

Perioada atacului în cazul celor patru agresiuni sexuale 
prezenta similitudini evidente. Fiecare victimă fusese atacată în 
timpul fazei de ovulaţie a ciclului lor - în perioada cea mai fertilă 
a unei femei. Faptul că acest element era prezent în toate cele 
patru cazuri înlătura varianta unei coincidenţe. Incepea să se 
contureze astfel profilul autorului. Violatorul alesese cu grijă 
ziua fiecărui atac. Deşi informaţiile despre ciclul fiecărei victime 
se aflau în locuinţa ei, atacatorul le aflase în prealabil. Asta 


însemna că îşi urmărise victimele şi că mai intrase în casa lor şi 
cu alte ocazii. 

În plus, din descrierile făcute atacatorului reieşea faptul că 
acesta nu era hispanic. Cele două victime care nu vorbeau 
engleza susțineau că le dăduse ordine în spaniolă, dar era 
evident că nu aceasta era limba lui maternă. 

Conexiunile între cazuri păreau uluitoare şi ridicau mari 
semne de întrebare referitoare la motivele pentru care nimeni 
nu le corelase înainte de venirea lui Bosch ca anchetator 
voluntar. Răspunsurile se aflau adânc înrădăcinate în criza 
bugetară a departamentului. Atacurile avuseseră loc în perioada 
reducerilor de personal, iar cei rămaşi în echipă aveau prea 
multe cazuri de rezolvat şi prea puţin timp la dispoziţie. Iniţial, 
fiecare caz în parte fusese investigat de un alt anchetator. Primii 
doi anchetatori plecaseră în perioada comiterii celorlalte două 
cazuri. Nu exista o analiză coezivă a atacurilor. Şi nicio 
monitorizare constantă a echipei. Postul de locotenent rămăsese 
vacant, iar îndatoririle acestuia îi fuseseră încredințate 
căpitanului Trevino, care avea responsabilităţi şi în alte sectoare 
ale departamentului. 

Conexiunile între cazuri, identificate de Bosch, fuseseră 
confirmate de rezultatele probelor ADN prelevate din sperma 
atacatorului. Nu mai exista acum nicio îndoială că cele patru 
cazuri de agresiune sexuală, comise în patru ani în micul oraş 
San Fernando, purtau semnătura aceluiaşi autor. 

Bosch credea, de asemenea, că erau mai multe victime. 
Statisticile estimative ale populaţiei înregistrau, numai în San 
Fernando, cinci mii de imigranţi ilegali, dintre care jumătate 
erau femei, iar multe nu chemau poliţia dacă deveneau 
victimele unor agresiuni. Părea, de asemenea, puţin probabil ca 
un atacator de talia acestuia să opereze numai între graniţele 
micului oraş. Cele patru victime cunoscute erau de origine 
hispanică şi aveau trăsături fizice similare: păr lung şi castaniu, 
ochi negri şi o constituţie fragilă - niciuna nu avea mai mult de 
49 de kilograme. Cele două divizii LAPD învecinate geografic 
aveau o populaţie majoritar hispanică şi Bosch bănuia că 
numărul victimelor era mult mai mare. 

De când descoperise conexiunile între cazuri, îşi petrecea 
majoritatea timpului la biroul SFPD-ului, luând legătura cu 
anchetatorii echipelor din LAPD care se ocupau de cazurile 


spargerilor de locuinţe şi de agresiunile sexuale de pe tot 
cuprinsul văii, cât şi cu departamentele învecinate din Burbank, 
Glendale şi Pasadena. Îl interesau cazurile nesoluţionate, unde 
agresorul tăiase plasele de țânțari şi folosise măşti. Deocamdată 
nu primise niciun răspuns, dar ştia că era doar o chestiune de 
timp până reuşea să trezească interesul detectivilor, care aveau 
să înceapă să facă „săpături” şi să trimită mesaje altor 
anchetatori care deţineau, probabil, vreo informaţie prețioasă. 

Cu aprobarea şefului poliţiei, Bosch luase, de asemenea, 
legătura cu o veche prietenă, care lucrase ca psiholog 
criminalist în Echipa de Analiză Comportamentală a FBl-ului. 
Bosch colaborase cu Megan Hill de câteva ori pe când făcea 
parte din echipa LAPD-ului, iar ea, din cea a Biroului Federal. Se 
retrăsese acum din FBI şi lucra ca profesoară de psihologie 
judiciară la Colegiul de Justiţie Penală John Jay din New York. 
Oferea, de asemenea, servicii de consultanţă privată ca psiholog 
criminalist. Acceptase să examineze cazul lui Bosch pentru un 
tarif redus, iar el îi trimisese dosarul Tăietorului Plaselor de 
Ţânţari. Îl interesau în mod deosebit motivaţia şi psihologia 
atacatorului. De ce unul dintre elementele modului de operare 
al Tăietorului implica identificarea fazei de ovulaţie a victimei? 
Dacă încerca să-şi lase victimele însărcinate, de ce alesese două 
femei care luau pastile contraceptive? Ceva lipsea din această 
teorie, iar Bosch spera ca psihologul criminalist să găsească 
veriga lipsă. 

Hill îi răspunsese după două săptămâni, iar din evaluarea 
psihologică a cazurilor reieşea faptul că violatorul nu îşi alegea 
data atacurilor pentru că voia să-şi lase victimele însărcinate. 
Dimpotrivă. Detaliile modului său de operare şi ale atacurilor 
dezvăluiau un subiect care nutrea o ură profundă pentru femei 
şi un dezgust faţă de menstruaţia lunară. Agresorul îşi alegea 
data atacului deoarece considera că aceasta era cea mai curată 
zi din ciclul ei. Din punct de vedere psihologic, este cel mai sigur 
moment pentru el. Hill îl descria ca pe un atacator narcisist, 
înzestrat cu o inteligenţă peste medie. Era însă posibil să 
lucreze într-un post care nu implica stimuli intelectuali şi care îi 
permitea să treacă neobservat printre angajatori şi printre 
colegii de muncă. 

Violatorul avea, de asemenea, foarte multă încredere în 
capacitatea sa de a eluda identificarea şi capturarea sa. 


Acţiunile lui implicau o răbdare riguroasă şi o organizare 
meticuloasă, fiind în acelaşi timp marcate de o greşeală aparent 
fatală - lăsarea urmelor de spermă la locul faptei. Înlăturând 
intenţia agresorului de a-şi lăsa victimele însărcinate, Hill 
concludea că motivul lui era de a lua poliţia în derâdere. Îi 
oferea lui Bosch toate dovezile de care avea nevoie ca să-l 
condamne. Trebuia doar să-l prindă. 

Hill scosese, de asemenea, în evidenţă discordanţa faptelor 
sale: lăsarea unor dovezi edificatoare de identificare - sperma - 
şi comiterea violurilor sub o mască, ascunzându-şi identitatea. 
Asta însemna că victimele îl cunoscuseră sau îl văzuseră pe 
agresor înainte sau că acesta avea de gând să ia cumva 
legătura cu ele după atac, găsind probabil o satisfacţie în faptul 
că se afla din nou în apropierea lor. 

Megan Hill îşi încheia profilul trăgând un semnal de alarmă: 


„Dacă elimini ideea că motivul atacatorului este de a 
da viaţă (de a-şi lăsa victimele însărcinate) şi realizezi 
că atacul este stimulat de ură, atunci este evident că 
subiectul nu şi-a încheiat evoluţia ca atacator. Este doar 
o chestiune de timp până când aceste violuri se vor 
transforma în crime.” 


Semnalul de alarmă tras de Hill îi determinase pe Bosch şi pe 
Lourdes să urgenteze lucrurile. Începuseră să trimită tot mai 
multe e-mailuri agenţiilor locale şi naţionale de poliţie, ataşând 
evaluarea psihologică a lui Hill. La nivel local, încingeau 
telefoanele în încercarea de a învinge inerția anchetatorilor care 
aveau prea multe cazuri de rezolvat şi prea puţin timp la 
dispoziţie. 

Răspunsurile nu erau deloc satisfăcătoare. Un detectiv din 
Divizia North Hollywood a LAPD, care se ocupa de cazurile 
spargerilor de locuinţe, le raportase că avea un caz unde 
spărgătorul tăiase plasa de țânțari, fără să existe însă acuzaţii 
de viol. Detectivul spunea că victima era un tânăr de douăzeci şi 
şase de ani, de origine hispanică. Bosch îl determinase pe 
anchetator să vorbească din nou cu victima şi să-l întrebe dacă 
avea o soţie sau o prietenă care ar fi putut fi agresată, dar care, 
de teamă sau de ruşine, nu raportase atacul. Detectivul de la 
LAPD le răspunsese o săptămână mai târziu, informându-i că nu 


locuia nicio femeie în apartament. Cazul nu era corelat cu toate 
celelalte. 

Bosch aplica acum jocul aşteptării. ADN-ul violatorului nu se 
afla în bazele de date ale poliţiei. Nu i se luaseră niciodată probe 
ADN. Nu lăsase amprente sau alte dovezi la locul faptei, cu 
excepţia urmelor de spermă. Bosch nu mai găsise alte cazuri 
similare în San Fernando sau în altă parte. In biroul şefului 
Valdez aveau loc dezbateri aprinse privind expunerea cazului în 
public şi solicitarea ajutorului din partea cetăţenilor. Anchetatorii 
îşi puneau vechea întrebare pe care şi-o pun toţi poliţiştii: Ce să 
facem? Să expunem cazul în public, descoperind astfel o pistă 
care ne va ajuta poate să-l arestăm pe făptaş? Sau să expunem 
cazul în public, riscând să-l alertăm pe răufăcător, care îşi va 
schimba modul de operare sau se va muta în altă parte şi va 
răspândi apoi teroarea în rândul altei comunităţi? 

În cazul Tăietorului Plaselor de Ţânţari, Bosch şi Lourdes 
aveau păreri contradictorii. Lourdes voia să expună cazul în 
public, fie şi doar ca să-l alunge pe violator din San Fernando 
dacă acţiunea lor nu le oferea alte piste. Bosch voia mai mult 
timp, ca să-l caute în linişte. Era convins că expunerea cazului în 
public avea să-l alunge într-adevăr din oraş, dar nu îl împiedica 
să facă alte victime. Atacatorii nu se opresc decât dacă sunt 
prinşi. Se adaptează noilor împrejurări şi îşi continuă faptele, 
urmărindu-şi victimele ca nişte rechini. Bosch nu voia să 
transpună ameninţarea asupra altei comunităţi. Simţea că avea 
obligaţia morală de a-l vâna acolo, unde era activ. 

Nu ajunseseră însă la niciun rezultat, iar şeful poliţiei părea să 
aştepte, sperând că Bosch va rezolva cazul înainte de apariţia 
unei noi victime. Detectivul se simţea uşurat, pentru că decizia 
nu îi aparţinea. Probabil acesta era motivul pentru care şeful se 
afla într-un post-cheie, iar el era doar un simplu tălpaş. 

Bosch îşi verifică acum e-mailurile şi văzu că nu avea mesaje 
cu subiectul Tăietorul Plaselor de Țânţari. inchise computerul, 
dezamăgit. Îşi puse agenda în buzunar, întrebându-se dacă 
Trevino îşi aruncase ochii pe ea cât stătuse în cabină. O ţinuse 
deschisă la pagina pe care scrisese numele lui James Franklin 
Aldridge. 

Plecă din birou fără să-şi ia la revedere de la Trevino şi fără să 
semneze panoul de prezenţă, aflat lângă uşă. 

După ce părăsi sediul poliţiei, Bosch porni pe autostrada 5, cu 
gândul la cazul lui Whitney Vance. Faptul că nu reuşise să 
găsească data de naştere a Vibianei Duarte sau alte informaţii 
despre ea în baza de date a poliţiei era supărător, dar avea să 
fie doar un impediment temporar. Se îndrepta acum spre sud, în 
Norwalk, unde se afla mina de aur a călătoriilor în timp: 
Departamentul Sănătăţii Publice din Los Angeles. Petrecuse 
mult timp ca anchetator, investigând cazurile rămase 
nerezolvate din poliţie în biroul Certificatelor de Stare Civilă, 
unde cunoştea până şi preferinţele funcţionarilor în materie de 
cafea. Era convins că va găsi acolo nişte răspunsuri legate de 
Vibiana Duarte. 

Puse un CD în aparatul jeepului şi începu să asculte muzica 
interpretată la corn de un tânăr cântăreţ, Christian Scott. Prima 
melodie, Litany Against Fearf, transmitea o energie şi o vibraţie 
debordante şi înverşunate, exact acordurile de care Bosch avea 
nevoie în clipele acelea. Avea nevoie de o oră ca să ajungă în 
Norwalk, după un drum lent prin estul oraşului. Opri maşina în 
parcarea din faţa clădirii cu şapte etaje şi scoase cheile din 
contact în timp ce Scott interpreta melodia Naima, ce se apropia 
favorabil de versiunea clasică a lui John Handy? înregistrată cu 
cincizeci de ani în urmă. 

Exact când ieşi din maşină, îi sună telefonul şi privi ecranul. 
Era un număr necunoscut, dar răspunse oricum. Era John 
Creighton, lucru deloc surprinzător. 

— Te-ai întâlnit cu domnul Vance? întrebă el. 

— Da, răspunse Bosch. 

— Şi cum a fost? 

— Bine. 

Creighton îi smulgea cuvintele din gură cu cleştele. Poate că 
Bosch dădea dovadă de un comportament pasiv-agresiv, dar 
ţinea seama de dorinţele clientului său. 

— Putem să te ajutăm cu ceva? 

— Nu, cred că mă descurc singur. Domnul Vance vrea ca totul 
să rămână confidenţial, aşa că îi voi respecta dorinţa. 

Se lăsă o tăcere adâncă. 


8 Litanie contra fricii (în engleză, în original) (n. red.). 
? Cântăreț american de jazz, născut în 1933 (n.tr.). 


— Harry, spuse Creighton în cele din urmă, noi doi ne 
cunoaştem de mult, cum îl cunosc şi pe domnul Vance. Cum ti- 
am spus şi ieri înainte de a te angaja, este un client important al 
companiei noastre şi, dacă liniştea şi securitatea îi sunt în 
pericol, atunci trebuie să ştiu şi eu. Speram, ca fost camarad, 
să-mi împărtăşeşti ce se întâmplă. Domnul Vance este un om 
bătrân şi nu vreau să profite cineva de el. 

— Prin acest „cineva” te referi la mine? întrebă Bosch. 

— Fireşte că nu, Harry. Mi-am ales prost cuvintele. Am vrut să 
spun că, dacă bătrânul este şantajat sau se confruntă cu alte 
probleme care necesită prezenţa unui detectiv particular, noi 
vrem să-l ajutăm şi avem şi resursele necesare pentru asta. 
Trebuie doar să ne implici în joc. 

Bosch încuviinţă. Comportamentul lui Creighton era cât se 
poate de previzibil după ce îi ceruse în timpul întâlnirii lor să-l 
ţină la curent cu fiecare pas pe care îl făcea. 

— Ei bine, îi răspunse, tot ce pot să-ţi spun este că, în primul 
rând, nu tu m-ai angajat. Tu ai fost doar un intermediar. Ai livrat 
banii. Domnul Vance este cel care m-a angajat şi pentru el voi 
lucra. Domnia Sa şi-a exprimat foarte clar doleanţele şi chiar m- 
a obligat să semnez un document legal prin care accept să-i 
îndeplinesc instrucţiunile. Mi-a spus să nu împărtăşesc nimănui 
misiunea pe care mi-a încredinţat-o. Nici măcar ţie. Dacă vrei să 
încalc acordul încheiat, trebuie să-l sun şi să-i cer per... 

— Nu e necesar s-o faci, spuse iute Creighton. Dacă asta este 
dorinţa domnului Vance, i-o vom respecta. Am vrut doar să ştii 
că le putem ajuta dacă ai nevoie. 

— Fireşte, răspunse Bosch, cu glas vesel, dar fals. Te voi suna 
dacă va fi cazul, John. Îţi mulţumesc pentru telefon. 

Şi puse capăt discuţiei înainte ca fostul lui şef să-i răspundă. 
Străbătu apoi parcarea, îndreptându-se spre clădirea imensă şi 
dreptunghiulară unde se aflau toate certificatele de naştere şi 
de deces din comitatul Los Angeles. Dar şi toate certificatele de 
căsătorie şi de divorţ. Clădirea îi amintea lui Bosch de un uriaş 
cufăr pentru comori. Informaţiile te aşteptau acolo - dacă ştiai 
unde să le cauţi sau cunoşteai pe cineva care ştia cum să le 
găsească. Cei care nu ştiau apelau la serviciile micilor 
intermediari, care aşteptau pe treptele clădirii, gata să-i ajute pe 
cei neiniţiaţi în tainele completării formularelor de cerere - totul 
pentru câţiva dolari. Unii dintre ei aveau deja formularele în 


serviete. Era o industrie de nişă, clădită pe naivitatea şi teama 
celor care se aventurează în labirintul birocrației 
guvernamentale. 

Bosch urcă treptele în zigzag, ignorându-i pe cei care veneau 
să-l întrebe dacă voia să depună o cerere pentru obţinerea 
numelui unei afaceri fictive sau pentru un certificat de căsătorie. 
Intră în clădire şi trecu pe lângă ghişeul de informaţii, 
îndreptându-se spre scări. Ştiind din experienţă că putea să 
aştepte liftul mult şi bine, cobori treptele la subsol, unde se afla 
secţia BDM” din cadrul Oficiului Stării Civile. 

Când împinse uşa din sticlă, un strigăt răzbătu de undeva din 
birourile înşiruite de-a lungul peretelui, de unde oamenii puteau 
solicita obţinerea certificatelor de naştere, de deces şi de 
căsătorie. O femeie se ridică în picioare şi îi zâmbi lui Bosch cu 
generozitate. Avea origini asiatice şi o chema Flora. Il ajutase 
mereu când purtase insignă. 

— Harry Bosch! strigă ea. 

— Flora! îi răspunse el. 

Una dintre ferestrele ghişeelor era destinată solicitărilor 
venite din partea poliţiei, cărora funcţionarii le acordau 
întotdeauna prioritate, iar două ferestre erau destinate 
solicitărilor cetăţenilor. Un bărbat stătea în faţa unuia dintre 
ghişeele pentru cetăţeni şi studia nişte certificate. Bosch se opri 
în faţa celuilalt. Flora se îndrepta deja spre ghişeul destinat 
poliţiei. 

— Tu vino aici! îi spuse ea. 

Bosch se supuse şi, aplecându-se peste ghişeu, o îmbrăţişă cu 
stângăcie. 

— Ştiam eu că o să vii din nou la noi, spuse Flora. 

— Mai devreme sau mai târziu, nu-i aşa? răspunse el. Acum 
am venit însă ca un cetăţean de rând. Nu vreau să-ţi provoc 
necazuri. 

Bosch putea să folosească insigna Departamentului de Poliţie 
din San Fernando, dar nu voia să facă vreo mişcare greşită, care 
îi putea pune pe Valdez şi pe Trevino pe urmele sale. Acest lucru 
i-ar crea probleme nedorite. Porni, aşadar, spre ghişeul 
cetăţenilor, preferând să nu amestece anchetele private cu cele 
publice. 


10 Births, Deaths and Marriages - Naşteri, Decese şi Căsătorii (în original, în 
engleză) (n.tr.). 


— Nu-s probleme, răspunse Flora. Nu în cazul tău. 

Bosch puse capăt şaradei şi rămase în faţa ghişeului destinat 
poliţiei. 

— S-ar putea să dureze ceva, spuse apoi. Nu am toate 
informaţiile şi trebuie să mă întorc mult în timp. 

— Stai să-ncerc! Ce vrei? 

Bosch fusese mereu nevoit să-şi corecteze limbajul de fiecare 
dată când vorbea cu ea, deoarece avea tendinţa nativă „să 
mănânce” din cuvinte. Se trezise deseori în trecut scurtând 
cuvintele şi încerca să-şi corecteze acum acest defect. 

Scoase agenda şi privi informaţiile pe care le scrisese în 
dimineaţa aceea în biroul lui Vance. 

— Caut un certificat de naştere, îi răspunse, citind datele. 
Cam din 1933 sau '34. Unde le aveţi stocate? 

— Nu în baza de date, răspunse Flora. Numai pe microfilme. 
Nimic pe suport electronic. Spune-mi numele! 

Se referea la certificatele transferate pe microfilme în anii '70, 
pe care nimeni nu le mai introdusese în baza computerizată de 
date. li întoarse agenda, pentru ca Flora să scrie corect numele 
Vibianei Duarte. Bosch spera că avea să-l găsească uşor, căci nu 
era un nume de familie des întâlnit, precum Garda sau 
Fernandez. Poate că nu erau nici prea multe Vibiane. 

— E bătrână, spuse Flora. Vrei şi certificatul de deces? 

— Da. Dar habar nu am nici când, nici dacă a murit. Ştiu sigur 
că era în viaţă în iunie 1950. 

Flora îl privi încruntată. 

— Aha! Am înţeles, Harry. 

— Mulţumesc, Flora. Unde e Paula? Mai lucrează aici? 

Paula era o funcţionară pe care o cunoştea din perioada când 
lucra ca detectiv în LAPD şi petrecea timpul în subsolul clădirii, 
făcând „săpături” în trecutul oamenilor. Localizarea martorilor şi 
a familiilor victimelor constituia un  element-cheie în 
investigațiile cazurilor nesoluționate, reprezentând adesea 
fundaţia acestora. Primul lucru pe care îl făceai era să anunți 
familia de faptul că poliţia relua investigarea cazului. Dar 
dosarele vechilor cazuri conțineau rareori documente 
actualizate privind statutul oamenilor - certificate de deces sau 
de căsătorie sau noile lor adrese. Drept urmare, Bosch îşi 
efectua anchetele pe holurile bibliotecilor şi ale arhivelor 
statului. 


— Paula nu e azi aici, răspunse Flora. Doar eu. Scriu numele, 
iar tu du-te la o cafea! mai durează ceva, continuă ea, notând 
informaţiile de care avea nevoie. 

— Nu vrei şi tu o cafea, Flora? întrebă Bosch. 

— Nu, ia-ţi tu! răspunse ea. Cât stai să aştepţi. 

— Atunci, o să-mi fac de lucru pe aici. Am băut una de 
dimineaţă şi mai am câte ceva de rezolvat, răspunse el, 
arătându-i telefonul ca justificare. 

Flora se întoarse în arhivele cu microfilme ca să-şi înceapă 
căutările. Bosch se aşeză pe un scaun din plastic într-o cabină 
neocupată destinată vizionării microfilmelor. 

Se gândea la următoarea mişcare. In funcţie de ce avea să 
găsească aici, următorul pas era să se ducă la biserica St. 
Vibiana, ca să vadă dacă i se permitea accesul la certificatele de 
botez, sau la biblioteca din centrul oraşului, unde se păstrau 
cărţi de telefoane extrem de vechi, publicate cu decenii în urmă. 

Bosch accesă aplicaţia de căutare a telefonului şi tastă USC 
EVK, ca să vadă dacă putea găsi ceva. Rezultatele apărură 
imediat pe ecran. Cantina EVK încă funcţiona în campusul 
universitar şi era situată în Birnkrant Residential College de pe 
34th Street. Introduse adresa în hărţile aplicaţiei şi îi apăru în 
curând o vedere de ansamblu a campusului aflat la sud de 
centrul oraşului. Vance îi spusese că Vibiana locuia la doar 
câteva cvartale distanţă de EVK şi că venea pe jos la cantină. 
Campusul se întindea de-a lungul Figueroa Street şi al 
coridorului autostrăzii Harbor. Acest lucru limita numărul 
străzilor rezidenţiale din zona cu acces direct spre EVK. Bosch 
notă numele străzilor, împreună cu adresele aferente, ca să 
identifice locuinţa familiei Duarte când avea s-o caute în vechile 
cărţi de telefoane din biblioteca centrală. 

Îşi dădu seama în curând că privea o hartă a campusului din 
2016 şi realiză că împrejurimile şi autostrada Harbor poate că 
nu existau în 1950. Asta însemna că zona din preajma 
universităţii USC arăta cu totul altfel. Reveni la aplicaţia de 
căutare şi accesă o istorie a autostrăzii, cunoscută şi ca 
autostrada 110, care străbătea ţinutul în diagonală din 
Pasadena până în port. Descoperi apoi că fusese construită în 
secţiuni pe parcursul anilor '40 şi '50. Era autostrăzilor din Los 
Angeles era la începuturi, iar autostrada 110 fusese primul 
proiect de anvergură. Secţiunea care străbătea partea estică a 


campusului universitar fusese începută în 1952 şi terminată doi 
ani mai târziu, mult după ce Whitney Vance frecventase 
cursurile universităţii şi o cunoscuse pe Vibiana Duarte. 

Bosch accesă din nou aplicaţia hărților şi începu să noteze şi 
numele străzilor care, în 1949 şi 1950, ofereau încă acces spre 
partea de nord-est a campusului, unde se afla cantina EVK. 
Avea, în curând, o listă de paisprezece străzi, cu adrese care 
cuprindeau câte patru blocuri de locuinţe. La bibliotecă, avea să 
caute mai întâi numele Duarte în vechile cărţi de telefoane, ca 
să vadă dacă vreo familie cu acest nume locuise pe străzile şi în 
clădirile de pe listă. Pe atunci, aproape toată lumea apărea în 
cartea de telefoane - dacă oamenii aveau telefon. 

Stătea aplecat deasupra micului ecran al mobilului, verificând 
harta străzilor lăturalnice, care ar fi putut să-i scape din vedere, 
când Flora se întoarse din subsolurile arhivelor. Ţinea în mână, 
triumfătoare, o bobină de microfilm, la vederea căreia Bosch 
simţi cum sângele începe să-i zvâcnească puternic prin vene. 
Flora o găsise pe Vibiana. 

— Nu s-a născut aici, spuse ea, ci în Mexic. 

Informaţia îl derută pe Bosch. Se ridică în picioare şi se 
îndreptă spre ghişeu. 

— De unde ştii? o întrebă el. 

— Scrie pe certificatul ei de deces, răspunse Flora. În Loreto. 

Femeia pronunţase numele greşit, dar Bosch îl înţelesese. 

Ancheta unui suspect de crimă îi purtase cândva paşii în 
Loreto, pe coasta peninsulei Baja. Işi imagina că, dacă se ducea 
acum acolo, ar fi găsit o biserică sau o catedrală care purta 
numele Sfintei Vibiana. 

— l-ai găsit deja certificatul de deces? întrebă el. 

— Nu mi-a luat mult, răspunse Flora. O simplă căutare în 
1951. 

Cuvintele ei îl lăsară fără suflare. Vibiana murise de atâta 
amar de vreme! li auzise numele pentru prima oară cu mai puţin 
de şase ore în urmă, dar părea s-o fi găsit deja - într-un fel. Se 
întreba cum avea să reacționeze Vance la aflarea veștii. 

Intinse mâna după bobina de microfilm. Când i-l dădu, Flora îi 
spuse numărul de înregistrare pe care să-l caute: 51-459. Era 
un număr mic, chiar şi pentru anul 1951. Cel de-al 459-lea 
certificat de deces înregistrat în anul acela în comitatul Los 


Angeles. Când se întâmplase oare asta? La o lună, două de la 
începutul anului? 

Un gând îi trecu prin minte. Se uită la Flora. Citise oare cauza 
morţii când găsise documentul? 

— A murit cumva dând naştere unui copil? o întrebă el. 

Flora îl privea uluită. 

— O, nu! răspunse ea. Dar citeşte singur! Convinge-te! 

Bosch luă bobina şi o introduse în aparat. Întinse filmul şi 
dădu drumul proiectorului. Derularea automată a filmului putea 
fi întreruptă printr-un buton. „Răsfoi” iute documentele, oprindu- 
se la fiecare câteva secunde, ca să verifice numărul de 
înregistrare ştampilat în colţul de sus al certificatelor. Ajunsese 
cam pe la jumătatea lunii februarie când găsi cel de-al 459-lea 
certificat de deces. Analizându-l cu atenţie, observă că 
formularea certificatelor de deces din California nu se 
schimbase prea mult de-a lungul timpului. Poate că era cel mai 
vechi document pe care îl văzuse vreodată, dar formatul îi era 
extrem de cunoscut. Ochii îi căzură apoi asupra secţiunii 
completate de medicul legist. Cauza morţii era scrisă de mână: 
strangulare prin ligatură (frânghie de rufe), sinucidere. 

Bosch rămase mult timp cu privirea aţintită asupra cuvintelor 
aşternute pe hârtie, fără să se mişte sau să respire. Vibiana îşi 
luase viaţa. Cauza morţii nu dezvăluia alte detalii. Dedesubt se 
afla o semnătură imposibil de descifrat, urmată de cuvintele 
tipărite: Medic Legist Adjunct. 

Bosch se rezemă de spătarul scaunului şi trase adânc aer în 
piept. Se simţea copleşit de o tristeţe covârşitoare. Nu cunoştea 
toate detaliile. Aflase povestea doar din perspectiva lui Vance - 
experienţa unui băiat de optsprezece ani trecută prin filtrul 
memoriei fragile şi încărcate de vinovăţie a unui bătrân de 
optzeci şi cinci de ani. Ştia însă suficient cât să-şi dea seama că 
Vibiana avusese parte de o soartă nedreaptă. Vance o lăsase de 
izbelişte, iar întâmplările din iunie aveau să le influenţeze pe 
cele din februarie. Bosch nutrea sentimentul că viaţa îi fusese 
curmată Vibianei cu mult timp înainte de a-şi pune ştreangul de 
gât. 

Certificatul de deces oferea câteva detalii importante, pe care 
detectivul le notă în agendă. Vibiana îşi curmase zilele pe 12 
februarie 1951. Avea doar şaptesprezece ani. Ruda cea mai 
apropiată era tatăl ei, Victor Duarte. Locuia pe Hope Street, una 


dintre străzile pe care Bosch le notase în agendă după ce 
studiase harta împrejurimilor universităţii. Numele străzii îi 
părea acum o ironie tristă.!! 

Singura bizarerie pe care i-o oferea documentul o constituia 
locul unde survenise decesul - undeva pe North Occidental 
Boulevard. Bosch ştia că bulevardul se afla la vest de centrul 
oraşului, lângă Echo Park, departe de cartierul natal al Vibianei. 
Deschise telefonul şi scrise adresa în aplicaţia de căutare. 
Aceasta era sediul Centrului St. Helen pentru Mame 
Necăsătorite. Căutările scoaseră la iveală câteva site-uri 
asociate cu St. Helen şi un link unde găsi un articol din 2008 din 
Los Angeles Times, marcând cea de-a o suta aniversare a 
instituţiei. 

Bosch accesă iute linkul şi începu să citească articolul. 


Centrul St. Helen împlineşte 100 de ani de 
existenţă 
Autor: Scott B. Anderson 


Centrul St. Helen pentru Mame Necăsătorite împlineşte 
săptămâna aceasta 100 de ani de existenţă şi 
sărbătoreşte evoluţia sa extraordinară dintr-un loc al 
secretelor de familie într-un centru pentru viaţa de familie. 

Complexul de aproape un hectar şi jumătate de lângă 
Echo Park va găzdui o săptămână întreagă de programe, 
printre care un picnic şi mărturia unei femei care a fost 
obligată de familie, acum mai bine de 50 de ani, să-şi dea 
nou-născutul spre adopţie în centru. 

La fel cum moravurile societăţii s-au schimbat în 
ultimele decenii, la fel s-a schimbat şi St. Helen. Cândva, o 
sarcină nedorită la o minoră avea consecinţe dramatice: 
mama se ascundea într-un loc tainic, aducea copilul pe 
lume în secret, apoi pruncul îi era luat de la sân şi dat 
imediat spre adopţie... 


Bosch îşi întrerupse lectura când începu să înţeleagă ce i se 


întâmplase Vibianei Duarte în urmă cu şaizeci şi cinci de ani. 
— A adus copilul pe lume, şopti el. Şi i l-au luat. 


11 Hope Street - strada Sperantei (n.tr.). 

Bosch îşi îndreptă ochii spre ghişeu. Flora îl privea cu o 
expresie stranie. 

— Harry, eşti bine? îl întrebă ea. 

El se ridică în picioare, fără să-i răspundă, şi veni la ghişeu. 

— Flora, vreau certificatele de naştere din primele două luni 
ale anului 1951. 

— Bine, răspunse ea. Pe ce nume? 

— Nu ştiu sigur. Duarte sau Vance. Nu ştiu pe ce nume a fost 
înregistrat. Dă-mi un pix ca să le scriu! 

— Bine. 

— Spitalul este St. Helen. De fapt, vreau să văd toate 
certificatele de naştere emise la St. Helen în primele două... 

— Doar nu te referi la spitalul St. Helen din comitatul Los 
Angeles? 

— Nu e propriu-zis un spital. Este un centru pentru mame 
necăsătorite. 

— Atunci, acele certificate nu sunt aici. 

— Cum adică? Trebuie să fie... 

— Sunt secrete. Când se naşte un copil, e adoptat imediat. 
Sunt emise certificate noi, fără menţionarea centrului St. Helen. 
Ai înţeles? 

Bosch nu era convins că reuşea să-i urmărească logica. Ştia 
că existau numeroase legi privind dreptul la confidenţialitate, 
care protejau certificatele de adopţie. 

— Vrei să spui că emit certificatul de naştere abia după 
efectuarea adopţiei? întrebă el. 

— Exact, răspunse Flora. 

— Şi apar numai numele noilor părinţi? 

— Corect. 

— Şi noul nume al copilului? 

Flora încuviinţă. 

— Dar personalul spitalului? Ascund şi ei aceste informaţii? 

— O numesc „naştere acasă”. 

Copleşit de frustrare, Bosch lovi cu mâinile blatul ghişeului. 

— Nu există, aşadar, nicio modalitate prin care să aflu 
identitatea copilului ei? 

— Îmi pare rău, Harry. Nu fi supărat! 

— Nu sunt supărat, Flora. Cel puţin, nu pe tine. 

— Eşti un detectiv bun, Harry Bosch. O să afli cumva. 


— Da, Flora. O să aflu cumva. 

Bosch se aplecă în faţă, adâncit în gânduri, ţinându-şi încă 
mâinile pe blatul ghişeului. Trebuia să existe o cale prin care să 
găsească pruncul. Se gândea să se ducă la St. Helen. Putea fi 
singura lui şansă. Un alt gând îi trecu atunci prin minte şi îşi 
ridică privirea spre Flora. 

— Harry, nu te-am văzut niciodată aşa, spuse ea. 

— Ştiu, Flora. Îmi pare rău. Nu-mi plac fundăturile. Poţi să-mi 
aduci, te rog, microfilmele certificatelor emise în lunile ianuarie 
şi februarie 1951? 

— Eşti sigur? Sunt multe certificate în două luni. 

— Da, sunt sigur. 

— Bine. 

Flora dispăru din nou şi Bosch reveni în cabina proiectorului. 
Uitându-se la ceas, realiză că era foarte probabil să studieze 
microfilmele până la închiderea programului, la ora 5:00 după- 
amiaza. Avea apoi de înfruntat traficul aglomerat din centrul 
oraşului ca să ajungă acasă, la Hollywood, o corvoadă ce îi 
putea lua două ore. Cum era mai aproape de Orange County 
decât de casă, se hotărî să-i scrie un mesaj fiicei sale, întrebând- 
o dacă avea timp să ia masa în altă parte, nu la cantina 
studenţească a Universităţii Chapman. 


Maas, lucrez la un caz în Norwalk. Aş putea să vin să luăm 
masa împreună dacă ai timp. 


Ea îi răspunse imediat: 
Unde e Norwalk? 


În apropiere de tine. Aş putea să te iau la 5:30 şi să te aduc 
înapoi până la 7:00, ca să înveți. Ce zici? 


Nu îi mai răspunse la fel de repede, cântărindu-şi, probabil, 
opţiunile. Era studentă în anul doi, iar activităţile şcolare şi 
sociale îi ocupau tot mai mult timpul, astfel că Bosch o vedea 
din ce în ce mai rar. Se simţea uneori trist şi singur din această 
cauză, dar în majoritatea timpului se bucura pentru ea. Ştia că, 
dacă nu avea s-o vadă nici în seara aceea, avea să cadă din nou 
pradă tristeţii. Povestea Vibianei Duarte îl deprima, indiferent 


cât de puţine informaţii deţinea. La vremea aceea, era cu doar 
câţiva ani mai mică decât fiica lui, iar soarta ce-i fusese hărăzită 
îi amintea că viaţa era deseori nedreaptă - chiar şi cu 
nevinovaţii. 

În timp ce aştepta răspunsul fiicei sale, Flora se întoarse, 
aducându-i două bobine de microfilm. Lăsă telefonul pe masă 
lângă proiector şi introduse în aparat bobina pe care scria 
ianuarie 1951. Începu „să răsfoiască” sute de certificate de 
naştere, verificând rubrica pe care era scris numele spitalului şi 
scoțând la imprimantă toate certificatele înregistrate ca „naşteri 
acasă”. 

Nouăzeci de minute mai târziu, Bosch se opri la data de 20 
februarie 1951, extinzându-şi căutările cu o săptămână după 
moartea Vibianei, în eventualitatea întârzierii emiterii unui 
certificat de naştere pe numele noilor părinţi. Printase şaizeci şi 
şapte de certificate de naştere, înregistrate ca „naşteri acasă”, 
unde rasa copilului era specificată fie ca hispanică, fie albă. Nu 
avea nicio fotografie a Vibianei Duarte şi nu ştia cât de alb sau 
de închis la culoare avea tenul. Nu putea să înlăture nici 
varianta ca rasa pruncului să fi fost înregistrată ca albă, fie şi 
doar pentru a se potrivi cu rasa părinţilor adoptivi. 

În timp ce strângea vraful de certificate printate, realiză că 
uitase de cina cu fiica lui. Îşi luă telefonul şi văzu că ratase 
ultimul ei mesaj. l-I trimisese cu mai bine de o oră în urmă şi 
acceptase să mănânce împreună, atât timp cât terminau cina 
până la ora 19:30, când se întorcea să înveţe. În acel an, 
împărțea o casă cu alte trei fete la câteva cvartale depărtare de 
campusul universitar. Bosch se uită la ceas şi văzu că anticipase 
corect faptul că avea să-şi termine treaba odată cu încheierea 
programului funcţionarilor. Îi trimise un mesaj scurt lui Maddie, 
spunându-i că se îndrepta spre ea. 

Duse la ghişeu copiile microfilmelor şi o întrebă pe Flora cât 
costa printarea celor şaizeci şi şapte de certificate. 

— Eşti poliţist, răspunse ea. Nu te costă nimic. 

— Da, dar n-am venit aici ca poliţist, Flora, răspunse el. Este o 
anchetă privată. 

Refuza să folosească insigna Departamentului de Poliţie din 
San Fernando când nu era necesar. Se folosea de statutul său 
când căuta numele persoanelor în bazele de date ale poliţiei. 
Acum însă situaţia era cu totul alta. Dacă accepta să ia copiile 


gratuit, sub pretexte false, ar fi suferit consecinţe grave pentru 
încălcarea regulilor şi obţinerea unor câştiguri financiare. Îşi 
scoase portofelul. 

— Atunci, va trebui să plăteşti cinci dolari pentru fiecare 
copie, spuse Flora. 

Preţul îl lăsă fără grai, chiar dacă primise zece mii de dolari în 
dimineaţa aceea. Uluirea i se citea, probabil, pe chip. Flora 
zâmbi. 

— Vezi? spuse ea. Reprezinţi poliţia. 

— Nu, Flora, nicidecum, răspunse Bosch. Pot să plătesc cu un 
card de credit? 

— Nu, cu banii jos. 

Bosch se încruntă şi scotoci prin portofel în căutarea 
bancnotei secrete de o sută de dolari pe care o păstra mereu 
pentru cazuri de urgenţă. Găsi prin buzunar alte bancnote şi 
completă suma de 135 de dolari, rămânând apoi doar cu şase 
dolari. Ceru chitanţă, chiar dacă nu credea că avea să-i prezinte 
lui Vance vreun raport de cheltuieli. 

li flutură apoi Florei prin aer vraful de chitanţe în semn de la 
revedere şi de mulţumesc şi plecă din birou. Câteva minute mai 
târziu, se afla deja la volan, aşteptând să iasă din parcare odată 
cu funcţionarii care părăseau clădirea guvernamentală la ora 
5:00 fix. Puse un alt CD în aparat, alegând de această dată 
ultimul album al saxofonistei Grace Kelly. Era printre puţinele 
cântărețe de jazz pe care fiica lui le aprecia. Voia s-o poarte pe 
Maddie pe acordurile melodiilor lui Grace Kelly în cazul în care 
fiica lui alesese un restaurant mai îndepărtat, unde trebuiau să 
ajungă cu maşina. 

Ea alesese însă un local din cartierul Old Towne aflat la câţiva 
paşi distanţă de casa ei de pe Palm Avenue. Îi mărturisi, pe 
drum, cât de fericită era pentru că închiriase o casă, împreună 
cu trei fete, în locul unui apartament la cămin, cu două camere 
şi o singură baie, aşa cum făcuse în primul an. Se afla şi mai 
aproape de clădirea din campus unde aveau loc cursurile de 
psihologie. Per ansamblu, viaţa părea frumoasă pentru ea, dar 
Bosch punea sub semnul îndoielii siguranţa casei închiriate. Nu 
exista nicio patrulă de poliţie în campus. Cele patru fete se aflau 
în jurisdicţia Departamentului de Poliţie din Orange County. În 
caz de pericol, timpul de reacţie al poliţiei se măsura în minute, 
nu în secunde, iar asta îl îngrijora pe Bosch. 


Localul era o pizzerie, unde se aşezară la rând ca să comande 
o pizza personalizată, pe care o luară apoi fierbinte, direct din 
cuptor. Aşezându-se la masă în faţa fiicei sale, Bosch observă cu 
stupoare nuanțele roz din părul ei. O întrebă, în cele din urmă, 
care era motivul accentelor roz din păr. 

— Solidaritatea, răspunse ea. Am o prietenă a cărei mamă 
suferă de cancer la sân. 

Bosch nu vedea legătura, iar nedumerirea i se citea pe chip. 

— Glumeşti! continuă ea apoi. Octombrie este luna dedicată 
conştientizării cancerului mamar, tată. Ar trebui să ştii asta. 

— O, da, aşa e! Am uitat. 

Văzuse recent la televizor câţiva jucători de fotbal ai echipei 
Los Angeles Rams purtând echipament roz. Acum înţelegea 
motivul. Şi, deşi era încântat că Maddie îşi vopsise părul pentru 
o cauză nobilă, se bucura, de asemenea, că totul era temporar. 
Peste câteva săptămâni, luna octombrie avea să se sfârşească. 

Maddie mâncă doar jumătate de pizza şi puse în cutie cealaltă 
jumătate, explicându-i că o păstra pentru micul dejun. 

— Aşadar, la ce caz lucrezi? îl întrebă ea în drum spre casa ei 
de pe Palm Avenue. 

— De unde ştii că lucrez la un caz? 

— Mi-ai scris în mesaj. Şi apoi, porţi costum. Nu mai fi atât de 
paranoic! Parcă ai fi agent secret. 

— Am uitat că ţi-am scris. Este o „vânătoare” de succesori. 

— O vânătoare de succes? Ce e aia? 

— De succesori. Ca moştenitorii la tron. 

— Aha! Am înţeles. 

— Încerc să descopăr dacă un bătrân foarte bogat din 
Pasadena are vreun moştenitor căruia poate să-i lase după 
moarte întreaga avere. 

— Grozav! Şi ai găsit ceva? 

— Am şaizeci şi şapte de posibilităţi în momentul de faţă. Asta 
făceam în Norwalk - examinam certificatele de naştere. 

— Grozav! 

Nu voia să-i împărtăşească soarta Vibianei Duarte. 

— Dar te rog să nu pomeneşti nimănui despre asta, Mads! 
Este strict confidenţial, fie că sunt agent secret sau nu. 

— Cui crezi că aş putea să-i spun? 

— Nu ştiu. Nu vreau să abordezi tema asta pe site-urile de 
socializare ca MyFace sau SnapCat. 


— Tată, generaţia mea este una vizuală. Nu spunem ce 
facem. Arătăm ce facem. Postăm fotografii. Aşa că n-ai de ce să- 
ţi faci griji. 

— Bine. 

Ajunşi acasă, Bosch o întrebă dacă putea să intre ca să 
verifice  încuietorile şi celelalte măsuri de securitate. Cu 
permisiunea proprietarului, instalase în septembrie încă un set 
de încuietori la uşi şi la ferestre. În timp ce le verifica acum pe 
toate, gândul îi zbură la Tăietorul Plaselor de Ţânţari. Intră, în 
cele din urmă, în curticica din spate, ca să vadă dacă gardul din 
lemn care împrejmuia locul era încuiat pe dinăuntru. Văzu că 
Maddie îl ascultase şi cumpărase un vas de mâncare pentru 
câini, chiar dacă fetele nu aveau câine, iar proprietarul 
interzicea accesul animalelor în curtea sa. 

Totul părea în ordine, iar Bosch îi aminti din nou fiicei sale să 
nu doarmă cu vreo fereastră deschisă. Apoi o îmbrăţişă şi o 
sărută pe creştetul capului înainte de a pleca. 

— Ai grijă să pui apă în vasul câinelui! îi spuse el. Acum este 
complet uscat. 

— Da, tată, îi răspunse ea, cu tonul ei specific. 

— Altfel, povestea nu e credibilă. 

— Bine, am înţeles. 

— În regulă, atunci. O să cumpăr de la Home Depot vreo două 
indicatoare de atenţionare cu textul: Atenţie! Câine rău! şi o să 
ţi le aduc data viitoare. 

— Tată! 

— Gata, am plecat. 

O îmbrăţişă încă o dată şi porni spre maşină. Nu verificase 
camerele colegelor ei în scurta lui incursiune. Ar fi vrut s-o facă, 
dar se temea că Maddie avea să-l acuze că le încălca 
intimitatea. Îi spusese cândva că întrebările pe care i le punea 
despre ele îi păreau ciudate şi înfricoşătoare. 

Când intră în maşină, îşi notă pe o hârtie să nu uite să ia 
indicatoarele de avertizare cu Atenţie! Câine rău! şi porni apoi 
motorul. 

Traficul nu mai era atât de aglomerat când porni spre casă. 
Era încântat de realizările de peste zi, cât şi de faptul că luase 
masa cu fiica lui. A doua zi de dimineaţă, avea să-şi restrângă 
căutările. Numele copilului Vibianei Duarte şi al lui Whitney 


Vance trebuia să fie pe undeva prin vraful de certificate care se 
aflau pe scaunul pasagerului. 

Progresul înregistrat în cazul Vance îi conferea o oarecare 
alinare, dar o teamă mocnită i se cuibărea în suflet când se 
gândea la cazul Tăietorului Plaselor de Ţânţari. Ceva îi spunea 
că violatorul stătea la pândă şi îşi pregătea următorul atac. 
Orologiul bătea ameninţător în San Fernando. li auzea ticăitul 
sumbru şi înspăimântător. 

A doua zi de dimineaţă, Bosch făcu o cafea şi o bău pe terasa 
din spate, unde stătea la masa de picnic având în faţă 
certificatele de naştere printate cu o zi în urmă. Studia numele 
şi datele de pe documente, dar trase în curând concluzia că 
nimic nu-l ajuta să-şi restrângă căutările. Niciun certificat nu era 
datat în timp util. Fiecare dintre ele era emis cu cel puţin trei 
zile mai târziu după naştere, iar acest lucru nu putea fi 
considerat un indicator al adopţiei. Cea mai bună soluţie era să 
ajungă cumva la St. Helen. 

Ştia că nu se va dovedi deloc o cale uşoară. Era dificil să treci 
de legile privind dreptul la confidenţialitate, ce protejau 
adopţiile, chiar şi cu o insignă de poliţist şi o autoritate pe 
măsură. Se gândi să-l sune pe Vance şi să-l întrebe dacă voia să 
ia legătura cu un avocat care să ceară deschiderea dosarelor de 
adopţie pentru copilul Vibianei Duarte, dar ajunse iute la 
concluzia că era o cauză pierdută de la bun început. Această 
acţiune ar fi expus planurile lui Vance în faţa întregii lumi, iar 
bătrânul insistase cu vehemenţă asupra confidenţialităţii 
misiunii încredințate lui Bosch. 

Detectivul îşi aminti articolul despre St. Helen din Los Angeles 
Times şi intră în birou ca să citească povestea pe internet. Luă 
cu el şi vraful de certificate pentru ca vântul să nu le spulbere 
prin canionul ce se întindea la picioarele casei lui. 

Articolul relata povestea transformării centrului St. Helen, 
dintr-un loc unde mama şi pruncul erau imediat despărțiți în 
momentul adopţiei, într-un loc unde, mult mai recent, mamele 
îşi păstrau copiii după naştere, fiind sfătuite să se întoarcă 
împreună cu ei în societate. Stigmatul social din anii '50 al unei 
sarcini nedorite, survenită în cazul unei mame necăsătorite, 
cedase locul toleranţei în anii '90, iar St. Helen avea câteva 
programe de succes menite să menţină coeziunea familiilor 
aflate la început de drum. 

Articolul reda apoi mărturisirile unor foste cliente ale 
centrului, care povesteau cum cei de la St. Helen le salvaseră 
viaţa, oferindu-le un adăpost când se treziseră alungate de 
propriile familii. Glasul nu le trăda regretele sau resentimentele. 
Niciuna dintre femeile intervievate nu se simţea trădată de o 
societate care le smulgea practic pruncii din braţe şi îi dădea 
unor străini. 


Ultima poveste din articol îi captă atenţia lui Bosch, căci îi 
plasa investigaţiile într-un unghi cu totul diferit. Aceasta reda 
mărturisirea unei femei de douăzeci şi doi de ani, care venise la 
St. Helen în 1950 ca să-şi aducă pruncul pe lume şi rămăsese 
acolo cincizeci de ani. 

Abigail Turnbull avea numai paisprezece ani când se trezise 
singură, cu un geamantan în mână, pe treptele centrului St. 
Helen. Era însărcinată în trei luni, iar pruncul pe care îl aştepta îi 
acoperise de ocară pe părinţii ei, orbiţi de convingeri puternic 
religioase. Şi o abandonaseră. Ca şi prietenul ei. Nu mai avea 
unde să se ducă. 

Născuse o fetiţă la St. Helen, pe care o dăduse apoi spre 
adopţie, ţinându-şi mai puţin de o oră pruncul în braţe. Dar nici 
după naştere nu mai avea unde să se ducă. Nimeni din familia ei 
nu o voia înapoi. Conducerea centrului a lăsat-o să rămână la St. 
Helen, încredinţându-i diverse îndeletniciri, precum spălarea 
podelelor şi a rufelor murdare. De-a lungul anilor, se înscrisese 
la cursuri serale, reuşind să absolve atât liceul, cât şi facultatea. 
Devenise asistent social la St. Helen, oferindu-le consiliere celor 
aflate în aceeaşi situaţie ca şi ea. Rămăsese acolo o jumătate de 
secol, până când ieşise la pensie. 

Turnbull ţinuse discursul de deschidere cu ocazia aniversării 
celor o sută de ani de existenţă a centrului şi povestea cum 
devotamentul manifestat faţă de cei de la St. Helen o răsplătise 
cu vârf şi îndesat. 


„Într-o zi, stăteam în biroul angajaţilor şi cineva a venit 
să ne spună că la recepţie se afla o femeie care făcea 
investigaţii legate de adopţia sa. Voia să-şi descopere 
originile. Părinţii îi spuseseră că se născuse aici, la St. 
Helen. M-am întâlnit cu ea şi m-am simţit imediat 
copleşită de un sentiment straniu. Vocea şi ochii ei... 
Aveam senzaţia că o cunoşteam. Am întrebat-o când era 
ziua ei de naştere şi mi-a răspuns: 9 aprilie 1950. Am ştiut 
atunci că era copila mea. Am luat-o în braţe şi totul a 
dispărut - durerea, regretele mistuitoare... Am înţeles că 
trăiam o minune şi că acesta era motivul pentru care 
Dumnezeu a hotărât să rămân la St. Helen.” 


Articolul din Los Angeles Times relata la final cum Turnbull îşi 
prezentase fiica, şi ea în public, şi povestea cum, în urma 
mărturisirii înduioşătoare a lui Turnbull, spectatorii avuseseră cu 
toţii ochii în lacrimi. 

— Am dat lovitura! şopti Bosch, terminând de citit. 

Trebuia să discute cu Turnbull. În timp ce îi nota numele, 
spera să mai fie încă în viaţă la opt ani de la publicarea 
articolului din Los Angeles Times. Acum trebuia să aibă optzeci 
de ani. 

Se gândea cum să procedeze ca să ajungă mai repede la ea şi 
îi scrise numele în motorul de căutare de pe laptop. Găsi câteva 
site-uri de căutare pentru accesul cărora trebuia să plătească, 
dar ştia că multe erau doar simple momeli comerciale. 
Descoperi o Abigail Turnbull pe Linkedin, o reţea de socializare 
orientată spre mediul de afaceri, dar Bosch se îndoia că era 
bătrâna octogenară pe care o căuta. Se hotări, în cele din urmă, 
să renunţe la căutările din lumea digitală şi să apeleze la 
„ingineria socială”, ca să folosească vocabularul modern al fiicei 
sale. Accesă site-ul centrului St. Helen, îi găsi numărul de 
telefon şi îl tastă pe mobilul său. După trei apeluri, auzi glasul 
unei femei. 

— St. Helen, cu ce vă pot ajuta? 

— Da, bună ziua, începu Bosch, prefăcându-se emoţionat. Aş 
putea să vorbesc cu Abigail Turnbull? Dacă mai este încă acolo. 

— Nu mai este de mulţi ani. 

— O, nu! Sper că n-a... Ştiţi cumva dacă mai este încă în 
viaţă? Probabil că este foarte bătrână acum. 

— Cred că nu ne-a părăsit încă. A ieşit de foarte mult timp la 
pensie, dar n-a murit. Cred că Abby ne va îngropa pe toţi. 

Bosch simţi un licăr de speranţă la gândul că putea s-o 
găsească. Insistă, aşadar, stăruitor. 

— Am văzut-o la petrecerea aniversară. Eu şi mama am vorbit 
atunci cu ea. 

— Asta s-a întâmplat acum opt ani. Cine sunteţi, dacă nu vă 
supăraţi, şi ce doriţi? 

— Numele meu este Dale. M-am născut la St. Helen. Mama 
vorbea mereu despre Abigail Turnbull ca de o prietenă foarte 
dragă, care i-a purtat de grijă cât a stat acolo. După cum v-am 
spus deja, am reuşit, în sfârşit, s-o cunosc când am participat la 
aniversare. 


— Şi cu ce pot să te ajut, Dale? 

— De fapt, am o veste tristă. Mama tocmai a încetat din viaţă 
şi mi-a lăsat cu limbă de moarte un mesaj pentru Abigail. Aş 
vrea, de asemenea, să-i spun când vor avea loc funeraliile, în 
cazul în care doreşte să participe. Am o carte de vizită. Ştiţi cum 
aş putea să i-o transmit? 

— Aţi putea s-o trimiteţi aici, pe adresa centrului St. Helen. 
Vom avea grijă s-o primească. 

— Da, aş putea să fac asta, dar mi-e teamă că va dura prea 
mult. Ştiţi cum e să trimiţi izmene pe călător. E posibil s-o 
primească abia după funeraliile de duminică. 

Femeia tăcu, apoi spuse: 

— Stai puţin, să vedem ce putem face! 

Se lăsă din nou tăcerea şi, în timp ce aştepta, Bosch îşi spuse 
că îşi jucase bine rolul. Două minute mai târziu, vocea se auzi 
din nou la celălalt capăt al firului. 

— Alo! 

— Da, vă ascult. 

— În mod normal, nu procedăm în felul ăsta, dar am o adresă 
unde îi poţi trimite cartea de vizită. Nu pot să-ţi dau numărul de 
telefon fără permisiunea ei. Am încercat să luăm legătura cu ea, 
dar n-am reuşit. 

— E foarte bine aşa. Dacă o pun astăzi la poştă, ar trebui s-o 
primească la timp. 

Femeia îi dădu apoi lui Bosch o adresă de pe Vineland 
Boulevard din Studio City. El o notă, îi mulţumi şi închise iute 
telefonul. 

Detectivul privi adresa. Avea să ajungă repede de acasă până 
în Studio City. Adresa conţinea şi numărul unui complex 
rezidenţial, fapt care îl făcea să creadă că putea fi un cămin 
pentru bătrâni, ţinând seama de vârsta lui Turnbull. In afară de 
interfoanele prezente în toate complexurile rezidenţiale din 
oraş, trebuia să treacă acum şi de ofiţerii de la pază. 

Bosch luă un elastic din sertarul bufetului de bucătărie şi 
prinse cu el vraful de certificate. Voia să le ia cu el, pentru orice 
eventualitate. Îşi luă cheile şi porni spre uşa din spate când 
cineva bătu cu putere în uşa din faţă a casei. Oprindu-se din 
drum, se duse să deschidă. 

Dădu în prag de bodyguardul lui Vance, care îl escortase cu o 
zi în urmă prin toată casa acestuia. 


— Mă bucur că v-am prins, domnule Bosch, spuse el. 

Ochii îi căzură pe vraful de certificate prinse cu elastic şi 
Bosch îşi duse automat mâna în spatele coapsei stângi. lritat 
pentru că încercase să le ascundă printr-un gest atât de evident, 
îi răspunse pe un ton tăios: 

— Cu ce pot să te ajut? Mă pregătesc să plec. 

— M-a trimis domnul Vance, spuse omul. Voia să ştie dacă aţi 
făcut vreun progres. 

Bosch îl privi câteva clipe. 

— Cum te cheamă? îl întrebă în cele din urmă. Nu te-ai 
prezentat ieri. 

— Sloan. Sunt şeful securităţii de pe domeniul din Pasadena. 

— Cum ai aflat unde locuiesc? 

— Am căutat. 

— Unde? Adresa mea nu apare nicăieri, iar casa asta nu este 
pe numele meu. 

— Avem propriile noastre modalităţi de căutare, domnule 
Bosch. 

Detectivul îl privi alte câteva clipe înainte de a-i răspunde: 

— Ei bine, Sloan, domnul Vance mi-a spus să-i dau raportul 
personal. Aşa că te rog să mă scuzi. 

Încercă să închidă uşa, dar Sloan întinse imediat mâna şi îl 
împiedică. 

— Nu vrei să faci asta, spuse Bosch. 

Sloan se retrase şi îşi ridică braţele în aer. 

— Vă cer iertare. Dar trebuie să vă spun că domnul Vance s-a 
îmbolnăvit ieri după întrevederea cu dumneavoastră. M-a trimis 
de dimineaţă să vă întreb dacă aţi făcut vreun progres. 

— În legătură cu ce? întrebă Bosch. 

— Cu misiunea pe care v-a încredinţat-o. 

— Poţi să aştepţi un minut? întrebă detectivul, ridicând un 
deget. _ 

Nu aşteptă să-i răspundă. lInchise uşa şi puse vraful de 
certificate la subraţ. Se îndreptă spre masa din sufragerie, unde 
lăsase cartea de vizită cu numărul lui Vance tipărit pe ea. Formă 
numărul pe mobil şi, întorcându-se apoi spre uşa de la intrare, o 
deschise în timp ce asculta apelurile de la celălalt capăt al 
firului. 

— Pe cine sunati? întrebă Sloan. 


— Pe şeful tău, răspunse Bosch. Vreau să mă asigur că nu are 
nimic împotrivă să discutăm progresul cazului. 

— Nu va răspunde. 

— Da, bine, o să... 

Un beep lung întrerupse apelurile fără să lase locul vreunui 
mesaj de la Vance. 

— Domnule Vance, sunt Harry Bosch. Vă rog să mă sunaţi! 

Detectivul îi dădu apoi numărul său de telefon, închise mobilul 
şi i se adresă lui Sloan: 

— Ştii ce nu înţeleg? De ce te-a trimis Vance aici ca să mă 
întrebi despre caz fără să-ţi explice mai întâi despre ce e vorba. 

— V-am spus că s-a îmbolnăvit. 

— Atunci, voi aştepta să-şi revină. Spune-i să mă sune când 
se va simţi mai bine! 

Pe chipul lui Sloan se citea ezitarea. Mai era ceva. Bosch 
aşteptă câteva clipe, iar Sloan rupse, în cele din urmă, tăcerea: 

— Domnul Vance are motive să creadă că numărul de telefon 
pe care vi l-a dat a fost compromis. Vrea să-i daţi raportul prin 
intermediul meu. Mă ocup de securitatea lui personală de 
douăzeci şi cinci de ani. 

— Va trebui să-mi comunice asta în carne şi oase. Anunţă-mă 
când se va simţi mai bine şi îi voi face o vizită la vilă! 

Închise apoi uşa, trântind-o cu putere şi luându-l pe Sloan prin 
surprindere. El începu să bată din nou, dar Bosch deschise încet 
uşa dinspre pergola unde se afla maşina. Trecu pragul casei, 
deschise portiera jeepului şi se urcă la volan. Porni motorul şi, 
mergând în marşarier, ieşi iute pe stradă. Văzu un sedan arămiu 
parcat peste drum, cu botul spre povârnişul dealului. Sloan se 
îndrepta spre vehicul. Bosch întoarse volanul şi o luă la dreapta, 
urcând dealul în trombă şi trecând în viteză pe lângă bărbatul 
aflat în faţa portierei sedanului. Trebuia să folosească pergola ca 
să întoarcă maşina pe străduţa îngustă, manevră ce-i oferea 
suficient timp lui Bosch ca să-şi piardă urma. 

După douăzeci şi cinci de ani petrecuţi în acele ţinuturi, Bosch 
cunoştea ca în palmă meandrele autostrăzii Woodrow Wilson 
Drive. Ajunse repede în faţa unui indicator de oprire de pe 
Mulholland Drive şi o luă brusc la dreapta, fără să se oprească. 
Străbătu şoseaua şerpuitoare de asfalt, străjuită de crestele 
munţilor, până ajunse pe Wrightwood Drive. Se uită în oglindă, 
dar nu văzu nici urmă de Sloan sau de vreo altă maşină. O luă la 


dreapta pe Wrightwood şi cobori panta de nord spre Studio City, 
atingând podeaua văii pe Ventura Boulevard. 

Câteva minute mai târziu, ajunse în Vineland şi parcă maşina 
lângă trotuar în faţa unui ansamblu rezidenţial care purta 
numele de Sierra Winds. Era construit lângă pasajul de pe 
autostrada 101, iar clădirile păreau vechi şi mâncate de vreme. 
Blocurile cu două etaje erau împrejmuite cu un zid din beton, 
înalt de şase metri, menit să ofere izolare fonică, dar Bosch îşi 
imagina că zgomotul traficului străbătea complexul rezidenţial 
ca un vânt din Sierra!?. Abigail Turnbull nu locuia într-un cămin 
de bătrâni şi asta era extrem de important. Nimic nu-l împiedica 
pe Bosch să-i bată la uşă, lucru ce se dovedea o adevărată 
victorie. 


12 Lant de munţi cu lungimea foarte mare (n.tr.). 

Bosch se plimba prin faţa intrării împrejmuite cu gard a 
ansamblului rezidenţial, prefăcându-se că vorbeşte la telefon, 
când nu făcea altceva decât să asculte un mesaj vechi pe care 
fiica sa i-l lăsase în căsuţa vocală cu un an în urmă, după ce 
intrase la Universitatea Chapman. 

„Tată, este o zi extraordinară pentru mine şi vreau să-ţi 
mulţumesc pentru tot ajutorul pe care mi l-ai acordat ca să 
ajung până aici. Mă bucur că nu voi fi prea departe de tine şi, ori 
de câte ori vom avea nevoie unul de celălalt, vom fi doar la o 
oră distanţă. Poate două, din cauza traficului.” 

Bosch zâmbi. Nu ştia cât timp rămâneau mesajele în căsuţa 
vocală, dar spera că se va putea bucura mereu de fericirea pe 
care o auzea acum în glasul fiicei sale. 

Văzu un bărbat ieşind din clădire şi se grăbi să ajungă în faţa 
porţii în acelaşi timp cu el. Se prefăcea că poartă o discuţie la 
telefon în timp ce căuta în buzunar cheia de la intrare. 

— E minunat, spuse el în telefon. Şi eu cred la fel. 

Bărbatul aflat de cealaltă parte a gardului descuie poarta. 
Bosch îngăimă un „mulţumesc” şi intră în curte. Apăsă pe una 
dintre tastele telefonului ca să păstreze mesajul fiicei sale şi 
puse mobilul în buzunar. 

Indicatoarele de pe poteca pietruită îl îndrumară spre clădirea 
pe care o căuta şi găsi la parter apartamentul lui Abigail 
Turnbull. Apropiindu-se, văzu că uşa de la intrare, prevăzută cu 
o plasă pentru țânțari, era deschisă. Dinăuntru răzbătea o voce. 

— Gata, Abigail? 

Se apropie încă un pas, fără să bată la uşă, şi se uită înăuntru 
prin plasa pentru țânțari. Vedea un holişor, ce ducea în 
sufragerie, unde o femeie în vârstă stătea pe o canapea, având 
în faţă o măsuţă rabatabilă. Părea bătrână şi fragilă şi purta 
nişte ochelari cu lentile groase şi o perucă în nuanţe cafenii. O 
altă femeie, mult mai tânără, strângea de pe masă o farfurie şi 
tacâmurile din argint. Bătrâna - Abigail, bănuia Bosch - tocmai 
termina un mic dejun tardiv sau un prânz timpuriu. 

Bosch se hotărî să aştepte, ca să vadă dacă însoţitoarea avea 
să plece după ce strângea masa. Apartamentul avea vedere 
spre o curticică, unde apa ce se prăvălea într-o fântână 
arteziană pe trei niveluri înăbuşea majoritatea zgomotelor de pe 
autostradă. Acesta era şi motivul pentru care Turnbull putea să 


lase uşa deschisă. Bosch se aşeză pe o bancă prefabricată din 
beton, în faţa fântânii, şi puse alături vraful de certificate. 
Verifică telefonul, ca să vadă dacă primise vreun mesaj. Nici 
cinci minute mai târziu, vocea din apartament se făcu din nou 
auzită. 

— Vrei să-ţi las uşa deschisă, Abigail? 

Bosch auzi un răspuns înăbuşit şi o văzu pe însoţitoare ieşind, 
ducând în mână o geantă termoizolantă pentru transportul 
mâncării. Recunoscu sigla unei organizaţii caritabile, ce aducea 
mâncare persoanelor ţintuite în casă, organizaţie unde lucrase 
ca voluntară şi fiica lui în ultimul an de liceu. Poate că şi ea îi 
adusese de mâncare lui Abigail Turnbull. 

Femeia străbătu aleea spre poarta de la intrare. Bosch 
aşteptă câteva clipe, apoi se apropie de uşa prevăzută cu plasă 
pentru țânțari şi se uită înăuntru. Abigail Turnbull stătea tot pe 
canapea. Măsuţa rabatabilă dispăruse, iar în locul ei stătea 
acum un cadru cu două roţi. Bătrâna îşi ţinea ochii aţintiţi într-un 
colţ al camerei unde Bosch nu putea să răzbată cu privirea, dar 
de unde se auzea sonorul şoptit al unui televizor. 

— Doamnă Turnbull! o strigă el, cu glas tare, în cazul în care 
bătrâna avea probleme cu auzul. 

Glasul său răsunător o sperie însă şi aruncă spre uşă o privire 
speriată. 

— Îmi cer iertare, spuse iute Bosch. N-am vrut să vă sperii. Mă 
întrebam dacă aş putea să vă pun câteva întrebări. 

Bătrâna se uită de jur-împrejur, ca să vadă dacă se mai afla 
cineva prin preajmă, în caz de nevoie. 

— Ce vrei? întrebă ea. 

— Sunt detectiv, răspunse Bosch. Vreau să vă pun câteva 
întrebări legate de un caz la care lucrez. 

— Nu înţeleg ce vrei. Nu cunosc detectivi. 

Bosch încercă să deschidă uşa prevăzută cu plasa pentru 
țânțari. Nu era încuiată. O întredeschise uşor, pentru ca bătrâna 
să-l vadă mai bine. Îi arătă insigna SFPD-ului şi îi zâmbi. 

— Efectuez o anchetă şi cred că ai putea să mă ajuţi, Abigail, 
spuse el. 

Femeia care îi adusese de mâncare îi spusese pe nume. Nu 
strica să încerce şi el. Turnbull nu-i răspunse, dar îşi încleştă, 
nervoasă, mâinile în pumni. 

— Te deranjează dacă intru? întrebă Bosch. Nu te ţin mult. 


— Nu primesc vizitatori, răspunse ea. Şi nu am bani să 
cumpăr produse. ` 

Bosch intră încet pe hol. Işi păstra zâmbetul pe buze, chiar 
dacă se simțea prost pentru că o speriase. 

— Nu încerc să-ţi vând nimic, Abigail. Îți promit. 

Din hol intră în mica sufragerie. Televizorul mergea, iar pe 
ecran o văzu pe Ellen DeGeneres”. Camera era sărăcăcios 
mobilată - de-a lungul unui perete se afla canapeaua, iar într-un 
alt colţ, un scaun de bucătărie. In spatele acestuia era o 
bucătărioară prevăzută cu un mic frigider. Puse certificatele de 
naştere la subraţ şi scoase legitimaţia de poliţist emisă de SFPD. 
Bătrâna o luă, fără tragere de inimă, şi o studie. 

— San Fernando? spuse ea. Unde e asta? 

— Nu foarte departe, răspunse Bosch. Eu... 

— Ce investighezi? 

— Caut pe cineva dintr-un trecut îndepărtat. 

— Nu înţeleg ce vrei de la mine. N-am fost niciodată în San 
Fernando. 

— Te deranjează dacă stau jos? o întrebă Bosch, arătându-i 
scaunul de lângă perete. 

— Te rog! Dar tot nu înţeleg ce vrei de la mine. 

Bosch trase scaunul şi se aşeză în faţa bătrânei, despărțiți 
fiind doar de cadrul cu roţi. Purta un capot larg, cu modele 
florale. Continua să-i studieze legitimaţia. 

— Cum se pronunţă numele ăsta? întrebă ea. 

— Hieronymus, răspunse Bosch. Port numele unui pictor!*. 

— N-am auzit niciodată de el. 

— Nu eşti singura. Am citit articolul despre St. Helen publicat 
în ziar acum câţiva ani. Conţinea povestea pe care ai împărtăşit- 
o publicului la petrecerea aniversară. Despre fiica ta, care, 
aflându-se în căutarea unor răspunsuri, a reuşit să te găsească. 

— Şi ce e cu asta? 

— Lucrez pentru un om - un om foarte bătrân - aflat şi el în 
căutarea unor răspunsuri. Copilul lui s-a născut la St. Helen şi 
sper să mă ajuţi să-l găsesc. 

Bătrâna se rezemă de spătarul canapelei, dornică parcă să 
pună capăt discuţiei, şi clătină din cap. 


13 Actriţă şi moderatoare americană (n.tr.). 
14 Hieronymus Bosch (1453-1516), pictor renascentist neerlandez (n.tr.). 


— S-au născut foarte mulţi copii la St. Helen, spuse ea. lar eu 
am stat acolo cincizeci de ani. Mi-e cu neputinţă să-mi amintesc 
numele tuturor pruncilor. Cei mai mulţi primeau alte nume când 
plecau. 

Bosch încuviinţă. 

— Ştiu, dar acesta este un caz mai special. Cred că îţi vei 
aminti de mama copilului pe care îl caut. Numele ei este 
Vibiana. Vibiana Duarte. Mă refer la anul imediat următor venirii 
tale la St. Helen. 

Turnbull închise ochii, copleşită parcă de durere. Acest lucru îi 
dădu de înţeles lui Bosch că şi-o amintea pe Vibiana, că 
peregrinările sale prin timp îşi găsiseră destinaţia. 

— Îți aduci aminte de ea, nu-i aşa? întrebă el. 

Turnbull încuviinţă. 

— Eram acolo, răspunse ea. A fost o zi cumplită. 

— Poţi să-mi spui ce s-a întâmplat? 

— De ce? A trecut atâta amar de vreme! 

Bosch dădu din cap. Intrebarea îşi avea temei. 

— Când fiica ta te-a găsit la St. Helen, ai spus că trăieşti un 
miracol. Exact asta caut şi eu. Clientul meu vrea să-şi găsească 
pruncul - copilul pe care l-a avut cu Vibiana. 

Pe chipul bătrânei se citea mânia, iar Bosch regretă imediat 
alegerea cuvintelor. 

— Nu e acelaşi lucru, răspunse ea. El n-a fost obligat să 
renunţe la pruncul său. A abandonat-o pe Vibby şi şi-a 
abandonat şi fiul. 

Bosch încercă să-şi îndrepte greşeala, dar nu-i scăpă faptul că 
pruncul era băiat. 

— Ştiu, Abigail, continuă el. Nu e deloc acelaşi lucru. O ştiu 
prea bine. Dar nu trebuie să uităm că un părinte îşi caută 
copilul. Este bătrân şi va muri în curând. Are multe lucruri pe 
care vrea să i le transmită. Acest fapt nu va compensa răul 
făcut, fireşte. Dar cine trebuie să ia decizia - noi sau fiul lui? Nu-i 
oferim acestuia nici măcar şansa de a lua singur hotărârea? 

Bătrâna păstră tăcerea, adâncită în gânduri. 

— Nu pot să te ajut, spuse ea în cele din urmă. Habar nu am 
ce s-a întâmplat cu băieţelul după ce-a plecat din centru. 

— Spune-mi ce ştii! insistă Bosch. Ştiu că este o poveste 
cumplită, dar spune-mi ce s-a întâmplat! Dacă poţi. Povesteşte- 
mi despre fiul lui Vibby! 


Turnbull îşi aţinti ochii în podea. Retrăia întâmplările cărora 
avea să le dea viaţă curând. Întinse braţele şi se prinse cu 
mâinile de cadru, de parcă ar fi avut nevoie de susţinere. 

— Băieţelul era foarte fragil, începu ea. Era subponderal când 
s-a născut. Centrul avea o regulă - niciun prunc nu putea să 
plece acasă dacă nu avea cel puţin două kilograme şi ceva. 

— Ce s-a întâmplat în acest caz? întrebă Bosch. 

— Soții care voiau să-l înfieze n-au putut să demareze imediat 
procedurile de adopţie. Copilul trebuia să se întremeze şi să ia în 
greutate. 

— Adoptia a fost, aşadar, amânată? 

— Da, se mai întâmplau uneori şi cazuri de acest gen. 
Procedurile au fost amânate. l-au spus lui Vibby că fiul ei trebuia 
să se îngraşe. Avea să-l ţină cu ea în cameră şi să-l alăpteze tot 
timpul, pentru ca pruncul să se întremeze şi să ia în greutate. 

— Cât a durat povestea asta? 

— O săptămână. Poate şi mai mult. Ştiu doar că Vibby a 
petrecut mai mult timp cu fiul ei decât oricine altcineva. L-a 
ţinut în braţe mai mult decât am făcut-o eu vreodată. Apoi a 
venit vremea adopţiei. Soții s-au întors la centru şi au demarat 
procedurile. L-au luat cu ei pe fiul lui Vibby. 

Bosch încuviinţă cu tristeţe. Povestea devenea tot mai 
întunecată. 

— Ce s-a întâmplat cu Vibby? întrebă apoi. 

— Pe vremea aceea, lucram la spălătorie, răspunse ea. 
Centrul nu dispunea de prea multe fonduri. Nu existau 
uscătoare de rufe. Le atârnam pe frânghii, afară, în curtea din 
spatele bucătăriei. Înainte de construcţia corpului adiţional de 
clădire. A doua zi de dimineaţă, după efectuarea adopţiei, m-am 
dus afară ca să pun aşternuturile la uscat şi am observat că 
lipsea o frânghie. 

— Vibiana. 

— Şi atunci am aflat ce s-a întâmplat. Mi-a povestit una dintre 
fete. Vibby se spânzurase. Intrase în baie şi legase frânghia de 
una dintre ţevile de la duşuri. Când au găsit-o, era deja prea 
târziu. Murise. 

Turnbull îşi lăsă capul în pământ. Povestea sfâşietoare părea 
s-o împiedice să-l privească pe Bosch în ochi. 


Detectivul era dezgustat. Se simţea scârbit de întreaga 
întâmplare. Dar trebuia să sondeze şi mai mult lucrurile. Trebuia 
să-l găsească pe fiul Vibianei. 

— Şi asta a fost tot? întrebă el. Băiatul a plecat şi dus a fost? 

— După ce plecau, rămâneau bun plecaţi. 

— Îţi mai aminteşti numele copilului? Şi al cuplului care l-a 
adoptat? 

— Vibby îi spunea Dominick. Nu ştiu dacă noii lui părinţi i-au 
lăsat acest nume. De obicei îl schimbau. Eu i-am spus fiicei mele 
Sarah. Când ne-am întâlnit, purta numele de Kathleen. 

Bosch scoase vraful de certificate. Era convins că văzuse 
numele de Dominick atunci când răsfoise documentele în 
dimineaţa aceea, pe terasă. Incepu să le răsfoiască din nou în 
căutarea numelui. Când îl găsi, privi cu atenţie numele întreg şi 
data de naştere. Dominick Santanello se născuse pe 31 ianuarie 
1951. Dar naşterea sa fusese înregistrată la biroul de evidenţă a 
populaţiei abia cincisprezece zile mai târziu. Ştia că acest lucru 
fusese cauzat, probabil, de amânarea procedurilor de adopţie. 

Îi arătă documentul lui Turnbull. 

— Despre el e vorba? întrebă apoi. Despre Dominick 
Santanello? 

— Ţi-am explicat că ştiu doar cum îi spunea Vibby. 

— Este singurul certificat de naştere emis pe numele de 
Dominick din perioada aceea. Nu poate fi vorba de altcineva. 
Este înregistrată ca „naştere acasă”, dar aşa se proceda pe 
atunci. 

— În acest caz, bănuiesc că ai găsit ce căutai. 

Bosch privi certificatul de naştere. În rubrica destinată rasei 
copilului era bifată căsuţă unde scria „hispanic”. Adresa familiei 
Santanello era în Oxnard, în comitatul Ventura. Luca şi Audrey 
Santanello, amândoi în vârstă de douăzeci şi şase de ani. Luca 
Santanello lucra ca agent de vânzări pentru o companie de 
electrocasnice. 

Bosch observă că Abigail Turnbull strângea tot mai tare cu 
mâinile barele din aluminiu ale cadrului. Datorită ei, detectivul 
era convins că îl găsise pe fiul pierdut al lui Whitney Vance, dar 
preţul era covârșitor. Povestea Vibianei Duarte avea să-l bântuie 
mult timp de acum încolo. 


11 

Din Sierra Winds, Bosch se îndreptă spre vest până ajunse pe 
Laurel Canyon Boulevard şi porni apoi spre nord. Ar fi fost mai 
uşor dacă ar fi luat-o pe o autostradă, dar voia să se gândească 
în tihnă la povestea pe care i-o spusese Abigail Turnbull. Trebuia 
să-şi ia şi ceva de mâncare, aşa că se opri la un In-N-Out drive- 
thru”. 

După ce mâncă în maşină pe marginea drumului, scoase 
telefonul şi tastă din nou ultimul număr format - cel pe care i-l 
dăduse Whitney Vance. Apelul său rămase din nou fără răspuns 
şi lăsă un mesaj: 

— Domnule Vance, tot eu vă deranjez, Harry Bosch. Trebuie 
să mă sunaţi. Cred că am informaţia pe care o căutaţi. 

Închise apoi telefonul, îl puse în suportul pentru pahare din 
consola centrală şi porni din nou la drum. 

Avu nevoie de alte douăzeci de minute ca să traverseze valea 
din sud spre nord pe Laurel Canyon. Pe Maclay Street, o luă la 
dreapta spre San Fernando. Biroul detectivilor era din nou gol 
când intră şi se duse direct în cabina lui. 

Îşi verifică mai întâi e-mailurile primite pe contul SFPD-ului. 
Avea două mesaje noi - amândouă erau răspunsuri la solicitările 
de informaţii trimise altor divizii de poliţie referitoare la cazul 
Tăietorului Plaselor de Ţânţari. Primul răspuns venea din partea 
unui detectiv din Divizia West Valley din cadrul LAPD-ului. 


Stimate domnule Harry Bosch, dacă sunteţi fostul 
detectiv din LAPD care şi-a dat în judecată departamentul 
unde a lucrat mai bine de treizeci de ani, atunci sper să vă 
îmbolnăviţi de cancer anal cât mai curând cu putinţă şi să 
aveți parte de o moarte lentă şi dureroasă. Dacă nu 
sunteţi persoana în cauză, atunci vă cer iertare. Să aveti o 
zi bună! 


Bosch citi mesajul de două ori şi simţi cum sângele îi zvâcnea 
prin vene. Nu din cauza sentimentelor exprimate. Nu-l interesa 
acest aspect. Accesă opţiunea reply a e-mailului şi scrise iute un 
răspuns: 


15 Lanţ de restaurante In-N-Out Burger, unde poţi cumpăra mâncare fără să 
cobori din maşină (n.tr.). 


Domnule detectiv Mattson, mă bucur să aflu că 
anchetatorii din Divizia West Valley dau dovadă de 
profesionalismul la care se aşteaptă cetățenii din Los 
Angeles. Insultele adresate unui investigator dornic de 
informații, în detrimentul furnizării acestora, dovedesc 
devotamentul imens manifestat față de mandatul 
departamentului de a-şi sluji şi de a-şi proteja cetățenii. 
Datorită dumneavoastră, ştiu că agresorii sexuali din West 
Valley trăiesc cu spaima în suflet. 


Bosch se pregătea să trimită mesajul când, cuprins de 
îndoieli, preferă să-l şteargă. Încercă să lase resentimentele 
deoparte. Cel puţin, Mattson nu lucra nici în Divizia Mission, nici 
în Foothill din LAPD, unde era convins că Tăietorul Plaselor de 
Ţânţari era încă activ. 

Deschise cel de-al doilea e-mail. Era de la un detectiv din 
Glendale. Acesta îi confirma lui Bosch că primise solicitările sale 
de informaţii şi îi confirma că le va trimite tuturor colegilor săi 
din departament, urmând să ia apoi legătura cu el cât mai 
curând cu putinţă. 

Bosch primise e-mailuri similare la solicitările sale. Din 
fericire, erau puţine răspunsuri jignitoare, precum cel trimis de 
Mattson. Cei mai mulţi dintre detectivii pe care îi contactase 
erau profesionişti şi, deşi erau suprasolicitaţi, promiteau să 
rezolve cât mai repede cererile lui Bosch. 

Închise contul de e-mail şi deschise portalul DMV. Era timpul 
să-l găsească pe Dominick Santanello. Când se conectă, calculă 
în gând vârsta pe care ar fi trebuit s-o aibă acum Santanello - 
şaizeci şi cinci de ani. Poate că se retrăsese de curând din 
activitate şi trăia dintr-o pensie, fără să aibă nici cea mai vagă 
idee că era moştenitorul unei averi imense. Bosch se întreba 
dacă plecase vreodată din Oxnard, oraşul său adoptiv. Ştia oare 
că era înfiat şi că viaţa mamei lui se sfârşise pe când a lui abia 
începea? 

Detectivul scrise numele şi data de naştere din certificat, iar 
baza de date îi oferi iute un răspuns, dar fără prea multe 
informaţii. Din datele poliţiei reieşea faptul că Dominick 
Santanello obținuse permisul de conducere în California pe 31 
ianuarie 1967, ziua în care împlinise şaisprezece ani şi avea 


dreptul să conducă. Permisul nu fusese însă niciodată reînnoit 
sau predat. Ultima informaţie spunea simplu: Deceadat. 

Bosch se rezemă de spătarul scaunului, de parcă cineva l-ar fi 
lovit în moalele capului. Lucra la acest caz de nici treizeci şi şase 
de ore, dar se implicase deja cu trup şi suflet. Povestea Vibianei, 
a lui Abigail şi a lui Vance, mistuit, chiar şi după atâta amar de 
vreme, de regrete şi de vinovăţie - toate îl prinseseră în mrejele 
lor. Şi nu acesta era deznodământul la care se aşteptase. 
Conform bazei de date din poliţie, fiul lui Vance murise înainte 
de expirarea primului permis de conducere. 

— Harry, te simţi bine? 

Bosch îşi întoarse privirea spre stânga şi o văzu pe Bella 
Lourdes îndreptându-se spre cabina ei separată de a lui printr- 
un perete despărțitor. 

— Da, răspunse el. Am ajuns... într-un alt impas. 

— Cunosc sentimentul, spuse Lourdes. 

Se aşeză pe scaunul din cabina ei şi dispăru din raza lui 
vizuală. Era mignonă, nu avea mai mult de un metru şi ceva 
înălţime, şi se pierdea cu totul în spatele peretelui despărțitor. 
Bosch stătea cu ochii aţintiţi asupra ecranului computerului. Nu 
existau detalii legate de moartea lui Santanello, cu excepţia 
faptului că aceasta survenise în perioada de valabilitate a 
permisului de conducere. Detectivul îşi obținuse primul permis 
de conducere în 1966, cu un an înaintea lui Santanello. Era 
convins că, pe atunci, perioada de valabilitate a permiselor era 
de patru ani. Asta însemna că Santanello murise pe când avea 
între şaisprezece şi douăzeci de ani. 

Ştia că, atunci când avea să-i raporteze lui Vance moartea 
fiului său, trebuia să-i ofere informaţii complete şi 
convingătoare. Ştia, de asemenea, că la sfârşitul anilor '60 mulţi 
dintre adolescenţi piereau ucişi fie în accidente de maşină, fie în 
război. Se aplecă deasupra ecranului, accesă pagina de căutare 
şi scrise Search the Wall. Găsi mai multe site-uri asociate cu 
Parcul Memorial dedicat veteranilor din Vietnam, aflat în 
Washington, D.C., unde numele tuturor celor peste cincizeci şi 
opt de mii de soldaţi ucişi în război erau gravate pe un zid negru 
din granit. 

Bosch alese site-ul administrat de organizaţia Vietnam 
Veterans Memorial Fund, pentru că îl mai accesase şi altă dată, 
fie ca donator, fie ca să caute informaţii despre foştii camarazi 


de arme, care pieriseră pe front. Scrise acum numele lui 
Dominick Santanello, iar bănuielile i se adeveriră în clipa în care 
pe pagina organizaţiei apăru fotografia unui soldat, însoţită de 
informaţiile legate de serviciul lui militar. 

Înainte de a le citi, Bosch privi îndelung imaginea. Până acum, 
nu găsise nicio fotografie a subiecţilor investigaţiei sale. Avea 
doar nişte portrete creionate de alţii. Acum însă Santanello 
apărea, surâzător, pe ecran, într-o poză alb-negru, purtând 
costum şi cravată. Poate că făcuse fotografia pentru albumul 
şcolii sau în timpul ceremoniei de încorporare. Tânărul avea 
părul negru şi ochi poate şi mai negri, extrem de pătrunzători. 
Chiar şi în fotografia alb-negru, trăsăturile sale îi trădau originile 
caucaziene şi hispanice. Bosch îi examină îndelung ochii, 
descoperind o asemănare izbitoare cu Whitney Vance. Acest 
lucru îi întări convingerea că băiatul din fotografie era fiul 
bătrânului. 

Pagina dedicată lui Santanello specifica numărul plăcii şi al 
rândului pe care se afla gravat numele său în parcul dedicat 
soldaţilor ucişi în Vietnam. Oferea, de asemenea, câteva 
informaţii privind stadiul militar şi împrejurările morţii sale. 
Bosch notă totul în agendă. Santanello se înrolase în armată ca 
infirmier al Forţelor Navale. Data înrolării era 1 iunie 1969, la 
exact patru luni după ce împlinise optsprezece ani. Data morţii, 
survenită în provincia Tây Ninh, era 9 decembrie 1970. Baza 
unităţii sale, în momentul morţii, era Primul Batalion Medical din 
Da Nang. Locul unde îşi găsise odihna veşnică era Cimitirul 
Naţional din Los Angeles. 

Bosch însoţise armata Statelor Unite în Vietnam ca inginer de 
tuneluri sau ca „şobolan subteran”, cum erau supranumiţi 
soldaţii însărcinaţi cu distrugerea galeriilor subterane din 
Vietnam. Misiunile încredințate îi purtaseră paşii prin numeroase 
provincii şi zone de conflict, unde fuseseră descoperite reţele de 
tuneluri, care trebuiau distruse. li oferiseră ocazia să lucreze 
alături de soldaţi din toate ramurile militare: Forţele Aeriene, 
Forţele Navale sau Infanteria Marină. Îi confereau, de asemenea, 
un tablou de ansamblu, rudimentar, cât şi experienţa necesară 
interpretării informaţiilor elementare despre Dominick 
Santanello furnizate pe site-ul dedicat veteranilor din Vietnam. 

Detectivul ştia, aşadar, că infirmierii Forțelor Navale erau 
sanitari care însoțeau Infanteria Marină. Fiecare unitate de 


recunoaştere a Marinei avea în componenţa sa câte un infirmier. 
Deşi Santanello făcea parte din Primul Batalion Medical, cu baza 
în Da Nang, moartea sa, survenită în provincia Tây Ninh, ce se 
întindea de-a lungul graniţei cu Cambodgia, îi spunea lui Bosch 
că Santanello se afla într-o misiune de recunoaştere când fusese 
ucis. 

Site-ul dedicat veteranilor din Vietnam comemora soldații în 
ordinea cronologică a morții lor, aşa cum le apăreau şi numele 
gravate pe zidul din granit din parcul memorial. Dacă Bosch 
apăsa, aşadar, pe săgețile din dreapta şi din stânga ecranului, 
găsea numele şi datele soldaților ucişi în aceeaşi zi cu 
Santanello. Descoperi astfel că, în ziua de 9 decembrie 1970, 
opt oameni pieriseră în provincia Tây Ninh. 

Războiul făcuse numeroase victime în fiecare zi, dar faptul că 
opt oameni îşi găsiseră sfârşitul în aceeaşi provincie şi în 
aceeaşi zi i se părea neobişnuit lui Bosch. Fuseseră surprinşi, 
probabil, într-o ambuscadă sau sub o ploaie de proiectile. Studie 
gradele şi atribuţiile soldaţilor şi descoperi că făceau cu toţii 
parte din Infanteria Marină, doi dintre ei fiind piloţi, iar un altul, 
mitralior în operaţiuni aeriene. 

Acest lucru constituia o revelaţie, deoarece aceşti mitraliori 
participau la misiuni aeriene cu elicoptere de transport menite 
să debarce sau să preia soldaţi din savană. Înţelese că Dominick 
Santanello se prăbuşise cu elicopterul. Îşi pierduse viaţa într-un 
aparat de zbor fabricat, probabil, de adevăratul său tată, pe 
care nu îl cunoştea. Cruda ironie a acestui fapt i se părea 
realmente uluitoare. Nu ştia cum avea să-i comunice vestea lui 
Whitney Vance. 

— Eşti sigur că te simţi bine? 

Ridicându-şi capul, Bosch o văzu pe Lourdes privindu-l pe 
deasupra peretelui despărțitor. Îşi ţinea ochii aţintiţi asupra 
vrafului de certificate pe care Bosch le lăsase pe birou. 

— Da, sunt bine, răspunse el iute. Ce s-a întâmplat? 

Incercă să-şi pună braţul, ca din întâmplare, pe maldărul de 
documente, dar gestul lui, mult prea stângaci, nu scăpă privirii 
ei agere. 

— Am primit un e-mail de la o prietenă care se ocupă de 
cazurile de agresiune sexuală la Divizia Foothill, spuse Lourdes. 
Spune că a descoperit un caz care ar putea fi corelat cu 


agresorul nostru. Nu apare elementul plasei de țânțari, dar 
există alte aspecte care se potrivesc. 

Bosch simţea cum spaima i se cuibărea în suflet. 

— E un caz nou? întrebă el. 

— Nu, e vechi. A făcut nişte „săpături” pentru noi în timpul ei 
liber şi a descoperit cazul ăsta. Ar putea fi agresorul nostru, 
înainte de a începe să taie plasele de țânțari. 

— Da, s-ar putea. 

— Vrei să mergi cu mine? 

— Păi... 

— E în regulă, mă duc singură. Văd că eşti ocupat. 

— Aş putea să vin, dar, dacă te descurci... 

— Fireşte. Te sun dacă descopăr ceva interesant. 

Lourdes plecă din birou, iar Bosch se întoarse la treabă. Ca să 
obţină informaţii cât mai complete, citi pagină cu pagină şi notă 
numele şi datele tuturor soldaţilor ucişi în timpul misiunii din Tây 
Ninh. Realiză astfel că numai unul dintre ei îndeplinea rolul de 
mitralior. Bosch ştia prea bine că erau întotdeauna doi în fiecare 
elicopter - două laturi, două uşi, doi mitraliori plasați la uşi. Asta 
însemna că, indiferent dacă elicopterul fusese doborât sau se 
prăbuşise pur şi simplu, era posibil să existe un supravieţuitor. 

Inainte de a închide site-ul, Bosch se întoarse la pagina 
dedicată lui Dominick Santanello. Apăsă pe o opţiune numită 
Remembraces şi ajunse la o pagină unde oamenii lăsau mesaje, 
comemorând rolul şi sacrificiul înfăptuit de Santanello. Bosch le 
„răsfoi” fără să le citească şi trase concluzia că erau în jur de 
patruzeci de mesaje datând din 1999, când, bănuia Bosch, 
fusese înfiinţat site-ul. Incepu să le citească acum în ordinea 
postării lor. Primul mesaj aparţinea unei persoane care susţinea 
că era un fost coleg de liceu al lui Dominick de la Oxnard High, 
care spunea că nu îi va uita niciodată sacrificiul făcut într-un 
tărâm atât de îndepărtat. 

Unele mesaje aparţineau unor oameni complet străini, care 
voiau să cinstească memoria soldatului căzut la datorie şi care 
găsiseră pagina din pură întâmplare. Alţii însă, ca fostul coleg de 
liceu, îl cunoscuseră, fără urmă de îndoială. Unul dintre aceştia 
era un bărbat pe nume Bill Bisinger, care se prezenta ca fiind 
fost infirmier în Forţele Navale. Se antrenase cu Santanello în 
San Diego înainte de a fi trimişi, la sfârşitul anului 1969, în 


Vietnam, unde li se încredinţaseră îndatoriri medicale pe nava- 
spital Sanctuary, ancorată în Marea Chinei de Sud. 

Această informaţie îl făcu pe Bosch să cadă pe gânduri. 
Ajunsese şi el pe Sanctuary la sfârşitul anului 1969 după ce 
fusese rănit într-un tunel din Cu Chi. Realiză că el şi Santanello 
se aflaseră probabil pe navă în acelaşi timp. 

Mesajul lui Bisinger arunca o oarecare lumină asupra sorții 
hărăzite lui Santanello. Faptul că autorul i se adresa direct lui 
Dominick îl făcea cu atât mai tulburător. 


Nicky, îmi amintesc că mă aflam la masă pe Sanctuary 
când am auzit că ai fost doborât. Mitraliorul care a scăpat 
cu viață, în ciuda arsurilor suferite, a venit să ne spună ce 
s-a întâmplat. Mi-a părut foarte rău! Pentru toți cei care 
mureau într-un loc atât de îndepărtat de casă şi pentru o 
cauză tot mai lipsită de valoare. Îmi amintesc că te-am 
rugat să nu te alături Primului Batalion Medical. Te-am 
implorat să nu pleci de la bordul navei noastre. Dar nu m- 
ai ascultat. Voiai neapărat să obţii medalia CMB şi să vezi 
războiul. Îmi pare atât de rău, omule! Am senzaţia că te- 
am dezamăgit pentru că n-am reuşit să te opresc. 


CMB însemna Combat Medical Badge!:$. Sub mesajul încărcat 
de sentimente şi de regrete al lui Bisinger se afla o postare 
scrisă de o altă vizitatoare a site-ului, Olivia Macdonald. 


Nu trebuie să te învinovățeşti, Bill. L-am cunoscut cu 
toții pe Nick şi ştim prea bine cât de încăpățânat era şi cât 
de mult îi plăcea aventura. S-a înrolat de dragul aventurii. 
A ales să fie infirmier pentru că voia să se afle în toiul 
acțiunii. Voia să ajute oamenii, fără să fie nevoit să curme 
vieți. Asta era firea lui şi asta trebuie să celebrăm, nu să 
ne criticăm acţiunile. 


Mesajul scotea la iveală faptul că autoarea postării îl cunoştea 
foarte bine pe Santanello, lucru care îl făcea pe Bosch să creadă 
că Olivia era fie membră a familiei, fie o fostă prietenă. Bisinger 
îi răspunsese Oliviei, mulţumindu-i pentru înţelegerea ei. 


16 Distincție acordată membrilor Departamentului Medical din Armată (n.tr.). 


Detectivul continuă „să răsfoiască” mesajele, descoperind 
încă cinci postări scrise de-a lungul anilor de Olivia Macdonald, 
întotdeauna pe 11 noiembrie - Ziua Veteranilor. Acestea nu mai 
erau atât de intime şi erau mereu însoţite de sintagma „Plecat 
dintre cei vii, dar nicicând uitat”. 

La sfârşitul paginii exista o opţiune de înscriere, cu ajutorul 
căreia utilizatorii erau anunţaţi ori de câte ori un nou mesaj era 
postat pe pagina dedicată lui Santanello. Bosch se întoarse la 
postarea lui Bisinger şi văzu că Olivia Macdonald îi răspunsese o 
zi mai târziu după primul lui mesaj. Bisinger îşi exprimase 
mulţumirile în aceeaşi zi. 

Rapiditatea răspunsurilor îi demonstra lui Bosch că atât 
Macdonald, cât şi Bisinger se înscriseseră pe site ca să fie 
anunţaţi de postările altor vizitatori. Accesă opţiunea de 
comentarii de sub mesajul de mulţumire al lui Bisinger şi scrise 
câteva rânduri adresate amândurora. Nu voia să dezvăluie 
natura misiunii sale pe un forum public, indiferent cât de rar era 
vizitată pagina dedicată lui Dominick Santanello. Concepu un 
mesaj care avea să îi determine - măcar pe unul din ei, spera 
Bosch - să ia legătura cu el. 


Olivia şi Bill, sunt un veteran al războiului din Vietnam. 
Am fost rănit în 1969 şi îngrijit pe Sanctuary. Aş vrea să 
vorbesc cu voi despre Nick. Am informații. 


Scrise apoi atât adresa personală de e-mail, cât şi numărul de 
telefon şi postă mesajul. Spera ca vreunul din ei să-l contacteze 
în curând. 

Scoase la imprimantă fotografia lui Dominick Santanello şi 
deconectă computerul. Închise agenda şi o băgă în buzunar. 
Strânse vraful de certificate şi ieşi din cabină, luând în trecere şi 
fotografia printată. 

Urcându-se la volan, Bosch rămase un timp în maşină, 
copleşit de vinovăţie pentru că refuzase s-o însoţească pe Bella 
Lourdes la secţia de poliţie a Diviziei Foothill ca să discute cu 
detectivul care se ocupa de cazurile de agresiune sexuală. 
Acorda mai multă atenţie anchetei sale private, în detrimentul 
celei publice, în condiţiile în care cazul Tăietorului Plaselor de 
Ţânţari era mult mai presant. Se gândea s-o sune pe Lourdes şi 
să-i spună că era în drum spre ea, dar femeia se putea descurca 
foarte bine şi singură. Se ducea la o altă secţie de poliţie, ca să 
stea de vorbă cu un alt detectiv. Nu era o misiune pentru două 
persoane. Plecă, aşadar, din parcare şi începu să colinde 
împrejurimile. 

Pe parcursul anchetei, odată ce cazurile deveneau corelate cu 
un violator în serie, Bosch vizitase toate locuinţele unde 
Tăietorul Plaselor de Ţânţari îşi atacase victimele. Niciuna dintre 
acestea nu mai locuia acum în acele case, iar accesul în incinta 
lor fusese greu de obţinut şi pe o perioadă foarte scurtă de timp. 
Într-unul dintre cazuri, victima acceptase să se întoarcă în fosta 
locuinţă, alături de detectivi, ca să le înfăţişeze logistica crimei. 

Bosch le vizita acum, pentru prima oară, în ordinea 
cronologică a atacurilor. Nu ştia ce avea de câştigat din această 
incursiune, dar era convins că va reuşi astfel să se concentreze 
asupra investigaţiei sale. Era extrem de important. Nu voia ca 
ancheta cazului Vance să-i diminueze hotărârea de a-l găsi pe 
Tăietorul Plaselor de Ţânţari. 

Nu-i trebuiră mai mult de cincisprezece minute ca să-şi facă 
turul. La ultima locuinţă, se opri lângă trotuarul din faţa casei, 
găsind cu uşurinţă loc de parcare, pentru că serviciile de 
salubrizare măturau strada, iar o parte a acesteia era liberă. Se 
aplecă şi scoase de sub scaun vechiul atlas cu hărţi, editat de 
Thomas Brothers. San Fernando era doar un orăşel şi încăpea pe 
o singură pagină a atlasului. Bosch încercuise adresele unde 
avuseseră loc atacurile, iar acum le studia încă o dată. 

Nu exista un şablon distinct al locurilor alese pentru 
comiterea violurilor. Bosch şi Lourdes căutaseră deja cu 
minuţiozitate aspecte comune: depanatori, poştaşi, cititori de 
contoare sau alţi funcţionari care puteau fi corelaţi cu victimele, 
cu adresele sau cartierele acestora. Eforturile lor se dovediseră 


a fi însă zadarnice, deoarece lui găsiseră niciun numitor comun 
pentru toate cele patru victime sau pentru adresele lor. 

Lourdes credea că toate victimele avuseseră cumva un 
contact vizual cu violatorul, undeva departe de casă, iar acesta 
pornise apoi pe urmele lor în faza de urmărire premergătoare 
violului. Bosch nu era însă la fel de convins. San Fernando era 
un oraş mic. Ideea ca violatorul să aleagă o potenţială victimă 
într-un anumit loc şi s-o urmărească apoi în altă parte părea 
puţin probabilă în condiţiile în care, în toate cele patru cazuri, 
acest mod de a acţiona te ducea la o adresă din micul San 
Fernando. Detectivul credea că violatorul îşi alesese victimele 
după ce le văzuse în sau prin preajma casei lor. 

Privi acum faţada locuinţei unde se înregistrase ultimul atac al 
Tăietorului Plaselor de Ţânţari. Era o căsuţă construită după 
război, prevăzută în faţă cu o terasă şi un garaj pentru o singură 
maşină. Violatorul tăiase plasa de țânțari de la fereastra unui 
dormitor nelocuit, plasat în spatele casei, un loc ideal, observă 
Bosch, deoarece nu se vedea din stradă. 

O umbră îi acoperi geamul de alături şi, întorcându-şi privirea, 
Bosch văzu camioneta poştei oprind lângă trotuar, în faţa 
maşinii sale. Poştaşul ieşi şi se îndreptă spre uşa casei, 
prevăzută cu o fantă destinată corespondenţei. Aruncă în 
treacăt o privire spre maşina lui Bosch şi, recunoscându-l, îi 
arătă degetul mijlociu tot drumul până la uşă. Numele lui era 
Mitchell Maron şi fusese, pentru scurt timp, atât suspect în 
cazurile de viol, cât şi subiectul unei tentative eşuate şi 
clandestine de testare a ADN-ului. 

Totul se întâmplase cu o lună în urmă la cafeneaua Starbucks 
de pe Truman. Când Bosch şi Lourdes descoperiseră că Maron 
aducea corespondenţa pe un traseu ce includea trei din cele 
patru case ale victimelor, detectivii hotărâseră că testarea ADN- 
ului său şi compararea acestuia cu cel al agresorului erau cea 
mai rapidă cale prin care puteau să-l identifice ca autor al 
violurilor sau să-l elimine de pe lista suspecţilor. Il urmăriseră 
timp de două zile şi, deşi nu făcuse nimic pentru a le stârni 
suspiciunile, se oprea în pauzele de dimineaţă la Starbucks, 
unde bea un ceai şi mânca un sandvici. 

In cea de-a treia zi, Lourdes îl urmărise pe Maron în cafenea, 
luase un ceai cu gheaţă şi se aşezase la o masă de lângă ceaa 
poştaşului. Când terminase de mâncat, acesta se ştersese la 


gură cu un şerveţel, îndesându-l apoi în punga goală din hârtie a 
sandviciului, apoi îl aruncase în cel mai apropiat coş de gunoi. In 
timp ce se îndrepta spre camioneta sa, Lourdes se aşezase în 
faţa coşului de gunoi, împiedicându-i pe ceilalţi clienţi să-l mai 
folosească.  Văzându-l pe Maron urcându-se la volanul 
camionetei, scosese capacul coşului de gunoi şi, folosind nişte 
mănuşi din latex, pusese şerveţelul aruncat în coş într-o pungă 
etanşă din plastic, pentru colectarea probelor ADN. Bosch ieşise 
şi el din maşină şi filmase cu telefonul colectarea probelor ADN 
în eventualitatea în care acestea aveau să fie folosite ca dovezi 
la proces. Judecătorii  recunoşteau validitatea colectării 
clandestine a probelor ADN din locurile publice. Bosch trebuia să 
dovedească de unde proveneau acestea. 

Singura problemă neprevăzută se ivise în momentul în care, 
realizând că îşi uitase telefonul pe masă, Maron coborâse din 
camionetă şi se întorsese în cafenea ca să-şi recupereze 
mobilul, descoperindu-i astfel pe cei doi detectivi în toiul 
acţiunii. „Ce dracu faceţi aici?” îi întrebase el. 

În acel moment, ştiind că Maron ar fi putut fugi, detectivii 
trebuiau să-l trateze ca pe un suspect. Îi ceruseră, aşadar, să 
vină la sediul poliţiei, unde avea să răspundă la câteva întrebări, 
iar Maron acceptase, mânios. În timpul interogatoriului, negase 
orice implicare în cazurile de viol. Recunoscuse faptul că le 
cunoştea după nume pe trei dintre victime, dar numai pentru că 
le livra corespondenţa. 

În timp ce Bosch conducea interogatoriul, Lourdes reuşise să 
le aducă la sediu pe toate cele patru victime pentru o 
confruntare audiovizuală. Deoarece violatorul purtase mască în 
timpul fiecărui atac, detectivii sperau ca victimele să-i 
recunoască vocea, mâinile sau ochii. 

La patru ore după incidentul de la cafenea, Maron se oferise 
să stea alături de alţi infractori în spatele unui geam din sticlă 
prin care victimele îl priveau, una câte una. Stătea, posac, cu 
mâinile ridicate şi citea replicile rostite de violator în timpul 
atacurilor. Niciuna dintre femei nu-l identificase ca fiind 
agresorul lor. 

Detectivii se văzuseră astfel nevoiţi să-l elibereze pe Maron 
chiar în ziua aceea, iar nevinovăția îi fusese confirmată o 
săptămână mai târziu, când probele ADN, prelevate de pe 
şerveţelul cu care se ştersese la gură, nu se dovediseră 


compatibile cu ADN-ul violatorului. Şeful poliţiei îi trimisese o 
scrisoare prin care îşi cerea iertare pentru incidentul provocat şi 
îi mulțumea pentru cooperare. 

Acum, după ce introduse corespondenţa prin fanta uşii, Maron 
se îndreptă spre camioneta sa, apoi se întoarse brusc spre 
maşina lui Bosch. Harry cobori geamul, acceptând confruntarea 
verbală. 

— Vreau să te anunţ că am angajat un avocat, spuse Maron. 
O să vă dau pe toţi în judecată pentru privare ilegală de 
libertate. 

Bosch  încuviinţă, de parcă s-ar fi aşteptat la această 
ameninţare. 

— Sper că ai încheiat un contract pentru onorarii condiţionate, 
spuse el. 

— La ce dracu' te referi? întrebă Maron. 

— Sper că nu-ţi plăteşti avocatul. Stabileşte-i un onorariu 
condiţionat! Asta înseamnă că îşi va primi banii numai dacă va 
câştiga procesul. Şi nu vei câştiga, Mitchell. Dacă susţine 
altceva, înseamnă că minte. 

— Pe naiba! 

— Ai acceptat de bunăvoie să vii la secţie. Nu te-a privat 
nimeni de libertate. Ai cerut să-ţi aducem şi camioneta poştei, 
ca să nu se fure ceva din ea. Nu ai pe ce să-ţi clădeşti cazul şi 
singurii care vor avea ceva de câştigat din toată afacerea asta 
sunt avocaţii. Gândeşte-te bine la asta! 

Maron se aplecă şi îşi puse mâna pe parbrizul jeepului. 

— Atunci, ar trebui s-o las baltă, continuă el. Am senzaţia că 
eu sunt cel violat şi singurul lucru pe care pot să-l fac este să 
spun că „nu contează”. 

— Nici pe departe, Mitchell, răspunse Bosch. Dacă le-ai spune 
asta adevăratelor victime, te-ar pune imediat la punct. Tu ai 
avut de îndurat doar câteva ore neplăcute. Suferinţa lor nu-şi 
mai găseşte însă sfârşitul. 

Maron lovi parbrizul cu mâna şi îşi îndreptă umerii. 

— Du-te dracului! 

Se întoarse apoi la camioneta lui şi porni în trombă, scârţâind 
din roţi. Efectul îşi pierdu din amploare când, douăzeci de metri 
mai departe, se văzu nevoit să pună frână, ca să livreze 
corespondenţa proprietarilor din casa învecinată. 

Lui Bosch îi sună telefonul. Era Lourdes. 


— Da, Bella. 

— Unde eşti, Harry? 

— Prin oraş. Ce-ai făcut la Foothill? 

— Mai nimic. Cazurile nu se potrivesc. 

Bosch dădu din cap. 

— Da, bine. Tocmai m-am întâlnit cu prietenul nostru, Mitch 
Maron. Încă e supărat pe noi. 

— La Starbucks? 

— Nu. Sunt în faţa fostei case a Fridei Lopez. A trecut pe aici 
ca să livreze corespondenţa şi n-a pierdut ocazia să-mi spună că 
sunt un ticălos. Cică o să-şi ia un avocat. 

— Mult succes, în cazul ăsta! Tu ce cauţi acolo? 

— Nimic. Mă gândesc. Poate mi-a scăpat ceva. Cred că 
agresorul nostru... Ceva îmi spune că nu va mai trece mult şi va 
da o altă lovitură. 

— Te înţeleg. De asta m-am bucurat şi eu când am auzit de 
cazul anchetat de cei de la Foothill. La naiba! De ce nu mai sunt 
şi alte cazuri asemănătoare? 

— Bună întrebare! 

Bosch auzi pe fundal un clic ce-i spunea că avea un apel în 
aşteptare. Verifică ecranul şi văzu numărul pe care i-l dăduse 
Whitney Vance. 

— Am primit un alt apel, îi spuse Bellei. Vorbim mâine şi 
vedem ce-i de făcut mai departe. 

— În regulă, Harry, răspunse Lourdes. 

Bosch acceptă apelul în aşteptare. 

— Domnule Vance! 

Nu se auzea nimic - doar o tăcere adâncă. 

— Domnule Vance, sunteţi acolo? 

Aceeaşi tăcere. 

Bosch lipi telefonul de ureche şi închise geamul. | se părea că 
aude o răsuflare. Se întreba dacă era Vance. Poate că bătrânul 
nu putea vorbi din cauza problemelor de sănătate pe care le 
pomenise Sloan. 

— Dumneavoastră sunteţi, domnule Vance? 

Bosch aşteptă câteva clipe, dar nu auzi nimic, apoi apelul se 
întrerupse. 

Bosch porni spre autostrada 405 şi se îndreptă spre sud, 
traversând valea şi trecătoarea Sepulveda. Îi luă o oră ca să 
ajungă la Aeroportul Internaţional din Los Angeles, unde urmă 
încet bucla terminalului pentru plecări şi parcă maşina în ultimul 
garaj. Luă o lanternă din torpedou, apoi ieşi şi ocoli jeepul, 
ghemuindu-se pe vine ca să îndrepte lumina lanternei în aripa 
roţilor, sub amortizoare şi sub rezervorul de benzină. Ştia însă 
prea bine că, dacă avea un dispozitiv GPS ataşat de maşină, 
şansele de a-l găsi erau minime. Datorită progreselor 
înregistrate de tehnologia sistemelor de urmărire, aceste 
dispozitive erau tot mai mici şi mai uşor de ascuns. 

Plănuia să-şi cumpere de pe internet un dispozitiv de bruiat 
GPS-ul, dar avea să dureze câteva zile până îl primea. Se 
întoarse în maşină, ca să lase lanterna în torpedou şi să pună 
certificatele de naştere într-un rucsac pe care îl ţinea pe podea. 
Încuie apoi maşina şi porni pe jos spre terminalul United Airlines, 
unde cobori cu liftul spre terminalul pentru sosiri. Ocolind o 
bandă de recuperare a bagajelor, înconjurată de călători 
proaspăt sosiți pe aeroport, îşi croi drum prin mulţime şi trecu 
printre uşile duble spre zona de preluare a pasagerilor. Traversă 
culoarele ce duceau spre agenţiile de închirieri auto şi sări în 
primul mijloc de transport pe care îl văzu în cale, un autobuz 
galben destinat birourilor de închirieri Hertz de pe Airport 
Boulevard. Îl întrebă pe şofer dacă aveau maşini disponibile, iar 
acesta ridică degetele mari în semn de aprobare. 

Jeepul Cherokee pe care Bosch îl lăsase în garajul parcării din 
aeroport avea douăzeci şi doi de ani. Cei de la agenţia Hertz îi 
oferiră opţiunea de a încerca un Cherokee nou-nouţ, iar 
detectivul îl acceptă, în ciuda suprataxelor percepute. Nouăzeci 
de minute mai târziu, după ce plecă din San Fernando, 
străbătea din nou autostrada 105, îndreptându-se spre nord 
într-o maşină căreia nimeni nu ar mai fi putut să-i ataşeze 
dispozitive GPS. Se uita însă frecvent în oglinzi, ca să se asigure 
că nu era urmărit. 

Când ajunse în Westwood, ieşi de pe autostradă şi intră pe 
Wilshire Boulevard, de unde porni spre Cimitirul Naţional din Los 
Angeles. Acesta se întindea pe 46 de hectare şi adăpostea 
mormintele soldaţilor din toate războaiele şi campaniile militare, 
de la Războiul Civil până la cel din Afganistan. Mii de pietre albe 


din marmură stăteau mărturie preciziei militare şi pierderilor 
suferite în război. 

Bosch se văzu nevoit să studieze panoul Caută un mormânt 
din capela Bob Hope Memorial Chapel ca să găsească locul unde 
era înmormântat Dominick Santanello. Se trezi în curând în faţa 
lui, privind iarba de un verde intens şi ascultând zgomotele 
necontenite ale traficului de pe şoseaua din apropiere, în timp 
ce, spre vest, soarele scălda cerul în nuanţe trandafirii. Cumva, 
în mai puţin de douăzeci şi patru de ore, reuşise să clădească o 
legătură cu acest soldat pe care nu îl întâlnise şi nici nu îl 
cunoscuse vreodată. Amândoi fuseseră pe nava Sanctuary din 
Marea Chinei de Sud. lar faptul că Bosch era singurul care 
cunoştea istoria secretă şi tragediile din viaţa atât de scurtă a 
lui Santanello consolida şi mai mult această legătură stranie. 

După un timp, scoase telefonul şi fotografie mormântul. Avea 
să facă parte din raportul pe care urma să i-l prezinte, în cele 
din urmă, lui Whitney Vance - dacă bătrânul mai era în stare să-l 
primească. 

Telefonul începu să-i sune în mână. Ecranul afişa un număr 
care conţinea prefixul 80, din Ventura County. Acceptă apelul. 

— Sunt Harry Bosch, spuse el. 

— Salut! Sunt Olivia Macdonald. Ai lăsat un mesaj pe pagina 
dedicată fratelui meu. Ai vrut să vorbeşti cu mine? 

Bosch  încuviinţă, observând că  interlocutoarea lui îi 
răspunsese deja la o întrebare. Dominick Santanello era fratele 
ei. 

— Îţi mulţumesc pentru promptitudinea cu care m-ai sunat, 
Olivia, continuă Bosch. Mă aflu chiar acum în faţa mormântului 
lui Nick din Westwood. La cimitirul veteranilor de război. 

— Serios? întrebă ea. Dar nu înţeleg. Ce se întâmplă? 

— Vreau să stăm de vorbă. Ar fi posibil să ne întâlnim? Aş 
putea să trec pe la tine. 

— Cred că da. Dar stai puţin! Vreau să ştiu despre ce e vorba. 

Bosch se gândi un timp înainte de a-i răspunde. Nu voia s-o 
mintă, dar nici nu putea să-i dezvăluie adevăratele sale intenţii. 
Nu încă. Păstrarea confidenţialităţii cazului şi iţele încâlcite ale 
poveştii îl obligau să păstreze tăcerea. Olivia nu-şi ascunsese 
numărul. Putea s-o găsească şi dacă avea să-i închidă telefonul, 
trimiţându-l la naiba. Dar legătura pe care o simţea cu Dominick 
Santanello se extindea acum şi asupra surorii lui. Nu voia nici s- 


o rănească, nici s-o tulbure pe această femeie, care deocamdată 
era doar o voce la telefon. 

Detectivul se hotărî să încerce marea cu degetul. 

— Nick ştia că a fost înfiat, nu-i aşa? întrebă el. 

— Da, ştia, răspunse Olivia, după câteva clipe îndelungate de 
tăcere. 

— S-a întrebat vreodată care îi sunt rădăcinile? Cine îi sunt 
părinţii... 

— Cunoştea numele mamei lui, răspunse Olivia. Vibiana. Purta 
numele unei biserici. Dar numai atât ştiau părinţii noştri 
adoptivi. N-a încercat să sondeze lucrurile mai mult de-atât. 

Bosch închise ochii pentru o clipă. Olivia îi oferea o altă 
informaţie care-i confirma bănuielile. De vreme ce şi ea era 
înfiată, îi putea înţelege dorinţa de cunoaştere. 

— Deţin mai multe informaţii, spuse el. Sunt detectiv şi 
cunosc întreaga poveste. 

Se aşternu din nou tăcerea înainte ca Olivia să-i răspundă: 

— Bine. Când vrei să ne întâlnim? 

Bosch îşi începu dimineaţa de joi făcând cumpărături pe 
internet. Studie o gamă de detectoare şi de dispozitive de bruiat 
GPS şi alese un aparat care îndeplinea ambele funcţii. Costa 
două sute de dolari şi avea să fie livrat peste două zile. 

Işi luă apoi telefonul, ca să ia legătura cu un anchetator NCIS 
de la Centrul Naţional de Arhive din St. Louis, Missouri. Avea 
numele şi numărul de telefon ale lui Gary Mcintyre pe o listă de 
contacte pe care o luase cu el când plecase din LAPD. Mcintyre 
era un individ cinstit şi cooperant, alături de care Bosch 
colaborase când investigase cel puţin trei cazuri ca anchetator 
criminalist. Spera acum să profite de experienţa şi de încrederea 
pe care şi-o împărtăşiseră reciproc pentru a obţine copia 
dosarului militar al lui Dominick Santanello, conţinând toate 
documentele referitoare la serviciul lui militar - de la primele 
antrenamente de instruire la amplasarea tuturor bazelor militare 
unde fusese încartiruit, de la medaliile primite la permisiile 
acordate şi sancţiunile disciplinare impuse, cât şi raportul de 
sinteză privind moartea sa pe câmpul de luptă. 

Arhiva documentelor militare constituia frecvent o sursă 
importantă de informaţii pentru anchetatori, deoarece serviciul 
militar joacă adesea un rol esenţial în viaţa oamenilor. Oferea 
date preţioase despre victime, suspecți şi martori. În acest caz, 
Bosch cunoştea deja statutul militar al lui Santanello, dar 
studierea dosarului său urma să îl ajute să-şi contureze un 
tablou de ansamblu. Investigația lui se apropia acum de sfârşit 
şi trebuia să întocmească un raport complet pentru Whitney 
Vance, găsind în acelaşi timp dovezi ADN care să ateste faptul 
că Dominick Santanello era fiul lui. Bosch se mândrea cu 
anchetele sale aprofundate şi complete. 

Membrii familiei şi reprezentanţii acestora aveau acces la 
dosarele din arhivă, dar Bosch nu se afla în poziţia de a dezvălui 
investigaţiile pe care le întreprindea pentru Whitney Vance. 
Putea să facă uz de insigna de poliţist, dar nu voia să suporte 
consecinţele în cazul în care Mcintyre ar fi verificat solicitările 
sale ca să se convingă că efectua o anchetă oficială în numele 
SFPD-ului. Preferă, aşadar, să fie sincer cu Mcintyre. Îi mărturisi 
că se ocupa de un caz ca detectiv particular şi că încerca să 
dovedească faptul că Santanello era fiul clientului său, al cărui 
nume nu i-l putea dezvălui. li spuse că avea să se întâlnească 


mai târziu cu sora adoptivă a lui Santanello, căreia îi putea cere 
împuternicire dacă era nevoie. A 

Mcintyre îi răspunse să nu-şi mai bată capul. li aprecia 
sinceritatea şi avea încredere în el. li spuse apoi că avea nevoie 
de o zi sau două ca să găsească dosarul în cauză şi să facă o 
copie digitală. Îi promise să-l contacteze când avea să-i trimită 
dosarul, iar Bosch putea să obţină până atunci o împuternicire 
din partea familiei. Detectivul îi mulţumi, spunându-i că aştepta 
cu nerăbdare telefonul lui. 

Bosch stabilise întâlnirea cu Olivia Macdonald pentru ora 1:00 
după-amiaza, aşa că avea toată dimineaţa la dispoziţie ca să 
treacă în revistă datele cazului şi să se pregătească temeinic. 
Era încântat de faptul că adresa pe care i-o dăduse Olivia se 
potrivea cu adresa părinţilor lui Dominick  Santanello, 
înregistrată pe certificatul lui de naştere. Asta însemna că locuia 
în casa unde crescuse fratele ei adoptiv. Astfel, şansa de a găsi 
probe ADN prindea tot mai mult contur, deşi speranţele se 
puteau dovedi zadarnice. 

Îl sună apoi pe Mickey Haller, fratele lui vitreg, avocat 
criminalist, ca să-l întrebe dacă ştia vreun laborator particular, 
discret, rapid şi demn de încredere, dispus să compare probele 
ADN, pe care Bosch le putea furniza dacă găsea o sursă viabilă. 
Până acum, folosise doar laboratorul şi resursele 
departamentului de poliţie pentru efectuarea testelor ADN, 
deoarece numai cazurile oficiale implicaseră asemenea probe. 

— Ştiu vreo două - ambele rapide şi demne de încredere, 
răspunse Haller. Stai să ghicesc despre ce e vorba! Maddie şi-a 
dat, în sfârşit, seama că este mult prea inteligentă ca să fie fiica 
ta. Şi acum te dai peste cap ca să-ţi dovedeşti paternitatea. 

— Drăguţ din partea ta! spuse Bosch. 

— Şi atunci, despre ce e vorba? Un caz particular? 

— Cam aşa ceva. Nu pot să-ţi dau detalii, dar îţi sunt dator, 
deoarece clientul a ajuns la mine în urma „afacerii” de anul 
trecut din West Hollywood. 

Cazul la care se referise Whitney Vance în timpul discuţiei lor 
implica un chirurg plastician din Beverly Hills şi doi poliţişti 
corupti din LAPD. Povestea se terminase prost pentru ei, dar îi 
oferise şansa lui Bosch de a lucra pentru Haller. 

— Atunci, am senzaţia că mi se cuvine un comision din 
câştigurile pe care le vei obţine, Harry. 


— Eu nu am deloc senzaţia asta, răspunse el. Dar dacă îmi 
găseşti un laborator pentru testele ADN, s-ar putea să ai de 
lucru pe viitor. 

— Îţi trimit adresa pe e-mail, frăţioare. 

— Mulţumesc, frăţioare. 

Bosch plecă de acasă la ora 11:30, ca să-şi ia ceva de 
mâncare în drum spre Oxnard. Afară, scrută strada în lung şi în 
lat, ca să vadă dacă era urmărit, înainte de a pleca pe jos spre 
jeepul închiriat pe care îl parcase cam la un cvartal depărtare. 
Mâncă o porţie de taco la Poquito Mas, aflat la poalele dealului, 
şi porni apoi la drum, străbătând autostrada 101 spre Ventura 
County. _ 

Oxnard era cel mai mare oraş din comitat. Işi trăgea numele 
de la un fermier care construise în zonă, la sfârşitul secolului al 
XIX-lea, o fabrică de prelucrare a trestiei-de-zahăr. Oraşul se 
întindea de jur-împrejurul portului Hueneme, unde se afla o mică 
bază navală americană. Bosch voia s-o întrebe pe Olivia 
Macdonald dacă apropierea de această bază navală îl 
determinase pe fratele ei să se înroleze în Marina Militară. 

Traficul era rezonabil, iar Bosch ajunse devreme în Oxnard. 
Profită de răstimpul rămas ca să străbată portul şi apoi 
Hollywood Beach, o fâşie de țărm presărată cu locuinţe, unde 
străzile purtau nume ca La Brea, Sunset sau Los Feliz, după 
renumitele bulevarde din Los Angeles. 

Opri maşina în faţa casei Oliviei Macdonald exact la timp. Era 
un cartier mai vechi, cu multe căsuțe cochete, construite în stil 
californian. Olivia îl aştepta pe terasă, aşezată pe un scaun. 
Bănuia că erau cam de aceeaşi vârstă şi avea, ca şi fratele ei 
adoptiv, atât rădăcini albe, cât şi hispanice. Avea părul complet 
nins şi purta o bluză albă şi o pereche de blugi decoloraţi. 

— Bună, sunt Harry Bosch, se prezentă el. 

Îi întinse mâna, iar ea i-o strânse. 

— Olivia, răspunse ea. Te rog să iei un loc! 

Bosch se aşeză pe un scaun din nuiele în faţa unei mese cu 
suprafaţa din sticlă. Olivia îi oferi un pahar de ceai cu gheaţă, iar 
el acceptă doar din amabilitate. Văzu pe masă un plic gros, pe 
care scria de mână A nu se îndoi şi bănuia că înăuntru erau 
fotografii. 


— Aşadar, spuse ea, turnând ceai în pahare, vrei să vorbim 
despre fratele meu. Dar mai întâi vreau să ştiu pentru cine 
lucrezi. 

Bosch se aştepta la această întrebare. Ştia, de asemenea, că 
răspunsul pe care i-l dădea o putea determina sau nu să 
coopereze şi să-i ofere informaţiile dorite. 

— Asta e partea cea mai stânjenitoare, Olivia, răspunse el. 
Clientul meu vrea să afle dacă a avut un copil în 1951. Dar m-a 
obligat să păstrez o strictă confidenţialitate şi să nu-i divulg 
identitatea până la noi dispoziţii. Sunt, aşadar, prins la mijloc. 
Mă aflu într-o situaţie fără ieşire. Nu pot să-ţi spun cine m-a 
angajat până nu am confirmarea că fratele tău este fiul lui. lar 
tu nu vrei să vorbeşti cu mine dacă nu-ţi spun cine m-a angajat. 

— Şi cum vei obţine această confirmare? întrebă Olivia, 
fluturându-şi mâna prin aer. Nick a murit în 1970. 

Bosch simţi o mică oportunitate. 

— Există căi. A crescut în casa asta, nu-i aşa? 

— De unde ştii? 

— E aceeaşi adresă ca şi cea de pe certificatul lui de naştere. 
Cea înregistrată după efectuarea adopţiei. Poate voi găsi ceva 
util aici. Dormitorul lui a rămas intact? 

— Poftim? Nu, e ciudat ce mă întrebi. Am crescut trei copii în 
casa asta după ce m-am întors din nou aici. Nu aveam suficient 
spaţiu ca să-i transform dormitorul în muzeu. Toate lucrurile lui 
Nicky, ce-a mai rămas din ele, sunt în pod. 

— Ce fel de lucruri? 

— Nu ştiu. Chestii din război. Lucrurile trimise mai întâi de el 
şi apoi cele trimise după moartea lui. Părinţii mei le-au păstrat 
pe toate şi, după ce m-am mutat aici, am urcat totul în pod. Nu 
mă interesau, dar mama m-a obligat să-i promit că nu voi 
arunca nimic. 

Bosch încuviinţă. Cumva, trebuia să ajungă în pod. 

— Părinţii tăi mai sunt încă în viaţă? întrebă el. 

— Tata a murit acum douăzeci şi cinci de ani. Mama trăieşte 
încă, dar nu mai ştie pe ce lume se află şi nici cine este. Am 
internat-o într-un azil, unde este bine îngrijită. Acum, doar eu 
mai stau aici. Am divorţat, iar copiii au plecat fiecare la casa lui. 

Bosch o făcuse să vorbească fără ca Olivia să mai insiste să 
afle identitatea clientului său. Ştia că trebuia să meargă pe 


acelaşi făgaş şi să îndrepte conversaţia spre lucrurile lui 
Dominick, aflate în pod. 

— Mi-ai spus la telefon că fratele tău ştia că a fost înfiat. 

— Da, ştia, răspunse ea. Amândoi ştiam. 

— Te-ai născut tot la St. Helen? 

Ea dădu afirmativ din cap. 

— Pe mine m-au înfiat prima, continuă Olivia. Părinţii mei 
adoptivi erau albi, iar eu aveam tenul închis la culoare. Pe 
atunci, cam toată lumea de pe aici era de rasă albă şi s-au 
gândit că n-ar fi rău să am un frate care să-mi semene. Aşa că s- 
au întors la St. Helen şi l-au luat pe Dominick. 

— Mi-ai spus că fratele tău ştia că prenumele mamei lui era 
Vibiana. Cum a aflat asta? De obicei, informaţiile legate de 
adoptii rămân strict confidenţiale - cel puţin, aşa era pe atunci. 

— Ai dreptate, aşa şi este. N-am aflat niciodată numele 
mamei mele şi nici motivul pentru care m-a abandonat. Când 
Nicky s-a născut, se stabilise deja să fie dat spre adopţie 
părinţilor mei. Îl aşteptau cu nerăbdare. Dar s-a născut bolnav şi 
doctorii au hotărât să-l mai lase un timp alături de mama lui, ca 
să-l alăpteze. Cam aşa s a derulat povestea. 

— Astfel, părinţii tăi i-au cunoscut mama. 

— Exact. Au vizitat-o timp de câteva zile şi au petrecut ceva 
vreme împreună. Mai târziu, când am început să creştem, 
devenea tot mai evident că nu semănăm cu părinţii noştri 
italiano-americani, aşa că am început să punem întrebări. Ne-au 
mărturisit că ne-au înfiat şi că pe mama lui Nicky o chema 
Vibiana. Ştiau asta pentru că o cunoscuseră înainte de a-l da 
spre adopţie, dar nimic mai mult. 

Se pare că părinţii lor nu le împărtăşiseră întreaga poveste a 
Vibianei, fie că o ştiau, fie că nu. 

— Ai idee dacă fratele tău a încercat vreodată să-şi găsească 
părinţii biologici? 

— Nu, după câte ştiu eu. Ştiam amândoi însă că la St. Helen 
se năşteau copiii nedoriți. N-am încercat niciodată să-mi găsesc 
părinţii naturali. Nu m-a interesat subiectul. Şi nici pe Nicky nu 
cred că l-a interesat. 

Bosch observă în glasul ei o uşoară nuanţă de amărăciune. 
Deşi trecuseră mai bine de şaizeci de ani, era evident că nutrea 
încă resentimente faţă de părinţii care o abandonaseră. Ştia 
prea bine că n-ar fi avut niciun rost să-i spună că nu toţii copiii 


născuţi la St. Helen erau nedoriți. Unele mame, poate chiar 
toate pe vremea aceea, nu aveau niciun cuvânt de spus în 
această privinţă. 

Se hotărî să îndrepte discuţia spre un nou făgaş. Luă o 
înghiţitură din ceaiul cu gheaţă, spunându-i că era gustos, apoi îi 
arătă plicul de pe masă. 

— Sunt fotografii aici? o întrebă el. 

— M-am gândit că poate vrei să-l vezi, răspunse ea. Am 
adăugat şi un articol decupat din ziar. 

Desfăcu plicul şi îi oferi lui Bosch un vraf de poze însoţite de o 
tăietură din ziar, împăturită cu grijă. Toate purtau amprenta 
nemiloasă a timpului. 

Bosch luă mai întâi articolul din ziar, desfăcându-l cu grijă, ca 
să nu-l rupă. Era cu neputinţă să spună din ce publicaţie fusese 
decupat, dar povestea relatată părea să indice un jurnal local. 
Articolul purta titlul „Sportiv din Oxnard ucis în Vietnam”, iar 
întâmplările redate confirmau o mare parte din bănuielile lui 
Bosch. Santanello îşi pierduse viaţa, împreună cu alţi soldaţi din 
Marină, în timp ce se întorceau dintr-o misiune întreprinsă în 
provincia Tây Ninh. Elicopterul în care se aflau fusese lovit de 
salvele lunetiştilor şi se prăbuşise într-o orezărie. Autorul 
articolului spunea că Santanello fusese un sportiv desăvârşit, 
care jucase fotbal, baschet şi baseball la liceul Oxnard High. O 
cita, de asemenea, pe mama lui Santanello, care spunea că fiul 
ei îşi servise cu mândrie ţara, în ciuda sentimentelor antirăzboi 
manifestate la vremea aceea. 

Bosch împături articolul şi i-l înapoie Oliviei. Luă apoi 
fotografiile. Păreau aşezate în ordine cronologică, înfăţişându-l 
pe Dominick în anii copilăriei şi ai adolescenţei. Unele poze îl 
surprindeau pe plajă, jucând baschet sau plimbându-se cu 
bicicleta. O fotografie îl înfăţişa purtând o uniformă de baseball, 
iar într-alta apărea, alături de o fată, îmbrăcat în ţinută de gală. 
O poză de familie îl surprindea alături de sora şi de părinţii lui 
adoptivi. O studie pe Olivia în anii tinereţii. Fusese frumoasă, iar 
ea şi Dominick păreau să fie fraţi cu adevărat. Aveau acelaşi 
ten, aceeaşi culoare a ochilor şi aceeaşi nuanţă a părului. 

Ultima fotografie îl înfăţişa pe Dominick în uniforma Forţelor 
Navale, cu bereta de marinar dată uşor pe spate şi părul tăiat 
foarte scurt pe laterale. Stătea cu mâinile în şold pe fundalul 
unui câmp verde, frumos îngrijit. Peisajul nu semăna cu cele din 


Vietnam, iar zâmbetul de pe chip trăda expresia nepăsătoare şi 
naivă a unui om care nu gustase încă din cupa amară a 
războiului. Bosch bănuia că fusese făcută în perioada instrucției. 

— Imi place poza asta, spuse Olivia. Il surprinde atât de bine 
pe Nick! 

— Unde şi-a făcut antrenamentele de bază? întrebă Bosch. 

— In San Diego. Şcoala de infirmieri, la Balboa, apoi 
antrenamentele de luptă şi şcoala de sanitari militari, la 
Pendleton. 

— L-ai vizitat vreodată acolo? 

— O singură dată, când am asistat la ceremonia de absolvire 
a şcolii de infirmieri. A fost ultima oară când l-am văzut. 

Bosch privi din nou fotografia. Ceva îi atrase atenţia şi o 
examină mai îndeaproape. Cămaşa pe care o purta Santanello 
era boţită pentru că fusese spălată şi stoarsă de mână şi, deşi 
era greu să descifrezi cuvântul scris deasupra buzunarului, 
detectivul reuşi să citească numele Lewis, nu Santanello. 

— Dar numele de pe cămaşă este... 

— Lewis, da. De aceea şi zâmbeşte în felul ăsta. A schimbat 
cămaşa cu cea a unui prieten, Lewis, care nu reuşea să treacă 
proba de înot. Cu toţii purtau aceeaşi uniformă şi tunsoare. 
Singurul lucru care îi departaja era numele scris pe cămăşi. 
Numai aşa reuşeau instructorii să-i identifice în timpul probelor. 
Aşadar, Lewis nu ştia să înoate, iar Nicky a dat proba în locul lui, 
purtându-i cămaşa. Şi a luat testul. 

Olivia izbucni în râs. Bosch zâmbi şi el. O poveste tipică din 
armată, când un soldat care nu ştie să înoate ajunge în Marina 
Militară. 

— Ce l-a determinat pe Dominick să se înroleze? întrebă 
Bosch. Şi de ce în Forţele Navale? De ce-a vrut să fie infirmier? 

Zâmbetul pieri de pe chipul Oliviei. 

— O, Doamne, a făcut o greşeală cumplită! răspunse ea. Era 
tânăr şi nesăbuit şi a plătit cu viaţa pentru asta. 

li explică apoi că fratele ei împlinise optsprezece ani în luna 
ianuarie, pe când se afla în ultimul an de liceu. Era astfel mai 
mare decât colegii săi. Aşa cum se cerea pe timp de război, se 
prezentase în faţa comisiei de recrutare pentru examenul fizic 
preliminar. Cinci luni mai târziu, după absolvirea liceului, 
obținuse certificatul de încorporare, unde era clasificat ca 1A, 


ceea ce însemna că era apt pentru serviciul militar şi avea să 
plece, probabil, în Asia de Sud-Est. 

— Asta se întâmpla înainte de efectuarea încorporării pe baza 
loteriei, continuă Olivia. Aşadar, primii încorporaţi erau băieţii 
mai mari care terminau liceul. Ştia că avea să fie luat în armată 
- era doar o chestiune de timp -, aşa că a preferat să se înroleze 
de bunăvoie în Forţele Navale. Lucrase într-o vară la baza 
militară de la Hueneme şi s-a simţit mereu atras de soldaţii din 
Marină. Îi considera grozavi. 

— Nu avea de gând să urmeze o facultate? întrebă Bosch. Ar 
fi amânat încorporarea, iar în 1969 războiul începea să-şi piardă 
deja din intensitate. Nixon chema trupele acasă. 

Olivia clătină din cap. 

— Nu, nici vorbă de aşa ceva. Era un băiat inteligent, dar nu-i 
plăcea şcoala. Nu avea răbdare să înveţe. li plăceau filmele, 
sportul şi fotografia. Cred că voia să descopere viaţa. Tatăl 
nostru vindea frigidere. Nu erau bani pentru facultate. 

Ultimele cuvinte - „Nu erau bani pentru facultate” - îi 
răsunară în minte. Dacă Whitney Vance şi-ar fi asumat 
responsabilitatea creşterii fiului său, acesta ar fi avut bani şi n- 
ar mai fi fost nevoit să plece în Vietnam. Incercă să alunge 
gândurile şi să se concentreze asupra discuţiei cu Olivia. 

— Voia să fie infirmier - sanitar? întrebă el apoi. 

— Asta este o altă poveste, răspunse ea. Când s-a înrolat, 
trebuia să aleagă ramura militară unde avea să activeze. Dar 
ceva îl tulbura. Voia să se afle în toiul acţiunii şi totuşi nu chiar 
atât de aproape. l-au înfăţişat o listă cu propuneri, iar el le-a 
spus că voia să fie foto-jurnalist sau infirmier militar, deoarece 
avea să se afle, astfel, în toiul acţiunii, fără să fie obligat să 
curme vieţi în stânga şi-n dreapta. 

Bosch cunoscuse mulţi soldaţi ca Dominick Santanello. 
Oameni care voiau să ajungă pe câmpul de luptă fără să se 
implice însă în confruntările armate. Cei mai mulţi dintre ei nu 
aveau mai mult de nouăsprezece sau douăzeci de ani. Era 
timpul să dovedeşti cine eşti şi ce poţi să faci. 

— A devenit astfel infirmier şi a fost instruit să acorde primul 
ajutor pe câmpul de luptă, spuse Olivia. Prima misiune peste 
hotare i-a fost încredinţată pe nava-spital, dar asta a fost doar 
„de încălzire”. A stat acolo trei sau patru luni, apoi l-au trimis în 


Infanteria Marină, iar după aceea pe câmpul de luptă... Unde şi- 
a găsit sfârşitul. 

Îşi încheie povestea pe un ton neutru. Trecuseră aproape 
cincizeci de ani, iar Olivia o relatase probabil şi o retrăise în 
gând de zeci de mii de ori. Era acum o poveste de familie, 
secătuită de vlagă şi emoție. 

— E foarte trist! adăugă apoi. Mai avea doar două săptămâni. 
Ne-a trimis o scrisoare în care spunea că se va întoarce acasă 
de Crăciun. Dar n-a mai apucat. 

Glasul îi era încărcat acum de amărăciune, lucru care-l făcu 
pe Bosch să creadă că se pripise când îşi imaginase că nu mai 
simţea povara emoţiei şi a durerii. Luă încă o înghiţitură din 
ceaiul cu gheaţă înainte de a pune o altă întrebare. 

— Ai spus că şi-a trimis acasă o parte din lucruri. Sunt toate în 
pod? 

Ea încuviinţă. 

— Două cutii. Nicky şi-a trimis lucrurile pentru că urma să se 
întoarcă acasă. Mai avea doar foarte puţin timp de servit în 
armată. Apoi cei din Marină i-au trimis şi lada de campanie. 
Părinţii mei le-au păstrat pe toate, iar eu le-am urcat în pod. Ca 
să fiu sinceră, n-am vrut să mă uit în ele. Îmi trezesc amintiri 
dureroase. 

În ciuda împotrivirii ei de a scotoci prin trecutul fratelui ei, 
Bosch se simţea încântat de perspectiva de a le examina. 

— Olivia, pot să mă urc în pod şi să mă uit printre lucrurile lui? 
o întrebă el. 

Expresia de pe chipul ei îi dădu de înţeles că depăşise 
anumite graniţe. 

— De ce? 

Bosch se aplecă în faţă, rezemându-se de masă. Ştia că 
trebuia să fie sincer. Trebuia să ajungă în pod. 

— Pentru că s-ar putea să găsesc ceva ce mi-ar putea fi de 
folos. Ceva care să stabilească o legătură între fratele tău şi 
clientul meu. 

— Probe ADN? Printre lucruri atât de vechi? 

— E posibil. Dar n-o fac numai pentru asta, ci şi pentru că am 
fost în Vietnam pe când aveam aceeaşi vârstă cu el. După cum 
am spus şi în mesajul trimis pe pagina lui, am fost pe aceeaşi 
navă-spital, poate chiar în acelaşi timp cu el. S-ar putea să-mi 


fie de folos dacă mă uit printre lucrurile lui. Nu doar pentru 
rezolvarea cazului la care lucrez, ci şi pentru mine. 

Olivia căzu un timp pe gânduri înainte de a-i răspunde. 

— Trebuie să-ţi spun ceva, rupse ea tăcerea în cele din urmă. 
Nu vin cu tine în pod. Scara e mult prea şubredă şi mă tem că aş 
putea să cad. Dacă tu vrei să te urci, n-ai decât, dar o vei face 
de unul singur. 

— E în regulă, răspunse Bosch. Îţi mulţumesc, Olivia. 

Îşi termină ceaiul cu gheaţă şi se ridică în picioare. 

Olivia avusese dreptate în privinţa scării. Era pliabilă şi 
ataşată de uşa podului aflat la etajul al doilea. Bosch era, fără 
îndoială, un bărbat corpolent. „Musculos şi flexibil” erau 
cuvintele care îl descriau cel mai bine. Dar în timp ce urca scara 
din lemn, o auzi scârţâind sub greutatea lui şi se temu că 
balamalele vor ceda şi se va prăbuşi la pământ. Olivia rămăsese 
jos şi îl privea îngrijorată. Urcând patru trepte, reuşi să se agaţe 
cu mâinile de bârnele podului şi să-şi redistribuie greutatea. 

— Ar trebui să găseşti pe acolo un şnur pentru aprinderea 
luminii, spuse ea. 

Bosch reuşi să se urce în pod fără ca scara să se prăbuşească 
şi, bâjbâind pe întuneric, găsi şnurul şi aprinse lumina. Scrută 
apoi împrejurimile cu privirea. 

— N-am mai fost în pod de mulţi ani, strigă Olivia de jos, dar 
cred că lucrurile lui sunt în spate, în colţul din dreapta. 

Bosch porni într-acolo. Era încă întuneric în cotloanele 
podului. Scoase din buzunar lanterna pe care i-o dăduse Olivia. 
Îndreptă raza de lumină spre locul indicat, unde acoperişul se 
înclina abrupt, şi zări de îndată forma unui cufăr militar, foarte 
cunoscut lui. Se aplecă uşor ca să ajungă la el şi se lovi deo 
grindă. Se văzu nevoit să-şi continue drumul în patru labe. 

Deasupra cufărului se afla o cutie din carton. Văzu în lumina 
lanternei că aceasta era cutia pe care fratele Oliviei o trimisese 
acasă din Da Nang, deoarece Dominick Santanello era atât 
expeditorul, cât şi destinatarul. Adresa unde pachetul putea fi 
returnat era Primul Batalion Medical din Da Nang. Banda 
adezivă care ţinuse cutia lipită era îngălbenită de vreme şi se 
cojea, dar era evident că o deschisese cineva şi apoi o lipise din 
nou înainte de a o urca în pod. O luă de pe cufăr şi o puse 
alături. 

Cufărul era o ladă simplă din placaj, de un verde-cenuşiu, atât 
de decolorată, încât se putea vedea acum fibra lemnului. Pe 
capacul lăzii erau imprimate, cu litere negre, şterse acum de 
vreme, cuvintele: 


DOMINICK SANTANELLO HM3 


Bosch descifră uşor codul. În termeni militari, HM3 înseamnă 
infirmier militar, clasa a treia. Santanello purta, aşadar, gradul 
de subofițer, clasa a treia. 

Detectivul îşi puse mănuşile din latex înainte de a începe să 
scotocească prin cutii. Capacul cufărului nu era încuiat. Bosch îI 
deschise şi privi conţinutul în lumina lanternei. Un miros de 
pământ îi invadă nările, purtându-l pentru câteva clipe în 
catacombele subterane din Vietnam. Lada din lemn purta 
amprenta puternică a Vietnamului. 

— Le-ai găsit? îl întrebă Olivia de jos. 

Bosch îşi adună gândurile înainte de a-i răspunde. 

— Da! strigă el. Sunt toate aici. S-ar putea să dureze o vreme. 

— Bine. Spune-mi dacă ai nevoie de ceva! Cobor puţin la 
spălătoria de la subsol. 

Cufărul era înţesat de haine frumos împăturite. Bosch 
examină cu grijă frecare articol în parte, punându-l apoi pe cutia 
din carton aflată alături. Detectivul fusese în armată şi ştia prea 
bine că, atunci când lucrurile unui soldat ucis în acţiune erau 
trimise acasă, forurile superioare din armată le triau mai întâi, 
pentru a nu stânjeni familia îndoliată şi pentru a nu le adânci 
suferinţa. Inlăturau, astfel, toate lucrurile stânjenitoare sau 
considerate periculoase în ochii armatei: reviste şi cărţi ce 
afişau nuditatea, fotografii cu fete vietnameze sau filipineze, 
droguri şi accesorii personale, cât şi jurnalele, care puteau să 
conţină detalii referitoare la mişcări de trupe, tactici de luptă 
sau chiar la crime de război. 

Returnau, aşadar, doar hainele şi o parte dintre obiectele de 
uz personal. Bosch scoase din cufăr câteva ţinute de luptă şi 
uniforme de camuflaj, dar şi câteva perechi de şosete şi chiloţi. 
Pe fundul lăzii se afla un vraf de cărţi populare la sfârşitul anilor 
'60, printre care şi romanul Lupul de stepă al lui Hermann 
Hesse, pe care Bosch îl avusese şi el în cufărul său militar. Mai 
erau, de asemenea, un cartuş întreg de Lucky Strike şi o 
brichetă Zippo cu însemnele bazei navale din golful Subic aflat 
în Olongapo, Filipine. 

Găsi şi un vraf de scrisori, prinse cu un elastic care se rupse în 
clipa în care Bosch încercă să-l scoată. Răsfoi plicurile. Toţi 
expeditorii erau membri ai familiei, iar adresa de returnare era 
mereu aceeaşi - casa în care se afla detectivul în momentul 
acela. Cele mai multe dintre scrisori erau de la Olivia. 


Bosch nu simţea nevoia să invadeze intimitatea acestor 
scrisori personale, în care cei dragi îl încurajau, probabil, pe 
Dominick, spunându-i că se roagă pentru el şi îl aşteaptă acasă 
teafăr şi nevătămat. 

Detectivul găsi apoi în cufăr o trusă de toaletă din piele, cu 
fermoar, pe care o scoase cu multă grijă. Asta căuta în mod 
special. Desfăcu fermoarul şi o deschise larg, apoi îi lumină 
conţinutul cu lanterna. Trusa conţinea toate articolele obişnuite 
de toaletă: un brici, o pudră de ras, o periuţă şi o pastă de dinţi, 
o unghieră, o perie de păr şi un pieptăn. 

Nu luă nimic din trusă, lăsând acest lucru în seama celor de la 
laborator, care vor efectua testele ADN. Articolele erau atât de 
vechi, încât se temea că putea pierde vreun fir de păr, vreo 
bucăţică de piele microscopică sau vreo pată de sânge. 

Ţinând aplecată lumina lanternei, zări câteva fire de păr 
printre ţepii periei. Toate erau mai lungi de trei centimetri, lucru 
care îi sugera faptul că, odată ajuns în junglă, Santanello îşi 
lăsase părul să crească, aşa cum făceau foarte mulţi soldaţi. 

Îndreptă apoi lumina lanternei asupra unui aparat vechi de 
ras, cu două tăişuri, învelit într-o bucăţică de piele. Părea curat, 
dar Bosch îi vedea numai un singur tăiş. Sângele de pe brici s-ar 
fi dovedit un adevărat izvor de probe ADN. O simplă tăietură 
făcută cu aparatul de ras ar fi putut lăsa pe lama acestuia o 
pată microscopică de sânge, lucru salutar pentru investigația sa. 

Detectivul nu ştia dacă, după aproape cincizeci de ani, mai 
puteau fi extrase probe ADN din fire de păr, din saliva uscată de 
pe o periuţă de dinţi sau din firele de barbă rămase în aparatul 
de ras, dar sângele se dovedea o sursă sigură pentru probe 
ADN. În unitatea destinată cazurilor nerezolvate, unde lucrase în 
cadrul LAPD-ului, petele de sânge aproape la fel de vechi ca 
acestea oferiseră un cod ADN viabil. Poate că avea norocul să 
descopere ceva în trusa lui Santanello. Voia să o trimită intactă 
unuia dintre laboratoarele sugerate de Mickey Haller. Dacă 
reuşea s-o convingă pe Olivia să i-o împrumute. 

După ce îi închise fermoarul, o puse alături pe podea, unde 
avea să strângă toate articolele pe care urma să le ia cu el, cu 
acordul Oliviei. Se întoarse la cufărul militar, acum aparent gol, 
şi îi pipăi interiorul cu degetele, la lumina lanternei, căutând un 
fund dublu. Ştia din experienţă că unii soldaţi puneau pe fundul 
cufărului lor tăblia unei alte lăzi nefolosite, creând astfel un 


compartiment secret, unde ascundeau droguri, arme 
neautorizate şi reviste Playboy. 

Nu găsi niciun fund dublu. Santanello nu ascunsese nimic în 
cufărul lui. Articolele sale personale erau remarcabile tocmai 
prin lipsa fotografiilor şi a scrisorilor provenite de la alte 
persoane în afară de familia lui. 

Bosch puse lucrurile înapoi în ladă şi trase apoi capacul ca să 
o închidă. În acel moment, lumina lanternei surprinse ceva. Privi 
cu atenţie interiorul capacului şi, ţinând lumina pieziş, văzu pe 
lemn câteva linii decolorate. Realiză că acestea fuseseră create 
de o bandă adezivă lipită cândva pe suprafaţa capacului. 
Probabil că Santanello lipise ceva acolo - cel mai probabil, 
fotografii. 

Nu era nimic neobişnuit. Soldaţii foloseau adesea interiorul 
capacului aşa cum folosesc liceenii interiorul dulapului de la 
şcoală, lipind acolo fotografiile iubitelor, ale soțiilor şi ale 
micuţilor. Uneori, simboluri sau desene trimise de copiii lor, 
alteori, postere. 

Nu avea de unde să ştie dacă Santanello era cel care le 
desprinsese sau dacă o făcuseră cei din unitatea navală în timp 
ce îi selectau obiectele personale, dar acest lucru îi stârni şi mai 
mult curiozitatea lui Bosch pentru lucrurile pe care Santanello le 
trimise acasă. 

Deschise acum cutia din carton şi îi lumină cu lanterna 
conţinutul. 

Cutia adăpostea, se pare, articolele pe care Santanello le 
considera preţioase şi pe care se grăbise să le trimită acasă, în 
Oxnard, odată ce misiunea sa pe front se apropia de sfârşit. 
Deasupra se aflau două seturi de haine civile pe care Santanello 
n-ar fi avut voie să le poarte în Vietnam - blugi, pantaloni din 
stofă, cămăşi cu guler şi şosete negre. Sub haine, găsi o 
pereche de adidaşi Converse şi o pereche de ghete negre, din 
lac. Purtarea hainelor civile nu era autorizată, dar era un lucru 
des întâlnit în armată. Nu mai era un secret pentru nimeni faptul 
că uniformele militare purtate de soldaţi când se întorceau 
acasă după încheierea misiunii pe front sau în timpul permisiilor 
efectuate în alte oraşe străine stârneau conflicte cu civilii din 
cauza resentimentelor pe care oamenii din întreaga lume le 
nutreau faţă de război. 


Dar Bosch ştia, de asemenea, că prezenţa hainelor civile 
ascundea şi un alt motiv. În timpul unei misiuni de un an, 
soldaţilor li se acorda o permisie de o săptămână, o dată la şase 
luni, şi o vacanţă, o dată la nouă luni - când aşteptau 
posibilitatea de a se îmbarca la bordul unui avion. Erau cinci 
destinaţii oficiale unde îşi puteau petrece vacanţa, dar niciuna 
pe teritoriul Statelor Unite, pentru că întoarcerea în ţară nu era 
autorizată. Dar un soldat care avea cu el haine civile putea să se 
schimbe într-o cameră de hotel din Honolulu şi apoi să se 
întoarcă pe aeroport, de unde putea să ia un avion spre Los 
Angeles sau San Francisco - atât timp cât reuşea să evite poliţia 
militară care patrula prin aeroport exact sub acest pretext. Era 
un alt motiv ca să-ţi laşi părul să crească în junglă, aşa cum se 
pare că făcuse Santanello. Un soldat în haine civile putea fi uşor 
detectat de poliţia militară în aeroportul din Honolulu dacă purta 
o tunsoare militară. Părul lung se dovedea o acoperire salutară. 

Bosch făcuse şi el asta de două ori în timpul misiunilor din 
Vietnam, întorcându-se la Los Angeles ca să petreacă cinci zile 
cu o prietenă, în 1969, şi apoi revenind în ţară şase luni mai 
târziu, chiar dacă nu mai avea nicio prietenă. Santanello îşi 
pierduse viaţa după ce petrecuse unsprezece luni în Vietnam. 
Asta însemna că primise cel puţin o permisie, poate chiar două. 
Poate că se întorsese pe ascuns în California. 

Sub haine, Bosch găsi un casetofon compact şi un aparat de 
fotografiat, ambele în cutiile lor originale, casetofonul purtând 
preţul unui magazin cu amănuntul de la baza militară din Da 
Nang. Lângă ele se aflau, pe fundul cutiei, două rânduri de 
casete frumos aranjate. Văzu, de asemenea, un alt cartuş de 
Lucky Strike şi o altă brichetă Zippo, de data aceasta folosită, 
purtând însemnele Unităţii Navale de Infirmieri, alături de un 
exemplar ponosit din Stăpânu/ inelelor, de J.R.R. Tolkien, de 
câteva coliere din mărgele şi alte suvenire cumpărate din 
diverse locuri unde Santanello fusese încartiruit în timpul 
serviciului său militar. 

Conţinutul cutiei îi crea lui Bosch senzaţia de dejă-vu. Şi el 
citise în Vietnam romanul lui Tolkien. Cartea se bucura de 
popularitate în rândul soldaţilor - o poveste fantastică despre o 
lume imaginară, care îi purta departe de locul în care se aflau şi 
de lucrurile pe care le făceau. Detectivul citi numele formațiilor 
şi ale cântăreților de pe carcasele din plastic ale casetelor audio 


şi îşi aminti că asculta aceeaşi muzică în Vietnam: Hendrix, 
Cream, The Rolling Stones, The Moody Blues şi alţii. 

Acest sentiment de dejă-vu se împletea cu experienţa proprie 
şi cunoaşterea modului în care funcționau lucrurile în Asia de 
Sud-Est. Aceleaşi fete vietnameze, care vindeau coliere pe 
docurile de debarcare din Da Nang, numite Elefantul Alb, 
vindeau, de asemenea, şi ţigări cu marijuana, care încăpeau 
perfect în pachetele de ţigări, câte zece în pachet, fiind uşor de 
transportat în savană. Dacă voiai cincizeci de astfel de ţigări, 
cumpărai o cutie de Coca-Cola care avea capacul fals. Toţi 
soldaţii fumau marijuana, mergând pe principiul: „Ce mi se 
poate întâmpla dacă mă prind? Mă trimit în Vietnam?” 

Bosch deschise cartuşul de Lucky Strike şi scoase un pachet. 
Aşa cum bănuia, acesta conţinea zece ţigări cu marijuana, 
înfăşurate cu grijă în foiţe de metal, ca să-şi păstreze 
prospeţimea. Işi imagina că toate pachetele din cartuş erau la 
fel. Santanello căpătase obiceiul de a se droga în timpul 
serviciului militar şi voia să se asigure că avea rezerve bogate la 
întoarcerea acasă. 

Conţinutul cutiei îi părea destul de interesant lui Bosch, 
pentru că îi stârnea amintiri din perioada petrecută în Vietnam, 
dar nimic din toate astea nu-i oferea vreun indiciu care să 
confirme faptul că Dominick Santanello era fiul lui Whitney 
Vance. Acesta era, de fapt, scopul lui aici - confirmarea 
paternităţii acestuia. Dacă intenţiona să-i raporteze lui Vance că 
descendentul său se prăbuşise cu elicopterul în provincia Tây 
Ninh, atunci trebuia să facă tot ce îi stătea în putinţă ca să se 
asigure că îi spunea bătrânului adevărul. 

Inchise cartuşul de ţigări şi îl puse alături. Luă apoi cutiile în 
care se aflau casetofonul compact şi aparatul de fotografiat şi, 
pe când se întreba unde erau pozele făcute cu aparatul foto, 
văzu pe fundul cutiei din carton un strat de fotografii alb-negru 
şi plicuri cu negative de film. Pozele păreau să se fi păstrat bine, 
deoarece nu fuseseră expuse la lumină de foarte mulţi ani. 

Scoase casetele audio, aşezate pe două rânduri, ca să aibă 
acces la fotografii. Se întreba dacă Santanello le ascunsese în 
mod intenţionat de membrii familiei sale, în cazul în care aceştia 
ar fi deschis cutia înainte de venirea lui. Bosch le strânse într-un 
singur maldăr şi le scoase din cutie. 


În total, erau patruzeci şi două de fotografii care înfăţişau 
experienţe din Vietnam - fotografii din savană, fotografii cu 
fetele vietnameze de pe docul Elefantul Alb, fotografii făcute pe 
nava-spital Sanctuary şi, ca o ironie a sorții, fotografii făcute din 
elicopter deasupra junglei şi a orezăriilor imense. 

Bosch le strânsese într-o ordine ce nu părea nici cronologică, 
nici tematică. Era un amestec de imagini mult prea familiare. 
Dar aceste sentimente confuze se cristalizară într-o amintire 
clară în momentul în care ochii îi căzură pe trei poze făcute 
consecutiv la bordul navei Sanctuary, înţesată cu vreo două sute 
de soldaţi răniți, adunaţi pe puntea vasului ca să vadă un 
spectacol de Crăciun în interpretarea lui Bob Hope şi Connie 
Stevens. În prima fotografie, cei doi interpreţi stăteau unul lângă 
altul. Fotograful o surprinsese pe Stevens cu gura deschisă în 
timpul unui cântec, în timp ce soldaţii din primul rând o priveau 
captivaţi. A doua fotografie înfăţişa mulţimea aflată la prora, pe 
fundalul căreia se înălţau Munţii Maimuţelor. A treia fotografie îl 
surprindea pe Hope la sfârşitul spectacolului, luându-şi la 
revedere de la soldaţii care îl aplaudau în picioare. 

Bosch fusese şi el acolo. Rănit într-un tunel de o suliță de 
bambus, primise îngrijiri medicale pe Sanctuary timp de patru 
săptămâni în decembrie 1969. Rana se vindecase repede, dar 
infecția se dovedise a fi extrem de rezistentă la medicamente. 
Pierduse nouă kilograme în timpul tratamentului de pe nava- 
spital, dar în ultima săptămână a lunii se întremase suficient de 
mult încât să primească ordinul de reîncorporare, pe care urma 
să-l aplice a doua zi după Crăciun. 

Spectacolul lui Hope şi al trupei sale fusese programat cu 
multe săptămâni înainte, iar Bosch, ca şi ceilalţi soldaţi de la 
bord, aştepta cu nerăbdare să-i vadă pe legendarul actor şi pe 
invitata lui, Stevens, o actriţă şi o cântăreaţă renumită, pe care 
Bosch o ştia din apariţiile sale la emisiunile de televiziune 
Hawaiian Eye şi 77 Sunset Strip. 

Totuşi, în Ajunul Crăciunului, vântul bătea cu putere şi valuri 
imense loveau nava ancorată în Marea Chinei de Sud. Soldaţii 
de la bord începuseră să se adune când patru elicoptere, în care 
se aflau Hope, membrii trupei lui şi invitaţii săi, se apropiau de 
puntea de la pupa. Aterizarea pe nava bătută de valuri era 
considerată însă mult prea primejdioasă. Sanctuary fusese 


construită pe când elicopterele nici nu fuseseră încă inventate. 
Din aer, puntea de aterizare de la pupa părea un timbru plutitor. 

Soldaţii priviseră cum elicopterele făceau cale întoarsă spre 
Da Nang. Un suspin de dezamăgire străbătuse mulţimea. 
Oamenii începuseră să plece de pe punte, întorcându-se în 
cabinele lor când cineva strigase: „Priviţi! Se întorc!” 

Avusese doar parţial dreptate. Doar unul dintre cele patru 
elicoptere se întorsese spre Sanctuary. Pilotul reuşise să 
aterizeze după trei încercări, iar din elicopter îşi făcuseră 
apariţia, unul câte unul, Bob Hope, Connie Stevens, Neil 
Armstrong şi saxofonistul Quentin McKinzie, un cântăreţ de jazz. 

Ovaţiile răsunătoare scoase de mulţimea încântată să-i vadă 
întorcându-se pe punte îi stârneau fiori lui Bosch chiar şi 
cincizeci de ani mai târziu. Nu mai aveau formaţie şi nici backing 
vocals, dar Hope şi invitaţii săi îi spuseseră pilotului să întoarcă 
elicopterul şi să aterizeze. Ce naiba, doar Neil Armstrong 
aterizase pe Lună cu doar cinci luni în urmă! Cât de greu era să 
cobori cu elicopterul pe un vas? 

Armstrong le oferise soldaţilor cuvinte de încurajare, iar 
McKinzie le interpretase câteva piese solo cu saxofonul. Hope îşi 
spusese poantele, iar Stevens le cântase câteva melodii a 
cappella,  impresionându-i până la lacrimi cu propria-i 
interpretare a hitului Both Sides Now, cântat de Judy Collins. 
Fusese una dintre cele mai frumoase zile trăite de Bosch ca 
soldat. 

Ani mai târziu, pe când lucra la LAPD, Bosch primise misiunea 
de a asigura securitatea la Shubert Theatre, unde avea loc 
premiera muzicalului Mamma Mia. Se anunţa prezenţa unui 
număr foarte mare de celebrităţi, motiv pentru care LAPD-ului i 
se ceruse suplimentarea forţelor de securitate cu oameni din 
cadrul departamentului. Stând în foaierul de la intrare, cu ochii 
în patru, atent la orice mişca, Bosch o zărise deodată pe Connie 
Stevens printre vedetele venite să vadă spectacolul. Işi croise 
drum spre ea ca un prădător. Ţinuse în mână insigna de poliţist 
în cazul în care cineva i-ar fi ţinut calea. Totuşi, ajunsese la ea 
fără probleme şi, profitând de o breşă în conversaţia pe care o 
purta cu cei din jur, o abordase, spunând: „Doamnă Stevens?” 

Ea îl privise, iar el încercase să-i spună că se aflase pe 
Sanctuary în ziua în care ea şi Bob Hope, împreună cu toţi 
ceilalţi invitaţi, reuşiseră să-l convingă pe pilotul elicopterului să 


aterizeze pe navă. Voia să-i descrie semnificaţia extraordinară a 
gestului lor, dar îi era cu neputinţă să rostească vreun cuvânt. 
Reuşise să îngaime doar: „Ajunul Crăciunului, 1969. Nava- 
spital.” 

Stevens îl privise un timp în tăcere, apoi, înţelegându-i 
spusele, îl strânsese în braţe, şoptindu-i la ureche: „Sanctuary. 
Te-ai întors acasă.” 

Bosch încuviinţase şi se despărţiseră. Fără să stea vreo clipă 
pe gânduri, îi pusese insigna în mână. Se pierduse apoi în 
mulţime, întorcându-se la misiunea lui. Îndurase câteva 
săptămâni de foc din partea celorlalţi detectivi din Divizia 
Hollywood după ce raportase pierderea insignei. Dar ziua în care 
o văzuse pe Connie Stevens la Shubert Theatre fusese una 
dintre cele mai frumoase zile trăite de Bosch în poliţie. 

— Mai eşti acolo? 

Glasul Oliviei îl trezi din visare. Stătea cu ochii aţintiţi asupra 
fotografiei soldaţilor adunaţi pe puntea navei Sanctuary. 

— Da, îi răspunse el. Aproape că am terminat. 

Continua să studieze poza. Ştia că se afla undeva prin 
mulţime, dar nu reuşea să se regăsească printre soldaţi. Privi 
din nou toate fotografiile lui Santanello, ştiind că nu-l va găsi 
printre ele pe Dominick, deoarece se afla în spatele aparatului 
de fotografiat. 

Ochii îi căzură apoi asupra unei poze ce înfăţişa silueta 
Munţilor Maimuţelor scăldaţi în lumina albă, ca de fosfor, a 
flăcărilor din timpul unei lupte nocturne. Îşi amintea cum soldaţii 
de pe Sanctuary se urcau pe punte ca să privească spectacolul 
de lumini când staţia de comunicaţii de pe vârful munţilor era 
adesea atacată. 

Santanello avea un talent aparte pentru fotografie, conchise 
Bosch, şi ar fi putut să devină fotograf profesionist dacă ar fi 
supravieţuit războiului. Harry ar fi putut să privească pozele 
toată ziua, dar le puse deoparte, ca să-şi încheie căutările 
printre lucrurile personale ale soldatului mort. 

Desfăcu apoi cutia roşie în care se afla aparatul foto al lui 
Santanello. Era un Leica M4, un aparat compact, care ar fi 
încăput cu uşurinţă în buzunarele uniformelor de luptă. Avea 
carcasa neagră, ca să nu capteze lumina soarelui când se afla în 
savană. Bosch verifică interiorul cutiei, dar în afară de 
instrucţiunile de Folosire nu mai găsi nimic altceva. 


Aparatele Leica erau foarte scumpe, aşa că Santanello avea 
probabil gânduri serioase în privinţa fotografiei. Cu toate 
acestea, nu erau multe fotografii în cutie. Verifică plicurile care 
conţineau negativele de film şi observă că erau mai multe filme 
developate decât fotografii pe hârtie. Probabil că Santanello nu 
avusese bani sau acces la vreun laborator foto ca să scoată pe 
hârtie toate pozele făcute în Vietnam. Poate că intenţiona să 
facă asta când avea să se întoarcă acasă. 

Deschise, în final, uşiţa aparatului foto, ca să vadă dacă 
Santanello nu ascunsese droguri în compartimentul pentru film. 
Găsi, în schimb, o rolă în mosorul aparatului. Crezu la început că 
descoperise un film nefolosit, dar, întinzând rola, îşi dădu seama 
că era o bandă de negative developate, ascunsă în aparat. 

Pelicula era fragilă şi i se rupse în mâini când încercă s-o 
întindă şi să privească imaginile. Luă o fâşie cu trei fotografii şi o 
examină în lumina lanternei. Fiecare poză înfăţişa o femeie care 
părea să stea în faţa unui munte. 

Şi care ţinea în braţe un copil. 

A doua zi de dimineaţă, Bosch porni spre Burbank, 
îndreptându-se apoi spre o zonă comercială aflată în apropierea 
aeroportului şi a Parcului Memorial Valhalla. La două străzi 
depărtare de cimitir, opri maşina în parcarea din faţa companiei 
Flashpoint Graphix. Stabilise întâlnirea prin telefon şi acum era 
aşteptat. 

Flashpoint era o companie de succes, care făcea pe scară 
largă fotografii şi postere pentru panouri publicitare, clădiri, 
autobuze şi alte mijloace de publicitate. Lucrările lor puteau fi 
văzute în fiecare zi în numeroase locuri din Los Angeles, şi nu 
numai. Autostrada Sunset Strip era străjuită, de la un capăt la 
altul, de posterele create de Flashpoint Graphix. Compania îi 
aparţinea lui Guy Claudy, care lucrase în trecut ca fotografia 
LAPD. Bosch şi Claudy colaboraseră la câteva cazuri de crimă 
comise în anii '80 şi '90, înainte ca fotograful să-şi deschidă 
propriul laborator de fotografie şi grafică. Păstraseră însă 
legătura de-a lungul anilor, urmărind împreună câte o partidă 
sau două de baseball din fiecare sezon a echipei LA Dodgers. 
Când Bosch îl sunase în dimineaţa aceea ca să-i ceară o favoare, 
Claudy îl chemase la sediul firmei sale. 

Purtând o ţinută de stradă, o pereche de blugi şi o cămaşă 
Tommy Bahama, Claudy îl întâmpină pe Bosch într-o modestă 
sală de recepţie şi îl conduse apoi într-un birou mai luxos, fără 
să fie însă exagerat, ai cărui pereţi erau străjuiţi de fotografiile 
înrămate ale jucătorilor echipei Dodgers din anii de glorie. 
Claudy era cel care făcuse fotografiile, în scurta perioadă cât 
lucrase ca fotograf oficial al echipei. Una dintre poze îl înfăţişă 
pe jucătorul Fernando Valenzuela bucurându-se pe teren. Pentru 
că purta acum ochelarii, Bosch reuşi să identifice momentul 
imortalizat de fotograf - sfârşitul carierei legendarului jucător. 

— Meciul cu echipa The Cardinals, din 1990, când aceştia n- 
au reuşit nici măcar o dată să lovească mingea, spuse el, 
arătând fotografia. 

— Da, răspunse Claudy. Ai o memorie bună. 

— Îmi amintesc că supravegheam parcul Echo. De pe liceul 
White Knoll. Eram cu Frankie Sheehan. Îţi mai aminteşti de cazul 
Păpuşarului? 

— Fireşte. L-ai prins, în cele din urmă. 


— Da. În seara aia, urmăream un alt individ de pe White Knoll. 
Vedeam de acolo stadionul şi l-am auzit pe Vinny spunând că 
adversarii n-au lovit nici măcar o dată mingea. Auzeam 
transmisia prin toate geamurile deschise ale caselor. Voiam să 
renunţ la misiune şi să mă duc să văd ultima repriză. Să intru pe 
stadion, folosindu-mă de insignă, şi să văd meciul. Dar am 
rămas la locurile noastre şi am ascultat comentariile lui Vinny. 
Îmi amintesc că s-a sfârşit cu o dublă eliminare. 

— Da. Nu mă aşteptam la asta - ca Guerrero să lovească atât 
de bine. Aproape că am pierdut faza, pentru că băgăm un alt 
film în aparat. Ce-o să ne facem acum fără Vinny? 

Se referea la pensionarea lui Vin Scully, comentatorul sportiv 
al echipei Dodgers, care le comentase partidele începând din 
1950 - încă de pe vremea când echipa juca în Brooklyn. 

— Nu ştiu, răspunse Bosch. Şi-o fi început el cariera în 
Brooklyn, dar a devenit vocea Los Angelesului. Meciurile nu vor 
mai fi la fel fără el. 

Se aşezară trişti de-o parte şi de alta a biroului, iar Bosch 
încercă să schimbe subiectul. 

— Frumos loc ţi-ai amenajat aici, spuse el, impresionat de 
succesul în afaceri de care se bucura prietenul lui. Habar n-am 
avut. 

— Trei mii şapte sute de metri pătraţi - aceasta este mărimea 
unei achiziţii avantajoase, răspunse Claudy. Şi avem nevoie de 
şi mai mult spaţiu. Dar ştii ceva? Mi-e dor de investigaţiile 
criminalistice. Spune-mi că vrei să te ajut să rezolvi un caz de 
crimă! 

Bosch zâmbi. 

— Da, lucrez la un caz învăluit în mister, dar nu cred că 
implică vreo crimă. 

— Mă mulţumesc şi cu misterul. Despre ce e vorba? 

Bosch îi întinse plicul pe care îl adusese cu el din maşină. 
Conţinea negativele găsite în aparatul de fotografiat al lui 
Santanello, printre care se aflau şi cele ale femeii care ţinea un 
copil în braţe. | le arătase şi Oliviei Macdonald, dar nu ştiuse nici 
cine era femeia, nici copilul. Îl lăsase să ia plicul împreună cu 
trusa de toaletă, împinsă de aceeaşi curiozitate ca şi Harry. 

— Lucrez la un caz particular, spuse Bosch. Şi am găsit aceste 
negative. Au aproape cincizeci de ani şi au stat într-un pod fără 
aer condiţionat sau căldură. In plus, sunt deteriorate. Mi s-au 


rupt în mână când le-am găsit. Vreau să ştiu dacă poţi să scoţi 
ceva din ele. 

Claudy desfăcu plicul şi vărsă conţinutul pe birou. Se aplecă 
deasupra lor şi privi bucăţile rupte de negativ fără să le atingă. 

— Unele înfăţişează o femeie în faţa unui munte, spuse 
Bosch. Mă interesează toate, dar astea în mod deosebit. Cred că 
femeia se află undeva în Vietnam. 

— Da, unele sunt curbate. Altele, crăpate. Filmul e Fuji. 

— Şi ce înseamnă asta? 

— De obicei, rezistă bine în timp. Cine e femeia? 

— Nu ştiu. De-aia vreau s-o văd. Şi copilul pe care îl ţine în 
braţe. 

— Bine, spuse Claudy. Cred că pot să scot ceva din ele. Băieţii 
mei de la laborator sigur vor reuşi să salveze ceva. Le vom 
spăla, apoi le vom usca. Abia pe urmă vom scoate pozele pe 
hârtie. Văd şi nişte amprente. Ar putea fi vizibile, chiar şi după 
atâta timp. 

Bosch căzu pe gânduri. Bănuia că Santanello făcuse 
fotografiile. Se aflau în aparatul lui de fotografiat, alături de 
celelalte negative. De ce ar trimite cineva nişte negative 
developate unui soldat aflat în Vietnam? Atunci, dacă puneau 
sub semnul întrebării identitatea fotografului, amprentele se 
puteau dovedi folositoare. 

— Când le vrei? întrebă Claudy. 

— leri, răspunse Bosch. 

Claudy zâmbi. 

— Fireşte, spuse el. Doar eşti Hurry-Up-Harry”. 

Bosch zâmbi şi el, încuviinţând. Nimeni nu-i mai spusese aşa 
după plecarea lui Claudy din departament. 

— Lasă-mă o oră! spuse fotograful. Intre timp, poţi să-ţi faci o 
cafea la aparatele noastre Nespresso. 

— Urăsc chestiile alea, răspunse Bosch. 

— Atunci, du-te să te plimbi prin cimitir! E mai pe gustul tău. 
O oră. 

— O oră. 

Bosch se ridică în picioare. 

— Transmite-i complimentele mele lui Bran! spuse Claudy. ÎI 
găseşti acolo. 

— In regulă, răspunse el. 


Harry cel Grăbit (n.tr.). 


Detectivul părăsi sediul companiei Flashpoint şi porni pe jos 
pe Valhalla Drive. În clipa în care intră în cimitir, trecând pe 
lângă un imens monument comemorativ, îşi aminti că, în timp 
ce scotocea trecutul lui Whitney Vance, citise că tatăl lui era 
îngropat aici. Situat în apropiere de Caltech şi de aeroportul Bob 
Flope, cimitirul era locul unde se odihneau mulţi pionieri ai 
aviaţiei, proiectanți, piloţi şi  cascadori ai cerului. Erau 
înmormântați sau comemoraţi în interiorul sau de jur-împrejurul 
unei structuri înalte şi boltite, numită Portal of the Folded Wings 
Shrine to Aviation!8. Pe podea, Bosch găsi placa memorială a lui 
Nelson Vance. 


NELSON VANCE 
Pionier vizionar al aviaţiei 
Unul dintre primii susţinători ai aviaţiei americane, 
ale cărui viziuni profetice şi autoritate în domeniu au 
constituit un factor esenţial în menţinerea supremaţiei 
americane în aviaţie pe timp de pace şi de război 


Bosch observă că lângă placa memorială se afla un spaţiu 
destinat unui alt loc de veci şi se întrebă dacă acesta era 
destinaţia finală a lui Whitney Vance. 

Detectivul ieşi din altar şi se îndreptă spre monumentul 
comemorativ închinat astronauţilor care îşi pierduseră viaţa în 
două dezastre spaţiale. Scrutând apoi cimitirul, văzu că avea loc 
o înmormântare, în apropierea unei fântâni arteziene. Se hotări 
să nu meargă mai departe, ca să nu tulbure suferinţa familiei 
îndoliate, şi porni spre sediul companiei Flashpoint fără să mai 
caute mormântul lui Bran, partenerul mai gras din celebrul 
cuplu de comici Stan şi Bran. A 

Claudy scosese pozele şi acum îl aştepta să se întoarcă. Il 
invită într-o cameră de developare din laborator, unde nouă 
fotografii de 20 x 25 cm, alb-negru, erau prinse cu cleme de un 
panou din plastic. Pozele erau încă ude, presărate cu substanţe 
de developare, iar un laborant îndepărta excesul cu o racletă. Pe 
unele dintre ele se vedea cadrul exterior, iar pe altele se puteau 
observa amprentele amintite de Claudy. Unele erau complet 
distruse de expunerea la lumină, iar altele prezentau diverse 
grade de deteriorare. Totuşi, trei dintre ele erau intacte în 


18 Poarta Altarului înaripat al Aviației, muzeu în Los Angeles (n. red.). 


proporţie de 90 la sută, iar printre acestea se afla şi fotografia 
unei femei care ţinea un copil în braţe. 

Văzând fotografia, Bosch realiză că se înşelase în privinţa 
decorului şi a locului în care se afla aceasta. Femeia nu stătea în 
faţa unui munte şi nici nu era în Vietnam. Recunoscu imediat 
silueta hotelului del Coronado de lângă San Diego. Odată ce 
Bosch înregistră locul, începu s-o studieze cu atenţie pe femeia 
cu pruncul în braţe. Era de origine hispanică, iar copilul purta o 
panglică în păr. Era o fetiţă, în vârstă de cel mult o lună sau 
două. 

Femeia zâmbea cu gura până la urechi, radiind de fericire. 
Ochii îi scânteiau de bucurie. Şi de iubire. Pentru pruncul ei. Şi 
pentru persoana aflată în spatele aparatului de fotografiat. 

Celelalte poze erau cadre întregi sau detalii dintr-o serie de 
fotografii făcute pe plaja din spatele hotelului. Fotografii ale 
femeii, ale fetiţei şi ale valurilor înspumate. 

— Te ajută cu ceva? întrebă Claudy. 

Stătea în spatele lui Bosch, ca să nu-l stânjenească în timp ce 
studia pozele. 

— Cred că da, răspunse Harry. Da. 

Analiza toate circumstanţele. Fotografiile şi subiecţii lor erau 
suficient de importanţi pentru ca Dominick Santanello să încerce 
să le ascundă în timp ce îşi trimitea lucrurile acasă. Întrebarea 
era: de ce? Era oare fetiţa lui? Avea o familie secretă, despre 
care familia sa din Oxnard nu ştia absolut nimic? De ce toată 
această secretomanie? O privi cu atenţie pe femeia din imagine. 
Părea să aibă cam douăzeci şi ceva de ani. Dominick nu avea pe 
atunci nici măcar douăzeci. Faptul că avea o relaţie cu o femeie 
mai mare decât el constituise oare motivul pentru care nu le 
spusese nimic părinţilor şi surorii sale? 

Un alt semn de întrebare îl constituia locul surprins în poze. 
Acestea fuseseră făcute în timpul unei călătorii la mare, fie la 
hotelul del Coronado, fie în apropiere. Când se întâmplase asta? 
Şi de ce negativele unor fotografii făcute în Statele Unite se 
aflau printre lucrurile trimise acasă din Vietnam? 

Bosch privi din nou imaginile, căutând un indiciu care să-l 
ajute să plaseze pozele în timp. Nu găsi însă nimic. 

— Tipul era bun, asta dacă mai are vreo importanţă, spuse 
Claudy. Avea ochiul format. 

Bosch încuviinţă. 


— A murit? întrebă fotograful. 

— Da, răspunse detectivul. Nu s-a mai întors din Vietnam. 

— Păcat! 

— Da. Am văzut şi alte poze făcute de el. Din savană. Sau din 
misiuni. 

— Mi-ar plăcea să le văd şi eu. Poate reuşim să facem ceva cu 
ele. 

Bosch încuviinţă, concentrându-se asupra imaginilor din faţa 
lui. 

— Nu poţi să spui când au fost făcute, nu-i aşa? întrebă el. 

— Nu. Timpul nu este înregistrat pe film, răspunse Claudy. 
Aparatele nu erau atât de performante pe atunci. 

Bosch se aşteptase la acest răspuns. 

— Pot să-ţi spun însă când a fost făcut filmul, adăugă 
fotograful, într-un răstimp de trei luni. Cei de la Fuji îşi 
înregistrau stocurile de filme în funcţie de ciclul de producţie. 

Bosch îşi întoarse privirea spre Claudy. 

— Arată-mi! 

Fotograful îi arătă o serie de litere şi de cifre, marcate pe 
cadrul uneia dintre fotografiile scoase de pe un negativ rupt. 

— Îşi înregistrau filmul în funcţie de anul de fabricaţie, 
încadrându-l într-o perioadă de trei luni. Vezi? Uite codul! îi 
explică el, arătându-i cifrele şi literele de pe marginea pozei: 70- 
Al. Filmul ăsta a fost făcut în 1970, între lunile aprilie şi iunie, 
continuă el apoi. 

Bosch analiză informaţia. 

— Dar ar fi putut fi folosit oricând după aceea, corect? întrebă 
el. 

— Corect, răspunse Claudy. Codul indică anul şi lunile de 
fabricaţie, nu când a ajuns în aparatul de fotografiat. 

Dar informaţia se dovedea foarte utilă, deoarece filmul fusese 
fabricat la începutul lunii aprilie a anului 1970, iar fotograful, 
Dominick Santanello, îşi pierduse viaţa în decembrie 1970. Ar fi 
putut foarte bine să cumpere şi să folosească filmul în răstimpul 
celor opt luni, trimiţându-l apoi acasă împreună cu lucrurile sale. 

— Recunoşti locul, nu-i aşa? întrebă Claudy. 

— Da, hotelul del Coronado, răspunse Bosch. 

— Nu s-a schimbat mult de atunci. 

— Nu. 


Detectivul privi din nou fotografia mamei care-şi ţinea fetiţa în 
braţe şi înţelese dintr-odată totul. 

Dominick Santanello se antrenase în San Diego în 1969, dar 
ar fi putut fi trimis peste hotare înainte de sfârşitul anului. 
Fotografiile fuseseră făcute în San Diego, cel mai devreme în 
aprilie 1970, pe când Santanello se afla în Vietnam. 

— S-a întors în ţară, murmură el. 

— Poftim? întrebă Claudy 

Bosch nu-i răspunse. Plutea în al nouălea cer. Lucrurile 
începeau să prindă contur. Hainele civile din cutie, firele lungi 
de păr rămase printre ţepii periei, fotografiile desprinse din 
interiorul cufărului militar şi pozele ascunse ale bebeluşului de 
pe plajă - totul căpăta sens. Santanello se întorsese pe furiş în 
Statele Unite. Ascunsese negativele deoarece constituiau 
dovada infracţiunii sale. Riscase să ajungă în faţa Curţii marţiale 
şi chiar la închisoare ca să-şi vadă iubita. 

Şi fiica nou-născută. 

Exista, aşadar, o moştenitoare, undeva în lume - Bosch ştia 
asta acum. Născută în 1970. Whitney Vance avea o nepoată. 
Bosch era ferm convins. 

Claudy puse toate fotografiile într-o mapă rigidă din carton, ca 
să nu se îndoaie sau să se deterioreze. In maşină, Bosch 
deschise dosarul şi privi din nou poza femeii cu pruncul în braţe. 
Ştia că trebuia să confirme numeroase aspecte ale teoriei sale, 
cum ştia la fel de bine că unele puteau rămâne neconfirmate. 
Găsise negativele ascunse în aparatul de fotografiat al lui Nick 
Santanello, dar asta nu însemna neapărat că el era autorul 
fotografiilor. Altcineva ar fi putut la fel de bine să facă pozele în 
locul lui şi să-i trimită apoi negativele în Vietnam. Era o 
posibilitate pe care nu o putea respinge din start, dar instinctul îi 
spunea că era un scenariu neverosimil. Negativele se aflau în 
aparatul lui de fotografiat, alături de alte poze făcute de el. Era 
evident, aşadar, că tot Santanello făcuse fotografia femeii şi a 
fetiţei ei. 

O altă întrebare ce plana asupra acestei teorii se referea la 
motivul pentru care Santanello păstrase tăcerea asupra relaţiei 
şi a paternităţii lui, refuzând să spună ceva familiei sale din 
Oxnard şi, mai ales, surorii lui. Legăturile de familie sunt 
aproape la fel de unice precum amprentele digitale, iar Bosch 
ştia că trebuia să-i facă şi alte vizite Oliviei ca să afle adevărul 
despre relaţiile din familia Santanello. Cea mai bună cale de 
urmat acum, hotărî Bosch, era să dovedească sau să infirme 
faptul că Santanello era fiul lui Whitney Vance şi că acesta 
poate că avea un moştenitor - fetiţa din fotografiile făcute în 
faţa hotelului del Coronado. Celelalte explicaţii puteau veni mai 
târziu, dacă mai aveau vreo importanţă la momentul respectiv. 

Inchise mapa şi o prinse cu un elastic. 

Inainte de a porni maşina, detectivul îşi scoase telefonul şi îl 
sună pe Gary Mcintyre, anchetatorul de la Centrul Naţional al 
Arhivelor. Cu o zi înainte, Olivia Macdonald îi scrisese un e-mail 
lui Mcintyre, prin care îl informa că îl autorizase pe Bosch să 
primească şi să examineze dosarele privind serviciul militar al 
fratelui ei. Detectivul îl suna acum pe Mcintyre ca să vadă cum 
decurgeau căutările. 

— Tocmai am terminat de adunat toate materialele, răspunse 
bărbatul. Sunt prea multe ca să le trimit pe mail. Le voi descărca 
pe site-ul nostru şi îţi voi trimite parola pe e-mail. 


Bosch nu ştia când avea să mai ajungă în faţa unui computer 
ca să descarce fişierul imens cu materiale digitale sau dacă 
avea să ştie cum s-o facă. 

— iți mulţumesc, răspunse el, dar astăzi sunt toată ziua pe 
drum. Mă duc în San Diego şi habar nu am când voi reuşi să le 
accesez. Aş vrea să ştiu ce informaţii ai găsit legate de perioada 
de instrucţie - de vreme ce tot mă duc acolo. 

Bosch lăsă cuvintele suspendate în aer. Ştia că Mcintyre era 
asaltat de cereri din toată ţara şi trebuia să-şi îndrepte acum 
atenţia spre următorul caz. Harry spera însă că povestea din 
dosarul lui Santanello - un soldat ucis în urmă cu patruzeci şi 
şase de ani - avea să îi stârnească interesul lui Mcintyre, care 
poate accepta să-i răspundă la câteva întrebări prin telefon. 
Anchetatorul NCIS îşi petrecea probabil cea mai mare parte a 
timpului analizând dosarele veteranilor Războiului din Golf 
acuzaţi de infracţiuni comise sub influenţa alcoolului şi a 
drogurilor sau închişi în spitalul de psihiatrie Baker Act. 

— Dacă nu te deranjează să mă auzi mâncând sandviciurile şi 
chiftelele care tocmai mi-au fost livrate, răspunse Mcintyre în 
cele din urmă, pot să răsfoiesc materialele şi să-ţi răspund la 
câteva întrebări. 

Bosch îşi scoase agenda. 

— Perfect, spuse el. 

— Ce te interesează? întrebă Mcintyre. 

— Ca să-mi fac un tablou de ansamblu, am putea să începem 
cu versiunea scurtă a locurilor unde a fost încartiruit? Unde şi 
când anume? 

— Fireşte. 

Bosch nota informaţiile în timp ce Mcintyre îi citea, printre 
îmbucături, dosarul unităţilor militare unde Santanello fusese 
repartizat în timpul serviciului militar. Sosise în tabăra de 
instrucţie din Centrul Naval de Instruire din San Diego în iunie 
1969. După absolvire, fusese transferat la şcoala de infirmieri 
din cadrul Spitalului Naval din Balboa. Îşi continuase apoi 
antrenamentele la Şcoala Medicală de Campanie de la baza 
militară din Pendleton, aflată în Oceanside, iar în decembrie 
primise ordin să plece în Vietnam pe nava-spital Sanctuary. 
După patru luni petrecute pe navă, fusese detaşat temporar în 
Primul Batalion Medical din Da Nang, moment în care începuse 
să însoţească în savană unităţile de recunoaştere ale Marinei. 


Rămăsese alături de Primul Batalion Medical timp de şapte luni, 
pierzându-şi apoi viaţa în acţiune. 

Bosch îşi aminti bricheta Zippo cu însemnele bazei militare 
din golful Subic, pe care o găsise printre lucrurile lui Santanello 
aflate în podul Oliviei Macdonald. Era încă în cutia ei şi părea să 
fie un suvenir. 

— Aşadar, n-a fost niciodată în Olongapo? întrebă el. 

— Nu, după cum reiese din dosarul lui, răspunse Mcintyre. 

Poate că Santanello obținuse bricheta în urma unui târg 
încheiat cu vreun medic sau cu un soldat încartiruit cândva la 
baza militară din Filipine. O persoană alături de care servise sau 
o îngrijise pe Sanctuary. 

— Ce altceva mai vrei să ştii? întrebă Mcintyre. 

— Încerc să găsesc oameni care să-mi ofere informaţii, 
răspunse Bosch. Oameni cu care a avut o legătură strânsă. Ai 
ordinele de detaşare temporară de la şcoala de pregătire la cea 
din Balboa? 

Aşteptă apoi răspunsul lui Mcintyre. Avea să-l roage să facă 
săpături mult mai adânci decât anticipase acesta atunci când 
acceptase să-i răspundă la câteva întrebări. Bosch ştia din 
proprie experienţă că, din cauza locurilor de încartiruire şi a 
misiunilor militare, puţine prietenii dăinuiau. Dar pentru că 
Santanello se pregătea să devină infirmier militar, exista 
posibilitatea ca alţi doi colegi să fi urmat acelaşi drum, devenind 
prieteni într-un ocean de străini. 

— Da, am înţeles, răspunse Mcintyre. 

— Dosarul conţine lista tuturor soldaţilor transferați în urma 
aceluiaşi ordin? întrebă Bosch. 

— Da. Paisprezece soldaţi, instruiți la aceeaşi şcoală de 
antrenamente din San Diego, au ajuns la Balboa. 

— Bun, în regulă. Dar din Balboa la Şcoala Medicală din 
Pendleton a mai ajuns vreunul de pe lista asta? Există vreunul 
care a parcurs aceiaşi paşi? 

— Adică, să fi trecut prin toate cele trei şcoli, ca Santanello? 
La naiba, ar putea dura toată ziua, Bosch! 

— Ştiu că e mult de căutat, dar dacă tot ai listele, n-ai putea 
să vezi dacă vreunul dintre cei paisprezece soldaţi a ajuns cu el 
la Pendleton? 

Rugămintea lui nu era chiar atât de solicitantă cum îi sugera 
Mcintyre, dar nu avea de gând să i-o spună. 


— Aşteaptă puţin! mormăi el ursuz. 

Bosch păstră tăcerea. Nu voia să spună ceva greşit, care ar fi 
putut pune capăt colaborării lor. Trecură patru minute, timp în 
care nu mai auzi nimic, nici măcar clefăitul lui Mcintyre. 

— Trei soldaţi, răspunse în cele din urmă. 

— Trei soldaţi au urmat aceleaşi şcoli ca el? întrebă Bosch. 

— Exact. Eşti pregătit să scrii? 

— Da. 

Mcintyre îi dictă apoi pe litere trei nume: Jorge Garcia-Lavin, 
Donald C. Stanley şi Halley B. Lewis. Bosch îşi aminti numele 
„Lewis” imprimat pe cămaşa lui Santanello din fotografia pe 
care i-o arătase Olivia. Era un indiciu că cei doi fuseseră 
apropiaţi. Avea acum o direcţie. 

— Apropo, spuse Mcintyre, doi dintre indivizii ăştia au murit în 
acţiune. 

Informaţia îl lăsă pe Bosch aproape fără suflare, spulberându-i 
speranţa că va găsi pe cineva care îl va putea ajuta s-o 
identifice pe femeia cu pruncul în braţe din fotografia făcută în 
faţa hotelului del Coronado. 

— Care dintre ei? întrebă apoi. 

— Garcia-Lavin şi Stanley, răspunse Mcintyre. Acum trebuie 
să mă întorc la treabă, Harry. Toate informaţiile astea le găseşti 
în dosarul pe care îl poţi descărca de pe site-ul nostru. 

— Asta o să şi fac, imediat ce voi putea, spuse iute Bosch. O 
ultimă întrebare şi te las în pace. Ai adresa sau data de naştere 
a lui Halley B. Lewis? 

— Tallahassee, Florida. Doar atât scrie aici. 

— Mă mulţumesc cu atât. Nici nu ştiu cum să-ţi mulţumesc, 
Gary. La revedere! 

Bosch închise apoi telefonul, porni motorul şi o luă spre vest, 
spre autostrada 170, cu destinaţia San Fernando. Voia să caute 
în baza de date a SFPD-ului informaţii care să-l ajute să-l 
localizeze pe Halley B. Lewis şi să ia apoi legătura cu el, ca să 
vadă ce îşi amintea despre camaradul său, Dominick Santanello. 
În timp ce conducea, se gândea la aritmetica destinului. Patru 
băieţi fac şcoala împreună - cea de antrenamente de bază, apoi 
cea de infirmieri şi, în final, şcoala medicală de campanie. Apoi 
sunt cu toţii trimişi în Vietnam, de unde numai unul singur se 
întoarce acasă. 


Bosch ştia din experienţa căpătată în Vietnam că infirmierii 
erau ţinte extrem de importante. Se aflau pe locul al treilea pe 
lista lunetiştilor din Viet Cong, după locotenentul şi operatorul 
radio ai unei patrule militare. Elimini mai întâi comandantul, 
apoi căile de comunicare. În final, după ce înlături şi infirmierul, 
te afli în faţa unei unităţi militare complet dezorganizate şi 
înspăimântate. Foarte mulţi infirmieri nu purtau semne distincte 
care să le indice rolul în misiunile de recunoaştere. 

Oare Halley B. Lewis ştia cât de norocos fusese? 

În drum spre San Fernando, Bosch accesă numărul privat al 
lui Whitney Vance şi auzi acelaşi semnal sonor destinat 
mesajelor. II rugă din nou să-l sune. După ce închise telefonul, 
se întrebă care mai era statutul lui Vance în relaţia client- 
detectiv. Dacă nu mai comunica deloc cu Bosch, atunci 
detectivul mai lucra pentru el? Harry îşi dusese căutările 
departe şi fusese deja plătit pentru timpul său. Oricum, nu avea 
de gând să se oprească acum. 

Se hotări să încerce marea cu degetul şi sună la serviciul de 
informaţii privind abonaţii telefonici din Tallahassee, Florida. 
Ceru o listă cu toţi abonaţii care purtau numele de Halley B. 
Lewis şi află că era un singur număr de telefon pe acest nume, 
care aparţinea unei firme de avocatură. Bosch ceru să i se facă 
legătura. li răspunse în curând o secretară, care îl lăsă să 
aştepte după ce detectivul se prezentă şi îi spuse că voia să 
vorbească cu domnul Lewis despre Dominick Santanello de la 
Şcoala Medicală de Campanie din Pendleton. Trecu mai bine de 
un minut, timp în care Bosch îşi formulă din nou în minte 
lucrurile pe care voia să i le spună lui Lewis, dacă acesta avea 
să răspundă, fără să încalce acordul de confidenţialitate încheiat 
cu Vance. 

— Sunt Halley Lewis, se auzi, în cele din urmă, o voce. Despre 
ce este vorba? 

— Domnule Lewis, sunt anchetator în Los Angeles. Vă 
mulţumesc pentru că aţi acceptat să vorbiţi cu mine. 
Investighez un caz referitor la răposatul Dominick Santanello. 
Am... 

— Dar e răposat de mult. Nick a murit acum aproape cincizeci 
de ani. 

— Da, domnule, ştiu prea bine. 

— Şi ce-aţi putea investiga în privinţa lui? 

Bosch îi oferi răspunsul gata pregătit. 

— Este o anchetă confidențială, dar pot să vă spun că încerc 
să aflu dacă Dominick a lăsat în urmă un moştenitor. 

Se aşternu o clipă de tăcere înainte ca Lewis să-i răspundă. 

— Un moştenitor? Dar avea doar nouăsprezece ani când a 
fost ucis în Vietnam. 


— Corect, domnule. Mai avea o lună până să împlinească 
douăzeci de ani. Asta nu înseamnă că n-ar fi putut să conceapă 
un copil. 

— Şi asta încercaţi să aflaţi? 

— Da. Mă interesează perioada petrecută în San Diego în 
timpul pregătirilor militare efectuate la şcoala de antrenamente 
de bază, apoi la cele medicale din Balboa şi Pendleton. Lucrez 
împreună cu un anchetator NCIS, care mi-a spus că aţi urmat 
aceleaşi cursuri până când Nick a fost trimis în Vietnam. 

— E adevărat. De ce s-a implicat şi NCIS-ul în povestea asta? 

— Eu l-am contactat, ca să studiez dosarele militare ale lui 
Nick, şi am descoperit astfel că dumneavoastră sunteţi unul 
dintre cei trei soldaţi care au urmat aceleaşi şcoli ca şi Nick. 
Sunteţi, de asemenea, şi singurul rămas în viaţă. 

— Ştiu. Nu trebuie să-mi spuneţi. 

Bosch străbătuse Victory Boulevard spre North Hollywood şi 
se îndrepta acum spre nord pe autostrada 170. La orizont se 
întindea fortăreaţa de pe crestele munţilor San Gabriel. 

— Şi de ce credeţi că aş putea să ştiu dacă Nick a avut sau nu 
vreun copil? întrebă Lewis. 

— Pentru că aţi fost apropiaţi, răspunse Bosch. 

— De unde ştiţi asta? Doar pentru că am urmat aceleaşi şcoli 
de antrenamente nu înseamnă... 

— A luat proba de înot în locul dumneavoastră. Aţi făcut 
schimb de tricouri şi a dat proba în locul dumneavoastră. 

Se lăsă din nou tăcerea înainte ca Lewis să-l întrebe de unde 
aflase povestea. 

— Am văzut fotografia, îi spuse Bosch, iar sora lui mi-a 
povestit întâmplarea. 

— Nu m-am mai gândit de mult timp la asta, răspunse Lewis. 
Dar ca să vă răspund la întrebare, nu ştiu dacă Nick a avut 
vreun moştenitor. Nu mi-a spus niciodată dacă a conceput vreun 
copil. 

— Dacă a făcut-o, atunci fetiţa ar fi trebuit să se nască după 
ce-aţi terminat cu toţii cursurile Şcolii Medicale de Campanie şi 
aţi fost trimişi în misiune. Nick ar fi trebuit să fie în Vietnam. 

— lar eu, în golful Subic. Aţi spus „fetiţa”? 

— Am văzut o fotografie care înfăţişează o femeie cu o fetiţă 
în braţe, pe plaja din apropierea hotelului del Coronado. Mama 


este de origine hispanică. Vă amintiţi să fi avut pe atunci o 
relaţie cu vreo femeie? 

— Da, îmi amintesc de o femeie. Era mai mare şi l-a deocheat 
cu totul. 

— L-a deocheat? 

— L-a vrăjit de-a dreptul. Asta se întâmpla cam pe la sfârşitul 
antrenamentelor, pe când eram la Pendleton. A cunoscut-o într- 
un bar din Oceanside. Era o adevărată vânătoare după băieţi ca 
el. 

— Cum adică „băieţi ca el”? 

— Hispanici. Mexicani. Pe atunci, mişcarea Chicano” era în 
plin avânt. Părea să-i recruteze pe băieţii mexicani de la baza 
militară. Nick avea tenul închis la culoare, deşi părinţii lui erau 
albi. Ştiu asta pentru că i-am cunoscut la ceremonia de 
absolvire. Mi-a spus însă că era înfiat şi că mama lui biologică 
era mexicancă. Cred că oamenii ăştia i-au explorat trecutul. Şi i- 
au descoperit adevărata identitate. 

— Şi femeia de care aţi pomenit făcea parte din mişcarea 
asta? E 

— Da. Imi amintesc că eu şi Stanley am încercat să-i băgăm 
minţile în cap, dar spunea că e îndrăgostit. Nu de mişcarea 
mexicană. Ci de ea. 

— Vă amintiţi cum o chema? 

— Nu. A trecut mult timp de atunci. 

Bosch încercă să-şi stăvilească dezamăgirea ce i se citea în 
glas. 

— Cum arăta? 

— Drăguţă, cu părul negru. Era mai mare decât el, dar nu cu 
mult. Avea cam douăzeci şi cinci, poate treizeci de ani. Nick 
spunea că e artistă. 

Dacă avea să-i stimuleze memoria, Bosch era convins că tot 
mai multe detalii aveau să iasă la iveală. 

— Unde s-au cunoscut? 

— Cred că la Surfrider - ne duceam des acolo. Sau la vreun 
bar de lângă baza militară. 

— Şi se ducea s-o vadă şi în timpul permisiei de la sfârşitul 
săptămânii? 


1% Mişcarea Chicano, cunoscută şi sub numele de £/ Movimiento, a fost o 
mişcare pentru drepturile civile mexicano-americane, din anii '60 (n.tr.). 


— Da. Când era în permisie, se întâlneau undeva în San 
Diego. În barrio2 sub o şosea sau un pod pe care îl numeau 
Chicano Way sau ceva de genul ăsta. A trecut atâta vreme, că 
mi-e greu să-mi aduc aminte. Dar îmi povestea despre locul 
acela. Încercau să-l transforme într-un parc şi desenau graffiti 
pe şosea. Vorbea despre oamenii ăştia ca despre noua lui 
familia. Folosea termenul în spaniolă, lucru extrem de ciudat, 
căci nu ştia nici boabă de spaniolă. 

Informaţiile deveneau tot mai interesante, corelându-se cu 
alte fragmente din povestea pe care Bosch o cunoştea deja. Se 
gândea ce să-l mai întrebe, când adevărata răsplată a 
telefonului dat la întâmplare în Tallahassee se ivi pe 
neaşteptate. 

— Gabriela! exclamă Lewis. Acum mi-am amintit! 

— Aşa o chema? întrebă Bosch cu încântare în glas. 

— Da, sunt sigur de asta, răspunse Lewis. Gabriela. 

— Vă mai amintiţi şi numele de familie? întrebă detectivul, 
tatonând terenul. 

Lewis izbucni în râs. 

— Omule, mi-e greu să cred că mi-am amintit până şi 
prenumele! 

— Mi-aţi fost de mare ajutor. 4 

Bosch se pregătea să încheie discuţia. li dădu lui Lewis 
numărul lui de telefon şi îl rugă să sune dacă îşi mai amintea 
ceva despre Gabriela sau despre perioada petrecută împreună 
cu Santanello în San Diego. 

— Aşadar, v-aţi întors în Tallahassee după încheierea 
serviciului militar, spuse Bosch, încercând să pună capăt 
conversaţiei. 

— Da, am venit direct aici, răspunse Lewis. Eram sătul de 
California, de Vietnam, de tot. De atunci, am rămas aici. 

— Ce ramură a avocaturii practicaţi? 

— Aproape tot ce vă interesează. Într-un oraş ca Tallahassee, 
diversitatea se dovedeşte a fi profitabilă. Aş vrea să specific 
faptul că nu-i apăr pe jucătorii de fotbal ai echipei FSU?!. E 
singurul lucru pe care nu-l fac. Eu sunt fan Gators, iar peste 
această graniţă nu trec nici în ruptul capului. 


2 Cartier în Statele Unite, unde locuitorii sunt cu precădere hispanici (n.tr.). 
21 Florida State University (n.tr.). 


Bosch bănuia că se referea la o rivalitate între echipele de 
fotbal din Florida, dar nu ştia nimic despre asta. Cunoştinţele 
sale în materie de sport se limitau la jucătorii echipei de 
baseball Dodgers, manifestând recent un interes superficial 
pentru revenirea echipei de fotbal L.A. Rams. 

— Pot să vă întreb ceva? spuse Lewis. Cine vrea să ştie dacă 
Nick a avut un moştenitor? 

— Puteţi s-o faceţi, domnule Lewis, dar aceasta este singura 
întrebare la care nu pot să vă răspund. 

— Nick nu avea nimic şi nici familia lui nu avea mare lucru. 
Povestea asta are legătură cu adopţia, nu-i aşa? 

Bosch păstră tăcerea. Lewis intuise bine lucrurile. 

— Da, ştiu, nu puteţi să răspundeţi, continuă el. Sunt avocat. 
Cred că trebuie să vă respect decizia. 

Bosch se hotărî să pună capăt discuţiei înainte ca Lewis să 
facă alte conexiuni şi să pună alte întrebări. 

— Vă mulţumesc, domnule Lewis, pentru ajutorul acordat. 
Detectivul închise apoi telefonul şi îşi continuă drumul spre San 
Fernando, chiar dacă îl găsise deja pe Lewis. Voia să verifice 
eventualele noutăţi apărute în cazul Tăietorului Plaselor de 
Ţânţari şi să întreprindă puţină muncă de cercetare pe internet, 
ca să confirme informaţiile furnizate de Lewis. Ştia însă, fără 
urmă de îndoială, că se va duce, în cele din urmă, şi în San 
Diego. 

Câteva minute mai târziu, ajunse pe 1st Street în San 
Fernando şi văzu trei dube de televiziune parcate în faţa sediului 
de poliţie. 

Bosch intră în sediul poliţiei pe uşa din spate şi, străbătând 
holul lăturalnic, se îndreptă spre biroul detectivilor. Când ajunse 
la întretăierea cu holul principal, văzu un grup de oameni stând 
în faţa uşii ce dădea spre sala de inspecţie. Printre ei era şi Bella 
Lourdes, care îl zări pe Bosch cu coada ochiului şi îi făcu semn 
să se apropie. Purta o pereche de blugi şi un tricou negru de 
golf, având imprimate în partea stângă insigna SFPD-ului şi 
indicativul unităţii. Pistolul şi insigna adevărată le ţinea prinse 
de curea. 

— Ce se întâmplă? întrebă Bosch. 

— Am avut noroc, răspunse Lourdes. Tăietorul Plaselor de 
Ţânţari a atacat din nou, dar victima a reuşit să fugă. Şeful 
spune că va expune cazul în public. 

Bosch se mulţumi doar să încuviinţeze. Credea în continuare 
că era o mişcare greşită, dar înţelegea presiunea de pe umerii 
lui Valdez. Ascunderea cazurilor precedente nu avea să arunce o 
lumină favorabilă asupra poliţiei. Lourdes avea dreptate. Se 
puteau considera norocoşi pentru că şeful nu era acum nevoit 
să le expună ziariştilor cel de-al cincilea caz de viol. 

— Unde e victima? întrebă Bosch. 

— În sala de consiliu, răspunse Lourdes. Este încă vădit 
tulburată. Am lăsat-o să se mai liniştească. 

— Eu de ce n-am fost anunţat? 

Lourdes îl privi uimită. 

— Căpitanul a spus că n-a putut să te găsească. 

Bosch clătină din cap, fără să mai sondeze însă subiectul. Era 
un gest meschin din partea lui Trevino, dar trebuia să-şi bată 
capul acum cu lucruri mult mai importante. 

Detectivul privi peste capul lui Lourdes şi ale celorlalţi de pe 
hol, încercând să prindă ceva din conferinţa de presă. In capătul 
sălii, îi vedea pe Valdez şi pe Trevino. Nu-şi dădea seama câţi 
ziarişti erau prezenţi, deoarece reporterii stăteau pe scaune, iar 
operatorii de imagine se aflau în spate. Totul depindea de 
evenimentele care urmau să aibă loc în ziua aceea în Los 
Angeles. Un violator în serie, care se plimba liber pe străzile din 
San Fernando, unde populaţia ignora în mare parte ştirile în 
limba engleză, urma să se bucure, probabil, de prea multă 
atenţie. Văzuse însă afară şi o dubă a canalului de televiziune 


Univision Noticias. Acesta avea să răspândească vestea pe plan 
local. 

— Trevino sau Valdez a pomenit cumva de vreun element de 
control? întrebă el. 

— Element de control? repetă Lourdes. 

— Un lucru pe care îl ştim numai noi şi violatorul şi pe care 
nu-l dezvăluim mass-mediei. Ca să putem înlătura mărturiile 
false şi să confirmăm o depoziţie corectă. 

— Aha!... Nu, nu s-a pus problema asta. 

— Poate că Trevino ar fi trebuit să mă sune în loc să încerce 
să-mi joace o festă murdară, spuse Bosch, îndepărtându-se de 
grup. Eşti pregătită să vorbeşti cu victima? întrebă apoi. Ştie 
limba engleză? 

— O înţelege, răspunse Lourdes, dar preferă să vorbească în 
spaniolă. 

Bosch dădu din cap. Străbătură holul spre biroul detectivilor. 
Sala de consiliu era o încăpere spațioasă, destinată şedinţelor, 
aflată lângă birou, prevăzută cu o masă mare şi un panou alb, 
lung cât peretele, unde se discutau şi se organizau raidurile, 
cazurile şi desfăşurarea forţelor de poliţie. Era de obicei folosită 
pentru operaţiunile de arestare a şoferilor prinşi la volan sub 
influenţa băuturilor alcoolice şi pentru organizarea paradelor 
militare. 

— Deci, ce ştim? întrebă Bosch. 

— Probabil o cunoşti personal sau din vedere, răspunse 
Lourdes. Lucrează ca barmaniţă la Starbucks, cu jumătate de 
normă, în tura de dimineaţă. De la 6:00 la 11:00 în fiecare zi. 

— Cum o cheamă? 

— Beatriz, cu Z la coadă. Numele de familie este Sahagun. 

Bosch nu reuşea să coreleze numele cu vreun chip cunoscut. 

Dimineaţa, când se ducea să-şi bea cafeaua la Starbucks, la 
cafenea lucrau trei femei. Probabil că avea să o recunoască 
atunci când intra în sala de consiliu. 

— S-a dus acasă imediat după ce şi-a terminat programul? 
întrebă el. 

— Da, iar acolo o aştepta agresorul, răspunse Lourdes. 
Locuieşte pe 7th Street, la o stradă depărtare de Maclay. Se 
încadrează profilului: o casă destinată unei singure familii, într-o 
zonă rezidenţială mărginaşă. Intră înăuntru şi îşi dă seama că 
ceva nu e în regulă. 


— A văzut plasa de țânțari tăiată? 

— Nu, n-a văzut nimic. l-a simţit mirosul. 

— Mirosul? 

— Când a intrat în casă, a simţit un miros neobişnuit. Şi-a 
adus aminte de povestea cu poştaşul. Lucra la Starbucks în ziua 
în care l-am arestat pe Maron. Apoi, când acesta a venit din nou 
să-şi bea cafeaua acolo şi să-şi mănânce sanoviciul, le-a spus 
fetelor de la bar că poliţia l-a confundat cu un violator care 
acţionează prin zonă. A intrat imediat în panică. Nici nu intră 
bine în casă, că-şi dă seama că e în neregulă ceva şi ia mătura 
din bucătărie. 

— Sfinte Sisoie, cât de curajoasă a putut să fie! Ar fi trebuit să 
fugă de acolo. 

— Fireşte, la naiba! Dar în loc să fugă, vine tiptil pe urmele lui. 
Intră în dormitor şi realizează că stă ascuns după perdea. Se 
năpusteşte asupra lui ca Adrian Gonzalez? şi îl loveşte cu coada 
măturii. Direct în faţă. Individul se prăbuşeşte la pământ, 
trăgând perdeaua după el. E buimac şi, neştiind ce dracu' s-a 
întâmplat, sare pe fereastră şi o ia la fugă. Direct prin geam. 

— Cine investighează locul acţiunii? 

— Echipa de şoc, cu Sisto pe post de „babysitter”. Dar stai să- 
ţi spun ceva, Harry! Am găsit cuțitul. 

— Hai nu zău! 

— L-a scăpat când femeia l-a lovit cu mătura şi l-a pierdut 
printre faldurile perdelei. Sisto m-a sunat când l-au găsit. 

— Şefu' ştie asta? 

— Nu. 

— Atunci, ăsta e elementul nostru de control. Trebuie să le 
atragem atenţia lui Sisto şi echipei de criminalişti să nu scape 
vreun cuvânt în privinţa asta. 

— Am înţeles. 

— Ce mască purta? 

— N-am apucat încă s-o întreb. 

— Cum era ciclul menstrual? 

— Nici asta n-am întrebat-o. 

Se aflau acum în pragul uşii care dădea spre sala de consiliu. 

— Bine, spuse Bosch. Eşti pregătită? la-o înainte! 

— La treabă! 

Bosch deschise uşa şi o lăsă pe Lourdes să între prima. O 
recunoscu imediat pe femeia de la masă, căci îi servise 
numeroase caffe latte cu gheaţă la Starbucks. Era mereu 
surâzătoare şi prietenoasă, pregătindu-i adesea cafeaua chiar 
înainte s-o comande. 

Beatriz Sahagun scria un mesaj pe telefon când detectivii 
intrară în cameră. Îşi ridică privirea, cu o expresie gravă pe chip, 
şi îl recunoscu pe Bosch. Un zâmbet vag îi apăru pe buze. 

— Caffe latte cu gheaţă, rosti ea. 

Bosch încuviinţă şi îi zâmbi la rândul lui. Îi întinse mâna, iar ea 
i-o strânse. 

— Beatriz, sunt Harry Bosch. Mă bucur că n-ai păţit nimic. 

Detectivii se aşezară pe scaunele aflate de cealaltă parte a 
mesei şi începură să-i pună întrebări. Cunoscând povestea în 
linii mari, Lourdes sondă lucrurile în adâncime şi scoase la iveală 
noi detalii. Uneori, Bosch punea şi el câte o întrebare, iar 
Lourdes o repeta în spaniolă, ca să nu existe vreo neînțelegere. 
Beatriz răspundea la întrebări, încet şi îngândurată, lucru care îi 
permitea lui Bosch să-i înţeleagă spusele, fără să mai fie nevoie 
ca Lourdes să i le traducă. 

Beatriz avea douăzeci şi patru de ani şi se încadra profilului 
fizic al celorlalte victime. Avea părul lung şi castaniu, ochi negri 
şi o constituţie fragilă. Lucra la Starbucks de doi ani, mai mult ca 
barmaniţă, deoarece nu stăpânea engleza atât de bine încât să 
ia comenzi şi să încaseze banii. Le raportă detectivilor că nu 
avusese niciodată conflicte cu clienţii sau cu alţi colegi. N-o 
urmărea nimeni şi nici nu avea probleme cu foştii iubiţi. Locuia 
împreună cu o altă barmaniţă de la Starbucks, care lucra în 
turele de amiază şi nu era acasă în momentul atacului. 

Beatriz le dezvălui, pe parcursul interviului, că intrusul purta o 
mască Lucha Libre, oferindu-le aceeaşi descriere ca şi victima 
precedentă a Tăietorului - era pictată în negru, verde şi roşu. 

Le mărturisi, de asemenea, că îşi monitoriza ciclul menstrual 
cu ajutorul unui calendar pe care îl ţinea pe noptieră, 
explicându-le că fusese crescută după principii strict catolice şi 
practicase metoda calendarului cu fostul ei prieten. 

Detectivii acordau o atenţie deosebită aspectului care o 
pusese în gardă pe Beatriz, avertizând-o de prezenţa unui intrus 
în casă. Mirosul. În timpul interogatoriului bine dirijat de către 
anchetatori, le dezvălui că nu mirosul de ţigară îi atrăsese 


atenţia, ci izul pe care îl emană un fumător. Bosch înţelese 
diferenţa, considerând-o un indiciu extrem de important. 
Tăietorul Plaselor de Ţânţari era fumător. Nu fumase în timp ce 
se afla în casa ei, dar emana un miros pe care ea îl detectase. 

Pe tot parcursul interviului, Beatriz stătea adusă de spate, cu 
braţele înfăşurate de jur-împrejurul trupului. Când pornise pe 
urmele intrusului, se lăsase dominată de instinct în loc să o ia la 
fugă, iar acum, analizând lucrurile la rece, realiza cât de 
primejdioasă s-ar fi putut dovedi hotărârea ei. După ce 
terminară interviul, detectivii îi propuseră s-o conducă pe uşa 
din spate, ca să evite reporterii aflaţi încă prin preajmă. Se 
oferiră, de asemenea, s-o însoţească până acasă, ca să-şi ia 
câteva haine şi lucruri personale pentru câteva zile. Era de 
preferat ca ea şi colega ei de cameră să nu mai stea acolo o 
vreme, atât din cauza criminaliştilor care investigau locul faptei, 
cât şi din motive de siguranţă. Detectivii nu sugerau în mod clar 
faptul că Tăietorul Plaselor de Ţânţari se putea întoarce, dar 
gândul le stăruia în minte. 

Lourdes îl sună pe Sisto, ca să-l anunţe că se aflau pe drum, şi 
porniră apoi, cu maşina ei, spre casa victimei. 

Sisto îi aştepta în faţa casei. Se născuse şi crescuse în San 
Fernando şi nu mai lucrase nicăieri cu excepţia SFPD-ului. 
Lourdes colaborase cu Departamentul de Poliţie din L.A. înainte 
de a ajunge la San Fernando. La fel ca Bella, Sisto purta o 
pereche de blugi şi un tricou negru, model polo. Ţinuta părea să 
fie uniforma de stradă a celor doi detectivi, care lucrau adesea 
împreună. De când colabora cu SFPD-ul, Bosch era impresionat 
de devotamentul şi iscusinţa lui Lourdes. Nu acelaşi lucru îl 
putea spune despre Sisto. | se părea că nu făcea altceva decât 
să bată pasul pe loc. Scria toată ziua mesaje pe telefon şi era 
mult mai interesat de ştirile legate de surfing decât de cazurile 
la care lucra. Unii detectivi îşi tapetează biroul cu fotografii, 
articole şi ştiri din ziare referitoare la cazurile anchetate, alţii, cu 
lucruri legate de interesele şi pasiunile extraprofesionale. Sisto 
făcea parte din ultima categorie. Biroul lui era înţesat de articole 
despre surfing şi echipa Dodgers. Când îl văzuse prima dată, nici 
n-ar fi zis că era biroul unui detectiv. 

Lourdes rămase alături de Beatriz şi o ajută să-şi strângă 
hainele şi obiectele de toaletă într-un geamantan şi o geantă de 
voiaj. O întrebă apoi dacă mai putea să povestească încă o dată 


cum se petrecuseră lucrurile, însoţindu-i pe anchetatori la faţa 
locului. Beatriz acceptă, iar curajul de care dăduse dovadă, 
preferând să pornească pe urmele intrusului decât s-o ia cât mai 
repede la fugă, îi stârni din nou uimirea şi admiraţia lui Bosch. 

Lourdes se oferi s-o ducă pe Beatriz acasă la mama ei, tot în 
San Fernando, iar Bosch rămase alături de Sisto şi de echipa de 
criminalişti. Inspectă mai întâi fereastra din spatele casei, pe 
unde intrase făptaşul, tăind plasa de țânțari. Cazul era similar cu 
toate celelalte. 

Bosch îi ceru apoi lui Sisto să-i arate cuțitul descoperit printre 
faldurile perdelei căzute la pământ. Acesta scoase o pungă din 
plastic dintr-o altă pungă din hârtie, în care se aflau câteva 
articole adunate de la locul faptei. 

— Criminaliştii l-au examinat deja, spuse Sisto. E curat. N-are 
amprente. Tipu’ purta mănuşi şi mască. 

Bosch încuviinţă în timp ce studia cuțitul prin punga din 
plastic. Era un briceag negru, pliabil, cu lama scoasă. Vedea 
sigla producătorului pe tăişul cuţitului, alături de un cod 
imposibil de descifrat prin pungă. Avea să-l studieze cu mai 
multă atenţie în biroul detectivilor. 

— Frumos briceag! adăugă Sisto. Am căutat informaţii pe 
telefon. Este fabricat de compania TitaniumEdge. Se numeşte 
Socom Black. Are lama neagră ca să nu reflecte lumina - 
noaptea, când vrei să hăcuieşti pe cineva. 

O spuse cu glasul încărcat de un sarcasm care nu îl amuza pe 
Bosch. 

— Da, ştiu, răspunse el. 

— Cât am stat aici, am intrat pe câteva bloguri despre cuțite - 
da, există şi aşa ceva. Mulţi spun că Socom Black este unul 
dintre cele mai bune. 

— Bune pentru ce? întrebă Bosch. 

— Pentru lucruri  înfricoşătoare, bănuiesc. Pentru crime 
sângeroase. Socom vine, probabil, de la numele vreunei 
operaţiuni ale trupelor de comando. 

— De la Special Operations Command”. Delta Force. 

— Serios? exclamă Sisto uimit. Bănuiesc că ai cunoştinţe 
militare. 

— Da, ştiu câteva ceva, răspunse Bosch, înapoindu-i cuțitul. 

Detectivul nu ştia ce părere avea Sisto despre el. 
Interacţionau mult prea puţin, chiar dacă aveau birourile lipite, 
separate doar de un perete despărțitor. Sisto se ocupa de 
infracțiunile contra patrimoniului, iar Bosch nu-şi pierdea timpul 
încercând să rezolve cazurile nesoluţionate din acest domeniu, 
aşa că aveau prea puţine subiecte de conversaţie dincolo de 
formulele de salut pe care şi le adresau în fiecare zi. Probabil că 
Sisto, care avea jumătate din vârsta lui Harry, îl privea pe 
colegul său mai bătrân ca pe o relicvă din trecut. Faptul că 
Bosch venea adesea la birou îmbrăcat în sacou şi cravată, 
făcând voluntariat, constituia, de asemenea, un motiv de uimire. 

— Briceagul avea, aşadar, lama scoasă când l-aţi găsit? 
întrebă detectivul. Individul stătea în spatele perdelei, având 
cuțitul în mână, gata pregătit? 

— Da, gata de atac, răspunse Sisto. Crezi că ar trebui să-l 
închidem, ca să nu ne rănim cumva? 

— Nu. Înregistrează-l exact aşa cum l-aţi găsit! Şi mânuieşte-l 
cu grijă! Atrage-le atenţia oamenilor că are lama scoasă! Poate 
ar trebui să-l pui într-o cutie când îl duci la centru, pentru 
inventariere. 

Sisto încuviinţă, punând cuțitul în punga din hârtie. Bosch se 
îndreptă spre fereastra spartă şi aruncă o privire în curte. 
Tăietorul Plaselor de Ţânţari sărise afară, rupând rama şi 
spărgând geamul. Ar fi trebuit să se rănească, îşi spuse în gând. 
Lovitura cozii de mătură fusese atât de puternică, încât se 
hotărâse să fugă în loc să atace - exact reacţia opusă a 
potenţialei sale victime. Modul în care sărise pe fereastră, 
spărgând geamul şi rupând rama, implica o forţă covârşitoare. 

— Aţi găsit vreo urmă de sânge sau de ţesut pe cioburile de 
sticlă? întrebă el. 

— Până acum, nimic, răspunse Sisto. 

— Ai aflat, sper, că nu trebuie să vorbim despre cuţit? Mai 
ales despre modelul şi firma producătoare. 

— Da, am înţeles. Crezi că vor fi oameni care vor mărturisi că 
ei sunt autorii? 

— Am văzut lucruri şi mai ciudate. Nu ştii niciodată. 

Bosch scoase telefonul şi se îndepărtă câţiva paşi, ca să 
poarte o discuţie privată. leşi pe hol şi intră apoi în bucătărie, 
unde formă numărul fiicei lui. Nu-i răspunse, ca de obicei. 
Tânăra folosea telefonul mai ales ca să scrie mesaje şi să 


acceseze site-urile de socializare. Totuşi, deşi nu-i răspundea la 
apeluri, de a căror existenţă nici nu ştia - soneria mobilului ei 
era mereu dezactivată - asculta mesajele pe care i le lăsa în 
căsuţa vocală. 

Aşa cum se aştepta deja, îi răspunse robotul căsuţei vocale. 

— Bună, te caută tata. Am vrut doar să văd ce faci. Sper că 
eşti bine şi în siguranţă. S-ar putea să trec prin Orange County 
săptămâna asta, în drum spre San Diego. Anunţă-mă dacă vrei 
să bem o cafea sau să luăm masa împreună! Poate cina. Cam 
asta e. Te iubesc şi sper să te văd în curând. Nu uita să pui apă 
în vasul câinelui! 

După ce închise telefonul, ieşi pe uşa din faţă, unde stătea de 
pază un ofiţer de poliţie. Numele lui era Hernandez. 

— Cine e şefu' în seara asta? întrebă Bosch. 

— Sergentul Rosenberg, răspunse Hernandez. 

— Poţi să îl contactezi şi să afli dacă mă ia şi pe mine? Trebuie 
să mă întorc la secţie. 

— Da, domnule. 

Detectivul porni spre trotuar, în aşteptarea lui Irwin 
Rosenberg. Avea într-adevăr nevoie de cineva care să-l ducă la 
birou cu maşina, dar voia, de asemenea, să-i spună lui 
Rosenberg, care era comandantul echipei de patrulare pe timp 
de noapte, să supravegheze şi casa lui Beatriz Sahagun. 

Işi verifică telefonul şi văzu că tocmai primise un mesaj de la 
Maddie, care îi spunea că era încântată să ia masa împreună 
dacă Bosch se afla prin zonă şi că abia aştepta să meargă la un 
restaurant căruia îi făcea de mult curte. El îi răspunse că aveau 
să aranjeze o întâlnire imediat ce programul le permitea acest 
lucru. Ştia că trebuia să amâne, cel puţin două zile, întâlnirea cu 
fiica lui, călătoria în San Diego şi ancheta cazului Vance. Trebuia 
să se ocupe numai de Tăietorul Plaselor de Ţânţari, fie şi numai 
ca să vadă ce avea să scoată la lumină expunerea cazului în 
public. 

Bosch intră în biroul detectivilor primul sâmbătă de dimineaţă 
şi, dacă ar fi reuşit să lucreze toată noaptea la rezolvarea 
cazului, s-ar fi simţit şi mai mândru de performanţa sa. Dar 
statutul lui de voluntar îi permitea să-şi aleagă orele de lucru şi 
preferase somnul odihnitor de noapte în locul muncii istovitoare 
până în zori. Era prea bătrân pentru asta. Nopțile albe şi le 
rezerva pentru cazurile de crimă. 

Străbătând sediul poliţiei, se oprise la dispecerat şi luase 
vraful de mesaje transmise de oameni încă de seara trecută, de 
când vestea despre violatorul în serie ajunsese la urechile mass- 
mediei. Trecuse şi pe la departamentul de inventariere, ca să 
examineze cuțitul descoperit la locul faptei. 

Aflându-se acum la birou, luă o înghiţitură din caffe latte-ul cu 
gheaţă de la Starbucks şi începu să răsfoiască mesajele. Le 
selectă pe cele unde interlocutorul vorbea numai în spaniolă şi, 
aşezându-le maldăr, i le repartiză lui Lourdes, care avea să le 
citească şi apoi să le verifice prin telefon. Bella urma să lucreze 
la sfârşit de săptămână. Sisto se ocupa de investigarea altor 
cazuri, iar căpitanului Trevino îi venise rândul, în acest weekend, 
să rezolve treburile administrative ale departamentului. 

Printre mesajele în spaniolă se afla şi un apel anonim din 
partea unei femei care raporta faptul că fusese atacată de un 
violator care purta o mască asemănătoare cu cele purtate de 
luptătorii mexicani de wrestling. Refuzase să-şi dezvăluie 
numele, deoarece stătea ilegal în ţară, iar operatorul de poliţie 
nu reuşise s-o convingă de faptul că autorităţile nu aveau să 
întreprindă nicio acţiune împotriva ei dacă raporta atacul în 
totalitate. 

Bosch fusese mereu convins că mai erau şi alte cazuri de care 
nu ştia, dar, în ciuda acestui fapt, mesajul era înduioşător, 
deoarece femeia îi spunea operatorului că atacul survenise cu 
aproape trei ani în urmă. Victima îndurase în tot acest timp 
consecinţele psihologice şi poate chiar şi fizice ale unei 
agresiuni cumplite, fără să mai nutrească speranţa că, într-o 
bună zi, se va face dreptate, iar atacatorul va răspunde în faţa 
justiţiei pentru fapta sa. Renunţase la toate astea în momentul 
în care preferase să nu raporteze violul, de teamă să nu fie 
deportată. 


Erau oameni care n-ar fi privit-o cu simpatie, Bosch o ştia prea 
bine. Oameni care susțineau că tăcerea ei îi oferise şansa 
violatorului de a face alte şi alte victime, fără teama că va stârni 
atenţia poliţiei. Detectivul găsea un oarecare temei în acest 
raţionament, dar simţea mai multă empatie faţă de calvarul 
victimei. Fără să cunoască detaliile aventurii sale, care îi purtase 
paşii în acea ţară, ştia că străbătuse un drum anevoios, iar 
dorinţa ei de a rămâne acolo, indiferent de consecinţe - chiar şi 
cu preţul suferinţei şi al tăcerii -, îl impresiona nespus de mult. 
Politicienii erau liberi să vorbească despre ridicarea zidurilor şi 
schimbarea legilor pentru a pune stavilă valului de imigranţi, 
dar, în final, toate astea nu erau decât simple simboluri. Nimic 
nu putea stăvili valul de oameni, cum nici digurile din stâncă de 
la gura portului nu pot zăgăzui talazurile tumultuoase ale mării. 
Nimic nu poate sta în calea speranţei şi a dorinţei. 

Bosch ocoli cabina şi puse vraful de mesaje în spaniolă pe 
biroul lui Lourdes. Era pentru prima oară când intra în cabina ei 
şi îi vedea spaţiul de lucru din acest unghi. Biroul era presărat 
cu rapoarte obişnuite de poliţie şi afişe cu infractori şi criminali 
căutaţi de autorităţi. Un alt afiş înfăţişa o femeie dispărută de 
zece ani, pe care poliţia continua s-o caute, deşi se bănuia că 
fusese victima unei crime. La mijlocul peretelui despărțitor, 
prinse cu piuneze, se aflau câteva fotografii ale unui băieţel. 
Unele îl înfăţişau în braţele lui Lourdes şi ale altei femei sau îi 
surprindeau pe toţi trei împreună. Zăbovi pentru o clipă ca să-şi 
încânte ochii cu feţele lor fericite exact în momentul în care uşa 
biroului se deschise şi în prag apăru Lourdes. 

— Ce faci? îl întrebă ea, luând un marker şi notând ora venirii 
pe panoul de prezenţă. 

— Ţi-am lăsat nişte mesaje, îi răspunse el, retrăgându-se 
câţiva paşi, ca să-i facă loc să intre. Cele lăsate aseară, în limba 
spaniolă. 

Lourdes îl ocoli şi intră în cabină. 

— Aha! Bine. Îţi mulţumesc. 

— E băieţelul tău? 

— Da. Rodrigo. 

— N-am ştiut că ai un copil. 

— Se mai întâmplă. 

Se lăsă o tăcere stânjenitoare în timp ce Bella aştepta ca 
Bosch s-o întrebe dacă femeia din fotografii era partenera ei şi 


care dintre ele era mama biologică a băiatului sau dacă acesta 
era înfiat. Detectivul hotărî însă să renunţe la subiect. 

— Mesajul de deasupra aparţine unei alte victime, spuse el, 
îndreptându-se spre biroul lui. A refuzat să-şi dezvăluie numele, 
dar a mărturisit că stă ilegal aici. Cei de la dispecerat spun că a 
sunat de la un telefon public aflat în apropierea tribunalului. 

— Ştiam noi că mai sunt şi altele, rosti Lourdes. 

— Mi-am oprit şi eu un maldăr de mesaje. Şi am luat cuțitul de 
la departamentul de inventariere. 

— Cuţitul? De ce? 

— Aceste bricege de luptă sunt piese de colecţie. S-ar putea 
să ne ofere o pistă, răspunse el, întorcându-se la biroul său şi 
dispărând în spatele peretelui despărțitor. 

Privi mai întâi vraful de mesaje, ce aveau să-i ocupe o bună 
parte din zi, cu satisfacţii minime sau poate chiar nule, apoi 
cuțitul. 

Alese briceagul. Îşi puse nişte mănuşi din latex şi scoase apoi 
arma din punga de plastic. Zgomotul pungii o făcu pe Lourdes 
să se ridice în picioare şi să se uite pe deasupra peretelui 
despărțitor. 

— Nu l-am zărit azi-noapte, spuse ea. 

Bosch îl ţinu în aşa fel încât Bella să-l vadă mai de-aproape. 

— Pare cumplit de periculos. 

— Arma ideală pentru o trupă de comando, răspunse el. 

Ţinându-l pe orizontală, mimă atacul pe la spate asupra unei 
persoane, acoperindu-i gura cu mâna dreapta şi înfigându-i în 
gât, cu mâna stângă, vârful cuţitului. Apoi tăie grumazul 
victimei imaginare. 

— Înfigi vârful într-o parte şi secţionezi toate arterele gâtului, 
îi explică el. Ţinta nu scoate niciun sunet şi moare în douăzeci 
de secunde. 

— Ţinta? întrebă Lourdes. Ai făcut parte dintr-o trupă de 
comando, Harry? În război? 

— Am luat parte la un război cu mult timp înainte ca tu să vii 
pe lume. Dar n-am avut niciodată o armă ca asta. Noi ungeam 
lama cu cremă de ghete. 

Lourdes îl privea nedumerită. 

— Ca să nu reflecte lumina pe întuneric, spuse el. 

— Da, fireşte, răspunse ea. 

Bosch puse cuțitul pe birou, stânjenit de demonstraţia sa. 


— Crezi că violatorul nostru este un fost soldat? întrebă 
Lourdes. 

— Nu, nu cred, răspunse el. 

— De ce? 

— Pentru că ieri a luat-o la fugă. Dacă ar fi avut pregătire 
militară, s-ar fi regrupat, şi-ar fi recăpătat stăpânirea de sine şi 
ar fi atacat. S-ar fi năpustit imediat asupra lui Beatriz. Poate 
chiar ar fi ucis-o. 

Lourdes îl privi un timp, apoi îi arătă printr-un gest al capului 
cana cu caffe latte, care desena pe şerveţel un cerc de apă. 

— Era la serviciu astăzi când ai fost la cafenea? 

— Nu, nu era acolo. Nici nu-i de mirare. Dar poate că e liberă 
sâmbăta. 

— Bine, atunci o să iau legătura cu o parte dintre cei care ne- 
au sunat. Sper că nu te deranjează. 

— Nu, nici vorbă. 

Femeia dispăru din nou în spatele peretelui despărțitor, iar 
Bosch îşi puse ochelarii ca să examineze cuțitul, dar când privi 
arma de pe şerveţel, retrăi amintiri de mult apuse. Revăzu 
chipul unui om pe care îl ucisese într-o catacombă, cu mai bine 
de patruzeci de ani în urmă. Bosch străbătea o crevasă din tunel 
când omul îi aţintise calea în întuneric. Nu-l văzuse şi nici nu-i 
simţise mirosul, îl prinsese pe la spate, îi acoperise gura cu 
mâna şi îi secţionase gâtul cu un cuţit. Totul se petrecuse 
extrem de repede şi de eficient, fără să-l stropească nici măcar 
o singură picătură de sânge. Îşi amintea mereu ultima suflare pe 
care omul şi-o dăduse în căuşul palmei sale în timp ce îi 
strângea gura cu mâna. Îşi amintea cum îi închisese ochii cu 
degetele, lăsându-l la pământ într-o baltă de sânge. 

— Harry! 

Bosch reveni cu picioarele pe pământ. Căpitanul Trevino 
stătea lângă el în cabină. 

— Îmi cer scuze, eram adâncit în gânduri, spuse el iute. Ce s-a 
întâmplat, căpitane? 

— Semnează panoul! răspunse el. M-am săturat să-ţi tot repet 
asta. 

Bosch se răsuci pe scaun şi îl văzu pe Trevino arătându-i cu 
degetul panoul poziţionat lângă uşa de la intrare. 

— Gata, în regulă! îl semnez acum. 


Se ridică în picioare, iar căpitanul se dădu la o parte ca să-i 
facă loc. 

— Asta e cuțitul? întrebă apoi Trevino. 

— Da, ăsta e. 

Bosch luă un marker de pe suportul panoului şi scrise că 
ajunsese la birou la ora 6:15 dimineaţa. Nu se uitase la ceas, dar 
ştia că la 6:00 fusese la Starbucks. 

Trevino intră în birou şi închise uşa. Bosch începu să 
examineze din nou cuțitul. De această dată, nu mai călători în 
timp, concentrându-se în schimb asupra numerelor de pe lama 
neagră. Sigla companiei TitaniumEdge era flancată într-o parte 
de data de fabricaţie - 09/08 -, iar în cealaltă, de un număr care 
reprezenta, bănuia Bosch, numărul unic de serie al armei. Le 
notă pe amândouă, apoi accesă internetul, ca să vadă dacă 
TitaniumEdge avea pagină web. 

In acest răstimp, o auzi pe Lourdes vorbind la telefon în 
spaniolă. 

Detectivul înţelegea suficient de bine limba ca să-şi dea 
seama că vorbea cu o femeie care acuza pe cineva de viol. Nu 
trebuia să-şi facă iluzii. Era mult prea devreme pentru asta. 
Anchetatorii erau convinşi în proporţie de 95 la sută că făptaşul 
aparţinea rasei albe. Orice acuzaţie de viol adusă unei persoane 
de origine hispanică îi arunca pe o pistă falsă, iar acuzatorii 
încercau, cel mai probabil, să provoace necazuri unui duşman 
personal. 

Bosch găsi site-ul companiei TitaniumEdge şi descoperi iute 
că proprietarii cuţitelor fabricate de firma lor le puteau înregistra 
fie în momentul achiziţionării, fie ulterior. Nu era obligatoriu, iar 
detectivul îşi imagina că, în cele mai multe cazuri, cumpărătorii 
nici nu-şi băteau capul cu asta. Compania producătoare de 
cuțite avea sediul în Pennsylvania - în apropiere de oţelăriile 
care produceau materia primă pentru arme. Site-ul specifica 
faptul că firma producătoare făcea diverse tipuri de bricege 
pliante. Neştiind dacă magazinul era deschis sâmbăta, Bosch 
formă la întâmplare numărul postat pe site. Îi răspunse o 
secretară, căreia îi spuse că dorea să discute cu şeful de 
serviciu. 

— Johnny şi George sunt astăzi la muncă. Ei sunt şefii. 

— E vreunul disponibil? întrebă el. N-are importanţă care din 
ei. 


După vreo două minute de aşteptare, o voce aspră de bărbat 
se auzi la celălalt capăt al firului. O voce la fel de tăioasă şi de 
neagră ca lama briceagului fabricat de compania lor. 

— Eu sunt Johnny. 

— Johnny, sunt detectivul Bosch de la departamentul SFPD 
din California. Aş vrea să ştiu dacă îţi pot răpi câteva minute, ca 
să ne ajuţi la investigarea unui caz. 

Se aşternu tăcerea. Bosch obişnuia să folosească acronimul 
SFPD când suna undeva în afara oraşului, deoarece exista şansa 
ca destinatarul telefonului să tragă concluzia că detectivul lucra 
la Departamentul de Poliţie din San Francisco, fiind astfel mult 
mai dornic să-i ajute decât ar fi făcut-o dacă ar fi ştiut că vorbea 
cu un reprezentat al poliţiei din micul San Fernando. 

— SFPD? întrebă Johnny în cele din urmă. N-am pus niciodată 
piciorul în California. 

— Nu e vorba despre tine. E vorba despre un cuţit pe care l- 
am recuperat de la locul unei infracţiuni. 

— A fost cineva rănit? 

— Nu, din câte ştiu. L-a scăpat un hoţ în timp ce fugea dintr-o 
casă în care intrase prin efracţie. 

— Am senzaţia că infractorul voia să facă rău cuiva. 

— N-avem de unde să ştim. L-a scăpat, iar eu încerc să-i dau 
de urmă. După câte văd de pe pagina voastră de web, 
cumpărătorii le pot înregistra. Aş vrea să ştiu dacă acesta a fost 
înregistrat. 

— Despre ce briceag e vorba? 

— Socom Black. Cu lama neagră, de zece centimetri. Pe lamă 
e scris că a fost produs în septembrie '08. 

— Da. Nu-l mai fabricăm. 

— Dar se bucură încă de aprecierea clienţilor şi, din câte am 
înţeles, este o piesă de colecţie. 

— Lăsaţi-mă să mă uit în arhiva digitală şi să văd ce găsesc! 

Atitudinea plină de solicitudine a lui Johnny îl făcea pe Bosch 
să prindă aripi. Acesta îi ceru numărul de serie, iar detectivul îi 
citi cifrele gravate pe lama briceagului. Harry îl auzea tastându- 
le în computer. 

— Da, este înregistrat, spuse Johnny. Dar, din păcate, este 
vorba despre un briceag furat. 

— Serios? 


Informaţia nu era însă deloc surprinzătoare. | se părea puţin 
probabil ca un violator în serie să folosească o armă care i-ar fi 
putut purta pe poliţişti pe urmele sale, chiar dacă nutrea 
convingerea narcisistă că nu va pierde niciodată cuțitul şi nici nu 
va fi vreodată identificat ca suspect. 

— Da, a fost furat acum vreo câţiva ani, după ce-a ajuns în 
posesia clientului care l-a cumpărat iniţial, spuse Johnny. Cel 
puţin, atunci ne-a informat. 

— Ei bine, l-am recuperat, răspunse Bosch, iar proprietarul îl 
va primi înapoi după rezolvarea cazului. Poţi să-mi dai 
informaţia asta? 

Detectivul spera ca Johnny să nu ceară mandat judecătoresc. 
Acest lucru ar fi încetinit ancheta. Nu-i surâdea deloc ideea să 
deranjeze un judecător la sfârşit de săptămână ca să semneze 
un mandat pentru un aspect minor din cadrul investigaţiei. 

— Suntem mereu bucuroşi să venim în ajutorul armatei şi al 
poliţiei, răspunse Johnny, copleşit de un entuziasm patriotic. 

Bosch scrise numele şi adresa din 2010 ale celui care 
cumpărase iniţial briceagul. Acesta era Jonathan Danbury, iar 
adresa, cel puţin atunci, era în Santa Clarita, la nici treizeci de 
minute de mers din San Fernando, cu maşina, pe autostrada 5. 

Detectivul îi mulţumi lui Johnny, producătorul de bricege, 
pentru amabilitatea lui şi închise telefonul. Intră imediat în baza 
de date a poliţiei ca să-l localizeze pe Jonathan Danbury. Află 
repede că bărbatul încă locuia în aceeaşi casă ca şi în 2010, 
când raportase furtul cuţitului. Descoperi, de asemenea, că era 
acum în vârstă de treizeci şi şase de ani şi nu avea cazier. 

Bosch aşteptă ca Lourdes să termine o convorbire în spaniolă. 
În clipa în care o văzu închizând telefonul, îi atrase atenţia. 

— Bella! 

— Ce e? 

— Eşti dornică de o plimbare? Am o pistă legată de cuţit. Un 
tip din Santa Clarita a raportat că i-a fost furat acum şase ani. 

Femeia înălţă capul deasupra zidului despărțitor. 

— Sunt dornică să-mi trag un glonţ în cap, îi răspunse ea. 
Oamenii ăştia îşi acuză vechii prieteni, pe toţi cei împotriva 
cărora au un cui şi vor să-i vadă hărţuiţi de poliţie. Şi, din 
păcate, avem multe cazuri de viol comise de indivizi care aveau 
întâlniri cu victimele. Femei care cred că omul care le-a atacat 
este violatorul pe care îl căutăm noi. 


— O să mai primim telefoane de genul ăsta până îl vom găsi 
pe adevăratul făptaş, spuse Bosch. 

— Ştiu. Doar că mâine speram să stau cu fiul meu. Dar, cu 
toate telefoanele astea, o să rămân ţintuită aici. 

— Lucrez eu mâine. Tu ia-ţi liber! Voi selecta mesajele în 
spaniolă şi te ocupi de ele luni. 

— Serios? 

— Da. 

— Îţi mulţumesc. Ştim cum a fost furat cuțitul? 

— Nu încă. Eşti gata de drum? 

— Ar putea fi violatorul nostru? Să fi raportat oare furtul 
cuţitului ca acoperire? 

Bosch ridică din umeri şi îi făcu semn din cap spre ecranul 
computerului. 

— Are cazierul curat, spuse el. Psihologul criminalist ne 
sfătuieşte să căutăm antecedentele. Lucrurile mărunte care dau 
naştere lucrurilor ample. 

— Psihologii  criminalişti nu înțeleg întotdeauna ce se 
întâmplă, răspunse ea. Conduc eu. 

Ultima replică era o glumă între ei. Ca ofiţer în rezervă, Bosch 
nu avea dreptul la maşinile de oraş. Lourdes trebuia să se afle la 
volan dacă întreprindeau anchete oficiale de poliţie. 

Când ieşiră din birou, femeia se opri în dreptul panoului de 
prezenţă de lângă uşă, ca să noteze ora plecării şi destinaţia lor 
- Santa Clarita Valley. 

Bosch nu o făcu. 

Santa Clarita Valley era o zonă rezidenţială tot mai întinsă, 
ridicată la poalele munţilor San Gabriel şi Santa Susana. Se afla 
la nord de Los Angeles, fiind apărată de necazurile şi problemele 
urbane de acelaşi lanţ muntos. Era un loc care atrăsese de la 
bun început familiile aflate în căutarea unor case mai ieftine, a 
unor şcoli mai noi, a unor parcuri mai verzi şi a unei comunităţi 
cu mai puţine infracţiuni. Aceleaşi trăsături atrăseseră, de 
asemenea, atenţia multor ofiţeri de poliţie, care voiau să se 
retragă din locurile pe care le protejau şi le serveau. Se spunea, 
de-a lungul timpului, că Santa Clarita devenise cea mai sigură 
zonă din ţinut, deoarece în fiecare clădire locuia câte un poliţist. 

Totuşi, în ciuda acestui amănunt descurajant şi a munţilor ce 
se înălţau ca un zid de apărare, necazurile şi problemele urbane 
începeau să migreze printre trecătorile montane, făcându-şi 
simțită prezenţa în cartierele şi parcurile din Santa Clarita 
Valley. Jonathan Danbury putea să confirme acest lucru. El le 
spuse lui Bosch şi lui Lourdes că briceagul lui, marca 
TitaniumEdge, în valoare de 300 de dolari, fusese furat din 
torpedoul maşinii sale, parcată pe aleea casei lui de pe 
Featherstar Avenue. Şi, colac peste pupăză, peste drum locuia 
un adjunct de şerif. 

Era un cartier elegant, cu clădiri aristocratice şi burgheze, şi 
un canal natural de drenaj, ce purta numele de Haskell Canyon 
Wash. Danbury îi întâmpinase în pragul uşii, purtând un tricou, o 
pereche de pantaloni scurţi şi nişte şlapi. Le explică faptul că 
lucra de acasă, prin intermediul internetului, ca agent de turism, 
în timp ce soţia lui era agent imobiliar în zona Saugus din Santa 
Clarita Valley. Le mărturisi că uitase cu totul de furtul 
briceagului, amintindu-şi incidentul doar în clipa în care Bosch 
scoase cuțitul din pungă. 

— N-am crezut că o să-l mai văd vreodată, le spuse el. 
Uluitor! 

— Le-aţi raportat furtul producătorilor de la TitaniumEdge 
acum şase ani, zise Bosch. Există un raport despre furt şi în 
cadrul Departamentului Zonal de Poliţie? 

Santa Clarita nu avea un departament propriu de poliţie, 
colaborând încă de la bun început cu Departamentul de Poliţie 
din Los Angeles. 


— l-am sunat, răspunse Danbury. De fapt, chiar adjunctul de 
peste drum, Tillman, a venit şi a făcut raportul, dar nu s-a 
întâmplat absolut nimic. 

— V-a contactat vreun detectiv? întrebă Bosch. 

— Cred că am primit un telefon, dar nu mi-au dat prea multe 
speranţe. Detectivul credea că autorii furtului erau copiii din 
cartier. Acţiunea mi se părea însă mult prea îndrăzneață pentru 
nişte copii. 

Ca să-şi ilustreze povestea, le arătă strada. 

— Maşina adjunctului de poliţie era parcată chiar acolo şi 
maşina mea este aici, la şase metri depărtare, iar copiii ăştia au 
curajul să-mi spargă maşina şi să-mi fure briceagul. 

— Au spart geamul? Au declanşat alarma? 

— Nu. Detectivul a tras concluzia că mi-am lăsat maşina 
descuiată. A prezentat lucrurile de parcă ar fi fost vina mea. Dar 
n-am lăsat-o descuiată. Nu o las niciodată aşa. Probabil că au 
deschis portiera cu vreun şperaclu, fără să spargă geamul. 

— Aşadar, după câte ştiţi, nimeni n-a fost arestat? 

— Dacă a fost, nu mi-a spus nimeni nimic. 

— Aveţi vreo copie a raportului, domnule? întrebă Lourdes. 

— Am avut, dar a trecut mult timp de atunci, spuse Danbury. 
Am trei copii şi lucrez de acasă. De aceea, nici nu vă invit 
înăuntru. E mereu dezordine şi mi-ar lua ceva să caut raportul 
prin toată nebunia din casă. 

Izbucni în râs. Bosch îl privea cu o mină serioasă. Lourdes 
scutură din cap. 

— Nu văd urme de sânge pe el, spuse Danbury, arătând 
briceagul din punga de plastic. Sper că n-a fost nimeni 
înjunghiat. 

— Nu, nimic de genul ăsta, răspunse Bosch. 

— Am senzaţia că e vorba de ceva foarte grav dacă aţi bătut 
tot drumul până aici. 

— Este într-adevăr grav, dar nu putem discuta despre asta. 

Bosch îşi băgă mâna în buzunarul interior al sacoului, 
prefăcându-se că nu găseşte ce caută. Începu apoi să 
scotocească prin celelalte. 

— Aţi putea să-mi daţi o ţigară, domnule Danbury? 

— Nu, nu fumez. Îmi pare rău. Când îl pot recupera? întrebă 
apoi, arătând cuțitul. Valorează probabil mai mult decât preţul 


pe care l-am plătit iniţial. Oamenii colecţionează lucruri de genul 
asta. 

— Da, am auzit, răspunse Bosch. Detectivul Lourdes vă va da 
cartea sa de vizită. O puteţi contacta peste câteva săptămâni, 
ca să vedeţi cum puteţi intra în posesia lui. Pot să vă întreb 
ceva? De ce aţi cumpărat briceagul? 

— Ca să fiu sincer, am un cumnat, fost militar, care 
colecţionează astfel de lucruri. M-am gândit că n-ar fi rău să am 
o armă, pentru protecţie, dar cred că l-am luat mai mult ca să-l 
impresionez pe el. După ce l-am comandat, l-am ţinut mai întâi 
în noptieră. Am realizat apoi că era o prostie. Copiii s-ar fi putut 
răni cu el. Aşa că l-am pus în torpedou. Am uitat cu totul de el 
până într-o zi când m-am urcat în maşină şi am găsit torpedoul 
deschis. L-am căutat şi am descoperit că dispăruse. 

— A dispărut şi altceva? întrebă Lourdes. 

— Nu, doar briceagul, răspunse Danbury. Era singurul obiect 
de valoare din maşină. 

Bosch încuviinţă, apoi se întoarse şi privi casa de peste drum. 

— Unde s-a mutat adjunctul de poliţie? întrebă apoi. 

— Nu ştiu. Nu eram chiar prieteni. Cred că în Simi Valley. 

Bosch dădu din nou din cap. Cam acestea erau toate 
informaţiile despre briceag pe care le puteau obţine de la 
Danbury. In plus, părea să fi trecut testul fumatului. Se hotărî 
să-i pună o întrebare incomodă, care îi putea stârni mânia, 
punând capăt unei conversații relaxate. 

— Ne puteţi spune unde aţi fost ieri în jurul prânzului? 

Danbury îi privi vădit stânjenit, apoi schiţă un zâmbet vag. 

— Despre ce e vorba? întrebă în cele din urmă. Sunt cumva 
suspectat de vreo crimă? 

— E o întrebare de rutină, răspunse Bosch. leri, pe la amiază, 
a avut loc o spargere, iar cuțitul se afla la locul faptei. Ne-aţi 
ajuta să mai câştigăm nişte timp dacă ne-aţi spune unde aţi 
fost. In acest fel, şeful nu ne va mai trimite încă o dată să vă 
deranjăm. 

Danbury puse mâna pe mânerul uşii. Se pregătea să pună 
capăt discuţiei şi să le trântească uşa în nas. 

— Am fost aici toată ziua, răspunse el tăios. Am plecat pe la 
11 ca să-mi iau copiii bolnavi de la şcoală şi să-i duc la doctor. 
Toate astea sunt uşor de verificat. Mai doriţi ceva? 


— Nu, domnule, răspunse Bosch. Vă mulţumim pentru timpul 
acordat. 

Lourdes îi dădu lui Danbury o carte de vizită şi îl urmă pe 
Bosch pe pridvor. Auziră uşa închizându-se cu zgomot în urma 
lor. 

Porniră spre autostradă şi se opriră la un fast-food de tip 
drive-thru pentru ca Bosch să mănânce. Lourdes îi spuse că 
mâncase ceva mai devreme şi că nu mai voia nimic altceva. La 
început, nu vorbiră despre discuţia purtată cu Danbury. Bosch 
voia s-o treacă mai întâi prin filtrul său înainte de a analiza 
lucrurile cu Bella. Când ajunseră pe autostrada 5, iar Lourdes 
deschise fereastra ca să iasă mirosul de mâncare, Bosch aduse 
subiectul în discuţie. 

— Ce părere ţi-a făcut Danbury? întrebă el. 

Lourdes închise geamul. 

— Nu ştiu, răspunse ea. Speram să ştie cine a luat cuțitul. Va 
trebui să citim raportul poliţiei ca să vedem dacă a existat vreun 
suspect. 

— Deci, nu crezi că a raportat furtul ca acoperire? 

— A raportat mai întâi furtul şi apoi, doi ani mai târziu, a 
început să violeze femeile din San Fernando? Nu cred că se 
brodeşte, răspunse Lourdes. 

— Violurile raportate au început doi ani mai târziu. După câte 
ştim în urma telefoanelor primite aseară, există probabil şi alte 
cazuri de viol. Ar fi putut să înceapă mai devreme. 

— Corect. Dar nu cred că Danbury este autorul. Are cazierul 
curat. Nu se încadrează profilului. Nu fumează. Este însurat şi 
are copii. 

— Ai spus că psihologii criminalişti se mai înşală, îi reaminti 
Bosch. E liber la prânz pentru că lucrează de acasă, iar copiii 
sunt la şcoală. 

— Dar nu şi ieri. Ne-a oferit un alibi pe care îl putem verifica 
uşor vorbind cu doctorul şi cu profesorii. Nu el e făptaşul, Harry. 

Bosch încuviinţă. li împărtăşea părerea, dar era bine să joace 
rolul avocatului diavolului, evitând astfel viziunile înguste. 

— E ciudat însă când te gândeşti la asta, adăugă Lourdes. 

— La ce anume? întrebă Bosch. 

— La faptul că un briceag furat în împrejurimile tihnite din 
Santa Clarita ajunge în mâinile unui individ alb, care poartă 


mască şi urmăreşte femeile de origine hispanică din San 
Fernando. 

— Da. Am analizat aspectul rasial al poveştii. Poate că ar 
trebui să sondăm mai adânc subiectul. 

— Da. Cum? 

— Să luăm din nou legătura cu cei de la LAPD. Probabil că în 
dosarele diviziilor Foothill şi Mission privind amenințările şi 
arestările întreprinse pe motive rasiale am putea să găsim nişte 
nume. 

— Bine, mă ocup eu. 

— Luni. Mâine, stai acasă! 

— Exact asta am de gând să şi fac. 

Ştia însă prea bine că motivul pentru care se oferise să ia 
legătura cu cei din diviziile LAPD îl constituia animozitatea pe 
care anumite secţii din departament o nutreau faţă de Bosch. 
Lourdes voia să obţină accesul la dosarele LAPD-ului fără să 
întâmpine obstacole pentru că anumite persoane îi purtau pică 
lui Bosch. 

— Unde locuieşti, Bella? o întrebă el. 

— În Chatsworth, răspunse ea. Avem o casă în Winnetka. 

— Frumos. 

— Ne place. Dar e la fel peste tot. Totul depinde de şcoli. 
Avem şcoli bune. 

Din fotografiile pe care le văzuse agăţate pe peretele dintre 
birouri, Bosch bănuia că Rodrigo nu avea mai mult de trei ani. 
Lourdes se gândea deja la viitorul lui. 

— Şi eu am o fiică de nouăsprezece ani, îi spuse el apoi. Viaţa 
i-a rezervat câteva lovituri dure. Şi-a pierdut mama de la o 
vârstă fragedă. Totuşi, a reuşit să treacă peste toate. Copiii pot 
face lucruri uluitoare atât timp cât se bucură de susţinerea 
familiei şi sunt îndreptaţi pe calea cea bună. 

Lourdes se mulţumi doar să încuviinţeze, iar Bosch se simţi 
prost pentru că oferea sfaturi nedorite şi evidente. 

— Rodrigo este fanul echipei Dodgers? întrebă apoi. 

— E puţin cam mic deocamdată, dar va fi, răspunse ea. 

— Cu toate astea, tu eşti fanul lor. Ai spus că Beatriz s-a 
năpustit asupra atacatorului ca Adrian Gonzales. 

Jucătorul era extrem de iubit de public, mai ales printre fanii 
de origine hispanică. 


— Da, ne place să mergem pe stadion şi să-l vedem pe 
Gonzo. 

Bosch schimbă subiectul, întorcându-se la ancheta lor. 

— Nimic interesant printre telefoanele de azi-dimineaţă? 

— Nimic. Ai avut dreptate. Nu cred că o să iasă ceva din toată 
povestea asta, iar individul nostru ştie că am pus acum lucrurile 
cap la cap. De ce-ar mai rămâne pe aici? 

— Eu n-am apucat să verific încă toate mesajele. Poate vom 
avea norocul să găsim ceva util. 

Intorcându-se la secţie, Bosch reuşi în cele din urmă să 
verifice informaţiile şi mesajele telefonice. Următoarele şase ore 
şi le petrecu dând telefoane şi punând întrebări. Nici el şi nici 
Lourdes nu găsiră nimic util printre toate apelurile telefonice. 
Acestea nu făceau altceva decât să-i amplifice lui Bosch 
convingerea că oamenii sunt dornici să se afunde în mocirla 
umană dacă li se iveşte ocazia. Detectivii încercau să prindă un 
violator în serie, care se transforma, conform profilului conturat, 
într-un criminal, iar oamenii profitau de situaţie ca să-şi regleze 
anumite conturi şi să-şi pedepsească duşmanii. 

Ziua de duminică nu se dovedi cu nimic diferită. Găsi la birou 
un nou vraf de mesaje telefonice. Le răsfoi repede în cabina sa, 
alegându-le pe cele în spaniolă şi punându-le pe biroul lui 
Lourdes pentru a doua zi. Dădu apoi nişte telefoane atunci când 
i se păru necesar s-o facă, iar pe cele inutile le aruncă la gunoi. 
Când îşi termină treaba, în jurul prânzului, avea doar o singură 
pistă potenţial viabilă, rezultată în urma eforturilor sale. 

Pista i-o oferea o femeie anonimă, care le raportase că vineri, 
puţin după ora prânzului, văzuse un bărbat cu mască alergând 
pe 7th Street spre Maclay. Refuzase să-şi dezvăluie numele şi 
sunase de pe un telefon mobil cu număr ascuns. Îi spusese 
operatorului că mergea spre vest cu maşina pe 7th Street când 
îl văzuse pe bărbatul cu mască. Acesta alerga spre est, pe 
cealaltă parte a străzii, iar la un moment dat se oprise şi 
încercase să forţeze portierele a trei maşini parcate pe 7th 
Street. Neputând să le deschidă, continuase să fugă spre 
Maclay. Femeia spunea că îl pierduse din vedere după ce 
trecuse pe lângă el. 

Informaţia îi stârni interesul lui Bosch, deoarece ora 
menţionată în mesaj coincidea cu tentativa de atac asupra lui 
Beatriz Sahagun, care locuia la câteva străzi distanţă. Faptul că 
bărbatul purta o mască neagră, cu modele în nuanţe de verde şi 
roşu, conferea şi mai multă credibilitate spuselor femeii. 
Descrierea ei se potrivea cu cea făcută de Sahagun, iar aceste 
elemente descriptive ale măştii nu fuseseră date publicităţii. 

Faptul că suspectul încă purta masca pe faţă după ce fugise 
din casa lui Sahagun ridica multe semne de întrebare. Un om 
care aleargă cu o mască pe faţă atrage mai mult atenţia decât 
un om care fuge pur şi simplu. Poate că bărbatul era încă 
dezorientat după impactul loviturii cozii de mătură. Un alt motiv 
putea fi faptul că era cunoscut în cartier şi voia să-şi ascundă 
identitatea. 

Femeia nu specificase dacă bărbatul purta mănuşi, dar 
detectivul îşi imagina că, dacă avea mască, avea şi mănuşi. 

Bosch se ridică de pe scaun şi începu să se plimbe de colo 
colo prin biroul micuţ, analizând informaţiile şi semnificaţia lor. 
Scenariul raportat de martora anonimă sugera că Tăietorul 
Plaselor de Ţânţari încerca să găsească o maşină descuiată, ca 
să plece. Acest lucru indica faptul că nu avea un vehicul sau, din 


motive necunoscute, nu mai avea acces la cel folosit anterior. 
Ideea îl fascina pe Bosch. Precedentele atacuri atribuite 
Tăietorului Plaselor de Ţânţari păreau să fi fost atent planificate 
şi regizate. Fuga reprezintă întotdeauna un factor critic dintr-un 
plan. Ce se întâmplase cu maşina folosită anterior pentru a fugi? 
Avea oare un complice, iar acesta se speriase şi îl lăsase de 
izbelişte? Sau exista un alt motiv pentru care preferase să fugă 
pe jos? 

A doua problemă era masca. Femeia spunea că suspectul 
alerga spre Maclay, o stradă comercială, presărată cu magazine 
şi restaurante mici. În zilele de vineri, la prânz, aceasta era 
înţesată de maşini şi de pietoni, iar apariţia unui bărbat cu faţa 
ascunsă în spatele unei măşti purtate de luptătorii mexicani de 
wrestling n-ar fi trecut neobservată. Cu toate astea, mesajul 
femeii anonime era singurul care pomenea de un bărbat 
mascat, aflat în fugă. Bosch bănuia, aşadar, că făptaşul îşi 
scosese masca imediat cum ajunsese la colţul străzii, iar apoi fie 
îşi continuase drumul pe Maclay, fie o traversase. 

Detectivul ştia că nu avea să găsească răspunsurile la toate 
aceste întrebări dacă se plimba de colo colo prin birou. Se 
întoarse în cabina sa şi îşi luă cheile şi ochelarii de soare. 

În prag, aproape că se izbi de căpitanul Trevino, care se afla 
pe hol. 

— Salut, căpitane! 

— Harry, unde te duci? 

— Să mănânc. 

Şi îşi continuă drumul. Poate că intenţiona într-adevăr să 
mănânce pe drum, dar nu avea de gând să-i dezvăluie lui 
Trevino adevărata sa destinaţie. Dacă pista se dovedea veridică, 
avea să îl informeze pe şeful său. luţi pasul, ca să ajungă la uşa 
din spate a secţiei înainte ca Trevino să verifice panoul de 
prezenţă şi să vadă că Bosch nu se semnase nici la venire, nici 
la plecare. 

Avu nevoie de trei minute ca să ajungă la colţul străzilor 
Maclay şi 7th. Detectivul parcă jeepul închiriat şi ieşi afară. 
Rămase în colţ şi scrută cu privirea împrejurimile. Se afla la 
întretăierea dintre zona comercială şi cea rezidenţială. Strada 
Maclay era străjuită de magazine, restaurante şi afaceri mici, în 
vreme ce 7th era presărată cu proprietăţi mici, împrejmuite de 
garduri şi porţi, destinate unei singure familii. Bosch ştia însă 


prea bine că foarte multe dintre aceste case găzduiau 
numeroase familii şi chiar la fel de mulţi oameni locuiau ilegal în 
garaje convertite în locuinţe. 

Zări lângă colţ o pubelă şi îi veni o idee. Dacă Tăietorul 
Plaselor de Ţânţari şi-ar fi scos masca şi mănuşile când ajunsese 
pe Maclay, le-ar fi păstrat la el? Le-ar fi ţinut în mână sau le-ar fi 
îndesat în buzunare? Sau le-ar fi aruncat? Se ştia faptul că avea 
acces la măşti şi se ascunsese în spatele lor în timpul celorlalte 
atacuri. Cea mai inteligentă mişcare ar fi fost să arunce masca 
şi mănuşile odată ce ar fi ajuns pe strada comercială, înţesată 
de oameni. 

Bosch se îndreptă spre pubelă şi îi dădu la o parte capacul. 
Trecuseră doar patruzeci şi opt de ore de la tentativa de atac 
asupra lui Beatriz Sahagun. Se îndoia că firma de salubrizare a 
oraşului golise pubelele, şi nu se înşela. Fusese un sfârşit de 
săptămână aglomerat pe Maclay, iar pubela era aproape plină. 
Detectivul luă din buzunar o pereche de mănuşi din latex, îşi 
scoase sacoul şi îl lăsă pe spătarul unei bănci aflate într-o staţie 
apropiată de autobuz, îşi puse apoi mănuşile, îşi suflecă 
mânecile şi se apucă de treabă. 

Era un proces dezgustător, deoarece pubela era plină în mare 
parte de mâncare stricată, dar şi de câteva scutece murdare. Se 
părea, de asemenea, că, la un moment dat, cineva vomitase 
direct în recipientul pentru gunoi. Avu nevoie de zece minute 
bune ca să ajungă la fundul pubelei. Nu găsi nici masca, nici 
mănuşile. 

Fără să se lase descurajat, trecu la următoarea pubelă aflată 
cam la douăzeci de metri depărtare pe Maclay şi începu acelaşi 
proces. Probabil că insigna de poliţist, prinsă de curea, vizibilă 
acum cu ochiul liber de vreme ce nu mai era ascunsă sub sacou, 
îi împiedica pe proprietarii de magazine şi pe trecători să-l ia la 
întrebări. În timp ce scotocea prin cel de-al doilea recipient, 
atrase atenţia unei familii care mânca la fereastra unui local cu 
specific mexican, aflat cam la trei metri depărtare. Bosch 
încercă să-şi continue căutările, obturându-le vederea cu trupul 
lui. Cea de-a doua pubelă conţinea cam aceleaşi lucruri ca şi 
prima, dar pe la jumătatea „săpăturilor” sale găsi lozul cel mare 
- o mască neagră din piele, cu modele în nuanţe de verde şi 
roşu. 


Îndreptându-şi spatele, detectivul îşi scoase mănuşile şi le 
aruncă pe jos, lângă pubelă. Luă apoi telefonul şi fotografie 
masca, aşa cum o găsise în recipientul de gunoi. După ce îşi 
atestă descoperirea cu dovezi solide, sună la departamentul de 
comunicaţii al SFPD-ului şi îi spuse ofițerului de serviciu că avea 
nevoie de o echipă de criminalişti de la departamentul de poliţie 
ca să ia masca din recipientul de gunoi. 

— Nu poţi s-o faci singur? S-o pui într-o pungă din plastic şi 
să-i ataşezi o fişă de inventariere? întrebă ofiţerul. 

— Nu, nu pot s-o fac singur, răspunse Bosch. S-ar putea ca în 
interiorul şi pe exteriorul măştii să existe probe genetice. Vreau 
să fac totul ca la carte, ca să nu mă trezesc că vreun avocat 
susţine în faţa unui complet de judecată că n-am respectat 
legea şi am compromis cazul. Ai înţeles? 

— Am înţeles, am înţeles. Am întrebat doar. Va trebui să obţin 
aprobarea căpitanului Trevino şi apoi voi suna la departamentul 
de poliţie. S-ar putea să dureze ceva. 

— Voi aştepta aici. 

Apoi aşteptă trei ore. Răbdător, vorbind cu Lourdes, care îl 
sună după ce Bosch îi trimisese o fotografie a măştii. Era o 
descoperire valoroasă, care îi ajuta să analizeze cazul 
Tăietorului Plaselor de Ţânţari dintr-un alt unghi. Amândoi erau 
convinşi că exista material genetic în interiorul măştii, putând fi 
corelat cu violatorul, stabilind, dacă suspectul avea să fie 
identificat, o conexiune clară, ca şi probele de spermă prelevate 
în trei dintre cazurile de viol. Bosch nutrea speranţa că masca 
din piele tratată va păstra amprentele lăsate în momentul în 
care agresorul şi-o pusese pe faţă. O amprentă plasa cazul într-o 
nouă dimensiune. Deşi nu putea fi identificat după tipul ADN- 
ului, poate că reuşeau să-i stabilească identitatea cu ajutorul 
amprentelor. Obţinerea permisului de conducere în California 
necesita o amprentă digitală. Dacă aveau să găsească 
amprente pe mască, atunci lucrurile se schimbau radical. Bosch 
anchetase cazuri în cadrul LAPD-ului în care poliţia reuşise să 
preleveze amprente de pe ghete şi haine din piele. Poate că 
masca avea să le dezvăluie identitatea făptaşului. 

— Ai făcut o treabă de milioane, Harry, îi spuse Lourdes. 
Acum Îmi doresc să fi venit astăzi la muncă. 

— E în regulă, răspunse Bosch. Lucrăm amândoi la acest caz. 
Succesul meu e şi succesul tău şi viceversa. 


— Atitudinea asta îl va face fericit pe căpitanul Trevino. 

— Asta ne şi dorim. 

Femeia izbucni în râs şi continuă să râdă şi când închiseră 
telefonul. 

Bosch continuă să aştepte. După o vreme, se văzu nevoit să-i 
alunge pe pietonii care voiau să folosească pubela în scopul 
căruia îi era destinată. Amintindu-şi că îşi lăsase sacoul pe 
banca din staţia de autobuz aflată la intersecţia străzilor, se 
duse să şi-o recupereze, iar un trecător reuşi să se strecoare. 
Când Bosch se întoarse, văzu o femeie care împingea un 
cărucior de copii, aruncând ceva în recipientul pentru gunoi. 
Apăruse de nicăieri, iar detectivul nu mai putea s-o oprească. Se 
aştepta să găsească încă un pampers murdar, dar în locul 
acestuia descoperi un cornet de îngheţată mâncat doar pe 
jumătate şi aruncat direct pe mască. 

Injurând în barbă, detectivul îşi puse din nou mănuşile din 
latex şi înlătură îngheţata moale, de ciocolată, de pe mască. 
Văzu atunci o singură mănuşă, asemănătoare cu cea pe care o 
purta el. Descoperirea îi alină puţin frustrarea, dar nu prea mult. 

Echipa de criminalişti de la departamentul de poliţie, alcătuită 
din doi oameni, sosi la faţa locului cam pe la ora 16, părând 
supăraţi de faptul că fuseseră deranjaţi într-o după-amiază de 
duminică şi că erau nevoiţi să scotocească acum într-o pubelă. 
Bosch nu-şi ceru scuze pentru neplăcerile create, cerându-le, în 
schimb, să fotografieze, să traseze şi să preleveze dovezile. 
Acest proces, care presupunea golirea conţinutului pubelei şi 
plasarea articolelor în pungi din plastic, apoi examinarea fiecărui 
obiect în parte şi transferarea lui într-o altă pungă din plastic, 
dură aproape două ore. 

In final, criminaliştii recuperară masca şi cele două mănuşi şi 
le duseră la laboratorul departamentului de poliţie pentru 
analize, împreună cu toate probele prelevate. Bosch le ceru să 
se grăbească, dar şeful echipei de criminalişti se mulţumi doar 
să încuviinţeze şi să zâmbească, de parcă ar fi avut de-a face cu 
un copil naiv care se credea buricul pământului. 

Detectivul se întoarse la secţie în jur de ora 7 seara şi nu-l 
găsi acolo pe căpitanul Trevino. Uşa biroului său era închisă şi 
nu se vedea lumină prin oberliht. Bosch se aşeză în faţa 
computerului şi scrise un raport privind recuperarea măștii şi a 
mănuşilor, menţionând, de asemenea, apelul anonim care le 


oferise pista. Scoase apoi două exemplare la imprimantă, unul 
pentru dosarul lui şi celălalt pentru căpitan. 

Se aşeză din nou la computer şi completă un formular de 
cerere destinat laboratorului aflat la Cal State, în L.A., prin care 
le cerea să urgenteze efectuarea analizelor. Momentul era bine 
ales. Un curier de la laborator venea în fiecare zi de luni la SFPD 
ca să lase şi să ia probele. Formularul de cerere al lui Bosch 
avea să ajungă la laborator a doua zi pe la prânz, chiar dacă 
echipa de criminalişti care prelevase probele nu transmisese 
cererea sa verbală. In formular, Bosch ceru efectuarea unei 
examinări complete a interiorului şi exteriorului măştii în 
vederea descoperirii de amprente, păr şi alte probe genetice. În 
plus, le ceru celor de la laborator să verifice şi interiorul 
mănuşilor din latex, în căutarea unor probe similare. Ca motiv 
pentru urgentarea analizelor invocă investigarea cazului unui 
violator în serie. „Acest infractor nu va înceta să răspândească 
teroarea şi violenţa printre femei dacă nu îl vom opri. Vă rog, 
aşadar, să urgentaţi eforturile depuse!” scrise el. 

De această dată, scoase la imprimantă trei exemplare - unul 
pentru dosarul lui, un altul pentru Trevino şi un al treilea pentru 
curierul laboratorului. După ce lăsă cea de-a treia copie la 
departamentul de inventariere a probelor, Bosch era liber să 
plece acasă. Avusese parte de o zi plină şi obținuse o victorie 
redutabilă descoperind masca şi mănuşile. Se întoarse însă la 
birou şi petrecu o vreme în faţa computerului, ocupându-se de 
cazul Vance. Datorită panoului de prezenţă, ştia că Trevino 
semnase de plecare cu mult timp în urmă şi nu exista pericolul 
să fie descoperit. 

Povestea lui Halley Lewis despre Dominick Santanello şi 
mişcarea Chicano, la care acesta aderase în timpul 
antrenamentelor militare din San Diego, îi stârnise interesul lui 
Bosch. Voia să verifice mai ales parcul de sub pasarela 
construită deasupra unei autostrăzi. După câteva căutări pe 
Google, găsi fotografiile şi harta unui loc, ce purta numele de 
Chicano Park, aflat sub autostrada 5, la ieşirea spre podul care 
traversa golful San Diego spre insula Coronado. 

Pozele dezvăluiau numeroase picturi murale zugrăvite pe 
stâlpii şi coloanele din beton care susțineau podul şi şoseaua 
suspendată. Picturile  înfăţişau alegorii religioase, tradiţii 
culturale şi personalităţi de marcă ale mişcării Chicano. Un stâlp 


era zugrăvit în imagini care marcau înfiinţarea parcului, în luna 
aprilie a anului 1970. Santanello se afla în Vietnam pe atunci. 
Asta însemna că relaţia pe care o avea cu Gabriela începuse 
înainte ca autorităţile oraşului să aprobe înfiinţarea parcului. 

Pictura pe care o privea acum pomenea numele artiştilor 
fondatori. Lista era lungă, iar vopseaua purta amprenta 
timpului. Numele se pierdeau printre tulpinile de cârciumărese 
ce împrejmuiau ca o ghirlandă baza coloanei. Bosch nu vedea 
printre ele numele Gabrielei, dar nici nu le putea distinge pe 
toate. 

Inchise fereastra cu fotografii şi petrecu încă douăzeci de 
minute căutând pe internet alte poze care să surprindă stâlpul 
dintr-un unghi mai bun sau făcute înainte ca florile să crească 
nestingherite şi să ascundă numele. Nu găsi nimic şi asta se 
dovedi a fi cumplit de frustrant. Nu exista nicio garanţie că 
numele Gabrielei se afla zugrăvit pe stâlpul de susţinere, dar 
ştia că va trebui să verifice acest lucru când se va duce în San 
Diego ca să caute certificatul de naştere din 1970 al unei fete al 
cărei tată se numea Dominick Santanello. 

După un popas la Art's Deli din Studio City, unde combină 
prânzul cu o cină, străbătu Woodrow Wilson Drive târziu în 
noapte. Parcă maşina la colţ, cum o făcea de obicei, şi porni pe 
jos spre casă. Căută în cutia poştală şi, printre plicurile adunate 
de o săptămână întreagă, văzu îndesată o cutiuţă. 

Intră apoi în casă şi aruncă plicurile pe masa din sufragerie, 
urmând să le răsfoiască ceva mai târziu. Desfăcu însă cutiuţa şi 
găsi înăuntru dispozitivul destinat detectării şi bruierii GPS-urilor 
pe care îl comandase. 

Luă o bere din frigider şi îşi scoase sacoul, apoi se aşeză pe 
fotoliul din faţa televizorului, cu dispozitivul GPS în mână. În 
mod normal, ar fi ascultat muzică, dar acum voia să vadă ştirile, 
ca să afle dacă televiziunile încă mai abordau cazul Tăietorului 
Plaselor de Ţânţari. 

Dădu pe canalul 5, pentru că era un post local independent, 
care aborda poveştile din afara Hollywoodului. Vineri, când 
avusese loc conferinţa de presă, văzuse o dubă a acestui canal 
în faţa sediului poliţiei. 

Ştirile începuseră deja când dădu drumul la televizor. Se 
apucă să citească instrucţiunile de folosire ale aparatului GPS, 
ascultând în acelaşi timp şi buletinul informativ. 


Parcursese jumătate din instrucţiunile care îl învățau cum să 
detecteze un dispozitiv GPS şi să-i bruieze apoi semnalul când 
glasul monoton al crainicului TV îi atrase atenţia. 

„...Vance a jucat un rol extrem de important în dezvoltarea 
tehnologiilor destinate evitării detectării aparatelor de zbor.” 

Ridicându-şi privirea, văzu pe ecran fotografia din tinereţe a 
lui Whitney Vance, apoi aceasta dispăru, iar crainicul trecu la 
următorul subiect. 

Detectivul se aplecă în fotoliu, cu urechile ciulite. Luă iute 
telecomanda şi schimbă postul pe canalul 9, dar nu găsi nimic 
despre Vance. Se ridică în picioare şi se duse la laptopul aflat pe 
masa din sufragerie. Accesă site-ul ziarului Los Angeles Times. 
Pe prima pagină era scris cu litere de-o şchioapă: 


Miliardarul Whitney Vance a încetat din viaţă 
Magnatul oţelului şi-a lăsat, de asemenea, amprenta şi 
asupra aviaţiei 


Articolul era scurt, deoarece şi informaţiile erau puţine. 
Potrivit site-ului Aviation Week, citat de Los Angeles Times, 
Whitney Vance încetase din viaţă după o scurtă suferinţă. 
Citând surse anonime, articolul nu oferea alte detalii, cu 
excepţia faptului că Vance murise în pace în locuinţa lui din 
Pasadena. 

Bosch închise laptopul cu zgomot. 

— La naiba! exclamă el. 

Los Angeles Times nici măcar nu confirma ştirea preluată de 
pe site-ul Aviation Week. Detectivul se ridică în picioare şi 
începu să se plimbe de colo colo prin sufragerie, neştiind ce să 
facă. Se simţea cumva vinovat şi îi venea greu să creadă că 
Vance murise în pace în locuinţa sa. 

Continuând să se plimbe nervos prin cameră, văzu pe masă 
cartea de vizită pe care i-o dăduse Vance. Scoase telefonul şi 
formă numărul. De data aceasta, răspunse cineva. 

— Alo! 

Bosch ştia că nu era vocea lui Whitney Vance. Nu spuse 
nimic. 

— Dumneavoastră sunteţi, domnule Bosch? 

— Cine e la telefon? întrebă, în cele din urmă, după o scurtă 
ezitare. 


— Sloan. 

— A murit într-adevăr? 

— Da, domnul Vance s-a stins din viaţă. Asta înseamnă că 
misiunea dumneavoastră s-a încheiat. La revedere, domnule 
Bosch. 

— L-aţi ucis, ticăloşilor? 

Sloan închise telefonul înainte ca Bosch să termine 
întrebarea. Mânios, se abţinu cu greu să apese pe butonul de 
reapelare, dar ştia că Sloan nu-i va mai răspunde. Aveau să 
dezactiveze în curând numărul, tăindu-i astfel orice legătură cu 
imperiul Vance. 

— La naiba! repetă el. 

Cuvintele răsunară prin casa goală. 

Bosch stătu treaz până târziu în noapte, mutând canalul când 
pe CNN, când pe Fox News, şi apoi on-line, pe site-ul ziarului Los 
Angeles Times, sperând să găsească informaţii noi referitoare la 
moartea lui Whitney Vance. Dar nu mai află nimic de pe 
posturile de ştiri care transmiteau buletine informative douăzeci 
şi patru de ore din douăzeci şi patru. Nimeni nu oferea informaţii 
reactualizate privind cauza morţii şi nici alte detalii 
semnificative. Toate posturile relatau trecutul lui Vance, 
transmițând imagini vechi pe fondul ştirilor referitoare la 
moartea magnatului. La ora 2:00 dimineaţa, CNN-ul transmise 
interviul cu Vance realizat de Larry King în 1996, după 
publicarea cărţii sale. Bosch îl urmări cu viu interes, deoarece 
înfăţişa un Vance mult mai energic şi mai plin de viaţă. 

La scurt timp după aceea, detectivul adormi pe fotoliul din 
piele aflat în faţa televizorului, în compania celor patru sticle cu 
bere pe care le băuse. Televizorul încă mergea când se trezi şi 
primul lucru pe care îl văzu era duba medicilor legişti, care ieşea 
pe porţile proprietăţii lui Vance din San Rafael, trecând pe lângă 
camerele de luat vederi. Imaginile se axară apoi asupra porţilor 
negre din metal, care se închideau. 

In reportajul prezentat, pe stradă era întuneric, dar nu se 
specifica ora. Pentru că toţi cei de la Institutul de Medicină 
Legală aveau să-i acorde lui Vance tratamentul destinat VIP- 
urilor, nu puteau ridica trupul neînsufleţit mai devreme de 
miezul nopţii, după o investigaţie aprofundată, care avea să 
necesite prezenţa detectivilor din cadrul Departamentului de 
Poliţie din Pasadena. 

Era ora 7:00 dimineaţa la Los Angeles şi asta însemna că 
presa din Est relata deja povestea lui Vance. Prezentatorul de la 
CNN discuta cu un reporter financiar despre procentul majoritar 
de acţiuni pe care Vance îl deţinea în cadrul companiei tatălui 
său şi despre turnura pe care o puteau lua lucrurile după 
moartea lui. De vreme ce Vance nu avea „moştenitori 
cunoscuţi”, spunea reporterul, rămânea de văzut ce directive 
lăsase în testament pentru distribuirea averii şi a acţiunilor. 
Testamentul putea să rezerve anumite surprize, sugera 
reporterul. Adăuga, de asemenea, faptul că Cecil Dobbs, un 
avocat din Century City, executorul testamentar al lui Vance, nu 
putea fi contactat din cauza orei matinale din Los Angeles. 


Bosch ştia că trebuia să se ducă la birou, ca să verifice 
ultimele mesaje şi informaţii legate de cazul violatorului în serie. 
Se ridică încet din fotoliul din piele, simțind din plin protestele 
vehemente ale spatelui înţepenit, şi se duse în dormitor ca să 
facă un duş şi să se pregătească pentru o nouă zi de muncă. 

Duşul îl mai învioră - cel puţin, pentru un timp. Când se 
îmbrăcă, realiză că îi era foame. 

În bucătărie, îşi făcu o jumătate de ibric de cafea şi începu 
apoi să caute ceva de mâncare. Pentru că fiica lui nu mai locuia 
acasă, Bosch nu mai aproviziona cămara şi frigiderul. Găsi, 
aşadar, în congelator o singură cutie Eggo cu ultimele două 
gofre îngheţate şi deshidratate. Le puse pe amândouă în 
prăjitorul de pâine, sperând că va reuşi să scoată ceva din ele. 
Verifică din nou dulapurile şi frigiderul, dar nu găsi nici urmă de 
sirop, de unt sau de unt de arahide. Trebuia să se mulţumească 
cu două gofre prăjite şi uscate. 

Turnă cafeaua într-o cană pe care o avea de pe vremea când 
lucra la departamentul de omucideri din cadrul LAPD-ului. De 
jur-împrejurul circumferinței ei stătea scris: Ziua noastră începe 
când a voastră se sfârşeşte. Descoperi că gofrele consumate 
fără sirop sau alte ingrediente devin uşor de transportat. Se 
aşeză deci la masa din sufragerie şi le mâncă, ţinându-le cu 
mâna, în timp ce răsfoia corespondenţa adunată pe masă. Era 
un proces simplu, deoarece patru din cinci plicuri conţineau 
reclame pe care le recunoştea uşor, fără să le mai desfacă. Pe 
acestea le aşeză într-un maldăr în partea stângă, iar 
corespondenţa pe care avea s-o citească o puse în dreapta. 
Printre scrisorile sale se aflau şi plicuri adresate vecinilor şi 
lăsate din greşeală în cutia lui poştală. 

Răsfoise cam jumătate din teanc când găsi un plic gros, de 
20x10 cm, care conţinea un obiect greu. Nu menţiona adresa 
expeditorului, iar adresa lui era scrisă de o mână tremurândă. 
Plicul avea un timbru din Pasadena de Sud. Il desfăcu şi scoase 
obiectul - un stilou din aur pe care îl recunoscu imediat. Acum, 
avea capac, dar ştia că îi aparţinea lui Whitney Vance. Plicul 
conţinea, de asemenea, două foi de hârtie, de un galben pal, de 
cea mai bună calitate, împăturite separat. O desfăcu pe prima şi 
descoperi că era o scrisoare de la Whitney Vance, scrisă de 
mână, care îi era adresată, în partea de jos a foii erau tipărite 
numele lui Vance şi adresa din San Rafael Avenue. 


Scrisoarea purta data ultimei miercuri. La o zi după întâlnirea 
lui cu Vance, în Pasadena. 


„Domnule detectiv Bosch, 


Dacă citiţi această scrisoare, înseamnă că draga mea 
Ida, în care am avut mereu o încredere neţărmurită, a 
reuşit să vă trimită plicul. Vă acord încrederea mea, aşa 
cum i-am acordat-o şi ei de-a lungul multor decenii. 

A fost o plăcere să vă cunosc ieri şi simt că sunteţi un 
om de onoare, care va face exact ce este corect în orice 
împrejurare. Mă bazez pe integritatea dumneavoastră. 
Indiferent ce mi se va întâmpla, vreau să continuaţi 
căutările. Dacă există un moştenitor, căruia i se cuvine tot 
ce am pe acest pământ, atunci vreau ca acestei persoane 
să-i revină toate bunurile mele pământeşti. Vreau să găsiţi 
această persoană şi sunt convins că o veţi face. Gândul că 
a făcut, în cele din urmă, ceea ce se cuvine îi conferă unui 
bătrân un sentiment de izbăvire. 

Fiţi cu multă băgare de seamă! Fiţi vigilent şi hotărât! 


Whitney P. Vance 
5 octombrie 2016” 


Bosch reciti scrisoarea înainte de a despături şi cel de-al 
doilea document. Era scris tot de mână, cu aceleaşi litere 
tremurătoare, dar lizibile. 


„Whitney Vance 
Ultimul testament 
5 octombrie 2016 


Eu, Whitney Vance, din Pasadena, comitatul Los 
Angeles, California, scriu acest testament de mână ca să- 
mi exprim dorinţele privind dispunerea averii după 
moartea mea. Cât priveşte data acestui testament, declar 
că sunt în deplinătatea facultăţilor mintale şi perfect 
capabil să-mi gestionez singur afacerile. Nu sunt căsătorit. 
Prin întocmirea acestui testament, anulez în mod explicit 


toate testamentele şi codicilele anterioare şi precedente, 
declarându-le pe toate nule, neavenite şi nevalabile. 

Am apelat de curând la serviciile detectivului 
Hieronymus Bosch, pe care l-am angajat ca să localizeze 
şi să dovedească existenţa moştenitorului conceput în 
primăvara anului 1950 cu Vibiana Duarte, căruia i-a dat 
naştere ulterior. L-am însărcinat pe domnul Bosch să 
aducă dovezi genealogice şi ştiinţifice în sprijinul eredității 
şi descendenţei genetice a moştenitorului meu, pentru ca 
acesta să poată intra în posesia averii mele. 

Îl desemnez pe Hieronymus Bosch drept unic executor 
al testamentului meu. Domnului Bosch nu i se vor cere 
alte garanţii ca executor al testamentului meu. Imi va plăti 
datoriile şi obligaţiile cuvenite, care includ un onorariu 
generos pentru serviciile sale. 

Idei Townes Forsythe, secretara, prietena şi confidenta 
mea vreme de 35 de ani, îi las prin testament 10.000.000 
de dolari (zece milioane de dolari americani), alături de 
mulţumirile şi recunoştinţa mea pentru fidelitatea sa, 
pentru sfaturile şi prietenia sa. 

Moştenitorului, urmaşului meu genetic şi ultimului meu 
descendent, îi las prin testament în totalitate averea mea, 
sub orice formă şi tip: toate conturile bancare, toate 
acţiunile şi obligaţiunile, dobânzile rezultate din afaceri, 
casele şi bunurile imobiliare, cât şi toate proprietăţile, 
posesiile şi bunurile personale. Mai presus de asta, îi las 
moştenitorului meu stiloul cu care am scris acest 
testament. Este fabricat din aurul exploatat de străbunii 
noştri şi transmis din generaţie în generaţie. 

Testamentul este conceput şi scris de mâna mea 
Whitney P. Vance 
5 octombrie 2016, la 11.30 a.m., ora Pacificului” 


Bosch rămase fără grai, cu documentele în mână. Citi din nou 


testamentul, cu aceeaşi stupoare. Ţinea în mâini un act care 
valora practic miliarde de dolari, un act ce putea schimba cursul 
unei industrii şi al unei corporaţii imense, ca să nu mai vorbim 
despre viaţa şi despre familia unei femei născute cu patruzeci şi 


şase de ani în urmă, care nu-şi cunoscuse niciodată tatăl. 


Asta, dacă mai era în viaţă şi Bosch reuşea s-o găsească. 


Detectivul citi scrisoarea pentru a treia oară şi luă în serios 
sfaturile lui Vance. Avea să fie vigilent şi hotărât. 

Împături din nou cele două documente şi le puse în plic. 
Cântări în mână stiloul greu şi îl puse înapoi în plic. Realiză că, la 
un moment dat, urma să aibă loc un proces de autentificare, iar 
atingerea documentelor îl putea compromite. Se duse în 
bucătărie şi puse plicul într-o pungă din plastic, resigilabilă. 

Ştia că trebuia să protejeze pachetul cu orice preţ. Bănuia că 
erau mulţi cei care doreau să-l distrugă. Işi aminti că după 
moartea lui Howard Hughes apăruseră diverse testamente. Nu 
mai ştia cum se stabilise autenticitatea celui real, dar îşi 
amintea numeroasele revendicări ale averii. Acelaşi lucru se 
putea întâmpla şi în cazul lui Vance. Ştia că trebuia să multiplice 
documentele din plic şi să ascundă originalele în caseta de 
valori de la bancă. 

Se întoarse în sufragerie şi închise televizorul, ca să dea un 
telefon. Accesă butonul de apelare rapidă şi îl sună pe Mickey 
Haller. Fratele lui vitreg răspunse după un singur apel. 

— Ce-ai păţit, frăţioare? 

— Eşti avocatul meu? 

— Poftim? Fireşte că sunt. Ce-ai mai făcut acum? 

— Ciudat, dar n-o să-ţi vină să crezi ce-o să-ţi spun. Stai jos 
cumva? 

— Sunt în maşină şi mă duc la Clara Foltz. 

În traducere liberă, însemna că Haller se îndrepta spre 
tribunal. Acesta, aflat în centrul oraşului, era cunoscut sub 
numele de Centrul de Justiţie Penală Clara Shortridge Foltz. 

— Ai auzit că a murit Whitney Vance? întrebă Bosch. 

— Da, am auzit ceva la radio, răspunse Haller. Dar ce-mi pasă 
mie de un miliardar care a dat ortul popii? 

— Mi-a trimis testamentul lui. Mă desemnează executor şi 
habar nu am ce să fac în privinţa asta. 

— Îţi baţi joc de mine, frăţioare? 

— Nu, frăţioare. Nici prin gând nu-mi trece! 

— Unde eşti? 

— Acasă. 

— Stai puţin! 

Detectivul îl auzi pe Haller spunându-i şoferului să pornească 
spre trecătoarea Cahuenga, unde locuia Bosch. Reveni apoi la 
telefon. 


— Cum naiba ai ajuns executorul lui testamentar? 

Bosch îi povesti pe scurt cazul lui Vance. Îi dezvălui, de 
asemenea, că acesta era motivul pentru care îl rugase pe Haller 
să-i recomande un laborator privat pentru efectuarea analizelor 
ADN. 

— Bine. Cine mai ştie că te afli în posesia testamentului său? 
întrebă Haller. 

— Nimeni, răspunse Bosch. De fapt, s-ar putea să mai ştie 
cineva. Plicul a venit prin poştă, iar Vance spune în scrisoare că 
i-a încredinţat această sarcină secretarei sale de-o viaţă. Habar 
nu am însă dacă ştie ce conţinea pachetul pe care mi l-a trimis. 
Vance îi lasă prin testament zece milioane de dolari. 

— Un motiv serios pentru care să-ţi trimită testamentul. Ai 
spus că a venit prin poştă. Cu o confirmare de primire? Ai 
semnat că l-ai primit? 

— Nu. L-am găsit în cutia poştală, printre plicurile cu reclame. 

— Un lucru riscant, dar poate că a fost cea mai bună 
modalitate prin care să ţi-l trimită fără să trezească atenţia 
cuiva. | l-a dat secretarei, iar ea l-a lăsat într-o cutie poştală. 
Ascultă, trebuie să închid acum, ca să găsesc pe cineva care să 
mă reprezinte la proces. Dar aşteaptă-mă acasă! Vin spre tine. 

— Mai ai imprimanta în maşină? 

— Fireşte. 

— Bun. Trebuie să facem nişte copii. 

— Absolut. 

— Ştii ceva despre testamente şi procese de autentificare, 
Mick? 

— Doar mă cunoşti, frăţioare. Nu mă dau în lături de la nimic. 
Nu contează ce cazuri mi se ivesc în cale. Mă descurc în orice 
situaţie. Şi dacă se întâmplă să nu ştiu ceva, caut ajutoare. 
Ajung cam în treizeci de minute. 

Închizând telefonul, Bosch se întreba dacă nu făcuse cumva o 
greşeală gravă apelând la serviciile fratelui său vitreg. Lipsa de 
experienţă a lui Haller în dreptul succesoral şi în procesele de 
autentificare a testamentelor era compensată de şcoala vieţii şi 
de flerul său de avocat. Bosch îl văzuse la treabă şi ştia că era 
înzestrat cu un talent aparte, care nu avea nicio legătură cu 
pregătirea profesională, indiferent de şcoala sau de 
specialitatea aleasă. În ciuda lacunelor lui, înfrunta lumea ca un 
adevărat David împotriva unui Goliat imens, fie reprezentând 


puterea statului, fie pe cea a unei corporaţii de miliarde de 
dolari. Pe de altă parte, Bosch nu se îndoia nicio clipă de 
susţinerea lui Haller. Avea încredere în el. Şi nutrea sentimentul 
că acesta avea să fie cel mai important ajutor pe care îl va primi 
în zilele ce vor urma. 

Se uită la ceas şi văzu că era aproape ora 9 dimineaţa. Bella 
Lourdes se afla acum la muncă. O sună, dar nu-i răspunse. 
Poate pentru că verifica deja apelurile şi informaţiile telefonice 
pe care Bosch i le lăsase pe birou. Se pregătea să-i scrie un 
mesaj, rugând-o să-l sune, când văzu că avea un apel în 
aşteptare. Era Lourdes. 

— Bună dimineaţa, spuse el. 

— Bună dimineaţa, răspunse ea. Unde eşti? 

— Acasă. Va trebui să lucrezi singură astăzi. 

Bella suspină nemulțumită şi îl întrebă care era motivul 
absenței sale. 

— A apărut ceva neprevăzut în cazul anchetei private pe care 
o efectuez, răspunse el. Nu suportă amânare. 

— Cea legată de certificatele de naştere? întrebă Lourdes. 

— Cum de... 

Işi aminti însă că îi surprinsese privirea aţintită asupra vrafului 
de copii aflate pe biroul lui. 

— Nu mai contează, spuse el, dar te rog să nu pomeneşti 
nimănui despre asta! Cred că voi reveni la muncă peste vreo 
două zile. 

— Două zile! exclamă Bella. Harry, trebuie să batem fierul cât 
e cald. Tipu' a încercat să facă o altă victimă pentru prima oară 
în opt luni. Avem acum şi masca. Lucrurile se precipită şi avem 
nevoie de tine aici. 

— Ştiu. Dar ancheta mea nu suportă amânare şi trebuie să 
plec în San Diego. 

— Mă omori cu zile, Harry. La ce caz lucrezi? 

— Nu pot să-ţi spun deocamdată. Când voi putea, îţi voi 
spune. 

— Drăguţ din partea ta. Sigur e mai important decât agresorul 
care umblă liber pe străzi şi violează fete mexicane. 

— Nu e mai important, dar amândoi ştim că Tăietorul Plaselor 
de Ţânţari stă cuminte acum, de vreme ce-a stârnit atâtea 
valuri. Asta dacă n-a plecat deja. Şi dacă a făcut-o, atunci batem 
oricum pasul pe loc. 


— Bine, am înţeles. O să-i dau de ştire căpitanului. Sunt 
convinsă că n-o să sufere prea tare dacă n-o să te vadă pe aici. 
Şi aşa ultimul lucru pe care şi-l doreşte este să te vadă 
rezolvând cazul ăsta. 

— Exact. Ai pus degetul pe rană. 

— lar tu răsuceşti cuțitul în rană, lăsându-ne de izbelişte. 

— Nu vă las de izbelişte. Voi rezolva în curând ancheta la care 
lucrez. În plus, mă găseşti oricând la telefon. De fapt, aveam 
ceva de făcut astăzi, dar acum o să te rog s-o faci tu în locul 
meu. 

— Despre ce e vorba? 

— Autoarea mesajului care m-a pus pe urmele măștii a spus 
că individul a încercat să deschidă portierele unor maşini în timp 
ce fugea. 

— Aşa. Şi? 

— Şi s-a întâmplat ceva care l-a făcut s-o ia la fugă. 

— Da, Beatriz l-a lovit cu o coadă de mătură. 

— S-a întâmplat ceva mai mult de-atât. N-a mai avut cu ce să 
plece. 

— Adică, avea un şofer care îl ajuta să fugă? Poate că ar 
trebui să căutăm mai mulţi suspecți. Măşti diferite, violatori 
diferiţi, care lucrează împreună - asta vrei să spui? 

— Nu. ADN-ul aparţine unui singur făptaş. 

— Corect, am uitat. Crezi, aşadar, că violatorul avea un şofer 
care îl ajuta să fugă? 

— M-am gândit la asta, dar e puţin probabil. Cei mai mulţi 
infractori în serie sunt singuratici. Există şi excepţii, dar foarte 
rare. În cele mai multe cazuri, te iei după statistici şi ieşi la 
liman. 

— Bine, şi atunci la ce te referi? 

— Cred că ar trebui să percheziţionezi din nou casa lui 
Beatriz. Aveţi cumva vreun detector de metale? 

— Detector de metale? Pentru ce anume? 

— Să căutaţi prin curtea din spate, de jur-împrejurul ferestrei 
prin care a sărit agresorul. S-ar putea să-şi fi pierdut cheile de la 
maşină când a sărit pe geam şi s-a prăbuşit la pământ. 
Perimetrul e acoperit cu boschete şi plante agăţătoare. 

— Da, am văzut. 

— A acţionat în pripă. Este dezorientat în urma loviturii 
primite cu coada de mătură, scapă briceagul, sare pe fereastră 


şi cade la pământ. S-ar putea să-şi fi pierdut astfel cheile de la 
maşină. Ce e de făcut? Nu poate să piardă vremea căutându-le 
prin boschete. Trebuie să plece rapid. Aşa că o ia la fugă. 

— Mie mi se pare puţin probabil. 

— Poate că ai dreptate, dar individul îşi planifică foarte bine 
acţiunile. Acum însă aleargă de nebun pe stradă şi încearcă să 
fure o maşină ca să scape! 

— Corect. 

— În plus, ce-ai de gând să faci toată ziua? Să verifici 
mesajele telefonice? 

— Ai ce ai cu mesajele astea! Dar ai dreptate. Există un 
detector de metale la Departamentul Lucrărilor Publice, pentru 
descoperirea conductelor şi a cablurilor subterane. L-am folosit 
o dată ca să găsim un pistol pe care un infractor îl înfăşurase în 
plastic şi îl îngropase în curte. L-am arestat pentru atac cu o 
armă mortală. Dacă îl găsim pe Dockweiler la muncă, ne va da 
detectorul. Asta, dacă e în toane bune. 

— la-l şi plimbă-l prin boschetele de sub fereastră! 

— Nu e aşa de simplu. E ca o maşină de tuns iarba. Are roţi. 

— Atunci, ia-l pe Sisto cu tine! Dă-i şansa să se revanşeze! 

— Pentru ce anume? 

— Alaltăieri, nu-i prea stătea capul la treabă. A butonat toată 
ziua telefonul, fără să acorde atenţie investigaţiei noastre. Dacă 
nu e cazul lui, nici că-şi bate capu'. Intre noi fie vorba, căutările 
lui au fost superficiale. Am avut noroc că a găsit cuțitul fără să 
se rănească. 

— Nu ţi se pare că eşti cam critic? 

— Pe vremuri, spuneam despre un individ ca el că nu-şi 
găseşte rahatul din mustață nici dacă şi-o piaptănă. 

— Eşti vulgar. 

— Ştiu doar ce-am văzut. Mă bucur că lucrez cu tine, şi nu cu 
el. 

Bella nu-i răspunse. Bosch ştia că în spatele tăcerii ei se 
întrezărea un zâmbet. 

— Cred că undeva, printre cuvintele tale, se ascunde un 
compliment, spuse ea apoi. Din partea marelui Harry Bosch, nici 
mai mult, nici mai puţin. Pare că ai deja un plan. iți dau oricum 
de veste. 

— Dacă găseşti ceva, îmi eşti datoare o bere. Ar trebui să-l 
întrebi pe Sisto dacă vineri s-au înregistrat furturi de maşini în 


Zona Doi - de cealaltă parte a străzii Maclay. Poate că Tăietorul 
Plaselor de Ţânţari a furat o maşină din zona aceea. 

— Astăzi debordezi de idei. 

— De aceea şi sunt aşa de bine plătit. 

— Şi toate astea datorită unui mesaj anonim! Şi când te 
gândeşti că susţineai că ne pierdem vremea! 

— Când te înşeli, te înşeli, şi recunosc că m-am înşelat. 

— Am fost prima care ţi-a spus-o. 

— Trebuie să plec, Bella. Ai grijă ce faci! 

— Şi tu, cu cazul tău supersecret! 

— Am înţeles. 

Închiseră apoi telefonul. 

În timp ce Haller studia scrisoarea şi testamentul pe care 
Bosch le întinsese, purtând mănuşi, pe masa din sufragerie, 
Harry încerca să acceseze de pe computer arhiva certificatelor 
de naştere emise în 1970 în comitatul San Diego. Moartea lui 
Whitney Vance schimba radical lucrurile. Simţea o nevoie 
urgentă de a rezolva problema moştenitorului. Trebuia să 
ajungă în căutările sale până la nivelul comparării probelor ADN. 
Trebuia s-o găsească pe fiica lui Dominick Santanello. 

Din păcate însă dosarele digitale ale Oficiului Stării Civile 
cuprindeau doar ultimii douăzeci şi patru de ani. Aşa cum 
procedase şi atunci când căutase certificatul de naştere al lui 
Santanello, Bosch se vedea nevoit să examineze, rând pe rând, 
certificatele de naştere înregistrate pe hârtie şi pe microfilme ca 
să găsească un document emis în 1970 în comitatul San Diego. 
Notă adresa Oficiului Stării Civile de pe Rosecrans Street când 
Haller termină de studiat cele două documente şi dădu 
verdictul. 

— Este realmente extraordinar, spuse el. 

— Ce anume? întrebă Bosch, scrutându-l cu privirea. 

— Totul, răspunse Haller. Ai un testament olograf. Adică scris 
în întregime de mână. Am verificat cum stau lucrurile. 
Testamentele  olografe sunt acceptate în California ca 
instrumente legale după verificare. 

— Probabil că Vance ştia asta. 

— Ştia multe, fără îndoială. De aceea ţi-a şi trimis stiloul. 
Nicidecum pentru motivul invocat în testament. Ţi l-a trimis 
pentru că ştia că verificarea constituie cheia supremă. Ai spus 
că, atunci când v-aţi întâlnit săptămâna trecută la vila lui, era în 
deplinătatea facultăţilor fizice şi mentale, cum susţine aici? 

— Exact. 

— Nu manifesta simptome de boală sau alte semne clinice, 
care să-i fi pus viaţa în pericol? 

— Nimic nu părea să-i amenințe sănătatea, cu excepţia 
slăbiciunii cauzate de vârsta înaintată. 

— Oare ce diagnostic va pune medicul legist? 

— Chiar crezi că medicul legist se va mai uita la el? Când 
moare un bătrân de optzeci şi cinci de ani, nimeni nu mai 
sondează lucrurile în profunzime. Moartea unor indivizi de 


optzeci şi cinci de ani nu ridică semne de întrebare, nu 
constituie un mister pentru nimeni. 

— Vrei să spui că nu-i vor face autopsia? 

— Ar trebui s-o facă, dar nu e o certitudine. Dacă poliţia din 
Pasadena, chemată la faţa locului, a declarat că moartea a 
survenit din cauze naturale, nu va mai avea loc o autopsie 
completă decât în eventualitatea unor dovezi clare care 
contrazic verdictul medicului examinator. 

— Vom vedea. Cunoşti pe cineva din cadrul Departamentului 
de Poliţie din Pasadena? 

— Nu. Tu? 

— Nici eu. 

La venire, şoferul lui Haller adusese din limuzina Lincoln o 
imprimantă multifuncţională, apoi se întorsese în maşină. Haller 
luă o pereche de mănuşi din latex din pachetul de pe masă. ŞI le 
puse în mâini şi începu să multiplice documentele. 

— De ce n-ai imprimantă aici? îl întrebă în timp ce lucra. 

— Am avut, îi răspunse Bosch. Una profesională, dar a luat-o 
Maddie. N-am mai avut timp să-mi iau alta. 

— Cum se descurcă la şcoală? 

— Bine. Dar Hayley? 

— Bine şi ea. li place. 


— Mă bucur. 
Se aşternu o tăcere stânjenitoare. Ambele fiice ale lor - 
verişoare bune, de aceeaşi vârstă - se înscriseseră la 


Universitatea Chapman, dar pentru că urmau specialităţi diferite 
şi manifestau interese diferite, nu reuşiseră să lege o prietenie 
strânsă, cum sperau taţii lor că vor face. Impărţiseră o cameră 
de cămin în primul an, dar în anul următor, fiecare o luase pe 
drumul ei. Hayley rămăsese la cămin, iar Maddie închiriase o 
casă cu alte trei colege de la psihologie. 

După ce făcuse cel puţin douăsprezece copii ale 
testamentului, Haller începu să facă un număr egal de copii şi 
pentru scrisoarea lui Vance adresată lui Bosch. 

— De ce atât de multe? întrebă detectivul. 

— Pentru că nu se ştie niciodată, răspunse Haller. 

Un răspuns evaziv, îşi spuse Bosch. 

— Şi ce facem de acum încolo? întrebă apoi. 

— Nimic, răspunse avocatul. 

— Poftim? 


— Nimic. Deocamdată. Nici în public, nici în justiţie. Stăm 
cuminţi şi aşteptăm. 

— De ce? 

— Tu încearcă să rezolvi cazul! Să confirmi că Vance are un 
moştenitor. După ce avem dovada, vedem cine face prima 
mişcare, care este atitudinea corporației. Apoi facem şi noi o 
mişcare. Dar o facem de pe o poziţie superioară, ştiind ce 
urmăresc. 

— Nici măcar nu ştim despre cine e vorba. 

— Ba ştim foarte bine. E vorba despre toţi. Membrii 
corporației, consiliul de administraţie, cei de la securitate, toţi. 

— S-ar putea ca aceştia să ne urmărească deja. 

— E posibil, dar habar nu au ce facem aici. Altfel, pachetul 
ăsta n-ar fi stat patru zile în cutia ta poştală. 

Bosch încuviinţă. Era un argument plauzibil. 

— Trebuie să păzim astea ca pe ochii din cap, spuse Haller, 
arătând spre documentele originale, aflate pe masă. 

— Am o casetă de valori, răspunse Bosch. In Studio City. 

— Nu cred că e o noutate pentru ei. Probabil că ştiu totul 
despre tine. Aşa că facem copii şi le pui în caseta de valori. Dacă 
te urmăresc, vor crede că ai depus testamentul acolo. 

— Şi unde va fi în realitate? 

— Îi găseşti tu un loc. Dar va trebui să nu-mi spui unde este. 

— De ce nu? 

— În eventualitatea că voi primi un ordin de la vreun 
judecător, care îmi cere să aduc testamentul. Dacă nu e la mine 
şi nici nu ştiu unde e, nu am de unde să-l scot. 

— O mişcare inteligentă. 

— Trebuie să luăm, de asemenea, legătura cu Ida Forsythe. 
Dacă ea a pus într-adevăr pachetul la poştă, atunci trebuie să-i 
luăm o declaraţie. Depoziţia ei va constitui un element 
important din procesul de autentificare. Trebuie să verificăm 
fiecare pas pe care îl facem. Când vom ajunge, în cele din urmă, 
la tribunal, nu vreau să mă trezesc descoperit. 

— Îi găsesc adresa. Dacă are permis de conducere. 

Purtând încă mănuşile, Haller luă stiloul din aur în mână. 

— Eşti sigur că e acelaşi stilou pe care l-ai văzut săptămâna 
trecută? 


— Da. L-am văzut şi în nişte fotografii agăţate pe un perete 
din vilă. Într-una dintre ele, îi dădea un autograf pe o carte lui 
Larry King. 

— Grozav! Poate că vom reuşi să-l aducem şi pe Larry la 
proces, pentru verificare - prezenţa lui va atrage atenţia presei. 
Avem nevoie şi de confirmarea Idei. Nu uita că trebuie să 
verificăm totul pas cu pas! Stiloul, semnătura, cerneala din 
stilou - totul trebuie să se potrivească. Ştiu un laborator care va 
face toate aceste expertize - la momentul cuvenit. 

După ce multiplică documentele, Haller strânse copiile în 
două vrafuri de câte douăsprezece exemplare fiecare. 

— Ai agrafe pentru hârtie? întrebă apoi. 

— Nu, răspunse Bosch. 

— Am câteva în maşină. Îţi las ţie o jumătate şi iau eu cealaltă 
jumătate. Pe unele ascunde-le sub saltea, pe altele pune-le în 
caseta de valori! Nu strică să le ai în mai multe locuri. Şi eu voi 
face la fel. 

— Unde te duci de aici? 

— La tribunal. O să mă port normal, de parcă nu aş şti nimic 
de toată povestea asta, în timp ce tu vei continua să cauţi 
moştenitoarea şi să dovedeşti veridicitatea poveştii. 

— Când o voi găsi, îi mărturisesc totul sau păstrez secretul? 

— Decizia îţi aparţine. Dar indiferent ce hotărâre vei lua, nu 
uita că păstrarea secretului este crucială în momentul de faţă! 

— Am înţeles. 

Haller se duse la uşă şi, fluierând de câteva ori ca să-i atragă 
atenţia şoferului, îi făcu semn să vină să ia imprimanta. leşi apoi 
pe terasă şi scrută strada în lung şi în lat înainte de a intra din 
nou în casă. 

Şoferul scoase imprimanta din priză şi îi înfăşură cablul, ca să 
nu se împiedice pe drum în timp ce o transporta spre maşină. 
Haller se îndreptă spre uşile glisante de sticlă din sufragerie ca 
să admire priveliştea trecătoarei Cahuenga. 

— E mai linişte aici, spuse el. Sunt mulţi copaci. 

Haller locuia de cealaltă parte a dealului, având vedere spre 
Sunset Strip şi spre întinderea nemărginită a oraşului. Bosch 
deschise puţin uşa pentru ca avocatul să audă zgomotul 
neîncetat al traficului de pe autostrada ce străbătea 
trecătoarea. 

— Nu mai e chiar atât de linişte, spuse el. 


— Pare vuietul oceanului, răspunse fratele său. 

— Foarte mulţi oameni care locuiesc aici spun asta. Eu aud 
doar vuietul traficului. 

— Ai văzut multe de-a lungul timpului, anchetând atâtea 
cazuri de crimă. Depravarea umană. Cruzimea fără margini. 

Haller îşi ţinea în continuare ochii aţintiţi asupra trecătoarei. 
Un şorecar cu coada roşie plutea cu aripile întinse pe deasupra 
crestelor ce străjuiau autostrada. 

— Dar n-ai văzut nimic de genul ăsta, continuă el. Acum, sunt 
miliarde de dolari în joc. lar oamenii vor face orice - orice - ca să 
menţină controlul asupra lor. Fii gata pentru orice! 

— Şi tu, răspunse Bosch. 

Douăzeci de minute mai târziu, Bosch plecă de acasă. Când 
ajunse la jeepul închiriat, folosi pentru prima oară detectorul 
GPS, plimbându-se de jur-împrejurul maşinii cu antena 
dispozitivului îndreptată spre şasiu şi aripile roţilor. Nu descoperi 
nimic. Deschise capota şi repetă procesul, respectând 
instrucţiunile din manual. Nu găsi nimic. Activă însă frecvenţa 
de bruiaj a aparatului, ca măsură de precauţie, şi se urcă la 
volan. 

O luă pe Wrightwood spre Ventura, în Studio City, şi apoi spre 
vest, îndreptându-se spre banca unde închiriase o casetă de 
valori, situată într-un centru comercial de pe Laurel Canyon 
Boulevard. Nu mai folosise caseta de mai bine de doi ani. Işi 
ţinea aici documentele personale - certificatul de naştere, cel de 
căsătorie şi de divorţ şi actele privind serviciul militar. Păstra în 
caseta de valori, de asemenea, două decoraţii militare Purple 
Heart împreună cu o scrisoare de recomandare primită din 
partea unui şef de poliţie pentru că reuşise, la începutul carierei 
sale, să salveze o femeie însărcinată dintr-un accident cumplit. 
Puse una dintre copiile documentelor lui Vance în casetă, apoi i- 
o returnă funcţionarului de la bancă. 

Întorcându-se la maşina închiriată, detectivul scrută cu 
privirea împrejurimile şi, la început, nimic nu-i dădu de înţeles 
că ar fi fost urmărit. Când ieşi însă din parcarea băncii şi intră pe 
bulevard, văzu în oglinda retrovizoare o maşină cu geamuri 
fumurii, care ieşea din aceeaşi parcare, dar dintr-un alt loc, şi 
care porni pe urmele sale la o distanţă de aproximativ o sută de 
metri. 

Era un centru comercial aglomerat, astfel că nu trase de la 
bun început concluzia că era urmărit. Se hotărî însă să evite 
autostrada şi să rămână pe Laurel Canyon Boulevard, ca să 
supravegheze mai uşor traficul. Continuând să meargă spre 
nord, se uită deseori în oglinda retrovizoare. Grila distinctivă a 
capotei îl ajută să identifice maşina de un verde-închis care îl 
urmărea - un sedan BMW. 

După vreo trei kilometri, se afla tot pe Laurel Canyon, iar 
BMW-ul mergea pe urmele sale. Chiar dacă încetinise uneori sau 
accelerase alteori, iar BMW-ul schimbase câteodată culoarele 
bulevardului cu patru benzi, distanţa rămăsese mereu aceeaşi. 


Bosch devenea tot mai convins că era urmărit. Ca să-şi 
confirme bănuielile, se hotărî să aplice manevra „nodului 
pătrat”. O luă imediat la dreapta, apăsă pe acceleraţie şi merse 
până la indicatorul de oprire de la capătul străzii. O luă apoi din 
nou la dreapta şi iar la dreapta, până la următorul indicator de 
oprire. Păstrând limita de viteză, ajunse iarăşi pe Laurel Canyon 
Boulevard. Verifică oglinzile. BMW-ul nu îl mai urmărise pe 
parcursul acestei manevre. 

Porni din nou pe bulevard şi îşi continuă drumul spre nord. 
Nici urmă de BMW. Era fie mult în faţa lui, pentru că şoferul nu 
se ţinea după el, fie dispăruse, deoarece manevra lui Bosch îi 
dăduse de înţeles că urmărirea nu îşi mai avea rostul - 
detectivul îi descoperise prezenţa. 

Zece minute mai târziu, Bosch opri în parcarea sediului 
poliţiei din San Fernando. Intră pe uşa din spate şi descoperi că 
nu se afla nimeni în biroul detectivilor. Se întreba dacă Sisto o 
însoţise pe Lourdes la casa lui Sahagun ca să cerceteze din nou 
împrejurimile. Poate că Bella îi dezvăluise colegului ei părerile 
negative exprimate de Bosch privind căutările de vineri şi, ca 
urmare, Sisto insistase să participe şi el. 

Aşezându-se la birou, detectivul luă telefonul şi o sună pe 
Lourdes ca s-o întrebe cum decurg căutările, dar îi răspunse 
căsuţa vocală. Bosch îi lăsă atunci un mesaj, prin care o ruga să- 
| sune când va fi mai liberă. 

Pentru că nu era nici urmă de Trevino prin preajmă, accesă 
portalul DMV şi scrise numele Idei Townes Forsythe. Găsi o 
adresă în Arroyo Drive din Pasadena de Sud. In timp ce căută 
adresa pe Google Maps, îşi aminti că şi plicul de la Vance avea 
un timbru din Pasadena de Sud. Imaginile accesate îi dezvăluiau 
faptul că Forsythe avea o casă frumoasă pe o stradă ce dădea 
spre Arroyo Seco Wash. Se părea că Vance avusese multă grijă 
de angajata lui loială, care îi fusese alături atâţia ani. 

Înainte de a pleca din birou, scoase dosarul unuia dintre 
cazurile de crimă rămase nerezolvate la care lucra şi luă un 
formular de inventariere a probelor. Înregistră probele ca 
„proprietate a victimei” şi puse apoi, într-o pungă din plastic, 
cele două documente originale ale lui Vance, împreună cu stiloul 
din aur, aflate în plicul lor original. Sigilă punga şi o puse într-o 
cutie din carton destinată stocării probelor. Sigilă şi cutia cu o 
bandă adezivă roşie, care ar fi trădat orice urmă de violare. 


Duse apoi cutia la departamentul de inventariere şi o puse în 
dulap, alături de celelalte probe adunate în timpul anchetei. Era 
convins că documentul original al lui Vance era acum bine 
ascuns şi protejat. Ofiţerul din cadrul departamentului îi oferi o 
chitanţă de primire, pe care Bosch o puse în dosarul cazului din 
biroul detectivilor. Tocmai îşi încuia dulapul cu dosare când sună 
interfonul. Era ofiţerul de la recepţie. 

— Domnule detectiv Bosch, aveţi un vizitator. 

Probabil că era cineva care credea că deţine informaţii despre 
Tăietorul Plaselor de Ţânţari, dar astăzi nu se putea ocupa de 
acest caz. Apăsă butonul interfonului. 

— Este vorba despre Tăietorul Plaselor de Ţânţari? Poţi să-l 
rogi pe vizitator să se întoarcă mai târziu şi să ia legătura cu 
detectivul Lourdes? 

Pentru că nu primi un răspuns imediat, Bosch bănui că ofiţerul 
de la recepţie îi cerea persoanei respective să-şi declare natura 
vizitei. Dacă era o altă victimă a violatorului în serie, trebuia să 
lase totul deoparte şi să discute cu ea. Nu putea să lase o 
potenţială victimă să plece din sediul poliţiei fără să fie 
interogată. 

Se întoarse în faţa computerului, accesă din nou portalul DMV 
şi scoase la imprimantă pagina cu adresa Idei Forsythe, ca s-o 
aibă la îndemână când se va duce să stea de vorbă cu ea. Se 
pregătea s-o ia din imprimantă când vocea ofițerului de la 
recepţie se auzi din nou la interfon. 

— A cerut în mod expres să vorbească cu dumneavoastră, 
domnule detectiv Bosch. Spune că este vorba despre cazul 
Vance. 

Detectivul privi îndelung interfonul înainte de a răspunde. 

— Spune-i că vin imediat! 

Închise computerul şi plecă din birou, dar în loc să străbată 
holul principal spre recepţie, ieşi afară pe uşa din spate. Ocoli 
apoi clădirea şi, ajungând la intrare, rămase în colţ şi verifică 
strada, ca să vadă dacă vizitatorul venise singur. 

Nimeni nu-i stârni suspiciuni, dar văzu un BMW de un verde- 
închis, cu geamuri fumurii, parcat lângă trotuarul din faţa 
Departamentului Lucrărilor Publice, aflat vizavi de sediul poliţiei. 
Maşina era la fel de lungă ca limuzina lui Haller, iar la volan se 
afla un şofer. 


Se retrase iute şi intră pe uşa din spate a clădirii, apoi se 
îndreptă spre recepţie. Se aştepta ca vizitatorul să fie Sloan, dar 
când ajunse acolo, realiză că ţintise mult prea jos. Era 
Creighton, omul care îi împletise calea cu cea a lui Vance. 

— Ţi-a fost greu să mă urmăreşti? îl întrebă Bosch, în semn de 
salut. Ai venit să-mi afli itinerarul? 

Creighton încuviinţă, confirmând faptul că el îl urmărise. 

— Da, ar fi trebuit să-mi dau seama, spuse apoi bărbatul. 
Probabil că ne-ai surprins încă de la bancă. 

— Ce vrei, Creighton? 

Acesta se încruntă. Faptul că Bosch i se adresa cu numele de 
familie, renunțând la prenume şi titulaturi, indica faptul că 
vechile legături de la LAPD nu îi erau de niciun folos acolo. 

— Vreau s-o laşi baltă, spuse Creighton. 

— Nu ştiu la ce te referi, răspunse detectivul. Ce să las baltă? 

— Angajatorul tău a murit. Misiunea ta s-a încheiat acum. 
Vorbesc în numele întregii corporaţii, care a preluat controlul. 
Încetează orice activitate în care eşti implicat! 

— Dar ce te face să crezi că sunt implicat în ceva? 

— Ştim prea bine că eşti implicat şi cunoaştem şi motivul. 
Ştim că ţi-ai implicat şi avocatul ăla de doi bani. Vă urmărim. 

Bosch verificase strada în lung şi în lat înainte de a pleca de 
acasă. Realiză acum că, în loc să caute oameni şi maşini, ar fi 
trebuit să caute camere de luat vederi. Se întreba dacă nu 
cumva îi scotociseră şi prin casă. lar aluzia la Haller îi dădu de 
înţeles că avocatul pusese nişte întrebări legate de caz, 
plasându-l astfel pe radarul lor. 

ÎI privea pe Creighton fără să pară intimidat. 

— Voi lua acest lucru în considerare, îi răspunse el. Cred că 
ştii unde e ieşirea. 

Se îndepărtă câţiva paşi, apoi fostul şef de poliţie rupse din 
nou tăcerea. 

— Nu cred că înţelegi poziţia în care te afli. 

Bosch se întoarse şi se îndreptă spre el cu o atitudine 
sfidătoare. 

— Şi care ar fi poziţia asta? 

— Păşeşti pe nisipuri mişcătoare. Trebuie să iei deciziile cu 
multă cumpătare. Oamenii pe care îi reprezint îi răsplătesc pe 
cei care iau decizii cu multă cumpătare. 


— Nu ştiu dacă s-o iau ca pe o ameninţare, sau ca pe o 
încercare de mituire, sau ambele variante laolaltă. 

— la-o cum vrei! 

— Bine, atunci, voi lua în calcul ambele variante şi te arestez. 

Îl apucă apoi de cot şi îl răsuci, dintr-o singură mişcare, cu 
faţa spre peretele recepţiei. Il ţintui cu o mână de zid, iar cu 
cealaltă îşi scoase cătuşele de la spate. Creighton încercă să-şi 
întoarcă privirea. 

— Ce dracu' faci? mormăi el. 

— Te arestez pentru ameninţarea unui ofiţer de poliţie şi 
tentativă de mituire, răspunse Bosch. Depărtează-ţi picioarele şi 
stai cu faţa la perete! 

Creighton părea prea uluit ca să reacționeze. Detectivul îi lovi 
călcâiul cu pantoful, iar bărbatul alunecă pe gresie, depărtându- 
şi picioarele. Bosch îi puse apoi cătuşele şi îi făcu o percheziţie 
corporală, confiscându-i pistolul de la brâu. 

— Faci o mare greşeală, spuse fostul şef de poliţie. 

— Poate, răspunse Bosch, dar mă simt bine, pentru că eşti un 
idiot îngâmfat, Cretinule. 

— O să ies într-un sfert de oră. 

— Ştii că asta îţi era porecla, nu-i aşa? Cretinul! Să mergem! 

Îi făcu semn din cap ofițerului de la recepţie, aflat în spatele 
ferestrei din plexiglas, iar acesta deschise uşa. ÎI însoţi apoi spre 
celulele aflate în incinta secţiei de poliţie, unde îl predă 
gardianului. 

Întocmi un raport şi puse pistolul într-un dulap, apoi îl luă 
deoparte pe gardian şi îi spuse să tergiverseze cât mai mult 
lucrurile, împiedicându-l pe Creighton să-şi sune avocatul. 

Îl văzu apoi închis în spatele gratiilor, într-o celulă cu un 
singur pat. Ştia că nu avea să rămână prea mult timp acolo, dar 
îi oferea măcar răgazul de a porni spre sud fără să fie urmărit. 

Se hotărî să amâne pentru o altă zi discuţia cu Ida Townes 
Forsythe. O luă pe autostrada 5, care îl ducea spre San Diego, 
poposind o singură dată pe drum în Orange County. g 

Se uită la ceas şi, făcând câteva calcule, o sună pe fiica lui. li 
răspunse, ca de obicei, căsuţa vocală. li lăsă un mesaj, 
anunțând-o că avea să se afle prin apropiere între 12:30 şi 
13:00 şi o invită la masă sau la o cafea dacă avea timp şi chef. li 
spuse, de asemenea, că voia să discute ceva cu ea. 


O jumătate de oră mai târziu, în timp ce trecea pe lângă 
centrul Los Angelesului, primi un telefon de la Maddie. 

— Vii pe autostrada 5? îl întrebă ea. 

— Salutare şi ţie, răspunse el. Da, sunt pe 5. Se merge destul 
de bine, aşa că s-ar putea să ajung la tine cam pe la 12:15. 

— Am putea să luăm masa împreună. Ce voiai să-mi spui? 

— Vorbim când ne vedem. Vrei să ne întâlnim pe drum sau 
vin eu să te iau? 

Avea nevoie cam de cincisprezece minute ca să ajungă de pe 
şosea în campusul universitar. 

— Am un loc de parcare foarte bun. Crezi că ai putea să vii să 
mă iei? 

— Da, tocmai m-am oferit s-o fac. Ce-ai vrea să mănânci? 

— Aş vrea să încercăm meniul unui local din Bolsa. 

Bolsa se afla în centrul unei zone cunoscute sub numele de 
Little Saigon, departe de campus. 

— E cam departe de şcoală, spuse Bosch. Va dura cam mult 
să vin să te iau, să mergem apoi la restaurant şi să te aduc 
înapoi în campus. Trebuie să ajung în... 

— Bine, vin eu spre tine. Ne întâlnim pe drum. 

— N-am putea să mergem undeva mai aproape de şcoală, 
Mads? Dacă meniul e vietnamez, ştii că nu prea... 

— Tată, au trecut cincizeci de ani. De ce nu poţi să faci 
abstracţie şi să deguşti bucătăria vietnameză? Am senzaţia că 
eşti puţin cam rasist. 

Bosch tăcu pentru câteva clipe în timp ce îşi concepea 
răspunsul, încercă să adopte un ton cât mai calm cu putinţă, dar 
clocotea de furie. Nu doar din cauza vorbelor fiicei sale. Ci şi din 
cauza împrejurărilor - Creighton, Tăietorul Plaselor de Ţânţari... 

— Maddie, rasismul nu are nicio legătură cu toată povestea 
asta şi ar trebui să fii mai atentă când arunci acuzaţii de acest 
fel, răspunse el. Când eram de vârsta ta, mă aflam în Vietnam, 
unde mă luptam să salvez viaţa oamenilor de acolo. Şi am 
plecat ca voluntar. Asta numeşti tu rasism? 

— Lucrurile nu erau chiar atât de simple, tată. Se presupune 
că luptai împotriva comunismului. Oricum, mi se pare ciudat să 
respingi mâncarea pe baza unor principii rigide. 

Bosch păstră tăcerea. Nu voia să-i împărtăşească anumite 
aspecte din viaţa lui, iar unul dintre acestea era serviciul militar 
de patru ani. Maddie ştia că fusese detaşat în Vietnam, dar nu-i 


oferise niciodată detalii despre perioada petrecută în Asia de 
Sud-Est. 

— Timp de doi ani, cât am stat acolo, am mâncat numai 
mâncare vietnameză, îi răspunse în cele din urmă. In fiecare zi, 
la toate mesele. 

— De ce? Nu aduceau mâncare americană la baza militară de 
acolo? 

— Ba da, dar nu aveam voie să mănânc. Dacă aş fi făcut-o, 
mirosul mi-ar fi trădat prezenţa în catacombe. Trebuia să miros 
ca vietnamezii. 

Era rândul ei să păstreze acum tăcerea. 

— Nu... Ce vrei să spui? întrebă în cele din urmă. 

— Mirosul pe care îl degajă organismul este puternic 
influenţat de alimentele pe care le mănânci. În spaţii închise, îl 
răspândeşti prin toţi porii. Misiunea mea era să... intru în 
catacombe, iar duşmanul nu trebuia să-mi detecteze prezenţa. 
Aşa că eram obligat să mănânc numai mâncare vietnameză. 
Acum nu mai pot s-o fac. Îmi stârneşte amintiri. Ai înţeles? 

Se aşternu din nou tăcerea. Bosch bătea darabana cu 
degetele pe bordul maşinii, peste volan. Îşi regretă imediat 
vorbele. 

— Poate ar trebui să sărim astăzi peste masă, spuse apoi. O 
să ajung mai devreme în San Diego şi o să-mi rezolv treburile, 
iar mâine, când mă întorc, poate luăm prânzul sau cina. Poate 
vom reuşi să luăm chiar şi micul dejun dacă totul va merge bine. 

Adorau să ia micul dejun împreună, iar Old Town din 
apropierea colegiului era presărat cu numeroase localuri 
atrăgătoare. 

— Am cursuri mâine de dimineaţă, răspunse Maddie, dar am 
putea să încercăm să luăm prânzul sau cina. 

— N-ai nimic împotrivă dacă nu ne vedem astăzi? 

— Nu, fireşte. Dar ce aveai să-mi spui? 

Nu voia s-o sperie, atrăgându-i atenţia să fie cu mai multă 
băgare de seamă, deoarece cazul la care lucra se putea 
intersecta cu lumea ei. Avea să i-o spună a doua zi, între patru 
ochi. 

— Nu este urgent, îi răspunse apoi. Te sun de dimineaţă să 
vedem ce facem. 


Puseră capăt conversaţiei, iar Bosch o rumegă în tăcere în 
timp ce străbătea Orange County. Nu voia să-şi împovăreze fata 
cu prezentul sau cu trecutul lui. Nu credea că e corect. 

Bosch se îndrepta încet, dar sigur spre San Diego când primi 
un telefon de la Valdez, pe care îl şi aştepta, de altfel. 

— L-ai arestat pe şeful adjunct Creighton?! îl întrebă, pe un 
ton ce trăda deopotrivă uluirea şi consternarea. 

— Nu mai e şef adjunct, răspunse Bosch. Nu mai e nici măcar 
poliţist. 

— Nu contează, spuse Valdez. Ai idee ce repercusiuni va avea 
acţiunea ta asupra relaţiilor dintre cele două departamente? 

— Da, le va îmbunătăţi. Nimeni nu îl simpatiza la LAPD. Ştii 
asta prea bine, doar ai lucrat acolo. 

— Nu, nu ştiu şi nici nu mai are vreo importanţă. l-am dat 
drumul. 

Vestea nu îl luă deloc prin surprindere pe Bosch. 

— De ce? îl întrebă oricum. 

— Pentru că n-ai pe ce să-ţi susţii cazul, răspunse Valdez. V- 
aţi certat. Asta e tot ce-a auzit Lopez. Susţii că te-a ameninţat. 
Dar şi el poate să spună, la rândul lui, că tu ai fost cel care l-a 
ameninţat. Este un conflict fără sorţi de izbândă. Nu ai martori 
care să-ţi coroboreze spusele şi nimeni de la procuratură nu va 
accepta cazul în instanţă. 

Lopez era probabil ofiţerul de la recepţie. Era bine de ştiut că 
Valdez investigase măcar plângerea făcută de Bosch înainte de 
a-l elibera pe Creighton. 

— Când i-ai dat drumul? întrebă el. 

— Tocmai a ieşit pe uşă, răspunse Valdez. Şi nu era deloc 
încântat. Tu unde dracu eşti şi de ce-ai plecat? 

— Investighez un caz, şefu'. Nu implică poliţia din San 
Fernando. A trebuit să plec. 

— Ne implică acum. Cretinul spune că o să ne dea în 
judecată. 

li plăcea să-l audă pe Valdez folosind porecla pe care i-o 
dăduseră lui Creighton funcţionarii şi poliţiştii din LAPD. Acest 
lucru îi dădea de înţeles lui Bosch că şeful era de partea lui. Işi 
aminti că şi Mitchell Maron, poştaşul, ameninţa să-l dea în 
judecată. 

— Spune-i să stea la rând! Şefu', trebuie să închid. 

— Nu ştiu ce faci, dar fii cu băgare de seamă! îl sfătui Valdez. 
Trebuie să te fereşti de oameni precum Cretinul. 

— Am înţeles, răspunse Bosch. 


Autostrada era liberă când ajunse, în cele din urmă, în San 
Diego County. Pe la 14:30 parcă maşina sub porţiunea 
suspendată a autostrăzii 5, deasupra districtului Logan Barrio, şi 
ajunse în Chicano Park. 

Fotografiile de pe internet nu redau picturile murale la 
adevărata lor valoare. Culorile erau mult mai intense, iar 
imaginile erau realmente uluitoare. Scenele erau ameţitoare 
prin frumuseţea şi numărul lor. Coloană după coloană şi zid 
după zid, presărate cu picturi impresionante, îţi întâlneau 
privirea din orice unghi. După cincisprezece minute de căutări, 
reuşi să găsească tabloul cu numele artiştilor originali. Tulpinile 
cârciumăreselor ascundeau acum şi mai mult partea de jos a 
picturilor - şi numele artiştilor. Bosch se aşeză pe vine şi dădu la 
o parte florile, ca să citească numele. 

Deşi multe dintre imaginile din parc păreau să fi fost pictate 
de mai multe ori de-a lungul anilor pentru ca nuanțele culorilor 
să-şi păstreze intensitatea, iar mesajele să rămână la fel de 
puternice, numele ascunse printre flori purtau amprenta 
timpului şi erau aproape imposibil de descifrat. Bosch îşi scoase 
agenda. Poate că reuşea să-i contacteze pe artiştii ale căror 
nume apăreau pe zid, iar aceştia aveau să îl conducă la 
Gabriela. Văzu apoi că anumite litere de la baza solului erau 
acoperite de pământ. Lăsă jos agenda şi începu să dea 
pământul la o parte şi să scoată florile din rădăcină. 

Primul nume pe care îl descoperi era Lukas Ortiz. Se îndreptă 
spre dreapta şi îşi continuă săpăturile, murdărindu-şi mâinile de 
noroi. Descoperi în curând şi numele Gabrielei. Incepu să sape 
cu şi mai multă ardoare, scoțând la iveală numele Lida, când un 
glas răsună cu putere în spatele lui: 

— Cabron! 

Bosch tresări şi, întorcându-şi capul, văzu un bărbat stând cu 
braţele larg depărtate într-o postură sugestivă, ce părea să 
spună: „Ce dracu' faci aici!” Purta o uniformă verde de muncă. 

Detectivul sări în picioare. 

— Îmi pare rău, spuse el. Lo siento. 

Începu să-şi şteargă mâinile de noroi, dar erau atât de 
îmbâcsite de pământul jilav, încât eforturile sale erau zadarnice. 
Bărbatul din faţa lui avea cam cincizeci şi ceva de ani, părul 
încărunţit şi o mustață deasă şi stufoasă. Era un individ 
corpolent şi bine făcut. Pe un ecuson oval, prins deasupra 


uniformei, stătea scris Javier. Ochelarii de soare pe care îi purta 
nu-i ascundeau privirea mânioasă cu care îl ţintuia pe Bosch. 

— Voiam să văd... începu detectivul. 

Se întoarse şi îi arătă cu mâna baza coloanei. 

— Los nombres, continuă el. De sub... debajo la tierra. 

— Vorbesc engleza, prostule. Îmi strici grădina. Ce-i cu tine? 

— Îmi pare rău. Căutam un nume. Unul dintre pictorii originali 
ai lucrărilor de aici. 

— Sunt mulţi. 

Javier trecu pe lângă Bosch şi se aşeză pe vine în locul 
detectivului, începu apoi să pună cu grijă în pământ florile 
dezrădăcinate, tratându-le cu mai multă blândeţe decât o 
făcuse Bosch. 

— Lukas Ortiz? întrebă el. 

— Nu, cealaltă, răspunse Bosch. Gabriela Lida. Mai e pe aici? 

— Cine întreabă? 

— Sunt detectiv particu... 

— Vreau să ştiu cine întreabă. 

Bosch înţelese. 

— Dacă mă poţi ajuta, aş vrea să mă revanşez pentru 
stricăciunile făcute aici. 

— Cât anume? 

Trebuia să scoată banii din buzunar, dar avea mâinile 
murdare. Se uită de jur-împrejur şi văzu o fântână arteziană, 
una dintre piesele de rezistenţă ale parcului. 

— Stai puţin! spuse apoi. 

Se îndreptă spre fântână şi se spălă pe mâini de noroi în apa 
din bazin. Le scutură prin aer şi scoase banii din buzunar. Alese 
din teanc trei din cele patru bancnote de câte douăzeci de 
dolari. Apoi se întoarse la Javier. Spera că nu avea să piardă 
şaizeci de dolari doar ca să afle că Gabriela Lida murise şi zăcea 
în pământ, asemenea numelui ei de pe coloană. 

Javier clătină din cap când Bosch veni spre el. 

— Acum, mi-ai murdărit şi fântâna. Trebuie să-i curăţ filtrul de 
pământ. 

— Îţi dau şaizeci de dolari, spuse Bosch. Acoperă toate 
stricăciunile. Unde o pot găsi pe Gabriela Lida? 

Îi întinse banii şi Javier îi luă cu o mână murdară. 

— Obişnuia să lucreze aici. Se afla în fruntea colectivităţi. 
Acum, s-a retras. Am auzit că locuieşte tot în Mercado. 


— Într-o piaţă? întrebă Bosch. 

— Nu, cabrón, în Mercado. Este un complex rezidenţial, 
omule, în Newton. 

— Numele ei de familie este tot Lida? 

— Da. 

Nu avea nevoie de alte informaţii. Se întoarse la maşină. Zece 
minute mai târziu, parcă în faţa intrării principale a unui 
complex rezidenţial de apartamente elegante, destinate celor cu 
venituri mici, construite în stil tradiţional. Verifică lista locatarilor 
de la intrare şi se trezi în curând bătând la o uşă verde, proaspăt 
vopsită. 

Ţinea la subraţ mapa din carton cu fotografiile prelucrate de 
Flashpoint Graphix. Ridică mâna ca să bată din nou când uşa se 
deschise şi în prag apăru o femeie impunătoare, care, după 
calculele lui Bosch, trebuia să aibă cel puţin şaptezeci de ani, 
dar care arăta mult mai tânără. Avea încă pomeţii bine conturaţi 
şi ochi negri, fermecători, străjuiţi de un chip lipsit de riduri, cu 
pielea închisă la culoare. Părul îi era lung şi argintiu şi purta 
cercei cu turcoaze. 

Bosch lăsă încet mâna în jos. Nu avea nici cea mai mică 
îndoială că aceasta era femeia din fotografii, în ciuda anilor ce-i 
purta pe umeri. 

— Da, spuse ea. V-aţi rătăcit? 

— Nu cred, răspunse Bosch. Sunteţi Gabriela Lida? 

— Da. Ce doriţi? 

Haller îi spusese că, atunci când va veni momentul, decizia de 
a-i mărturisi totul avea să-i aparţină. Momentul se ivea acum, iar 
detectivul ştia prea bine că nu era nici timpul, nici cazul să se 
joace cu ea. 

— Mă numesc Harry Bosch, se prezentă el. Sunt anchetator în 
Los Angeles şi o caut pe fiica lui Dominick Santanello. 

La auzul numelui, un licăr îi apăru în ochi, trădând deopotrivă 
curiozitatea şi îngrijorarea. 

— Fiica mea nu locuieşte aici. De unde ştiţi că este fiica lui 
Dominick? 

— Deoarece ancheta mi-a purtat paşii de la el la 
dumneavoastră. Vreau să vă arăt ceva. 

Luă mapa, îi desfăcu elasticul şi o deschise în faţa ei, ţinând-o 
ca pe un stativ de partituri, pentru ca ea să vadă fotografiile 
dinăuntru. O auzi icnind în clipa în care ochii îi căzură pe poza în 


care îşi ţinea fetiţa în braţe şi o luă în mână. Ochii îi înotau în 
lacrimi. 

— Nick le-a făcut, şopti ea. Nu le-am văzut niciodată. 

Bosch încuviinţă. 

— Le-am găsit în aparatul lui de fotografiat, într-un pod unde 
au stat mulţi ani, îi explică el. Cum o cheamă pe fiica voastră? 

— Vibiana, răspunse Gabriela. Aşa a vrut s-o botezăm. 

— Ca pe mama lui. 

Işi ridică ochii de pe fotografie şi îi aţinti asupra lui. 

— Cine sunteţi? îl întrebă apoi. 

— Dacă mă invitaţi înăuntru, aş avea multe să vă povestesc, îi 
răspunse el. 

Gabriela şovăi câteva clipe, apoi se dădu la o parte şi îl lăsă 
să intre. 

Bosch îşi explică prezenţa, spunându-i că fusese angajat de 
un membru al familiei lui Dominick Santanello, care voia să ştie 
dacă acesta avea un copil. Gabriela îi acceptă explicaţia şi, 
stând apoi în sufrageria ei micuță, îi dezvălui, pe parcursul unei 
ore întregi, scurta poveste de dragoste pe care o trăise cu 
Dominick. 

Aceasta îi oferea o perspectivă cu totul diferită faţă de 
povestea pe care i-o spusese Halley Lewis din Tallahassee. 
Gabriela îl cunoscuse pe Dominick într-un bar din Oceanside, cu 
scopul precis de a-i sădi în suflet rădăcinile şi mândria culturală. 
In curând însă aceste motive se pierduseră, înecate în pasiunea 
ce prindea aripi între ei, determinându-i să devină un cuplu. 

— Când urma să fie lăsat la vatră şi avea să se întoarcă 
acasă, continuă Gabriela, voia să devină fotograf. Ne-am făcut 
planuri şi am conceput un proiect împreună, pe care urma să-l 
desfăşurăm la graniţă. El trebuia să fotografieze, iar eu să 
pictez. 

Descoperise că era însărcinată în timp ce Dominick îşi termina 
antrenamentele la Pendleton şi aştepta să fie trimis în Vietnam. 
Fusese o perioadă sfâşietoare pentru amândoi, iar el îi 
propusese în repetate rânduri să dezerteze din armată ca să 
rămână cu ea. Gabriela îl convinsese de fiecare dată să renunţe 
la idee, eforturi care, mai târziu, aveau să descătuşeze zăgazuri 
covârşitoare de regrete după ce aflase că pierise, ucis peste 
hotare. 


Îi confirmă faptul că Dominick venise de două ori în ţară, pe 
ascuns, în timpul permisiilor. Prima dată, participase la 
inaugurarea Parcului Chicano, iar a doua oară venise să îşi vadă 
fetiţa nou-născută. Petrecuseră împreună doar patru zile la del 
Coronado - singurele zile pe care aveau să le petreacă împreună 
toţi trei. Îi spuse că fotografia pe care Bosch i-o arăta fusese 
făcută după aşa-zisa „căsătorie” oficializată pe plajă de un 
prieten pictor, „hirotonisit” într-un cult mexican ce purta numele 
de brujeria. 

— Totul a fost doar o joacă, spuse ea. Credeam că ne vom 
căsători cu adevărat când se va întoarce acasă, la sfârşitul 
anului. 

Detectivul o întrebă de ce nu luase niciodată legătura cu 
familia lui Dominick, după moartea lui, iar ea îi mărturisi că se 
temuse că părinţii lui vor încerca să-i ia fetiţa. 

— Locuiam în barrio, îi explică ea. Nu aveam bani. Mi-era 
teamă că ar fi putut să câştige în instanţă tutela Vibianei. Asta 
m-ar fi omorât. 

Bosch nu-i spuse cât de bine oglindeau sentimentele ei soarta 
tristă de care avusese parte bunica fiicei sale, al cărei nume îl 
purta micuța. Dar răspunsul ei dădu naştere altor întrebări 
legate de Vibiana şi de locul unde se afla. Gabriela îi dezvălui 
faptul că fiica ei locuia la Los Angeles şi că îmbrăţişase tot o 
carieră artistică. Trăia şi lucra ca sculptoriţă în Arts District. 
Fusese cândva căsătorită, dar acum nu mai era. Vestea cea 
mare o constituia însă faptul că, din această căsătorie, rezultase 
un băieţel, care avea acum nouă ani. Se numea Gilberto 
Veracruz. 

Bosch realiză că descoperise încă un moştenitor. Whitney 
Vance avea un strănepot de existenţa căruia nu ştiuse 
niciodată. 

Oficiul Stării Civile din comitatul San Diego era deschis până 
la ora 5:00 după-amiaza. Bosch intră iute pe uşă la ora 4:35 şi, 
din fericire, nu se afla nimeni la rând în faţa ghişeului pe care 
era scris Certificate de naştere, Certificate de deces, Schimbări 
de nume. Trebuia să ceară doar un singur document şi, dacă 
avea să-l obţină pe loc, nu mai trebuia să rămână peste noapte 
în San Diego. 

Bosch părăsise complexul rezidenţial din Mercado convins că 
Vibiana şi Gilberto Veracruz erau descendenţii direcţi ai lui 
Whitney Vance. Dacă acest lucru putea fi dovedit, aveau să 
moştenească averea bătrânului. Analiza genetică reprezenta, 
fireşte, cheia, dar Bosch voia, de asemenea, să adune şi 
documentaţia legală care avea să însoţească probele ştiinţifice 
şi va face parte din întregul pachet de dovezi concludente. 
Gabriela îi spusese că declarase numele lui Dominick pe 
certificatul de naştere al fiicei sale. Aceste detalii completau 
dosarul. 

Detectivul îi spuse funcţionarei de la ghişeu numele Vibianei 
Santanello şi data ei de naştere, apoi îi ceru o copie legalizată a 
certificatului său de naştere. În timp ce aştepta ca funcţionara 
să-l găsească şi să-l scoată la imprimantă, analiză dezvăluirile şi 
confirmările ieşite la iveală în urma conversaţiei cu Gabriela. 

Bosch o întrebase cum aflase de moartea lui Santanello în 
Vietnam, iar ea îi mărturisise că intuise nenorocirea în 
momentul în care nu mai primise nicio scrisoare de la el timp de 
o săptămână. Nu trecuse niciodată atâta timp fără să-i scrie 
câteva rânduri. Bănuielile îi fuseseră confirmate ceva mai târziu, 
când citise în ziar un articol despre un elicopter doborât în 
Vietnam, tragedie care încinsese spiritele în sudul Californiei. 
Toţi soldaţii din Infanteria Marină, doborâţi odată cu elicopterul, 
îşi aveau rădăcinile în California şi fuseseră încartiruiţi cu puţin 
timp înainte la baza militară El Toro, din Orange County. 
Singurul infirmier ucis în acelaşi atentat îşi făcuse 
antrenamentele la Pendleton, în San Diego, după ce crescuse în 
Oxnard. 

Gabriela îi mai mărturisise, de asemenea, că, în urmă cu mulţi 
ani, îi pictase imaginea lui Dominick pe unul dintre zidurile din 
parc. Fresca se numea Chipul Eroilor şi înfăţişa mai multe feţe 


împletite într-una singură. Bosch îşi amintea că văzuse pictura 
când trecuse prin parc în dimineaţa aceea. 

— Poftim, domnule! îi spuse funcţionara. Plătiţi la ghişeul din 
stânga. 

Bosch luă documentul şi se îndreptă spre ghişeul unde se 
efectuau plăţile. Îl studie şi văzu că în dreptul rubricii cu numele 
tatălui apărea Dominick Santanello. Realiză că se afla foarte 
aproape de destinaţia călătoriei în care îl îmbarcase Whitney 
Vance. Era dezamăgit că bătrânul nu se mai afla la linia de 
sosire. _ 

Porni din nou pe autostrada 5 şi o luă spre nord. li spusese 
Gabrielei că era în interesul ei să nu dezvăluie nimănui discuţia 
pe care o purtaseră. Nu luaseră imediat legătura cu Vibiana, 
deoarece fiica Gabrielei ducea o viaţă lipsită de facilităţile 
tehnologiei digitale. Nu avea mobil şi răspundea rareori la 
telefonul din atelierul unde locuia şi lucra. î 

Bosch plănuia să se ducă acolo a doua zi de dimineaţă. Intre 
timp, în drum spre Los Angeles, prins în traficul aglomerat de pe 
autostradă, vorbea nestingherit la telefon cu Mickey Haller, care 
îi spuse că făcuse şi el, la rândul lui, câteva „săpături”. 

— Poliţia din Pasadena a declarat că a murit din cauze 
naturale, îi explică avocatul, dar va avea loc o autopsie. Kapoor 
vrea să atragă atenţia presei, aşa că va exploata până la sânge 
cauza morţii. 

Bhavin Kapoor era controversatul şef al Institutului de 
Medicină Legală din comitatul Los Angeles. În ultimele luni, 
fusese aspru criticat pentru proasta gestiune a departamentului 
şi pentru tergiversarea procedurilor de autopsie din cadrul 
institutului, care efectua peste opt mii de autopsii pe an. Forţele 
de ordine şi rudele victimelor ucise în accidente sau în asasinate 
se plângeau că procedurile de autopsie durau chiar şi luni 
întregi,  tergiversând anchetele, funeraliile şi rezolvarea 
cazurilor. Presa alimentase scandalul, scoțând la iveală 
încurcăturile survenite în morga Big Crypt, prevăzută cu 
frigidere imense, unde se păstrau sute de cadavre. 
Ventilatoarele gigantice ale frigiderelor împrăştiaseră etichetele 
prinse de degetele de la picioare ale unor cadavre, iar 
funcţionarii le ataşaseră, din greşeală, altora. 

În încercarea de a ajunge din nou pe primele pagini ale 
ziarelor, fără să se mai afle însă în miezul scandalului, Kapoor se 


hotărâse să efectueze autopsia cadavrului lui Whitney Vance, ca 
să ţină apoi o conferinţă de presă, unde putea să vorbească şi 
despre altceva, nu doar despre responsabilităţile sale şi 
gestionarea departamentului. 

— Dar fii atent! continuă Haller. Vreun ziarist inteligent va 
întoarce lucrurile împotriva lui, punctând faptul că miliardarul n- 
a fost nevoit să aştepte efectuarea autopsiei, ca toţi ceilalţi 
muritori. Cei bogaţi se bucură de tratamente speciale, chiar şi 
după moarte - ăsta va fi titlul de pe primele pagini ale ziarelor. 

Bosch ştia că observaţia era cât se poate de corectă şi se 
întreba de ce oare consilierii lui Kapoor, dacă avea vreunul, nu îl 
avertizaseră asupra acestui pericol. 

Haller îl întrebă apoi ce descoperise în San Diego, iar Harry îi 
răspunse că s-ar putea ca pe scenă să-şi facă apariţia doi 
descendenţi direcţi. li relată discuţia purtată cu Gabriela şi îi 
spuse că venise timpul testelor ADN. Apoi îi prezentă pe scurt 
obiectele pe care le deţinea şi care puteau deveni dovezi 
concludente: o probă sigilată de la Vance, deşi nu fusese 
martorul  prelevării ei. Câteva obiecte personale, care îi 
aparținuseră lui Dominick Santanello, printre care şi un brici, 
care putea conţine urme de sânge. O probă colectată de la 
Gabriela Lida, pentru orice eventualitate. Şi plănuia să obţină o 
probă şi de la Vibiana când se întâlnea cu ea a doua zi. 
Deocamdată, nu voia să-l implice şi pe fiul Vibianei - presupusul 
strănepot al lui Vance. 

— Singura probă concludentă este ADN-ul Vibianei, spuse 
Haller. Va trebui să dovedim lanţul ereditar, lucru pe care cred 
că îl poţi face fără probleme. Dar ca să dovedim că este 
descendenta lui directă, ADN-ul ei trebuie să fie compatibil cu 
cel al lui Vance. 

— Trebuie să păstrăm însă secretul, nu-i aşa? întrebă Bosch. 
Nu le spunem celor de la laborator că proba îi aparţine lui 
Vance. Le dăm ambele probe şi aşteptăm rezultatul. 

— De acord. E ultimul lucru pe care ni-l dorim - să afle cui 
aparţine ADN-ul. Mă ocup eu. Voi lua legătura cu unul dintre 
laboratoarele despre care ţi-am vorbit. Cel care le va prelucra 
cel mai repede. Mai rămâne doar să iei proba de sânge de la 
Vibiana. 

— Sper s-o fac mâine. 

— Ar fi bine. Ce-ai făcut cu proba de la Vance? 


— E în frigiderul meu. 

— Nu e locul cel mai sigur. Şi nu cred că e nevoie s-o ţii în 
frigider. 

— Nu, nu e. Dar acolo m-am gândit s-o ascund. 

— Imi place că nu se află în acelaşi loc cu testamentul şi cu 
stiloul. Nu e bine să le ţii pe toate împreună. Mă îngrijorează 
însă faptul că e la tine acasă. Acolo vor căuta prima dată. 

— lar foloseşti pluralul. 

— Da, ştiu. Dar asta e situaţia. Poate că ar trebui să te 
gândeşti s-o ascunzi în altă parte. 

Bosch îi relată apoi lui Haller conflictul cu Creighton şi îi 
mărturisi bănuielile legate de faptul că avea instalate în casă 
camere de luat vederi. 

— O să verific mâine, dis-de-dimineaţă, spuse apoi. O să fie 
deja întuneric când voi ajunge diseară acasă. De dimineaţă, 
când am plecat, n-am văzut pe nimeni prin împrejurimi. Mi-am 
verificat maşina, căutând dispozitive GPS, dar n-am găsit nimic. 
Cu toate astea, Creighton era pe urmele mele pe Laurel Canyon 
Boulevard. 

— Poate că te-au urmărit cu o dronă, spuse Haller. Sunt 
folosite tot timpul acum. 

— O să mă uit de acum şi pe sus. E valabil şi pentru tine. 
Creighton ştie că lucrăm împreună la caz. 

— Nu e de mirare. 

Bosch vedea acum prin parbriz luminile oraşului. Se apropia, 
în sfârşit, de casă, iar oboseala adunată peste zi începea să-şi 
spună cuvântul. Se simţea cumplit de istovit şi voia să se 
odihnească. Se hotări să sară peste cină în favoarea câtorva ore 
bune de somn. 

Gândurile îi zburau aiurea când îşi aduse aminte că trebuia s- 
o sune sau să-i scrie un mesaj fiicei sale, spunându-i că se 
îndrepta deja spre casă şi nu avea să mai treacă a doua zi prin 
campusul universitar. Intâlnirea lor trebuia să mai aştepte. 

Poate că era mai bine aşa, se gândi Bosch. După ultima lor 
discuţie de la telefon, poate că era mai bine să păstreze puţin 
distanţa. 

— Harry, mai eşti acolo? întrebă Haller. 

Bosch reveni cu picioarele pe pământ. 

— Da, îi răspunse. S-a întrerupt o clipă. Trec printr-o zonă fără 
semnal. Spune mai departe! 


Haller voia să conceapă o strategie referitoare la locul şi la 
momentul când urmau să facă primul pas în instanţă. Îi explică 
faptul că tribunalul unde intentau procesul le putea oferi un 
avantaj, deoarece completul de judecată putea fi în favoarea lor. 
Bănuia că succesiunea avea să fie deschisă în Pasadena, unde 
Vance trăise şi murise, dar un reclamant putea să intenteze 
procesul oriunde în altă parte. Dacă Vibiana Veracruz era 
hotărâtă să dovedească faptul că era moştenitoarea lui Vance, 
putea să intenteze procesul la un tribunal favorabil cazului ei. 

Bosch îi răspunse că aceste decizii îi depăşeau atribuţiile. 
Misiunea lui, cât şi responsabilitatea şi promisiunea făcută lui 
Vance implicau găsirea unui moştenitor, dacă exista vreunul, şi 
strângerea de probe în vederea dovedirii descendenţei. 
Strategiile legale privind revendicarea ulterioară a averii lui 
Vance cădeau în sarcina lui Haller. 

— Dar dacă nu îi vor? întrebă detectivul, dând glas unui gând 
care îl tot bântuise după discuţia cu Gabriela. 

— Ce vrei să spui? La ce te referi? 

— La bani, răspunse Bosch. Dacă Vibiana nu-i vrea? Oamenii 
ăştia sunt artişti. Dacă nu vor să se implice în conducerea unei 
corporaţii şi nu vor să facă parte dintr-un consiliu de 
administraţie? Dacă nu vor să trăiască într-o lume ca asta? Când 
i-am spus Gabrielei că fiica şi nepotul ei ar putea moşteni foarte 
mulţi bani, a ridicat nepăsătoare din umeri. Mi-a răspuns că, 
timp de şaptezeci de ani, n-au avut niciun ban şi nu-i vor nici 
acum. 

— Nici vorbă de aşa ceva. Cu banii ăştia schimbi lumea. O să-i 
accepte. Ce artist nu vrea să schimbe lumea? 

— Cei mai mulţi vor să-i schimbe cu arta lor, nu cu bani. 

Bosch văzu că avea un apel în aşteptare - era una dintre 
centralele SFPD-ului. Se gândea că poate Bella Lourdes voia să-i 
comunice rezultatele cercetărilor efectuate la locuinţa lui 
Sahagun. Îi spuse lui Haller că trebuia să închidă, dar că avea să 
îl caute a doua zi, după întâlnirea cu Vibiana. 

Răspunse apelului în aşteptare, dar nu era Lourdes. 

— Bosch, sunt Valdez. Unde eşti? 

— Mă îndrept spre nord. Tocmai am trecut de centru. Ce s-a 
întâmplat? 

— Eşti cu Bella? 

— Cu Bella? Nu, de ce să fiu cu Bella? 


Valdez îi ignoră întrebarea şi puse o alta. Tonul grav al vocii 
sale îi atrase atenţia lui Bosch. 

— Ai mai vorbit cu ea astăzi? 

— Da, de dimineaţă, la telefon. De atunci, nu mai ştiu nimic. 
De ce? Ce s-a întâmplat, şefu'? 

— Nu reuşim s-o găsim. Nu răspunde nici la telefon, nici prin 
staţie. A semnat de dimineaţă când a venit, dar n-a mai semnat 
şi când a plecat. Nu-i stă în fire. Am calculat toată ziua bugetul 
împreună cu Trevino, aşa că n-a mai trecut pe la birou. Şi nici el 
n-a văzut-o astăzi. 

— Are maşina în parcare? 

— Atât maşina ei personală, cât şi cea de serviciu sunt în 
parcare. A sunat şi partenera ei, care ne-a spus că n-a mai ajuns 
acasă. 

Bosch simţi un nod în stomac. 

— Ai vorbit cu Sisto? întrebă apoi. 

— Da, dar nici el nu ştie nimic, răspunse Valdez. L-a sunat de 
dimineaţă ca să vadă dacă putea s-o însoţească pe teren, dar 
investiga un caz de efracţie comercială şi n-a putut să meargă 
cu ea. 

Detectivul apăsă pedala de acceleraţie. 

— Şefu', trimite de urgenţă o echipă acasă la Sahagun! Acolo 
se ducea. 

— Dar ce... 

— Trimite imediat echipa, şefu'! Acum! Spune-le să cerceteze 
casa, dar şi împrejurimile! Mai ales curtea din spate. Vorbim mai 
târziu. Pornesc chiar acum. Ajung în cel mult treizeci de minute. 
Trimite echipa! 

— Imediat! 

Bosch încheie discuţia şi o sună pe Bella, deşi era puţin 
probabil să-i răspundă, de vreme ce nu-i răspundea nici şefului 
de poliţie. 

Îi răspunse căsuţa vocală şi închise. Simţea cum nodul din 
stomac devenea tot mai copleşitor. 

După ce trecu de centrul oraşului, Bosch reuşi să iasă din 
traficul cumplit de aglomerat. Apăsând pe acceleraţie şi folosind 
ilegal banda specială carpool lane”, parcurse distanţa până în 
San Fernando în douăzeci de minute. Avea noroc cu jeepul 
închiriat, căci vechiul lui Cherokee nu ar fi atins viteza pe care o 
avea acum. 

La secţie, străbătu cu paşi repezi holul care ducea spre biroul 
şefului, dar îl găsi gol. Elicopterul de jucărie, prins de tavan, se 
rotea, descriind un cerc, propulsat de aerul condiţionat. 

Se îndreptă apoi spre biroul detectivilor şi îl văzu pe Valdez 
stând în cabina Bellei Lourdes împreună cu Trevino, Sisto şi 
sergentul Rosenberg, comandantul echipei de patrulare pe timp 
de noapte. Îşi dădea seama, după expresiile îngrijorate de pe 
chipurile lor, că nu reuşiseră să dea încă de urma colegei lor 
dispărute. 

— Aţi fost acasă la Sahagun? întrebă el. 

— Am trimis o echipă, răspunse Valdez. N-au găsit-o. Se pare 
că nici n-a trecut pe acolo. 

— La naiba! spuse Bosch. Unde aţi mai căutat-o? 

— Lasă asta acum! interveni Trevino. Unde ai fost astăzi? îl 
întrebă pe un ton acuzator, de parcă Bosch ar fi ştiut unde se 
afla poliţista dispărută. 

— A trebuit să mă duc în San Diego, răspunse el. Pentru unul 
dintre cazurile private la care lucrez. Am fost şi m-am întors. 

— Şi atunci, cine dracu e Ida Townes Forsythe? 

— Poftim? întrebă Bosch, scrutându-l cu privirea. 

— M-ai auzit foarte bine. Cine e Ida Townes Forsythe? repetă 
Trevino, arătându-i pagina scoasă la imprimantă din baza de 
date DMV. 

Bosch realiză deodată că uitase s-o ia de dimineaţă din 
imprimantă când fusese chemat la recepţie ca să se întâlnească 
cu Creighton. 

— Da, am uitat. Am trecut pe aici de dimineaţă şi am stat cam 
douăzeci de minute, răspunse apoi. Am scos foaia la 
imprimantă, dar ce legătură are asta cu Bella? 

— Nu ştim, răspunse Trevino. Încercăm să înţelegem ce dracu 
se petrece aici. Am găsit asta în imprimantă şi am verificat apoi 


+ Carpool lane, în original, în engleză, bandă specială de transport în Statele 
Unite destinată maşinilor cu minimum doi pasageri (n.tr.). 


portalul DMV, ca să văd dacă a scos-o Bella. Când colo, 
descopăr că e opera ta. Cine este? 

— Ida Forsythe n-are nicio legătură cu povestea asta, bine? 
Face parte dintr-o investigaţie pe care o întreprind în particular. 

Ştia prea bine că n-ar fi trebuit să mărturisească acest lucru, 
dar nu avea chef să se certe cu Trevino şi voia să îndrepte din 
nou ancheta asupra Bellei. 

Pentru o clipă, pe chipul lui Trevino se citi încântarea la 
gândul că reuşise să-l dea în vileag pe Bosch în faţa şefului de 
poliţie care îl adusese în departament. 

— Nu, nu e bine deloc, ripostă Trevino. E un delict în urma 
căruia poţi fi dat afară. Te-ai putea alege şi cu dosar penal, 
continuă căpitanul, părând să-i spună din priviri lui Valdez: „Ţi- 
am zis eu că individul ăsta a venit aici doar ca să aibă acces la 
informaţiile noastre”. 

— Uite cum facem, căpitane! spuse Bosch. Poţi să mă dai 
afară şi să-mi faci şi dosar penal, dacă vrei, dar numai după ce o 
vom găsi pe Bella. 

Se întoarse apoi spre Valdez şi îi adresă următoarea 
întrebare: 

— Ce alte dispoziţii aţi mai dat? 

— Am chemat toţi oamenii la muncă şi i-am trimis s-o caute, 
răspunse şeful de poliţie. Am anunţat şi LAPD-ul, cât şi 
departamentul poliţiei zonale. De ce ne-ai pus să verificăm casa 
lui Sahagun? 

— Pentru că mi-a spus de dimineaţă că se va duce s-o 
inspecteze din nou, răspunse Bosch. 

— De ce? 

Îi relată pe scurt discuţia purtată cu Lourdes, inclusiv teoria lui 
potrivit căreia Tăietorul Plaselor de Ţânţari s-ar putea să-şi fi 
pierdut cheia de la maşina pe care o folosea de obicei ca să fugă 
de la locul faptei. Acest lucru ar fi putut constitui motivul pentru 
care o luase în goană pe jos, încercând apoi să fure o maşină 
descuiată. 

— Nu era nicio cheie, spuse Sisto. Aş fi găsit-o. 

— Nu strică niciodată să mai verifici o dată cu alţi ochi, 
răspunse Bosch. Când te-a sunat să te întrebe dacă o însoţeşti 
pe teren, te-a întrebat cumva dacă vineri s-au înregistrat 
plângeri de furturi auto în Zona Doi? 


Sisto uitase să le menţioneze acest amănunt şefului de poliţie 
şi căpitanului. 

— Da, m-a întrebat, răspunse el. l-am spus că n-am avut încă 
timp să verific furturile auto de vineri. 

Trevino se duse iute să vadă planşetele agăţate de peretele 
din spatele biroului lui Sisto, acoperite de hârtii. Aici se 
înregistrau plângerile privind infracțiunile contra patrimoniului, 
catalogate în funcţie de fiecare infracţiune în parte. Trevino luă 
planşeta pe care scria „FURTURI AUTO” şi citi prima pagină. 
Trecu apoi în revistă câteva plângeri. 

— Avem o plângere înregistrată vineri în Zona Trei, spuse el. 
Şi încă una sâmbătă. 

Valdez se întoarse spre Rosenberg. 

— Irwin, ia plângerile, trimite câte o echipă la fiecare adresă 
şi vezi dacă Lourdes a fost deja acolo, investigând cazurile! 

— Am înţeles, spuse Rosenberg. Mă duc să verific personal 
una dintre adrese. 

Luă apoi planşeta din mâna lui Trevino şi plecă repede din 
birou. 

— Mai e cineva la Departamentul Lucrărilor Publice? întrebă 
Bosch. 

— La ora asta e închis, răspunse Valdez. De ce? 

— Am putea să intrăm cumva? Bella mi-a spus de dimineaţă 
că urma să se ducă acolo ca să împrumute un detector de 
metale pentru căutările întreprinse acasă la Sahagun. 

— Ştiu că putem să intrăm în curte, răspunse Trevino. Acolo 
ne facem plinul la maşini. 

— Atunci, să mergem! spuse Valdez. 

leşiră toţi patru din secţie pe uşa din faţă şi traversară iute 
strada spre complexul Departamentului Lucrărilor Publice. 
Ocoliră partea stângă a structurii şi se îndreptară spre poarta de 
la intrare a instituţiei, unde se aflau vehiculele şi garajele 
aferente. Valdez deschise poarta cu un card de acces pe care îl 
scoase din portmoneu. 

Când intrară în curte, se despărţiră şi începură s-o caute pe 
Lourdes în şi printre camionetele şi dubele departamentului. 
Bosch se îndreptă spre zidul din spate, unde se aflau un atelier 
acoperit şi diverse bancuri de lucru. Auzi în spate zgomotul 
portierelor deschise şi închise, apoi glasul încordat al şefului de 
poliţie care o striga pe Bella. 


Nu primi însă niciun răspuns. 

Cu ajutorul lanternei telefonului, Bosch găsi un buton care 
aprinse luminile fluorescente din atelier. Văzu trei bancuri de 
lucru poziţionate perpendicular pe zidul din spate. Acestea erau 
prevăzute cu rafturi pentru instrumente şi materiale, dar şi 
pentru diverse dispozitive şi aparate precum maşini de şlefuit, 
burghie pentru prelucrarea lemnului şi fierăstraie. Priveliştea îţi 
crea impresia unor proiecte abandonate la jumătate de drum. 

Deasupra celui de-al treilea banc, văzu un raft fixat de plafon, 
pe care se aflau câteva ţevi din inox, lungi de doi metri şi ceva. 
Lourdes îi spusese că angajaţii Departamentului Lucrărilor 
Publice căutau conductele subterane cu ajutorul unui detector 
de metale. Bănuia că cel de-al treilea banc era destinat 
proiectelor de instalaţii şi drenaj, iar dacă exista vreun detector 
de metale, aici trebuia să-l găsească. 

Lourdes comparase detectorul de metale cu o maşină de tuns 
iarba, prevăzută cu roţi, nu cu aparatul folosit pe plaje de către 
vânătorii de comori. 

Bosch nu găsi nimic asemănător, aşa că se răsuci de jur- 
împrejur, scrutând cu privirea echipamentele şi bancurile de 
lucru. Zări, în cele din urmă, ivindu-se de sub un banc, un mâner 
cu bară transversală. Trase de el şi scoase la iveală un aparat 
portocaliu cu roţi, având cam jumătate din dimensiunea unei 
maşini de tuns iarba. 

Se văzu nevoit să-l studieze ca să-şi dea seama ce era. 
Descoperi un panou de control ataşat de bara transversală. 
Apăsă pe butonul de pornire/oprire, aprinzând un ecran LED 
prevăzut cu un radar triunghiular şi alte comenzi pentru 
întindere şi adâncime. 

— L-am găsit, spuse el. 

Cuvintele lui le atraseră atenţia celorlalţi trei colegi, 
întrerupându-le căutările inutile. 

— Dacă l-a folosit, atunci l-a adus înapoi, spuse Valdez, lovind 
cu piciorul podeaua din beton, copleşit de frustrare la gândul că 
o altă pistă se dovedea zadarnică. 

Bosch prinse cu mâinile mânerul detectorului de metale şi îl 
ridică de jos, depunând însă un efort considerabil. 

— E foarte greu, rosti el. Dacă l-a folosit, atunci a ajutat-o 
cineva să-l ducă acasă la Sahagun. N-ar fi încăput într-o maşină 
obişnuită. 


— S-o căutăm şi înăuntru? întrebă Sisto. 

Valdez îşi întoarse privirea spre uşa Departamentului 
Lucrărilor Publice şi porni într-acolo, însoţit de Sisto şi de 
Trevino. Bosch îi urmă în curând, după ce puse la loc detectorul 
de metale. Valdez încercă să deschidă uşa, dar era încuiată cu o 
yală securizată. Se întoarse spre Sisto, care era cel mai tânăr 
dintre ei. 

— Dă-i una cu piciorul! 

— Dar e din metal, şefu', protestă Sisto. 

— Încearcă! insistă Valdez. Eşti tânăr şi bine făcut. 

Sisto lovi de trei ori uşa cu călcâiul. Fiecare lovitură era mai 
puternică decât precedenta, dar uşa refuza să cedeze. Bărbatul 
era stacojiu la faţă din cauza efortului. Trase adânc aer în piept 
şi se pregăti să aplice a patra lovitură când şeful de poliţie îl opri 
ridicând braţul. 

— Gata, las-o baltă! spuse Valdez. N-o să cedeze. Poate 
reuşim să chemăm pe cineva cu o cheie. 

Trevino îl ţintui cu privirea pe Bosch. 

— Ai cumva vreun şperaclu la tine, grozavule? îl întrebă apoi. 

Era pentru prima oară când Trevino îi spunea aşa, făcând 
aluzie la trecutul lui din LAPD. 

— Nu, îi răspunse. 

Harry se îndepărtă la câţiva paşi, oprindu-se lângă cea mai 
apropiată camionetă. Puse mâna pe unul dintre ştergătoarele 
parbrizului şi, răsucindu-l când la dreapta, când la stânga, îl 
desprinse din balamale. 

— Ce faci, Harry? întrebă Valdez. 

— Lasă-mă un minut! îi răspunse el. 

Se îndreptă spre unul dintre bancurile de lucru şi smulse cu 
un cleşte lamela din cauciuc ce străjuia bara subţire de metal a 
ştergătorului. Apoi, cu ajutorul unei foarfeci pentru tablă, tăie 
două bucăţi lungi de aproape opt centimetri din bara de metal. 
Luă din nou cleştele şi transformă bucăţile de metal într-un cui 
şi un cârlig plat, improvizând un şperaclu în mai puţin de două 
minute. 

Se întoarse apoi la uşă şi, aşezându-se pe vine în faţa 
încuietorii securizate, se apucă de treabă. 

— Nu e prima oară când faci asta, spuse Valdez. 

— Am mai făcut-o de câteva ori, răspunse Bosch. Luminaţi-mi 
şi mie yala! 


Toţi trei aprinseră lanternele telefoanelor şi îndreptară 
luminile asupra încuietorii. După alte trei minute, Bosch reuşi să 
deschidă uşa. 

— Bella! strigă Valdez când intrară înăuntru. 

Niciun răspuns. Sisto aprinse luminile şi străbătură cu toţii 
holul în timp ce becurile fluorescente spulberau întunericul, 
aprinzându-se pe rând în birourile prin care treceau. Valdez 
continua s-o strige pe Bella, dar birourile erau la fel de tăcute ca 
o biserică într-o seară de luni. Bosch intră ultimul în „vizuina” 
inspectorilor Lucrărilor Publice, prevăzută cu trei cabine la fel de 
mici precum cele ale detectivilor din sediul de poliţie de peste 
drum. Străbătu încăperea, verificând fiecare cabină în parte, dar 
nici urmă de Lourdes. 

În curând, i se alătură şi Sisto. 

— Ai găsit ceva? 

— Nu. 

— La naiba! _ 

Bosch văzu plăcuţa de identificare pe unul dintre birouri. Işi 
aminti ceva din discuţia purtată cu Lourdes de dimineaţă. 

— Sisto, Bella avea vreo problemă cu Dockweiler? 

— La ce te referi? 

— De dimineaţă, când mi-a spus că avea de gând să vină aici 
ca să împrumute detectorul de metale, mi-a zis că o să-i ceară 
ajutorul lui Dockweiler. Asta, dacă avea să fie în toane bune, a 
adăugat apoi. Aveau o problemă? 

— Poate pentru că ea şi-a păstrat postul în poliţie, iar el a fost 
transferat la Departamentul Lucrărilor Publice? 

— Părea cu totul altceva. 

Sisto rumegă întrebarea înainte de a-i oferi un alt răspuns. 

— Nu cred că e mare lucru, dar pe când el se afla încă în 
poliţie, exista o râcă între ei. La început, Dock nu ştia că ea juca 
în echipa „adversă”. A făcut un comentariu răutăcios despre o 
lesbiană - nu mai ştiu despre cine era vorba -, a numit-o 
„lingvistă”, susţinând că îi place să sugă „acadeaua” 
partenerelor sau cam aşa ceva. Bella a sărit de zece metri, iar 
un timp lucrurile au fost cam tensionate între ei. 

Bosch îl scruta cu privirea, aşteptând ceva mai mult. 

— Asta-i tot? întrebă el. 

— Cred că da, răspunse Sisto. Nu ştiu altceva. 

— Dar tu? Ai vreo problemă cu el? 


— Eu? Nu, ne-am înţeles bine. 

— Vorbiţi? Staţi la taclale? 

— Da, uneori. Nu prea des. 

— Nu agreează lesbienele sau femeile în general? 

— Nu, nu e homosexual, dacă la asta te referi. 

— Nu la asta mă refer. Hai, Sisto, spune-mi cum e tipu’! 

— Nu ştiu, omule. Mi-a spus la un moment dat că, în timp ce 
lucra la Wayside în cadrul departamentului poliţiei zonale, îi 
şicanau pe homosexuali. 

Acest lucru îl puse pe gânduri. Wayside Honor Rancho era o 
închisoare situată în Santa Clarita Valley. Imediat după ce 
ieşeau de pe băncile şcolii, toţi absolvenţii Academiei de Poliţie 
deveneau gardieni de închisoare. Îşi aminti povestea lui 
Lourdes. Văzând că nu avea şanse să se transfere prea curând 
din divizia gardienilor, începuse să-şi depună CV-ul la alte 
departamente, ajungând, în cele din urmă, la cel din San 
Fernando. 

— Cum îi şicanau? 

— Îi puneau în situaţii stânjenitoare. Îi plasau în module unde 
ştiau că nu se vor descurca. Apoi făceau pariuri, convinşi fiind că 
nu vor rezista prea mult şi, în curând, îşi vor lua zborul. 

— A cunoscut-o pe Bella pe când lucra acolo? 

— Nu ştiu. Nu l-am întrebat niciodată. 

— Cine a venit primul la San Fernando? 

— Dock, fără urmă de îndoială. 

Bosch încuviinţă. Dockweiler era mult mai vechi în breaslă 
decât Bella şi, cu toate astea, după declanşarea crizei bugetare, 
ea îşi păstrase postul, în timp ce el fusese transferat. Acest lucru 
dăduse naştere, fără doar şi poate, unei animozităţi. 

— Ce s-a întâmplat când a fost transferat din departament? 
întrebă Bosch. A fost supărat? 

— Da, fireşte. Tu n-ai fi? răspunse Sisto. Totuşi, a acceptat 
situaţia. L-au mutat aici. N-a fost o schimbare dramatică - nici 
măcar nu şi-a pierdut salariul. 

— Doar că nu mai poartă insignă şi pistol. 

— Ca inspector cred că are insignă. 

— Nu e acelaşi lucru, Sisto. Cred că ai auzit replica: „Dacă nu 
eşti poliţist, nu eşti nimic”. 

— Nu. 


Se aşternu tăcerea în timp ce Bosch studie biroul lui 
Dockweiler. Nimic din ce vedea nu-i stârnea suspiciuni. Auzi 
clinchetul telefonului lui Sisto - primise un mesaj. 

Agăţată pe peretele despărțitor dintre biroul lui Dockweiler şi 
un alt birou, se afla harta oraşului, divizată în patru zone de 
aplicare a legilor impuse de Departamentul Lucrărilor Publice, 
corespunzând zonelor de patrulare ale departamentului de 
poliţie. Văzu, de asemenea, o listă cu informaţii privind 
localizarea garajelor transformate ilegal în locuinţe, cu fotografii 
ale fiecărui loc în parte: 


Cabluri, prelungitoare şi furtunuri de la casă la garaj 

Bandă adezivă lipită pe crăpăturile uşii de la garaj 

Aparate de climatizare instalate pe pereţii garajelor 

Grătare aflate în apropierea garajului, nu a casei 

Bărci, biciclete şi alte articole, păstrate de obicei în garaj, 
stocate acum afară 


Studiind lista, Bosch văzu cu ochiul minţii casele victimelor 
violatorului în serie. Cu doar trei zile în urmă, trecuse în revistă 
cele patru locuinţe unde avuseseră loc violurile. Vedea acum ce 
nu văzuse atunci. Fiecare avea garaj şi fiecare se afla într-un 
cartier unde transformările ilegale ale garajelor în locuinţe 
reprezentau © adevărată problemă, atrăgând atenţia 
inspectorilor din cadrul Departamentului Lucrărilor Publice. Şi 
casa lui Beatriz Sahagun avea garaj. 

— El e făptaşul, murmură Harry. 

Sisto nu îl auzi. Bosch continua să rumege lucrurile, încercând 
să le pună cap la cap. Ca inspector al Lucrărilor Publice, 
Dockweiler putea să cutreiere oraşul. Ar fi putut să bată la uşile 
caselor ca să facă inspecții şi să-şi aleagă victimele în timpul 
controalelor sale. Acesta era motivul pentru care purta tot 
timpul mască. 

Realiză, de asemenea, că Dockweiler era cel care avea cheia 
de rezervă de la biroul său. O păstrase când părăsise 
departamentul, dar se furişa pe ascuns ca să citească dosarul 
investigaţiilor odată ce Bosch corelase cazurile. Cunoştea toate 
informaţiile şi fiecare pas al anchetei. lar grozăvia supremă o 
constituia faptul că detectivul o aruncase pe Lourdes direct în 
braţele lui. Spaima şi sentimentul covârşitor de vinovăţie îi 


sfâşiau acum sufletul. Se întoarse de la birou şi îl văzu pe Sisto 
tastând un mesaj pe telefon. 

— Îi scrii un mesaj lui Dockweiler? întrebă el. 

— Nu, prietenei mele, răspunse Sisto. Vrea să ştie unde sunt. 
De ce i-aş scrie lui... 

Bosch îi smulse telefonul din mână şi privi ecranul. 

— Hei, ce dracu' faci?! exclamă Sisto. 

Bosch citi textul şi văzu că era un mesaj inofensiv, care 
spunea: Ajung în curând acasă. li aruncă apoi telefonul tânărului 
detectiv, care însă, din cauza impactului puternic şi a distanţei 
mult prea mici dintre ei, îl scăpă din mână. Mobilul îl lovi în piept 
şi căzu cu zgomot pe podea. 

— Ticălosule! ţipă Sisto, aplecându-se să ia telefonul de pe 
jos. Roagă-te să nu... 

Când se ridică în picioare, Bosch îl apucă de gulerul cămăşii 
şi, îmbrâncindu-l cu putere, îl lovi cu spatele şi capul de uşă. 
Apoi, îşi lipi chipul de al lui. 

— Putoarea naibii ce eşti, ar fi trebuit să te duci astăzi cu ea! 
Acum, s-ar putea să fie în pericol şi trebuie s-o găsim. Urgent! Ai 
înţeles? urlă Bosch, izbindu-l cu putere de uşă. Unde stă 
Dockweiler? 

— Nu ştiu. Dă-mi dracului drumu”! 

Sisto îl împinse pe Bosch cu atâta violenţă, încât aproape că 
se lovi de peretele de vizavi. Atinse cu şoldul un birou, 
răsturnând o cafetieră goală, din sticlă, care se făcu ţăndări pe 
podea. 

Atraşi de glasurile aspre şi de zgomotul sticlei sparte, Valdez 
şi Trevino intrară valvârtej pe uşă, lovindu-l pe Sisto şi dându-l la 
o parte din cale. 

— Ce dracu se întâmplă aici? întrebă Valdez. 

Ţinându-şi o mână la ceafă, Sisto o îndreptă pe cealaltă spre 
Bosch. 

— A luat-o razna! Ţineţi-l dracu’ cât mai departe de mine! 

— Ar fi trebuit să mergi cu ea! ripostă Bosch, arătându-l cu 
degetul. În loc de asta, i-ai aruncat o prostie şi ai lăsat-o să se 
ducă singură. 

— Dar tu ce-ai făcut, amice? Nu era cazul meu. Era al tău. Tu 
ar fi trebuit să te duci cu ea, nu eu! 

Bosch se întoarse spre Valdez. 

— Unde stă Dockweiler? îl întrebă apoi. 


— Cred că în Santa Clarita, răspunse Valdez. Cel puţin, acolo 
locuia când lucra în poliţie. De ce? Ce se întâmplă aici? 

Îşi puse mâna pe umărul lui Bosch, ca să-l împiedice să mai 
facă vreun pas spre Sisto. Detectivul se smuci, dându-i-o la o 
parte, şi îi arătă biroul lui Dockweiler, presărat parcă de dovezi 
incontestabile, pe care numai el le vedea. 

— El e făptaşul, spuse Bosch. Dockweiler este Tăietorul 
Plaselor de Ţânţari, iar Bella e în mâinile lui. 


29 

Luară două maşini şi porniră pe autostrada 5. Valdez şi Bosch 
se aflau în prima maşină, la volanul căreia stătea şeful de 
poliţie. El avusese prezenţa de spirit să-i despartă pe Bosch şi 
pe Sisto, care se afla la volanul celeilalte maşini. Trevino stătea 
alături, pe scaunul din dreapta, bosumflat pentru că, în urma 
conflictului dintre Bosch şi Sisto, fusese nevoit să se despartă de 
şeful de poliţie. 

Valdez vorbea la telefon, dând ordine cuiva de la dispecerat. 

— Nu mă interesează, spuse el. Sună pe cine vrei! Numai să- 
mi spui nenorocita aia de adresă! Nu mă interesează dacă 
trebuie să trimiţi echipe acasă la ei ca s-o afli. 

Inchise telefonul, înjurând în barbă. Până acum, cei de la 
dispecerat nu  reuşiseră să ia legătura cu directorul 
Departamentului Lucrărilor Publice şi nici cu primarul oraşului, 
ca să acceseze dosarele angajaţilor şi să afle adresa lui 
Dockweiler. Verificaseră baza de date a poliţiei înainte de a 
părăsi sediul şi descoperiseră că Dockweiler reuşise să obţină 
sau beneficiase, printr-o eroare birocratică, în ciuda faptului că 
părăsise departamentul de aproape cinci ani, de blocarea 
accesului la adresa lui, facilitate de care se bucurau toţi ofiţerii 
de poliţie. 

Se îndreptau, aşadar, spre Santa Clarita Valley, bazându-se 
doar pe memoria lui Valdez, care îşi amintea că Dockweiler 
locuia în zona aceea cu cinci ani în urmă. 

— S-ar putea să ajungem acolo şi să nu avem adresa exactă, 
spuse Valdez. 

Lovi volanul cu palma deschisă şi schimbă subiectul. 

— Ce-a fost povestea asta cu Sisto, Harry? îl întrebă apoi. Nu 
le-am văzut niciodată reacţionând aşa. 

— |lmi cer scuze, şefu', răspunse Bosch. Mi-am pierdut 
cumpătul. Dacă aş fi putut să mă izbesc singur de uşă, aş fi 
făcut-o. În schimb, mi-am vărsat nervii pe Sisto. 

— De ce? 

— Ar fi trebuit să merg astăzi cu Bella. E cazul meu, ar fi 
trebuit să lucrăm împreună, dar i-am spus să-l ia pe Sisto. Ar fi 
trebuit să mă gândesc că se va duce singură dacă el va refuza 
s-o însoţească. 


— Nu ştim dacă povestea cu Dockweiler este adevărată. Aşa 
că încetează să te mai învinovăţeşti! Vreau să te concentrezi 
aici, spuse Valdez, arătându-i cu degetul nordul prin parbriz. 

Bosch încercă să găsească o altă cale prin care să afle adresa 
lui Dockweiler. Dacă se bucura încă de măsurile de protecţie ale 
poliţiei, avea să le fie greu să-l găsească. Se gândea să sune la 
închisoarea Wayside şi să-i întrebe pe gardieni dacă şi-l mai 
aminteau şi îi ştiau cumva adresa. Părea un plan cu şanse mici 
de reuşită de vreme ce Dockweiler părăsise cu mult timp în 
urmă departamentul poliţiei zonale. 

— Când a venit să lucreze în San Fernando? întrebă Bosch. 

— Cred că prin 2005 sau 2006, răspunse Valdez. Era deja aici 
când am ajuns eu. Cred că mai degrabă prin 2006. Îmi amintesc 
că lucra deja aici de cinci ani când am fost nevoit să-l dau afară. 

— Sisto mi-a spus că, în perioada cât a lucrat la Wayside, 
împreună cu alţi gardieni, manipula paznicii şi stârnea conflicte. 

— Îmi amintesc că mai mulţi gardieni au fost daţi afară atunci. 
Albii de la Wayside, mai ştii? 

Da, îşi aducea aminte. Nu grupările sau incidentele specifice, 
deoarece departamentul de poliţie din comitat suferise scandal 
după scandal în ultima decadă. În urma unor investigaţii 
conduse de FBI, legate de conflictele din închisoare, precedentul 
şef al poliţiei căzuse în dizgrație şi fusese nevoit să 
demisioneze. Infruntase un proces de corupţie şi câţiva dintre 
gardienii săi fuseseră deja arestaţi. Acestea erau unele dintre 
motivele pentru care Bella Lourdes renunţase la postul din 
închisoare, chiar dacă asta însemna să se transfere la un 
departament mult mai mic, precum cel din San Fernando. 

— De ce l-ai dat afară pe el în locul Bellei? întrebă Bosch. 
Doar avea mai multă vechime, nu-i aşa? 

— Aşa e, dar a trebuit să fac ce era mai bine pentru 
departament, răspunse Valdez. 

— Un răspuns diplomatic. 

— Dar ăsta e adevărul. O cunoşti pe Bella. E întreprinzătoare 
şi activă, îi place tot ceea ce face şi se dăruieşte cu trup şi 
suflet. Dockweiler... E un individ pus mereu pe harţă. Aşadar, 
când Marvin mi-a spus că puteam să ofer unuia dintre oamenii 
mei un post de inspector în cadrul Lucrărilor Publice, am păstrat- 
o pe Lourdes şi l-am transferat pe Dockweiler. M-am gândit că i 


se potriveşte. Trebuia doar să le spună oamenilor să-şi tundă 
peluzele şi să-şi taie gardul viu. 

Marvin Hodge era primarul oraşului. Bosch clătină din cap, 
amintindu-şi propriile greşeli comise în cazul Tăietorului Plaselor 
de Ţânţari. 

— Ce e? întrebă Valdez. Cred că am luat decizia corectă. 

— Nu, nu despre asta este vorba, răspunse Bosch. Ai luat, 
într-adevăr, decizia corectă. Ai greşit, probabil, când m-ai 
cooptat în echipă. Mi-au scăpat multe lucruri. Poate că, în 
răstimpul cât am stat acasă, „am ruginit”. 

— Ce lucruri ţi-au scăpat? 

— Ei bine, vinerea trecută am dat o raită pe la primele patru 
scene ale crimei - cele despre care ştiam. Am vrut să le văd pe 
toate într-un singur drum, în ordinea întâmplării faptelor. N-o 
mai făcusem niciodată şi încercam să găsesc ceva izbitor, ceva 
ce-ar fi corelat cumva victimele, dar n-am găsit nimic. Indiciul se 
afla acolo, sub ochii mei, iar eu n-am văzut nimic. Toate casele 
aveau garaje. 

— Da, dar e un lucru obişnuit. Practic, toate casele construite 
după cel de-al Doilea Război Mondial au garaje. lar aici nu 
găseşti una fără garaj. 

— Nu contează. Ar fi trebuit să pun lucrurile cap la cap. Pariez 
pe următorul meu salariu că Dockweiler a inspectat toate aceste 
case şi garaje, invocând transformarea şi locuirea lor ilegală - 
are o listă cu informaţii agăţată de peretele biroului. Aşa îşi 
alegea victimele. De aceea purta şi mască, deoarece victimele îl 
puteau recunoaşte în urma controalelor efectuate. 

— Dar tu nu primeşti salariu, Harry. 

— Şi, după tot ce s-a întâmplat, nici că merit vreunul. 

— Deocamdată, povestea cu Dockweiler este doar o simplă 
teorie. Nu avem nici cea mai mică dovadă că este Tăietorul 
Plaselor de Ţânţari. Teoria sună bine, dar nu poţi condamna pe 
cineva numai pe baza unei simple teorii. 

— El e făptaşul. 

— Doar pentru că o susţii fără încetare, nu înseamnă că ai şi 
dreptate. 

— Ar fi bine să am. Altfel, o căutăm pe Bella în locul 
nepotrivit. 


Gândul îi reduse pe amândoi la tăcere preţ de câţiva kilometri 
buni. După un timp însă Bosch începu să pună alte întrebări, ca 
să-şi domolească temerile legate de Bella. 

— Cum a primit Dockweiler şutul în fund pe care i l-ai dat? 

— În cuvintele tale, situaţia sună într-adevăr aiurea, răspunse 
Valdez. Totuşi, de fiecare dată când am fost nevoiţi să dăm pe 
cineva afară, am făcut tot ce ne-a stat în putinţă să ne plasăm 
oamenii în altă parte sau să le înfăţişăm un plan de bătaie. Cum 
ţi-am spus deja, Marvin mi-a oferit postul din cadrul Lucrărilor 
Publice, iar eu i l-am propus lui Dockweiler. L-a acceptat, deşi n- 
a fost prea încântat. Voia să transferăm postul de la Lucrările 
Publice la departamentul de poliţie, dar lucrurile nu merg aşa. 

— Nu s-a supărat pentru că nu i-ai dat mai întâi afară pe 
Lourdes şi pe Sisto? 

— Nu ştiu dacă eşti la curent cu asta, dar tatăl lui Sisto este 
de mult timp membru al consiliului local. Aşa că Sisto nu avea 
cum să-şi piardă postul, iar Dockweiler o ştia prea bine. Şi-a 
vărsat, aşadar, mânia asupra Bellei, susţinând că o păstram în 
echipă doar pentru că aveam un dublu câştig - „doi într-unul”. 
Apoi, cum era şi lesbiană, câştigul putea fi triplu - „trei într- 
unul”. 

Sună telefonul, iar Valdez răspunse imediat. 

— Dă-i drumul spuse el. 

Tăcu, apoi repetă adresa pentru ca Bosch s-o memoreze - 
Stonington Drive, Saugus. Recunoscu adresa şi simţi un fior din 
cap până în picioare, descoperind o altă dovadă a vinovăţiei lui 
Dockweiler. 

— Interesant, spuse Valdez la telefon. Trimite-mi un link pe 
mobil cu cea de-a doua adresă! Ar fi bine să-i anunţaţi şi pe cei 
din SRT. In funcţie de ce vom găsi acolo, îi voi chema de urgenţă 
la locul faptei. Trimite-mi un mesaj când toată lumea va fi gata 
de acţiune! 

SRT - Special Response Team - era versiunea echipei SWAT” 
de la SFPD. Ofițerii echipei proveneau din toate unităţile forţelor 
americane (armată, flota militară, garda de coastă, flota 
aeriană, marina militară şi poliţie) şi erau instruiți în tehnica 
incidentelor critice şi în folosirea armelor de nivel înalt. 

Valdez închise telefonul. 

— Ai căutat adresa pe GPS? întrebă el. 

— Nu, răspunse Bosch. Ştiu cum să ajung acolo. E în Haskell 
Canyon. Am fost acolo sâmbătă, împreună cu Bella, mergând pe 
urmele cuţitului găsit la locul faptei. 

— Doar nu vorbeşti serios? 

— Ba da. Încă o dovadă că Dockweiler este făptaşul. 
Proprietarul cuţitului a raportat furtul armei din maşina sa, 
aflată pe aleea din faţa casei. Ne-a spus că un poliţist de la 
poliţia locală locuia, la vremea aceea, peste drum de el. 
Dockweiler probabil că îl cunoştea pe acel poliţist, fusese prin 
cartier. Poate că a văzut cuțitul în mâna proprietarului. Nu ştiu 
cum s-au desfăşurat exact lucrurile, dar nu poate fi vorba de o 
simplă coincidenţă. Nu există coincidenţe. Dockweiler a furat 
cuțitul. 

Valdez încuviinţă. Începea să creadă în teoria lui Bosch. 

— Totul se leagă, Harry, spuse el. 

— Să sperăm că nu e prea târziu pentru Bella, răspunse 
Bosch. 

Bosch îl îndrumă pe Valdez printr-un cartier din Saugus aflat 
de cealaltă parte a zonei Haskell Canyon Wash, de unde fusese 
furat iniţial cuțitul Tăietorului Plaselor de Ţânţari. 

Pe drum, şeful poliţiei îi relată lui Bosch cea de-a doua parte a 
discuţiei purtate la telefon cu dispeceratul. Conform politicii 
oraşului, toţi angajaţii care voiau încă o slujbă aveau nevoie de 
aprobarea autorităţilor. Acest lucru le permitea membrilor 
consiliului local să-i împiedice pe angajaţi să se implice în 
conflicte de interese sau să accepte posturi stânjenitoare. Legea 
fusese decretată cu un deceniu în urmă, când Los Angeles 
Times relatase povestea unui consilier adjunct din primărie, care 
producea şi juca în filme porno sub numele de Torrid Tori. 

— Aşadar, acum doi ani, Dockweiler a făcut cerere şi a obţinut 
aprobarea de a lucra ca bodyguard cu jumătate de normă, pe 
timp de noapte, la Harris Movie Ranch din Canyon Country, 
continuă Valdez. Asta ne oferă încă o adresă. Ai fost vreodată 
acolo? 

— Nu, niciodată, răspunse Bosch. 

— Un loc interesant. Am fost acolo de vreo două ori alături de 
cumnatul meu, care este scenarist. Studiourile de filmare sunt 
imense, se întind pe aproape 81 de hectare şi se produc diverse 
genuri de filme - westernuri, prostii polițiste şi chiar şi science- 
fiction. Sunt tot felul de structuri şi decoruri ridicate în pădure 
pentru filmări. Dacă Dockweiler are acces acolo, atunci trebuie 
să-ţi spun că o vom căuta pe Bella până în zori. De aceea, le-am 
cerut celor de la SRT să se pregătească. Vom şti dacă vom avea 
nevoie de ajutorul lor după ce vom vedea ce găsim acasă la 
Dockweiler. 

Bosch încuviinţă. Era un plan bun. 

— Şi cum vrei să procedăm? întrebă el. Batem direct la uşă 
sau o luăm pe ocolite? 

— Cum adică pe ocolite? 

— Nu-ţi mai aduci aminte de la LAPD? Verificăm locul pe furiş, 
apoi concepem un plan. Contrar bătutului direct la uşă. 

— Da, am înţeles. Cred că ar trebui s-o luăm pe ocolite. Tu ce 
zici? 

— De acord. 

Valdez îl sună pe Trevino şi îi relată planul, pomenindu-i şi 
despre studiourile de filmare pe care era posibil să le inspecteze 


ceva mai târziu. Le dădu adresa oficială şi confirmată a lui 
Dockweiler, apoi căzură de acord să vină cu maşinile din direcţii 
opuse adresei respective, să le parcheze şi s-o ia apoi toţi patru 
pe jos, verificând casa şi întâlnindu-se în curtea din spate, dacă 
aveau acces la aceasta. 

— Nu uitaţi! le atrase atenţia Valdez. Individul este un fost 
poliţist. Probabil că are arme. 

Când încheiară discuţia, se aflau deja în cartier şi era timpul 
să se despartă. Valdez opri farurile. Intră pe stradă dinspre nord 
şi parcă maşina la trei case distanţă de locuinţa lui Dockweiler. 
Inainte de a cobori, Bosch şi Valdez îşi luară armele şi le armară 
ca să fie siguri că aveau deja un glonţ pe ţeavă. Apoi le puseră 
din nou în tocuri. 

Având mai multă experienţă strategică decât şeful de poliţie, 
Bosch o luă înainte fără să-i ceară permisiunea. Valdez rămase 
în urmă în timp ce străbăteau strada. Nu era o zonă urbană. 
Doar câteva maşini erau parcate pe alei, niciuna însă pe stradă. 
Nu aveau unde să se adăpostească, iar Bosch îi vedea cu 
uşurinţă pe Sisto şi pe Trevino croindu-şi drum dinspre celălalt 
capăt al străzii. 

Harry se îndreptă spre faţada casei aflate lângă cea a lui 
Dockweiler. Se ascunse în colţul garajului. Valdez i se alătură în 
curând şi scrutară împreună casa lui Dockweiler. Era construită 
în stil rustic, de mărime modestă. Nu existau garduri care să 
împiedice accesul spre curtea din sparte. Asta însemna că nu 
existau nici câini. Lumina de deasupra uşii de la intrare era 
aprinsă, dar camerele păreau scăldate în întuneric. 

Bosch îi făcu semn din cap lui Valdez şi, străbătând împreună 
curtea laterală, se îndreptară spre spatele casei lui Dockweiler. 
Incercă să străpungă cu privirea ferestrele pe lângă care 
treceau, dar fie draperiile erau trase, fie era mult prea întuneric 
înăuntru. 

Când Bosch şi Valdez ajunseră în curtea din spate, Trevino şi 
Sisto se aflau deja acolo, în apropierea unui grătar. Deasupra 
uşii din spate era o lumină aprinsă, dar becul, mult prea slab, nu 
bătea prea departe. 

Cei patru detectivi se adunară de jur-împrejurul grătarului. 
Bosch scrută împrejurimile. Curtea din spate dădea spre canalul 
natural de drenaj, învăluit acum în întuneric. Verifică încă o dată 
spatele clădirii şi observă, în partea dreaptă, o prelungire a 


casei - o cămăruţă cu pereţi din sticlă. Părea o dependinţă în 
vădit dezacord cu restul clădirii, lucru care îl făcu să se întrebe 
dacă nu cumva Dockweiler, inspector în cadrul Lucrărilor 
Publice, o construise fără autorizaţie. 

— Se pare că nu e nimeni acasă, spuse Sisto. 

— Trebuie să ne convingem, răspunse Bosch. Voi doi rămâneţi 
de pază la uşa din spate, iar eu şi şefu' ne ducem să batem la 
uşa din faţă! 

— Pare un plan bun, interveni Valdez, înainte ca restul 
detectivilor să-şi conteste rolul de întăriri. 

Bosch o luă înainte, ocolind casa, urmat îndeaproape de 
Valdez, după ce îşi instruiseră echipa de rezervă să stea cu ochii 
în patru. Se apropiau de colţul fațadei când farurile unui vehicul 
apropiindu-se pe alee scăldă peluza în lumina lor. 

Bosch se lipi de perete, alături de Valdez. Se auzi huruitul 
uşilor de la garaj, dar nu şi maşina intrând înăuntru. Auziră 
motorul oprindu-se, urmat de zgomotul portierei deschise şi 
închise. Câteva clipe mai târziu, se auzi un alt zgomot metalic, 
pe care Bosch nu mai reuşi să-l identifice. 

Se uită la Valdez şi încuviinţă. Se apropie de colţ şi aruncă o 
privire în curte. Vehiculul era o camionetă albă cu platformă. 
Văzu un bărbat stând în spatele camionetei căreia tocmai îi 
deschisese uşa rabatabilă. Stătea aplecat în maşină, dar Bosch 
nu vedea ce face. Nu mai zărea pe nimeni, nici în camionetă, 
nici de jur-împrejur. Se întoarse spre Valdez şi îi spuse în şoaptă: 

— Hai să schimbăm locurile, ca să-l identifici! 

Se mutară unul în poziţia celuilalt, iar Valdez se uită peste 
muchia peretelui în curte. Aşteptă ca bărbatul să părăsească 
platforma camionetei. Îşi ridică apoi degetele mari. Era într- 
adevăr Dockweiler. 

— Vezi ce face? îl întrebă Bosch. Bella e cumva în camionetă? 

Valdez clătină din cap. Harry nu ştia dacă răspunsul negativ 
era valabil pentru ambele întrebări sau doar pentru prima. 

Ţârâitul zgomotos al telefonului lui Valdez spulberă deodată 
tăcerea, iar şeful de poliţie îl scoase iute de la brâu şi îl închise. 

Era, fireşte, prea târziu. 

— Stai pe loc! răsună un glas din curte. 

Era Dockweiler. 

— Nu te mişca! 


Bosch se afla în spatele lui Valdez şi nu putea să-l vadă pe 
Dockweiler. Stătea lipit cu spatele de perete, fără să se mişte, 
deoarece, dacă Dockweiler credea că avea de-a face doar cu un 
singur intrus, atunci Harry putea să-i sară cumva în ajutor 
şefului său. 

— Am o armă şi sunt trăgător de elită! strigă Dockweiler. leşi 
de acolo cu mâinile ridicate! 

O lanternă scălda acum în lumină colţul casei, transformându- 
| pe Valdez într-o ţintă. În ciuda faptului că nu vedea ce se 
întâmplă, Bosch bănuia că Dockweiler avea arma îndreptată 
spre şeful de poliţie şi că ameninţa s-o folosească. Valdez ridică 
mâinile şi ieşi la lumină. Era un gest de curaj, menit să-i distragă 
atenţia lui Dockweiler şi să-i ascundă prezenţa lui Bosch. 

— Hei, Dock, ai grijă! spuse el. Sunt şeful de poliţie Valdez. 
Lasă arma jos! 

— Ce cauţi aici, şefu'? întrebă Dockweiler, cu uimire în glas. 

Valdez se îndepărtă de colţul casei. Bosch scoase în tăcere 
pistolul din toc şi îl tinu, în ambele mâini, gata de atac. Dacă 
avea să-l audă pe Dockweiler ridicând piedica armei sale, ieşea 
din ascunzătoare şi îl împuşca. 

— O căutam pe Bella, spuse Valdez. 

— Pe Bella? repetă Dockweiler. Adică pe Lourdes? Dar de ce- 
ar fi aici? Cred că locuieşte în oraş. 

— Hai, Dock, lasă arma jos! Mă cunoşti doar. Nu reprezint o 
ameninţare. Mă aflu în spaţiu deschis. Las-o jos! 

Bosch se întreba dacă Sisto şi Trevino auziseră ceva din 
această confruntare şi ce plan de bătaie îşi concepuseră. Scrută 
cu privirea curtea din spate, dar nu văzu pe nimeni. Veneau, 
probabil, pe cealaltă parte a casei. Era o mişcare inteligentă, 
deoarece puteau analiza locul din două unghiuri. 

Se întoarse şi se apropie de colţul casei. Valdez se afla cam la 
şase metri depărtare de clădire, la jumătatea aleii care dădea 
spre stradă, îşi ţinea în continuare mâinile ridicate, scăldat în 
lumina lanternei, iar Bosch îşi aminti că şeful de poliţie nu purta 
vestă antiglonţ sub tricoul negru. Era un amănunt ce avea să 
joace un rol hotărâtor în deciziile pe care Harry se pregătea să 
le ia. Ştia că se putea trezi nevoit să treacă la acţiune, înainte ca 
Dockweiler să-l împuşte pe Valdez. 

— Ce cauţi aici, şefu'? întrebă Dockweiler. 

— Ţi-am spus deja, răspunse Valdez calm. O caut pe Bella. 


— Cine te-a trimis aici? Individul ăla, Bosch? 

— Ce te face să crezi asta? 

Dar înainte ca Dockweiler să-i răspundă, Bosch auzi în curtea 
din faţă glasurile răsunătoare ale lui Sisto şi Trevino. 

— Lasă pistolul jos! 

— Dockweiler, lasă arma jos! 

Bosch dădu ocol casei şi ieşi din ascunzătoare. Dockweiler 
ţinea acum lanterna şi pistolul îndreptate spre Sisto şi Trevino, 
care stăteau unul lângă altul, în poziţie de luptă. 

Harry avea acum un avantaj, deoarece Dockweiler, atent la 
mişcările celor trei bărbaţi din curte, nu se aştepta la un al 
patrulea combatant. Bosch străbătu distanţa până la camionetă 
în mai puţin de trei secunde. 

Valdez îl văzu şi realiză că trebuia să-i distragă din nou 
atenţia lui Dockweiler, înainte de impactul loviturii aplicate de 
Bosch dacă bărbatul ar fi încercat să-i împuşte pe Sisto şi pe 
Trevino. 

— Kurt, fii atent! strigă el. 

Dockweiler îndreptă iar lanterna şi pistolul spre şeful de 
poliţie. Bosch se năpusti cu toată greutatea asupra lui, lovindu-l 
cu putere în piept. Dockweiler icni de durere, cu răsuflarea 
întretăiată, şi se prăbuşi la pământ. Bosch căzu peste el, 
rostogolindu-se apoi în direcţia opusă. 

Nimeni nu trase vreun foc. Sisto se aruncă asupra lui 
Dockweiler înainte ca acesta să-şi revină după şocul loviturii. li 
prinse mâna în care ţinea pistolul şi, smulgându-i-l cu putere, îl 
aruncă în iarbă la o distanţă considerabilă. Valdez se alătură şi 
el încăierării, reuşind să-l imobilizeze, în cele din urmă, pe 
Dockweiler, care era mult mai solid decât oricare dintre ei. 
Bosch se aşeză cu toată greutatea pe picioarele lui în timp ce 
Trevino îi prinse braţele la spate ca să-i pună cătuşele. 

— Ce dracu faceţi? ţipă Dockweiler. 

— Unde e? urlă şi Valdez. Unde e Bella? 

— Habar nu am despre ce vorbeşti, reuşi el să-i răspundă, în 
ciuda faptului că Sisto îl ţinea cu faţa la pământ. N-am văzut-o şi 
nici n-am mai vorbit cu târfa aia de doi ani. 

— Ridicaţi-l! ordonă Valdez, sărind şi el în picioare. Să 
mergem înăuntru! Vedeţi dacă are cheile la el! 


Lanterna căzuse în iarbă, cu lumina îndreptată în direcţia 
opusă. Bosch o luă şi cercetă împrejurimile, căutând pistolul. 
Când îl zări, se ridică în picioare şi se duse să-l ia. 

Dockweiler profită de ocazie ca să încerce încă o dată să se 
elibereze din strânsoarea lor. Trevino îl lovi cu genunchiul în 
partea laterală a trunchiului, iar impactul puse capăt împotrivirii 
sale. 

— Gata, gata! spuse el. Mă predau. Ticăloşi ce sunteţi! Patru 
contra unu! Mai duceţi-vă dracului! 

Trevino şi Sisto îi căutară cheile prin buzunare. 

— Nu, mai du-te tu dracului, Dockweiler! îi ripostă Sisto. 
Spune-ne unde e Bella! Ştim că e în mâinile tale. 

— V-aţi pierdut minţile cu toţii, răspunse el. 

Bosch lumină cu lanterna portiera rabatabilă a camionetei. Se 
mută într-un unghi în care lumina cădea asupra platformei 
deschise, temându-se de ce putea să găsească înăuntru. 

Văzu însă doar o gamă largă de unelte, aflate în spatele 
platformei, dar nimic din toate acestea nu-i dezvăluia ce făcea 
Dockweiler în faţa portierei rabatabile când îl urmăriseră ascunși 
după colţul casei. 

Observă un breloc şi nişte chei pe platforma maşinii. 

— Am găsit cheile, le raportă celorlalţi, luând brelocul. 

În timp ce Sisto şi Trevino îl ridicară de jos pe Dockweiler, 
Valdez veni să arunce şi el o privire în spatele camionetei. 

— N-am acţionat chiar ca la carte, spuse Bosch. Cum vrei să 
procedezi de acum înainte? N-avem mandat de percheziţie şi n- 
o să ne invite înăuntru. 

— N-avem cauze probabile, dar avem circumstanțe 
excepţionale, răspunse Valdez. Trebuie să intrăm în casă. Hai să 
deschidem uşa! 

Bosch era de acord, dar era de preferat ca şeful de poliţie să 
ceară mandat de percheziţie. Pentru obţinerea acestuia, era 
nevoie de o cauză probabilă şi de semnătura unui judecător, dar 
circumstanţele excepţionale înlăturau aceste proceduri. Nu 
exista o definiţie legală hotărâtoare care să reliefeze în linii 
perfecte circumstanţele de urgenţă permise pentru relaxarea 
protecţiilor constituţionale. Bosch era însă convins că dispariţia 
unui ofiţer de poliţie şi ameninţarea cu arma din partea unui fost 
coleg aveau să fie considerate circumstanţe excepţionale în 
orice instanţă din ţară. 


În drum spre uşa de la intrare a casei, verifică garajul deschis. 
Era înţesat de cutii şi paleţi. Nu mai era loc pentru camionetă, 
lucru care îl făcu să se întrebe de ce îl deschisese Dockweiler. 

Când ajunse la uşa de la intrare, scrută în lumină brelocul. 
Examinându-l cu atenţie, recunoscu atât cheia universală cu 
ajutorul căreia puteau porni toate maşinile de poliţie şi de oraş, 
cât şi cheiţa din bronz a unei încuietori mai mici. Scoase din 
buzunar propriul breloc şi compară cheiţa din bronz de la 
dulapul biroului său cu cea prinsă de brelocul lui Dockweiler. 
Dinţii se potriveau perfect. 

Bosch nu mai avea acum nicio îndoială. Dockweiler păstrase o 
cheiţă de la dulapul din biroul detectivilor după ce fusese 
transferat la Departamentul Lucrărilor Publice şi verifica pe 
ascuns dosarul Tăietorului Plaselor de Ţânţari. 

Deschise uşa casei abia din a doua încercare şi o ţinu 
deschisă în faţa lui Dockweiler, care îi trecu pragul, însoţit de 
Sisto şi de Trevino. 

Valdez intră ultimul. Bosch îi arătă cheiţa de la dulap prinsă 
de brelocul lui Dockweiler. 

— Ce-i cu ea? întrebă şeful de poliţie. 

— E cheiţa de la dulapul meu cu dosare, răspunse el. Mi-am 
dat seama săptămâna trecută că îmi verifică dosarele cineva - 
mai ales pe cel al Tăietorului Plaselor de Ţânţari. Am crezut că e 
cineva din cadrul biroului, dar e Dockweiler. 

Valdez încuviinţă. O altă probă incriminatoare. 

— Unde îl ducem? întrebă Sisto. 

— In bucătărie, dacă găsim o masă cu scaune, răspunse 
Trevino. Prinde-l cu cătuşele de un scaun! 

Bosch îl urmă pe şeful de poliţie pe hol şi intră în bucătărie. Îi 
privi apoi pe Sisto şi pe Trevino legându-l pe Dockweiler cu nişte 
cătuşe de un scaun în faţa unei mese înţesate de hârtii, aflată 
lângă un colţar amplasat în prelungirea casei pe care Bosch o 
văzuse din curte. Incăperea avea trei pereţi numai din sticlă, 
prevăzuţi cu obloane menite să controleze căldura generată de 
soare, prin sticlă. Se întreba dacă Dockweiler ţinuse seama de 
acest aspect când construise prelungirea. 

— Toată povestea asta este o tâmpenie, spuse fostul detectiv 
când se trezi legat de scaun. Nu aveţi mandat şi nici dovezi 
împotriva mea. Aţi dat buzna aici. Nicio instanţă n-o să vă 


susţină cazul. O să vă ia dracu' pe toţi şi o să ajungeţi la mâna 
mea, ticăloşi ce sunteţi! Şi a locuitorilor din San Fernando. 

Dockweiler era murdar de pământ pe faţă în urma încăierării 
din curte. În lumina fluorescentă a plafonierei din bucătărie, 
Bosch observă însă o uşoară decolorare în colţul ochilor şi o 
umflătură ciudată la nas. O echimoză şi o tumefiere provocate 
de impactul puternic al unei lovituri. Observă, de asemenea, că 
Dockweiler încercase să ascundă vânătaia sub un strat de fard. 

Masa din bucătărie, ticsită de hârtii, părea un birou de 
facturare. În stânga, mai multe chitanţe pentru cărţile de credit 
zăceau claie peste grămadă împreună cu două carnete de 
cecuri. În dreapta se aflau fluturaşi de salariu, rapoarte 
financiare şi câteva vrafuri de plicuri sigilate. In mijloc trona o 
cană de cafea plină cu pixuri şi creioane, alături de o scrumieră 
înţesată de mucuri de ţigară. In aer plutea mirosul specific al 
unui fumător. Bosch îl simţea la fiecare răsuflare. 

Se duse la fereastra de deasupra chiuvetei şi o deschise larg, 
lăsând aerul curat să pătrundă înăuntru. Se întoarse apoi la 
masă. Mută cana în partea stângă, pentru ca nimic să nu se 
interpună între el şi Dockweiler în timp ce îl interoga. Trase 
scaunul aflat direct în faţa fostului detectiv. Ştia prea bine că 
miza interogatoriului o constituiau Bella Lourdes şi cazul 
violatorului în serie. 

Se pregătea să se aşeze, când Trevino îl opri. 

— Stai puţin! 

Îi arătă apoi holul cu un gest din cap. 

— Şefu', vreau să stăm puţin de vorbă. Vino şi tu, Bosch! 
Sisto, rămâi cu el! 

— Da, duceţi-vă să parlamentaţi! spuse ironic Dockweiler. 
încercaţi să descâlciţi tâmpeniile pe care le-aţi făcut! 

Bosch se îndreptă spre arcada care ducea din bucătărie spre 
hol. Se uită mai întâi la Dockweiler, apoi la Sisto, dând 
încurajator din cap. În ciuda diferendelor dintre ei, Sisto şi 
Trevino procedaseră corect în timpul incidentului din curte. Şeful 
de poliţie ar fi putut să moară fără intervenţia lor promptă. 

Sisto încuviinţă şi el. 

Trevino o luă înainte pe hol spre uşa de la intrare. Bosch şi 
Valdez îl urmară îndeaproape. Vorbeau în şoaptă, iar Trevino 
trecu direct la subiect. 

— Voi conduce eu interogatoriul, spuse el. 


Bosch îl ţintui cu privirea pe Valdez şi aşteptă câteva clipe ca 
şeful de poliţie să respingă ideea. Dar Valdez păstră tăcerea. 
Harry se uită din nou la Trevino. 

— Stai puţin! E cazul meu, protestă apoi. Îl cunosc mai bine 
decât oricine. Eu ar trebui să conduc interogatoriul. 

— Acum, prioritatea e Bella, spuse Trevino, nu cazul. Şi o 
cunosc mai bine decât tine. 

Bosch clătină din cap, de parcă n-ar fi înţeles ce se întâmplă. 

— Dar este absolut ilogic, insistă el. Nu are nicio importanţă 
cât de bine o cunoşti. Contează cât de bine cunoşti cazul. El este 
violatorul în serie. A prins-o pe Bella pentru că s-a apropiat 
periculos de mult de capătul firului sau i-a descoperit identitatea 
în timp ce erau împreună. Lăsaţi-mă să-l interoghez eu! 

— Nu ştim cu siguranţă că este violatorul în serie, continuă 
Trevino. Trebuie să... 

— l-ai văzut ochii? îl întrerupse Bosch. Are o vânătaie şi o 
umflătură în locul în care Beatriz Sahagun l-a lovit cu coada 
măturii. A încercat să le mascheze sub un strat de fard. Nu 
există nici cea mai mică îndoială. El este făptaşul. Poate că tu nu 
realizezi asta, dar eu o ştiu prea bine. 

Se întoarse din nou spre Valdez, cerându-i aprobarea. 

— Şefu', eu trebuie să conduc interogatoriul, stărui el. 

— Harry, am discutat acest aspect cu Trevino înainte de 
dispariţia Bellei, răspunse Valdez. Problema o constituie trecutul 
tău - modul în care va fi privit în instanţă. 

— Trecutul meu? repetă Bosch. Serios? Adică sutele de cazuri 
de crimă rezolvate? La asta te referi? 

— Ştii prea bine la ce se referă, interveni Trevino. La 
conflictele tale. Devii o ţintă în instanţă. Te-au dat afară din 
poliţie. 

— Trebuie să luăm în calcul şi statutul tău de poliţist în 
rezervă, adăugă Valdez. Nu lucrezi cu normă întreagă, iar un 
avocat s-ar putea lega de asta. Nu va da bine în ochii unui 
complet de judecată. 

— Cred că am lucrat la fel de multe ore pe săptămână ca şi 
Sisto, răspunse Bosch. 

— N-are nicio importanţă, interveni Trevino. Eşti poliţist în 
rezervă. Asta este situaţia. Eu voi conduce interogatoriul. În 
timpul ăsta, poţi să scotoceşti prin casă, să cauţi vreun indiciu 


sau vreo dovadă a prezenţei Bellei aici. După ce termini de 
percheziţionat casa, poţi să inspectezi camioneta. 

Bosch îl privi pentru a treia oară pe Valdez, dar era evident că 
îi ţinea partea lui Trevino. 

— Ascultă-ne, Harry! Fă-o pentru Bella, bine? 

— Da, în regulă, răspunse el. Pentru Bella. Chemaţi-mă când 
aveţi nevoie de mine! 

Trevino se întoarse şi porni spre bucătărie. 

Valdez zăbovi o clipă şi îl urmă pe căpitan. Bosch se simţea 
cumplit de frustrat pentru că se descotoroseau de el într-un mod 
atât de evident, deşi cazul îi aparţinea, dar nu voia să se lase 
dominat de mândrie şi de sentimente în defavoarea scopului 
final, cu atât mai mult cu cât nu aflaseră nimic despre soarta 
Bellei Lourdes. Era ferm convins că ar fi trebuit să conducă 
interogatoriul, căci ştia mult mai bine cum să obţină informaţiile 
de la Dockweiler. Nutrea însă speranţa că se va ivi ocazia de a-şi 
arăta iscusinţa. 

— Căpitane! strigă apoi. 

Trevino se întoarse şi îi aruncă o privire. 

— Nu uita să-i citeşti drepturile! spuse Bosch. 

— Fireşte, îi răspunse Trevino. 

Trecu apoi pe sub arcadă şi reveni în bucătărie. 

Bosch se duse în sufragerie, apoi, străbătând un hol, se 
îndreptă spre dormitoare. Ştia că trebuia să fie atent şi să lase 
sentimentele deoparte. Dispariţia unui ofiţer de poliţie, ce 
constituia o situaţie excepţională, îi permitea să percheziţioneze 
casa lui Dockweiler fără riscuri legale. Căutarea probelor în 
cazul Tăietorului Plaselor de Ţânţari era însă cu totul altceva. 
Avea nevoie de mandat de percheziţie pentru asta. Contradicţia 
îl plasa într-o situaţie juridică dificilă. Putea să scormonească 
locuinţa în căutarea lui Lourdes şi a dovezilor sau a indiciilor 
privind locul în care se afla, dar nu putea să facă săpături prea 
adânci pentru a demonstra că Dockweiler era autorul violurilor. 

Trebuia să fie, de asemenea, realist. Noile descoperiri făcute 
în cazul lui Dockweiler, cât şi faptul că păstrase cheia de la 
biroul detectivilor, unde intra pe ascuns ca să citească dosarele 
anchetelor, constituiau dovezi concludente că el era violatorul în 
serie. Ţinând seama de aceste concluzii, i se părea puţin 
probabil s-o mai găsească vreodată pe Bella - în viaţă sau nu. 
Trebuia să acorde prioritate cazului Tăietorului Plaselor de 
Ţânţari şi să-l ferească de eventuale atacuri în justiţie. 

Îşi puse o pereche de mănuşi din latex şi îşi începu 
percheziţia, pornind din capătul holului unde se aflau 
dormitoarele şi întorcându-se spre bucătărie. Erau trei 
dormitoare, dar numai unul singur era folosit ca atare. Intră în 
dormitorul lui Dockweiler şi găsi o dezordine de nedescris - 
haine şi încălţăminte aruncate claie peste grămadă pe podea, 
de jur-împrejurul patului, probabil în locurile unde fuseseră 
azvărlite. Patul era nefăcut, iar aşternuturile aveau o nuanţă 
cenuşie. Pereţii erau îngălbeniţi, dar nu de vopsea. In aer plutea 
un miros greoi şi îmbâcsit de transpiraţie şi fum de ţigară. Bosch 
îşi tinu mâna la nas cât timp scrută împrejurimile. 

Baia alăturată se afla în aceeaşi stare deplorabilă de 
dezordine - cada era plină de haine, iar toaleta era cumplit de 
murdară. Detectivul luă un umeraş de pe jos şi scotoci prin cadă 
ca să vadă dacă nu se ascundea ceva sau cineva prin maldărul 
de haine. Acestea păreau mult mai murdare decât cele aruncate 
pe podeaua din dormitor. Erau îmbâcsite de o pulbere cenuşie, 
ce putea fi praf de beton, credea Bosch. Poate că se murdărise 
de moloz în timpul vreunei inspecții sau al unui proiect executat 
pentru Departamentul Lucrărilor Publice. 


Cabina de duş era goală, având dalele albe de faianţă în 
aceeaşi nuanţă spălăcită şi murdară ca şi aşternuturile de pat. 
De jur-împrejurul canalului de scurgere se adunaseră granule şi 
praf de beton. Intră apoi într-o garderobă micuță din baie şi 
descoperi că era surprinzător de curată, poate pentru că multe 
dintre articolele de îmbrăcăminte, care ar fi trebuit să se afle 
acolo, zăceau aruncate pe podeaua din dormitor şi în cadă. 

Celelalte două dormitoare jucau rol de depozite. Camera mai 
mică era străjuită cu dulapuri de arme, prevăzute cu uşi din 
sticlă, unde se aflau câteva puşti şi carabine. Cele mai multe 
aveau etichete prinse de trăgaci, specificând muniţia folosită. 
Dormitorul de oaspeţi, ceva mai mare, era folosit ca depozit 
pentru provizii vitale - baxuri cu sticle de apă, băuturi 
energizante, conserve şi produse sub formă de praf, care aveau 
probabil termene îndelungate de valabilitate. 

Dulapurile din ambele camere erau înţesate cu produse 
similare. Nu era nici urmă de Bella în această parte a casei. În 
timp ce inspecta aripa dormitoarelor, Bosch auzea glasuri 
înăbuşite răzbătând din bucătărie. Nu distingea cuvintele, dar 
recunoştea glasurile. Vocea lui Trevino se auzea cu precădere, 
dar bărbatul nu reuşea să-l facă pe Dockweiler să vorbească. 

Pe holul unde se aflau dormitoarele, Bosch observă în tavan 
un chepeng ce ducea spre un pod. De jur-împrejurul lui se 
vedeau urme de mâini, dar acest lucru nu-i oferea vreun indiciu 
referitor la momentul când Dockweiler urcase acolo. 

Scrută împrejurimile şi văzu rezemată de peretele din colţ o 
bară din lemn, lungă de un metru şi ceva, prevăzută în vârf cu 
un cârlig. Luând scara şi prinzând cârligul de inelul din metal 
ataşat de chepeng, îl deschise şi se trezi în faţa unei mansarde 
asemănătoare cu cea din casa Oliviei Macdonald. Sprijini scara 
rabatabilă de gura podului şi începu să urce treptele. 

Găsi şnurul întrerupătorului şi aprinse becul, apoi privi de jur- 
împrejur. Era un spaţiu îngust, înţesat până în tavan cu baxuri şi 
cutii cu provizii vitale pentru supravieţuire. Scotoci fiecare 
cotlon al podului, ca să se asigure că Bella Lourdes nu era acolo. 
Apoi cobori, dar lăsă chepengul deschis şi scara sprijinită de 
gura podului, pentru a putea fi folosită în cazul unor căutări mult 
mai amănunțite, efectuate cu mandat de percheziţie. 

Când ajunse în living şi în sufragerie, auzi foarte bine ce se 
vorbea în bucătărie. Dockweiler refuza să coopereze, iar Trevino 


apelase la o formă amenințătoare de interogatoriu, care rareori 
dădea rezultatele scontate. 

— Eşti terminat, amice, spuse Trevino. Este un caz bazat pe 
ADN. Imediat cum vom primi rezultatele testelor de laborator, 
iar ADN-ul tău se va dovedi compatibil cu cel prelevat de la 
victime, povestea s-a terminat. Tu eşti terminat. Vei primi 
sentinţe consecutive şi nu vei mai respira niciodată aerul 
proaspăt al libertăţii. Singura modalitate prin care te poţi salva 
este să ne spui unde e Bella. Dacă ne spui asta, te vom susţine - 
în faţa procurorului, a juraţilor, a lumii întregi. 

O tăcere adâncă întâmpină cuvintele lui Trevino. Pledoaria 
căpitanului era veridică, dar, expusă în tonalități amenințătoare, 
rareori determina un suspect cu profilul Tăietorului Plaselor de 
Ţânţari să coopereze. Un interogatoriu bine dirijat ar fi apelat la 
narcisismul şi geniul violatorului. Harry l-ar fi lăsat să creadă că 
el se afla la pupitrul de comandă şi i-ar fi smuls informaţiile una 
câte una. 

Traversă sufrageria şi rămase în holul de la intrare. Îl văzu pe 
Valdez rezemat de peretele de lângă arcada ce ducea spre 
bucătărie, cu ochii aţintiţi asupra unei lupte fără sorţi de 
izbândă. Işi îndreptă privirea spre Bosch şi îl întrebă dacă 
descoperise ceva. Harry clătină doar din cap. 

Inainte de intrarea în bucătărie se afla o uşă care ducea spre 
garaj. Bosch intră, aprinse luminile şi închise uşa în urma lui. 
Spaţiul era, de asemenea, folosit ca depozit pentru provizii 
vitale de supravieţuire - alte baxuri de conserve, apă şi produse 
sub formă ele praf. Dockweiler făcuse rost şi de provizii MRE%, 
produse de armata Statelor Unite. Făcuse şi stocuri de articole 
necomestibile cutii cu baterii, lanterne, truse de prim ajutor, 
truse de scule, epuratoare de dioxid de carbon, filtre de apă şi 
aditivi enzimatici destinaţi filtrării apei şi toaletelor chimice. 
Erau acolo şi cutii cu batoane luminoase şi medicamente, 
precum flacoane de betadină şi iodură de potasiu. Bosch îşi 
amintea prea bine rolul acestor provizii din perioada 
antrenamentelor militare, când ameninţarea unui holocaust 
nuclear din partea Uniunii Sovietice părea cât se poate de reală. 
Medicamentele acționau ca protector tiroidian împotriva 
cancerului provocat de iodul radioactiv. Se părea că Dockweiler 

era bine pregătit pentru orice eventualitate - de la atacuri 
teroriste la explozii nucleare. 

Deschise uşa şi îşi băgă capul pe hol. Îi atrase atenţia lui 
Valdez şi îi făcu semn să-l urmeze. 

Când şeful de poliţie intră în garaj, se opri brusc pe loc, cu 
ochii aţintiţi asupra baxurilor cu provizii aflate în mijloc. 

— Ce sunt astea? întrebă el. 

— Dockweiler este obsedat de ideea supravieţuirii şi se 
antrenează pentru asta, răspunse Bosch. Se pare că numai în 
asta îşi investeşte banii. Podul şi două dintre dormitoare sunt 
pline de stocuri şi arme. Are un întreg arsenal într-un dormitor. 
Ar putea să trăiască trei sau patru luni din proviziile astea dacă 
nu-l deranjează să mănânce numai conserve cu tocăniţă din 
carne de vacă produsă de armată. 

— Sper să-şi fi luat şi un deschizător de conserve. 

— Obsesia lui îi explică întru câtva comportamentul. Pentru că 
se apropie sfârşitul lumii, oamenii reacţionează cum vor, fac 
orice le trece prin cap. Trevino a reuşit să obţină ceva de la el? 

— Nu, nimic. Dockweiler se joacă cu noi - ba neagă totul, ba 
ne dă de înţeles că ar şti ceva. 

Bosch încuviinţă. Bănuia că urma să-i vină şi lui rândul la 
pupitrul interogatoriului imediat ce îşi va termina căutările. 

— O să mă uit în fugă şi prin camionetă, apoi o să sun un 
judecător. Vreau un mandat legal pentru o percheziţie 
amănunţită. 

Valdez era suficient de inteligent ca să-i citească gândurile lui 
Bosch. 

— Crezi că Bella nu mai e în viaţă, nu-i aşa? 

Harry şovăi uşor, apoi încuviinţă, cu o expresie gravă pe chip. 

— De ce s-o lase în viaţă? spuse el. Psihologul nostru 
criminalist susţine că evoluţia acestui individ se îndreaptă 
treptat spre crimă. Bella ar putea să-l identifice. De ce s-o lase 
în viaţă? 

Valdez îşi lăsă capul în piept. 

— lmi pare rău, şefu'. Sunt doar realist. 

— Ştiu, răspunse el, dar nu ne oprim până n-o găsim. Într-un 
fel sau altul. 

— Nici nu mă gândesc s-o fac. 

Valdez îl strânse de braţ şi intră din nou în casă. 


Bosch străbătu un culoar îngust, printre vrafurile de baxuri, şi 
se îndreptă spre camioneta lui Dockweiler. Cabina nu era 
încuiată şi deschise portiera din dreapta, căci - dacă Bella 
Lourdes fusese în maşină - atunci numai bancheta pasagerului îi 
putea oferi vreun indiciu al prezenţei sale. Găsi pe scaun o 
pungă voluminoasă de la MCdonald's, cu marginile îndoite. Îşi 
scoase o mănuşă şi pipăi punga. Era călduţă la atingere, lucru 
care sugera faptul că Dockweiler venise acasă după ce luase 
ceva de mâncare de la restaurant. 

Işi puse din nou mănuşa şi desfăcu punga. Avea încă la el 
lanterna recuperată din iarbă. O scoase din buzunar şi lumină 
conţinutul pungii. Găsi două sandviciuri şi două porţii de cartofi 
prăjiţi. 

Cele două porţii puteau constitui foarte bine masa unui individ 
solid de talia lui Dockweiler, dar Bosch ştia prea bine că erau 
pentru două persoane. Pentru prima oară de când intraseră în 
casa fostului detectiv, nutrea din nou speranţa că Bella era în 
viaţă. Se întreba dacă Dockweiler trecuse pe acasă înainte de a-i 
duce mâncarea prizonierei sale, aflată în altă parte, sau dacă 
era pe undeva pe aici şi el n-o găsise încă. Se gândea la canalul 
de drenaj aflat în râpa din spatele casei. Poate că era acolo. 

Lăsă punga cu mâncare la locul ei şi lumină cu lanterna 
covoraşul negru de pe podea şi împrejurimile scaunului din 
dreapta. Nu văzu nimic care să-i atragă atenţia sau care să-i 
indice prezenţa Bellei în camionetă. 

Lăsă lanterna aprinsă şi se duse în spatele maşinii. Îndreptă 
lumina spre colţurile îndepărtate ale platformei camionetei. Nu 
găsi niciun indiciu care să-l conducă la Lourdes sau la Tăietorul 
Plaselor de Ţânţari. Şi, cu toate astea, Dockweiler făcea ceva în 
dreptul portierei rabatabile când telefonul şefului de poliţie îi 
dăduse de gol. Lăsase, de asemenea, garajul deschis cu un scop 
bine determinat, nu doar ca să parcheze maşina, dar Bosch încă 
nu înţelegea care era acesta. 

In spatele camionetei se aflau o roabă răsturnată, un cărucior 
manual pe două roţi şi câteva unelte - trei lopeţi, o sapă, o 
mătură cu coadă şi un târnăcop -, dar şi câteva folii de protecţie 
pentru podele. Lopeţile erau diferite. Una avea lama ascuţită 
pentru săpat, iar celelalte două aveau marginile drepte, de 
diverse mărimi, pentru strângerea molozului. Toate erau 
murdare - cea cu lama ascuţită avea urme de pământ roşu, iar 


celelalte două erau presărate de acelaşi praf cenuşiu de ciment 
ca şi cel din cada de baie. 

Îndreptă lumina asupra roții roabei şi văzu bucăţi mari de 
ciment prinse de cauciuc. Nu mai exista nicio îndoială că 
Dockweiler fusese implicat recent într-un proiect de construcţie, 
dar se temea, de asemenea, că o îngropase pe Bella Lourdes. 
Îmbrăcămintea din baie, murdară de acelaşi moloz ca lopeţile, 
dovedea faptul că schimbase mai multe rânduri de haine. Acest 
lucru indica un proiect de durată, nu unul abordat de curând, în 
răstimpul celor opt ore de când dispăruse Bella. 

Solul portocaliu de pe lama lopeţii îl punea însă pe gânduri. 
Aceasta ar fi putut fi folosită oricând. 

Trase spre el căruciorul manual pe două roţi, ca să-l privească 
mai de aproape. Bănuia că Dockweiler îl folosea ca să mute 
maldărele de baxuri şi cutii din casă şi din garaj. Observă apoi o 
etichetă lipită de axul dintre cele două roţi, pe care era scris: 


Proprietatea oraşului San Fernando 
Departamentul Lucrărilor Publice 


Dockweiler furase sau  împrumutase  căruciorul pentru 
propriile sale scopuri. Dacă avea să caute cu mai multă atenţie, 
avea să descopere că multe dintre uneltele din camionetă şi din 
garaj proveneau din atelierele Lucrărilor Publice. Dar căruciorul 
tot nu-l ajuta să afle ce făcea Dockweiler în seara aceea în 
dreptul portierei rabatabile. 

Bosch considera că exploatase la maximum circumstanţele 
excepţionale. Se îndepărtă de camionetă şi îşi scoase telefonul. 
„Răsfoi” lista de contacte până ajunse la litera J, unde se aflau 
numele judecătorilor, cu care avusese colaborări frumoase şi 
care acceptaseră să-i dea numerele de telefon. 

Îl sună pe judecătorul Robert O'Neill, care prezidase, timp de 
patru luni, un proces de crimă, pentru care Bosch desfăşurase 
ancheta. Se uită la ceas după ce accesă numărul şi văzu că nu 
era încă 11 seara, o oră complet nepotrivită ca să suni un 
judecător. Se supărau dacă îi sunai mai târziu, chiar şi în caz de 
urgenţă. 

O'Neill răspunse prompt, fără şovăire în glas, semn că nici nu 
dormea, nici nu era ameţit de băutură. Era un lucru demn de 
notat. Bosch avusese la un moment dat un caz în care avocatul 


apărării contestase validitatea unui mandat de percheziţie 
pentru că judecătorul îl semnase la ora 3:00 dimineaţă, când 
detectivul îl trezise din somn. 

— Domnule judecător O'Neill, sunt Harry Bosch. Sper că nu v- 
am trezit. 

— Harry, ce mai faci? Nu, nu m-ai trezit. În ultimul timp, mă 
culc târziu şi adorm şi mai târziu. 

Bosch nu înţelegea ce voia să spună. 

— Sunteţi în concediu, domnule? Aţi putea să aprobaţi un 
mandat prin telefon? Avem un... 

— Mă văd nevoit să te întrerup, Harry. Se pare că n-ai aflat 
vestea. Nu mai fac parte din barou. M-am retras acum trei luni. 

Bosch era uluit şi stânjenit. De când plecase din LAPD, nu mai 
ştia cine prezida procesele în sălile tribunalului Foltz. 

— Aţi ieşit la pensie? întrebă el. 

— Da, răspunse O'Neill. Şi, din câte am auzit, şi tu te-ai 
pensionat. E cumva vreo glumă? 

— Nu, domnule, nu e nicio glumă. Lucrez acum în cadrul 
Departamentului de Poliţie din San Fernando. Şi trebuie să 
închid. Ne confruntăm cu o situaţie de urgenţă şi îmi cer scuze 
pentru că v-am deranjat. 

Închise telefonul înainte ca O'Neill să mai pună vreo întrebare, 
irosindu-i timpul lui Harry. Accesă din nou lista de contacte, îi 
şterse numele lui O'Neill şi îl sună apoi pe judecătorul John 
Houghton, următorul pe lista de prieteni din barou ai lui Bosch. 
Avocaţii şi poliţiştii locali îl porecliseră Trăgătorul Houghton 
pentru că, având permis de portarmă, îşi folosise pistolul şi 
trăsese un glonţ în tavan ca să instituie ordinea în sală în timpul 
unui proces împotriva mafiei mexicane. Fusese, în cele din 
urmă, criticat de comisia juridică a comitatului şi de Baroul din 
California şi acuzat de procurorul districtual de folosirea ilegală 
a armelor de foc, un delict grav. In ciuda acestor fapte, 
câştigase de fiecare dată, cu majoritate de voturi, alegerile 
pentru postul de judecător menit să impună legea şi ordinea. 

Şi el îi răspunse cu glas clar şi răspicat. 

— Harry Bosch! Am crezut că te-ai pensionat. 

— M-am pensionat şi m-am reangajat, domnule judecător. 
Lucrez cu jumătate de normă în cadrul Departamentului de 
Poliţie din San Fernando. Mă ocup de cazurile rămase 
nerezolvate. V-am sunat acum pentru că ne confruntăm cu o 


situaţie de urgenţă - un ofiţer dispărut. Mă aflu în faţa casei 
suspectului şi trebuie să efectuez o percheziţie. Sperăm s-o 
găsim încă în viaţă. 

— E femeie? 

— Da, domnule. O colegă din poliţie. Credem că suspectul, 
autorul unor violuri în serie, a prins-o acum şapte sau opt ore. 
Am întreprins o percheziţie rapidă a proprietăţii bazându-ne pe 
circumstanţe excepționale. Acum vrem să efectuăm o 
percheziţie amănunţită, căutându-ne colega dispărută, dar şi 
alte dovezi în cazul violurilor în serie. 

— Am înţeles. 

— Trebuie să ne mişcăm rapid şi nu mai am timp să mă duc la 
sediu ca să redactez textul mandatului. Pot să vă relatez 
cauzele probabile şi să vă prezint mâine actele aferente? 

— Fireşte. Dă-i drumul! 

Depăşind astfel prima barieră, Bosch îi relată în următoarele 
cinci minute paşii şi dovezile în urma cărora Dockweiler era 
considerat suspect în cazul Tăietorului Plaselor de Ţânţari. Îi 
oferi multe alte informaţii, care - deşi nu puteau fi corelate cu 
cazul violatorului în serie şi nici cu răpirea Bellei Lourdes - îl 
puteau ajuta pe judecător să-şi creioneze un tablou de 
ansamblu şi să accepte percheziţia. Lucruri precum uneltele de 
săpat descoperite în camionetă, porţiile calde de mâncare 
pentru două persoane şi starea deplorabilă a casei. Toate 
acestea, împreună cu trecutul lui Dockweiler ca ofiţer de poliţie, 
se dovediră salutare, iar Houghton îi acordă permisiunea lui 
Bosch de a-i percheziţiona casa şi maşina. 

Harry îi mulţumi judecătorului şi îi promise să-i prezinte a 
doua zi declaraţia scrisă pentru emiterea mandatului de 
percheziţie. 

— Te cred pe cuvânt, răspunse Houghton. 

După ce închise telefonul, intră în casă şi îi făcu semn lui 
Valdez să vină pe hol. Şeful de poliţie stătea în acelaşi loc sub 
arcada ce dădea spre bucătărie. 

Valdez străbătu holul cu paşi repezi spre uşa de la intrare. 
Bosch auzea glasuri din bucătărie, dar, de această dată, nu 
Trevino era cel care vorbea, ci Dockweiler. 

— Trevino l-a biruit, îi şopti, încântat, Valdez, înainte ca Harry 
să-i spună că obținuse prin telefon mandatul de percheziţie. A 
acceptat să ne spună unde o ţine. Susţine că e încă în viaţă. 

Vestea îl luă pe Bosch prin surprindere. 

— Trevino l-a biruit? 

Valdez încuviinţă. 

— Un timp, a tot negat, apoi a recunoscut. 

Bosch nu putea să piardă o scenă ca asta. Porni spre 
bucătărie, întrebându-se ce-l făcea să pună la îndoială succesul 
lui Trevino - propria-i vanitate şi mânaria-i rănită sau altceva? 

Când intră în bucătărie, îl văzu pe Dockweiler aşezat în 
continuare la masă, cu mâinile la spate, prinse în cătuşe de 
scaun. Ridicându-şi privirea şi dând cu ochii de Bosch, nu de 
Valdez, o umbră îi învălui chipul pentru o clipă. Harry nu ştia să 
spună dacă era dezamăgire sau un alt sentiment. Nu îl văzuse 
niciodată pe Dockweiler înainte de întâmplările din acea seară şi 
nu ştia cum să-i interpreteze expresiile faciale. În curând însă îi 
oferi şi o „traducere”. 

— Nu-l vreau aici, spuse Dockweiler, arătându-l pe Bosch cu 
un gest din cap. Nu vorbesc în prezenţa lui. 

Trevino se întoarse şi văzu că motivul iritării suspectului era 
Harry, nu Valdez. 

— Detectiv Bosch, spuse el, ce-ar fi să... 

— De ce nu? întrebă Harry, întrerupându-l pe căpitan. Ţi-e 
teamă că îmi voi da seama că spui numai prostii? 

— Bosch! interveni Trevino. Părăseşte imediat camera! Acum! 
Omul a acceptat să coopereze şi, dacă nu vrea să fii de faţă, 
atunci n-ai ce căuta aici. 

Detectivul nu se urni din loc. Era absurd. 

— N-are prea mult aer, spuse Dockweiler. Dacă vrei să te joci, 
n-ai decât. Va trebui să-ţi asumi responsabilitatea pentru ce se 
va întâmpla, Bosch. 


Valdez îl prinse cu mâna de braţ. Avea să fie dat afară din 
cameră. Se uită la Sisto, care stătea rezemat de blatul de 
bucătărie, în spatele lui Trevino. Îl văzu rânjind şi clătinând din 
cap, de parcă Bosch devenise o pacoste de care trebuiau să 
scape cumva. 

— Harry, hai afară! spuse Valdez. 

Bosch îi aruncă o ultimă privire lui Dockweiler şi încercă să-i 
citească expresia de pe chip, dar avea ochii învăluiţi într-o 
umbră întunecată şi  indescifrabilă. Ochi de psihopat. 
Impenetrabili. Înţelese, în clipa aceea, că juca un rol, doar că nu 
ştia care era acesta. 

Valdez îl trase de braţ şi Harry se îndreptă, în cele din urmă, 
spre arcadă. leşi din bucătărie şi străbătu holul spre uşa de la 
intrare. Valdez îl urmă, ca să se asigure că nu făcea cale 
întoarsă. 

— Hai să ieşim din casă! spuse el. 

leşiră pe uşă şi Valdez o închise în urma lor. 

— Harry, hai să facem cum spune! A acceptat să coopereze şi 
vrea să ne ducă la ea. Nu avem încotro. 

— E doar o stratagemă, răspunse Bosch. Caută o cale de 
scăpare. 

— Ştim asta prea bine. Nu suntem tâmpiţi. Nu-l ducem la 
plimbare în toiul nopţii. Dacă vrea cu adevărat să coopereze şi 
să ne arate unde e Bella, poate să ne deseneze o hartă. Dar 
rămâne legat de scaun, fără urmă de îndoială. 

— Şefu'... ceva nu e în regulă în toată povestea asta. Ceva nu 
se leagă... Lucrurile găsite în casă şi cele din camionetă... 
Trebuie să... 

— Ce nu se leagă? 

— Nu ştiu încă. Dacă aş fi auzit sau aş fi condus interogatoriul, 
aş fi înţeles ce se petrece, dar aşa... 

— Trebuie să mă întorc înăuntru şi să văd cum se derulează 
lucrurile. Încearcă să ai răbdare! Când vom obţine informaţiile 
de la el, ţi le voi transmite fără întârziere. Poţi să preiei apoi 
operaţiunea şi să te duci după Bella. 

— Nu vreau să joc rolul eroului - nu despre asta este vorba. 
Totuşi, sunt la fel de convins că totul e o tâmpenie. N-o să ne 
spună unde e. Doar ai citit profilul Tăietorului Plaselor de 
Ţânţari. E scris negru pe alb! Indivizii ca el nu-şi recunosc 


niciodată faptele. Nu cunosc noţiunea de vinovăţie, astfel că nu 
au ce să recunoască. Sunt nişte farsori până la capăt. 

— Nu am timp să dezbat subiectul, Harry. Trebuie să mă 
întorc. Tu rămâi afară! 

Valdez se întoarse şi intră în casă. Bosch zăbovi câteva clipe 
pe loc, adâncit în gânduri, încercând să descifreze expresia de 
pe chipul lui Dockweiler. 

După câteva momente, se hotări să se ducă în spatele casei şi 
să încerce să vadă ce se întâmpla în bucătărie. Valdez îi 
ordonase să rămână afară, dar nu-i spusese unde anume. 

Bosch se lipi de peretele casei şi se îndreptă cu paşi repezi 
spre curtea din spate. Bucătăria era situată în partea opusă, iar 
masa unde se confruntau Dockweiler şi Trevino se afla în colţul 
anexei din sticlă. Obloanele erau trase cam trei sferturi, iar 
încăperea era scăldată în luminile plafoanelor. Harry ştia că 
persoanele din interior îşi vedeau doar propriile imagini 
reflectate în geamuri, nu şi pe el stând afară. 

Auzea discuţia din încăpere prin fereastra deschisă, aflată 
deasupra  chiuvetei. Predominant era acum glasul lui 
Dockweiler. Avea o mână liberă ca să deseneze o hartă pe o 
bucată mare de hârtie. 

— Această parte se numeşte John Ford Forty”, spuse el. Cred 
că a filmat aici una dintre peliculele lui John Wayne. Platourile 
din zona asta sunt folosite cu precădere pentru filmele western 
şi horror. Sunt presărate cu vreo şaisprezece cabane, unde se 
aud ţipete înfricoşătoare, toate folosite pentru filmări. 

— Deci, unde e Bella? insistă Trevino. 

— Este în cea de aici, răspunse fostul detectiv. 

Desenă ceva cu creionul pe hartă, dar Bosch nu vedea 
desenul, deoarece Dockweiler îi bloca vederea cu trupul. Puse 
apoi creionul pe masă şi le arătă traseul cu degetul. 

— Vă duceţi aici şi îi spuneţi portarului că vreţi să intraţi în 
cabana Bonney. Acolo o veţi găsi. Totul e detaşabil în aceste 
case. Pereţi, ferestre, podele. Pentru filmări. Colega voastră este 
într-un şanţ de sub podea destinat camerelor de filmare. Poate fi 
ridicat cu totul. 

— Ar fi bine să nu ne vinzi gogoşi, Dockweiler, interveni 
Valdez. 

— Nu sunt gogoşi, răspunse el. Pot să vă duc acolo dacă vreţi. 

Îşi flutură apoi mâna prin aer, vrând parcă să spună: „De ce 
nu-mi daţi şansa?” In acel moment, atinse creionul cu cotul. 
Acesta se rostogoli pe masă şi, lovindu-se de coapsa lui, căzu pe 
podea. 

— Vai! exclamă el. 

Se aplecă şi încercă să recupereze creionul de jos, manevră 
îngreunată de faptul că avea încheietura mâinii stângi prinsă în 
cătuşe de barele scaunului. 

Aflându-se în spatele lui Dockweiler, Bosch urmărea scena 
dintr-un unghi extrem de avantajos. Totul părea să se 
desfăşoare cu încetinitorul. Dockweiler încercă să ia creionul 
căzut pe jos, dar nu putea să ajungă la el pentru că era legat de 
scaunul pe care stătea. Legănându-şi însă braţul, luă un obiect 
prins de tăblie şi îl puse pe masă. 

Ţinea acum în mână un pistol semiautomat îndreptat direct 
spre Trevino. 

— Nimeni să nu facă vreo mişcare! 

Cei trei bărbaţi care stăteau cu faţa spre el încremeniră pe 
loc. 

Bosch îşi scoase, încet şi în tăcere, pistolul din toc şi, ţinându-l 
cu ambele mâini, îl îndreptă spre Dockweiler. Din punct de 
vedere legal, avea tot dreptul să tragă, dar, din cauza lui 
Trevino, care stătea de cealaltă parte a țintei, era o mişcare 
riscantă. 

Dockweiler îi făcu semn lui Valdez, cu ţeava puştii, să intre în 
bucătărie. Şeful de poliţie se supuse, ridicând mâinile în aer. 

Blaturile de bucătărie creau un spaţiu închis, în formă de U, în 
faţa lui Dockweiler, unde îi adună pe cei trei poliţişti. li ordonă 
lui Trevino să se ridice în picioare şi să se alăture lui Valdez şi lui 
Sisto. 

— Potoleşte-te! spuse Trevino retrăgându-se. Credeam că 
stăm de vorbă şi că găsim împreună o cale de ieşire din acest 
impas. 

— Tu ai vorbit tot timpul, îi ripostă Dockweiler. Acum e timpul 
să taci dracu din gură. 

— Bine, gata, nicio problemă! 

Le ordonă apoi să-şi scoată, rând pe rând, armele, să le pună 
pe podea şi să le lovească cu ghetele, trimiţându-le spre el. Se 
ridică apoi în picioare şi îşi trase braţul stâng, cu scaun cu tot. Işi 
puse mâna pe masă şi îi spuse lui Sisto să-i scoată cătuşele. 


Agentul se supuse şi apoi se întoarse în spaţiul închis, mărginit 
de blaturile de bucătărie. 

Pentru că Dockweiler stătea acum în picioare, Bosch avea o 
ţintă mai bună, dar lovitura era la fel de riscantă. Nu deţinea 
suficiente cunoştinţe în domeniul balisticii ca să-şi dea seama 
cât de mult avea să devieze de la ţintă un glonţ tras prin geam. 
Ştia doar că, dacă trăgea focuri multiple, cele ulterioare primului 
glonţ aveau să nimerească obiectivul. 

Exista, de asemenea, riscul ca Dockweiler să scape un foc 
dacă primul glonţ tras prin geam avea să-şi rateze ţinta. 

Bosch se uită de jur-împrejur, ca să se asigure că nu avea să 
alunece pe terasa din beton, şi făcu încă un pas spre fereastră. 
Dockweiler se afla la doar doi metri distanţă, în spatele unui 
perete din sticlă, căruia nu-i putea intui grosimea. Se hotări să 
aştepte până când era nevoit să tragă. 

— Unde e Bosch? întrebă Dockweiler. 

— Afară. Îţi percheziţionează camioneta, răspunse Valdez. 

— ÎI vreau aici. 

— Mă duc să-l chem. 

Şeful de poliţie făcu un pas spre arcadă. Dockweiler îndreptă 
imediat pistolul spre el. 

— Nu fi tâmpit! Sună-l şi spune-i să vină aici! Nu-i nevoie să-i 
spui şi de ce, doar să vină aici! 

Valdez îşi scoase încet telefonul de la brâu. Bosch îşi dădu 
seama că avea să-i sune mobilul şi că acest lucru avea să îi 
trădeze prezenţa. Se pregătea să-l închidă când îşi dădu seama 
că exact asta îşi dorea să se întâmple. 

Făcu un pas spre dreapta, în aşa fel încât Dockweiler ajunse 
direct între ţeava pistolului său şi Valdez. Trevino şi Sisto nu 
erau în bătaia armei, iar Bosch spera că antrenamentele de la 
LAPD aveau să-l pună în gardă pe Valdez, anunţându-l când 
ieşea glonţul de pe ţeavă. 

Ţinea pistolul strâns, în ambele mâini, şi aştepta ca telefonul 
să înceapă să sune. La început, mobilul vibră, avertizându-l şi 
oferindu-i un avans de o fracțiune de secundă. Apoi începu să 
sune - un ton de apel pătrunzător, pe care i-l alesese fiica lui, cu 
mult timp în urmă. inea ţeava pistolului îndreptată asupra 
centrului mesei - spatele lui Dockweiler -, dar se concentră 
asupra cefei bărbatului. 


Îl văzu reacţionând. Auzise telefonul. Îşi înălţă capul câţiva 
centimetri, apoi şi-l întoarse uşor spre stânga, încercând să 
repereze sursa sunetului. Bosch aşteptă încă o fracțiune de 
secundă, pentru ca Valdez să reacționeze, apoi deschise focul. 

Trase prin geam şase gloanţe, în mai puţin de trei secunde. 
Zgomotul se răsfrânse în sticlă şi în cornişele acoperişului, 
provocând o cacofonie îngrozitoare de sunete. Ferestrele se 
sparseră sub salva de gloanţe, iar obloanele se prefăcură în 
ţăndări. Bosch ţinea pistolul în plan orizontal. Nu voia ca vreun 
glonţ să se îndrepte spre podea, unde spera că se afla Valdez. 

Dockweiler se prăbuşi pe masă, apoi se rostogoli pe podea. 
Bosch ridică pistolul şi îi văzu pe Trevino şi pe Sisto pornind spre 
el. 

— Nu mai trage! ţipă Trevino. E la pământ, e la pământ! 

Pereţii din sticlă se prefăcuseră în cioburi, iar obloanele 
atârnau zdrenţuite. Mirosul de praf de puşcă îi ardea nările lui 
Bosch. Smulse resturile de obloane, ca să intre prin fereastra de 
mărimea unei uşi. 

Se duse să verifice mai întâi starea lui Valdez. Şeful de poliţie 
stătea pe podea, cu picioarele larg depărtate şi cu spatele lipit 
de dulapuri. Ţinea încă telefonul în mână, dar nu mai suna, 
deoarece răspunsese căsuţa vocală. Îl privea pe Dockweiler, 
care era întins pe jos, la doar un metru distanţă. Îşi ridică apoi 
ochii spre Bosch. 

— Sunteţi teferi cu toţii? întrebă Harry. 

Valdez încuviinţă, iar Bosch observă gaura provocată de un 
glonţ în sertarul unui dulap, la şaizeci de centimetri distanţă de 
capul lui, în partea stângă. 

Se uită apoi la Dockweiler. Fostul detectiv zăcea pe burtă, cu 
faţa spre stânga. Nu se mişca, dar avea ochii deschişi şi respira 
cu greu, scoțând un şuierat la fiecare răsuflare. Văzu trei răni de 
glonţ. Una în spate, în stânga, cam la jumătatea trunchiului, alta 
în fesa stângă şi cea de-a treia în cotul stâng. 

Se aşeză pe podea, lângă suspect, şi se uită la Trevino. 

— Bună lovitură! spuse acesta. 

Bosch încuviinţă. Se aplecă şi mai mult şi se uită sub masă. 
Văzu tocul de pistol prins de tăblie. Trevino îi urmări privirea şi 
descoperi tocul. 

— Ticălosul! exclamă apoi. 


— Un om pregătit să supravieţuiască este gata pentru orice, 
răspunse Bosch. Cred că vom găsi arme ascunse peste tot. 

Scoase din buzunar o pereche de mănuşi din latex şi, 
punându-şi-le pe mâini, se aplecă şi mai mult deasupra 
suspectului. 

— Mă auzi, Dockweiler? întrebă el. Poţi să vorbeşti? 

Fostul detectiv înghiţi cu greu înainte de a încerca să 
răspundă. 

— Duceţi-mă... la... spi... tal! 

— Da, ajungem şi acolo, răspunse Bosch. Dar, mai întâi, vrem 
să ştim unde e Bella. Dacă ne spui asta, chemăm Salvarea. 

— Harry! interveni Valdez. 

Bosch se aşeză pe vine. 

— Poate vreţi să vă retrageţi. Mă ocup eu de acum înainte. 

— Harry! continuă Valdez. Nu putem să procedăm aşa. 

— Vrei s-o găsim pe Bella în viaţă? întrebă el. 

— Ai spus că nu crezi că mai e în viaţă. 

— Asta până să găsesc în maşină o porţie caldă de mâncare 
pentru ea. Trăieşte, iar Dockweiler ne va spune unde e. 

Sisto luă de pe masă harta desenată de fostul detectiv. 

— Poate că asta ne va fi de ajutor, spuse el. 

— Da, harta comorii, răspunse Bosch. Dacă îţi imaginezi că e 
acolo, n-ai decât să verifici locurile şi să faci pe eroul. 

Sisto se uită când la Valdez, când la Trevino, fără să înţeleagă 
pe deplin că Dockweiler se jucase cu ei doar ca să-i convingă să- 
| elibereze din cătuşe, pentru a putea pune mâna pe arma 
ascunsă sub masă. 

Valdez luă telefonul şi apăsă pe tasta de apelare rapidă. 

— Avem nevoie de o ambulanţă la această adresă, spuse el. 
Suspect împuşcat, cu multiple răni de glonţ. Chemaţi 
Departamentul Zonal de Poliţie! Avem nevoie de o echipă de 
urgenţă. 

Închizând telefonul, Valdez îi aruncă o privire lui Bosch, 
dându-i de înţeles că vor respecta litera legii. 

Harry se aplecă deasupra rănitului şi încercă din nou să-l facă 
să vorbească. 

— Unde e, Dockweiler? Dacă refuzi să ne spui, nu mai ajungi 
viu la spital. 

— Harry! interveni iar Valdez. leşi afară! 


Bosch îl ignoră. Se aplecă şi mai aproape de urechea lui 
Dockweiler. 

— Unde e? insistă el. 

— Du-te... dracu'! răspunse rănitul cu răsuflarea întretăiată. 
Dacă-ţi spun, nu se schimbă nimic pentru mine. Ar fi mai bine... 
să te obişnuieşti cu ideea... că ai dezamăgit-o. 

Îşi contorsionă buzele, în încercarea de a schiţa o grimasă. 
Bosch îşi îndreptă mâna spre rana de glonţ de la spate. 

— Bosch! ţipă Valdez. leşi afară! Acum! E un ordin! 

Şeful de poliţie sări în picioare şi se îndreptă spre Harry, 
pregătit să-l îndepărteze cu forţa de Dockweiler dacă era 
nevoie. Detectivul îl scrută cu privirea, apoi se ridică de jos. 
Continuară să se înfrunte din priviri până când Bosch rupse 
tăcerea. 

— Ştiu că e aici, spuse el. 

Bosch ştia că avea puţin timp la dispoziţie ca să rezolve cazul 
înainte de venirea echipei poliţiei locale, care urma să îl 
sechestreze, împreună cu ceilalţi ofiţeri din San Fernando, 
urmând să-i supună pe toţi unui interogatoriu. În timp ce medicii 
de la ambulanţă încercau să-l stabilizeze pe Dockweiler, 
punându-l apoi pe o targă cu roţi, Bosch luă o lanternă puternică 
din cutiile aflate în garaj şi se îndreptă spre panta care dădea 
spre canalul de drenaj Haskell Canyon Wash. 

Se afla cam la patruzeci de metri de casă când auzi pe cineva 
strigându-l. Când se întoarse, îl văzu pe Sisto alergând spre el. 

— Ce faci? 

— Mă duc să verific împrejurimile canalului, răspunse Bosch. 

— O cauţi pe Bella? Vin şi eu să te ajut. 

— Dar cine se duce la spital cu Dockweiler? 

— Căpitanul, probabil, dar nu mai contează. Dockweiler nu 
pleacă nicăieri. l-am auzit pe medicii de la ambulanţă spunând 
că un glonţ s-ar putea să-i fi secţionat măduva spinării. 

Bosch rumegă vestea. Gândul că Dockweiler putea sfârşi 
țintuit într-un scaun cu rotile nu-i stârnea nicio umbră de 
simpatie. Chinurile la care îşi supusese victimele - inclusiv pe 
Bella, deşi nu ştia exact ce soartă îi hărăzise Dockweiler -, 
anulau orice sentiment de milă şi de compasiune. 

— Bine, dar trebuie să ne mişcăm repede, îi răspunse el. Dacă 
vine echipa de investigaţii a poliţiei locale, nu mai pot să fac 
niciun pas. Nimeni nu mai poate să facă absolut nimic. 

— Ce vrei să fac? 

Bosch băgă mâna în buzunar. Avea încă lanterna pe care o 
recuperase din iarbă în timpul încăierării cu Dockweiler. O 
aprinse şi i-o aruncă lui Sisto. 

— Tu verifici într-o parte, iar eu, în cealaltă. 

— Crezi că a legat-o de vreun copac? 

— S-ar putea. Cine ştie? Sper s-o mai găsim în viaţă. Când 
ajungem la poalele povârnişului, ne despărţim şi o căutăm 
fiecare în parte. 

— Am înţeles. 

Continuară să coboare panta. Canalul se afla într-o râpă 
năpădită de buruieni, rămasă neexploatată din cauza pericolului 
de inundaţii. Probabil că în cea mai mare parte a timpului era 
doar un pârâu, dar furtunile îl transformau într-un râu. Trecură 


pe lângă indicatoare ce semnalau producerea de viituri pe timp 
de furtună, menite să-i împiedice pe copii să se joace în 
împrejurimi. 

Odată ce terenul începea să se îndrepte, pământul devenea 
tot mai moale, iar Bosch observă o dâră. Avea doar 
cincisprezece centimetri lăţime şi aproape opt centimetri 
adâncime. O urmă până la marginea apei. Inainte de a se 
despărţi de Sisto, se aşeză pe vine şi o studie în lumina 
lanternei. Părea o dâră lăsată de o roată. 

Bosch scrută urma, care se pierdea în apele puţin adânci ale 
canalului. Apa era limpede şi putea să-i vadă albia. Observă, în 
unele locuri, un nisip cenuşiu, iar în altele, bucăţi mari de pietre 
cenuşii. Suprafeţele lustruite şi plate ale anumitor pietre îi 
dezvăluiră misterul. Era beton întărit, apoi spart. Resturi de 
materiale de construcţie. 

— Hai, vino, Harry! Nu începem căutările? întrebă Sisto. 

— Stai puţin! răspunse Bosch. Rămâi pe loc! 

Stinse lanterna şi zăbovi la marginea apei. Căzu pe gânduri, 
încercă să coreleze tot ce văzuse şi tot ce ştia. Resturile de 
beton. Armele şi proviziile. Roaba şi căruciorul manual furat de 
la Departamentul Lucrărilor Publice. Porţiile calde de mâncare 
găsite pe scaunul camionetei. Realiză în clipa aceea ce punea 
Dockweiler la cale şi ce făcea în dreptul portierei rabatabile a 
maşinii în momentul în care telefonul şefului de poliţie le 
trădase prezenţa. 

— Dockweiler construieşte ceva, spuse el. A adus aici roabe 
de beton şi moloz şi le-a aruncat în canal. 

— Bun, spuse Sisto. Şi ce înseamnă asta? 

— Înseamnă că nu căutăm unde trebuie, răspunse Bosch. 

Se ridică brusc în picioare şi aprinse din nou lanterna. Se 
răsuci şi, scrutând panta, îşi aţinti ochii asupra luminilor din 
bucătăria lui Dockweiler. 

— M-am înşelat, continuă apoi. Trebuie să ne întoarcem. 

— Poftim?! exclamă Sisto. Dar am crezut că... 

Bosch urca deja panta în fugă. Sisto nu mai spuse nimic şi îl 
urmă cu paşi repezi. 

Urcuşul îl lăsă pe Harry fără suflare. Când ajunse în dreptul 
casei, mergea cu paşi lenți. Văzu prin ferestrele bucătăriei mai 
mulţi bărbaţi în costum şi îşi dădu seama că investigatorii 
poliţiei locale sosiseră la faţa locului. Nu ştia dacă erau membri 


ai echipei de urgenţă şi nici nu se opri ca să afle. Îl zări printre ei 
pe Valdez. Gesticula cu ardoare, explicându-le probabil ce se 
întâmplase. 

Mergând lipit de pereţii casei, Bosch se îndreptă spre curtea 
din faţă. 

Văzu parcate acolo trei maşini ale Departamentului de Poliţie 
Locală, dar se părea că toată lumea era înăuntru. Harry se duse 
direct în spatele camionetei lui Dockweiler şi încercă să scoată 
căruciorul manual pe două roţi. Sisto îl prinse din urmă şi îl ajută 
să-l coboare din maşină. 

— Ce facem, Harry? 

— Trebuie să mutăm cutiile alea din garaj, îi răspunse el. 

— De ce? Ce conţin? 

— Nu ne interesează ce conţin. Ci ce se ascunde sub ele. 

Împinse căruciorul spre garaj. 

— Dockweiler voia să-l scoată din camionetă ca să mute 
cutiile, îi explică apoi. 

— Cum aşa? întrebă Sisto. 

— Luase mâncare caldă de la restaurant şi trebuia s-o 
„livreze”. 

— Harry, nu înţeleg o iotă din ce spui. 

— Nu-i nimic, Sisto. Hai să mutăm astea! 

Bosch atacă primul rând, introducând suportul căruciorului 
sub cutia de la baza vrafului şi înclinând apoi căruciorul încărcat 
de cutii. leşi iute din garaj şi se îndreptă spre cabina camionetei. 
Le descărcă şi se întoarse să ia altele. Sisto le transporta cu 
mâinile. Lua câte două-trei cutii o dată şi le aşeza pe aleea de 
lângă maşină. 

În doar cinci minute, reuşiseră să-şi facă loc printre vrafurile 
de cutii, scoțând la iveală un covor din cauciuc, aşezat pe 
podea, menit să absoarbă uleiul care se prelingea din maşina 
parcată în garaj. Transportă alte câteva maldăre de cutii cu 
ajutorul căruciorului, apoi strânse covorul. 

Descoperi în podeaua din beton un capac rotund din metal, 
asemenea celor care acoperă gurile de canal. Avea imprimat pe 
el sigiliul oraşului San Fernando. Bosch se ghemui pe vine şi, 
introducându-şi degetele în cele două fante pe care le găsi, 
încercă să ridice capacul greu din metal, dar nu reuşi. II căută cu 
privirea pe Sisto. 

— Ajută-mă să scot ăsta! spuse el. 


— Stai puţin, Harry! răspunse bărbatul. 

Apoi dispăru preţ de câteva secunde. Când se întoarse, ţinea 
în mână o bară lungă din metal, prevăzută la un capăt cu un 
mâner şi la celălalt cu un cârlig. 

— Cum dracu ai găsit-o? întrebă Bosch făcându-i loc. 

— Am văzut-o în atelierul Lucrărilor Publice şi m-am întrebat 
la ce e bună, răspunse Sisto. Apoi am înţeles. l-am văzut pe 
angajaţii departamentului folosindu-le pe stradă. 

Introduse cârligul într-una dintre fantele capacului din fier şi 
începu să tragă de mâner. 

— Probabil că de acolo a şi furat-o, spuse Bosch. Vrei să te 
ajut? 

— Mă descurc. 

Scoase capacul din metal şi îl trânti cu zgomot pe podeaua 
din beton. Bosch se aplecă deasupra orificiului, scrutând locul. 
Lumina din garaj scotea la iveală o scară care se pierdea în 
întuneric. Se duse la vraful de cutii unde găsise ceva mai 
devreme batoanele luminoase. Desfăcu o cutie şi luă câteva. 

— Bella! îl auzi pe Sisto strigând spre orificiul pe care tocmai îl 
deschisese. 

Bosch se întoarse şi aprinse batoanele, aruncându-le în gol. 
Apoi începu să coboare treptele. Scara nu avea mai mult de trei 
metri, dar îi lipsea ultima treaptă şi, când puse piciorul în locul 
în care ar fi trebuit să fie aceasta, îşi pierdu echilibrul, gata să 
cadă. Se redresă şi sări apoi la pământ. Scoase din buzunar 
lanterna, o aprinse şi scrută împrejurimile. Se trezi într-o cameră 
cu pereţi din beton, aflată încă în construcţie. Văzu stâlpi din fier 
şi cofraje pentru beton. O folie din plastic atârna prinsă de o 
schelă improvizată. Nu era suficient aer. Respira rapid şi 
sacadat din cauza lipsei de oxigen. Camera nu era prevăzută, 
probabil, cu un sistem de ventilaţie şi climatizare sau acesta nu 
funcţiona. Singura sursă de aer curat o constituia orificiul de 
deasupra. 

Realiză că acesta era visul lui Dockweiler. Construia un 
buncăr subteran, unde s-ar fi putut ascunde în cazul unui 
cutremur de amploare, al unei bombe nucleare sau al unui atac 
terorist. 

— Ai găsit ceva? strigă Sisto. 

— Caut în continuare, răspunse Bosch. 

— Vin şi eu. 


— Ai grijă cum cobori! Scara n-are ultima treaptă. 

Bosch începu apoi să-şi croiască drum prin molozul şi 
materialele de construcţie presărate pe toată suprafaţa 
camerei. Dând la o parte folia din plastic, se trezi într-un alt 
spaţiu, aproape terminat, cu pereţii finisaţi şi podeaua netezită 
şi acoperită cu un covor negru din cauciuc. Lumină cu lanterna 
toate suprafeţele, dar nu văzu nimic. Bella nu era acolo. 

Bosch îşi încheiase căutarea. Se înşelase. 

Sisto dădu la o parte folia din plastic. 

— Nu e aici? 

— Nu. 

— La naiba! 

— Trebuie să căutăm prin casă. 

— Poate că spunea adevărul şi a închis-o undeva prin 
studiourile de filmare. 

Harry trecu de folia din plastic şi păşi de jur-împrejurul 
încăperii. Când ajunse în dreptul scării, realiză că nu îi lipsea 
nicio treaptă. Scara se întindea pur şi simplu până la nivelul la 
care urma să ajungă podeaua când camera avea să fie 
terminată. 

Se întoarse, gata să se izbească de Sisto. Trecu pe lângă el şi, 
dând din nou folia la o parte, intră în camera terminată. Scrută 
podeaua în lumina lanternei, căutând o crăpătură. 

— Credeam că ne întoarcem, spuse Sisto. 

— Dă-mi o mână de ajutor! răspunse Bosch. Cred că e aici. 
Ajută-mă să trag covorul! 

Apucară amândoi de câte un capăt al covorului şi începură să- 
| răsucească. Se întindea pe toată suprafaţa camerei şi era făcut 
dintr-o singură bucată. În timp ce îl răsuceau, scoaseră la lumină 
pardoseala din lemn. Bosch începu să caute cu înfrigurare nişte 
balamale, fante sau orice alt indiciu care să-l conducă la vreun 
compartiment ascuns, dar nu găsi nimic. 

Bătu cu pumnul în podeaua din lemn şi ajunse la concluzia că 
dedesubt era un spaţiu gol. Sisto începu să bată şi el. 

— Bella! Bella! 

Niciun răspuns. Bosch se îndreptă spre folia din plastic şi, 
apucând-o cu mâinile, trase cu putere de ea, desprinzând-o de 
pe schela improvizată. În cădere, folia se agăţă de un cadru din 
metal, care se prăbuşi la pământ. 

— Fii atent! strigă Sisto. 


Unul dintre braţele cadrului îl lovi pe Bosch în umăr, dar 
acesta nu se simţea ametit. Ba, dimpotrivă, adrenalina îi dădea 
aripi. 

Se duse din nou în prima cameră şi lumină cu lanterna 
placajul lat de douăzeci de centimetri al platformei scărilor. Zări 
o fantă de jur-împrejurul placajului, care urma conturul podelei 
din beton. Aşezându-se în genunchi, încercă s-o deschidă, dar 
nu reuşi. 

— Ajută-mă să deschid asta! îi strigă lui Sisto. 

Tânărul detectiv se aşeză în genunchi lângă Bosch şi încercă 
să-şi introducă degetele prin orificiu. In zadar, însă. 

— Fereşte-te! îi spuse Bosch. 

Luă o bucată din cadrul de metal al foliei din plastic şi îi 
introduse capătul în fanta îngustă. Fixând-o bine în orificiu, folosi 
bara ca pe o pârghie, forţând-o cu putere şi lărgind puţin fanta. 
Sisto îşi introduse degetele şi trase de placajul din lemn. 

Bosch aruncă zgomotos cadrul din metal şi lumină cu lanterna 
spaţiul îngust de sub podeaua celei de-a doua camere. 

Văzu pe o pătură labele goale ale unor picioare legate. Spaţiul 
de sub podea era încastrat şi mult mai adânc decât ai fi putut 
intui judecând după dimensiunile podelei şi ale platformei scării. 

— E aici! 

Prinse cu mâinile colţurile păturii şi o trase afară. Bella 
Lourdes zăcea pe o pătură întinsă pe un palet de lemn şi încăpu 
cu greu prin deschizătura platformei scărilor. Era legată la mâini 
şi la picioare, avea un căluş în gură şi era plină de sânge. Era 
complet dezbrăcată şi părea fie moartă, fie inconştientă. 

— Bella! strigă Sisto. 

— Cheamă Salvarea! îi ordonă Bosch. Au nevoie de o targă 
pliabilă ca s-o scoată prin orificiul de deasupra. 

In timp ce Sisto opera telefonul, Bosch se întoarse la căpătâiul 
Bellei. Se aplecă şi îşi lipi urechea de gura ei. li simţi răsuflarea 
palidă. Trăia. 

— N-am semnal! exclamă Sisto, cuprins de frustrare. 

— Du-te afară! îi strigă Bosch. Hai, du-te odată! 

Sisto fugi spre scară şi începu să urce treptele cu paşi repezi. 
Bosch îşi scoase sacoul şi o acoperi pe Bella. Trase apoi paletul 
de lemn mai aproape de scară şi de aerul curat care pătrundea 
prin orificiul de deasupra. 


Aerul proaspăt o ajută pe Bella să-şi vină în simţiri. Deschise 
ochii şi privi de jur-împrejur, confuză şi înspăimântată. Începu să 
tremure. 

— Bella! o strigă Bosch. Sunt eu, Harry. Eşti în siguranţă acum 
şi te vom scoate de aici. 

Bosch petrecu toată noaptea împreună cu anchetatorii 
Departamentului de Poliţie Locală, expunându-le paşii care îi 
ajutaseră pe ofiţerii de poliţie din San Fernando să ajungă acasă 
la Dockweiler şi redându-le apoi cu lux de amănunte acţiunile 
care culminaseră cu împuşcarea suspectului. Bosch trecuse 
printr-un proces similar, cu un an înainte, după un schimb de 
focuri desfăşurat în cartierul West Hollywood. Cunoştea prea 
bine rutina procedurilor şi ştia la ce să se aştepte. Ştia de 
asemenea la fel de bine că trebuia să prezinte cazul cu multă 
grijă, în aşa fel încât decizia de a-l împuşca pe Dockweiler prin 
geam să pară autorizată şi inevitabilă. Faptul că acesta îi 
ameninţase cu arma pe cei trei ofiţeri de poliţie justifica 
folosirea forţei letale. 

Întocmirea raportului final avea să dureze câteva săptămâni 
bune, deoarece anchetatorii trebuiau să aştepte rapoartele 
medico-legale şi balistice, pe care aveau să le confrunte apoi cu 
declaraţiile ofiţerilor implicaţi şi cu schiţele de la locul acţiunii. 
Raportul avea să fie apoi prezentat unităţii balistice a 
procurorului districtual pentru o altă analiză, care avea să 
dureze alte câteva săptămâni. Urma să fie emisă apoi o 
declaraţie finală, în care folosirea armei de foc avea să fie 
considerată justificată şi în domeniul de aplicare a autorităţii 
forţelor de poliţie. 

Bosch nu îşi făcea griji în privinţa acţiunilor sale şi ştia, de 
asemenea, că Bella Lourdes avea să constituie un factor 
important în desfăşurarea anchetei. Faptul că o salvaseră din 
buncărul subteran al lui Dockweiler anula eventualitatea unor 
reacţii negative din partea presei, care putea să exercite 
presiuni asupra procurorului districtual. Era greu să pui la 
îndoială tacticile împuşcării unui om care răpise o polițistă, o 
abuzase sexual şi o păstra apoi captivă într-o cameră subterană 
cu intenţia evidentă de a o ţine în viaţă pentru abuzuri repetate 
- porţiile de mâncare constituiau o dovadă în acest sens - 
înainte de a o ucide, în cele din urmă. 

Se crăpa de ziuă când anchetatorii puseră capăt 
interogatoriului lui Bosch. li spuseră să se ducă acasă şi să se 
odihnească, urmând să-i adreseze alte întrebări în următoarele 
câteva zile, înainte de compararea informaţiilor şi întocmirea 


raportului investigaţiei. Bosch le răspunse că le stătea oricând la 
dispoziţie. 

Pe parcursul interogatoriului, Harry aflase că Lourdes fusese 
transportată la spitalul de urgenţă Holy Cross. In drum spre 
casă, se opri acolo ca să afle noi informaţii despre starea ei. Il 
găsi pe Valdez în sala de aşteptare. Era convins că şeful de 
poliţie petrecuse toată noaptea acolo după ce terminase de 
discutat cu anchetatorii poliţiei locale. Stătea pe o canapea 
lângă o femeie pe care Bosch o recunoscu din fotografiile pe 
care le văzuse lipite pe peretele biroului Bellei - era partenera 
ei. 

— Ai terminat cu anchetatorii locali? întrebă Valdez. 

— Deocamdată, răspunse el. M-au trimis acasă. Ce face Bella? 

— Doarme. Taryn a văzut-o de câteva ori. 

Bosch şi Taryn făcură cunoştinţă, iar ea îi mulţumi pentru rolul 
pe care îl jucase în salvarea Bellei. Detectivul se mulţumi doar 
să dea din cap, simțindu-se mai degrabă vinovat pentru că o 
trimisese pe Lourdes în ghearele lui Dockweiler şi mai puţin 
încântat de rolul pe care îl jucase în salvarea ei. 

Bosch se uită la Valdez şi, uşor, îi făcu semn din cap să iasă 
pe hol. Voia să discute cu el între patru ochi. Valdez se ridică în 
picioare şi, cerându-şi scuze, îl însoţi pe Harry afară. 

— Ai avut şansa să vorbeşti cu Bella şi să afli ce s-a 
întâmplat? întrebă Bosch. 

— În treacăt, răspunse Valdez. A suferit o traumă emoţională 
şi n-am vrut s-o oblig să retrăiască experienţa. La urma urmei, 
nu e nicio grabă, nu-i aşa? 

— Nu. 

— Mi-a spus că a ajuns în curtea Departamentului Lucrărilor 
Publice în jurul prânzului, dar n-a găsit pe nimeni prin preajmă, 
pentru că era ora mesei. A intrat în sediu şi l-a găsit pe 
Dockweiler mâncând la birou. Când l-a rugat să-i dea detectorul 
de metale, s-a oferit s-o ajute să-l transporte cu o camionetă 
până la casa lui Sahagun. 

— Şi i-a acceptat ajutorul pentru că eu nu i-am fost alături. 

— Nu te mai învinovăţi! l-ai spus să-l ia pe Sisto. Pe de altă 
parte, oricât de ticălos ar fi Dockweiler, este un fost poliţist. Nu 
avea niciun motiv să se simtă în pericol în prezenţa lui. 

— Când a prins-o? 


— S-au dus împreună să percheziţioneze casa. Detectorul de 
metale era greu, iar Dockweiler s-a oferit să-l transporte cu o 
camionetă şi apoi să-l manevreze. Ai avut dreptate. Au găsit 
cheile în tufişuri, dar Bella nu avea de unde să ştie că sunt ale 
lui. El parcase maşina lângă garaj, într-un loc destul de izolat. 
Victima tentativei de viol de vineri nu se întorsese încă acasă şi 
nimeni altcineva nu se mai afla prin preajmă. A rugat-o să-l 
ajute să urce din nou detectorul în camionetă şi atunci a atacat- 
o pe la spate, strângând-o apoi de gât. Probabil că a şi drogat-o, 
pentru că a fost mult timp inconştientă. Când şi-a revenit, se 
afla deja în temniţa aia subterană, iar el o viola. A fost cumplit 
de violent... A rănit-o fără milă. 

Bosch clătină din cap. Îi era cu neputinţă să-şi imagineze 
experienţele îngrozitoare prin care trecuse Lourdes. 

— Nenorocitul dracului! continuă Valdez. l-a spus că o va ţine 
în viaţă. Că nu va mai vedea niciodată lumina zilei... 

Taryn îşi făcu atunci apariţia pe hol, căutându-l pe Bosch şi 
scutindu-l astfel de alte detalii sumbre. 

— Am fost la ea ca să-i spun că eşti aici, îl informă pe Harry. 
S-a trezit şi vrea să te vadă. 

— Nu e obligatoriu să mă vadă, răspunse el. Nu vreau s-o 
deranjez. 

— Dar vrea să vorbească cu tine. Serios! 

— Bine, atunci. 

Taryn îl conduse din nou în sala de aşteptare, apoi intrară pe 
un alt hol. Clătină din cap, vădit tulburată. 

— E puternică, îi spuse Bosch. O să-şi revină. 

— Nu, nu despre asta e vorba, răspunse Taryn. 

— Atunci, despre ce anume? 

— Nu-mi vine să cred că e tot aici. 

Bosch o privea nedumerit. 

— Cine? Şeful de poliţie? 

— Nu, Dockweiler! L-au adus la acelaşi spital. 

Bosch înţelese atunci. 

— Bella ştie? 

— Nu cred. 

— Nu-i spune! 

— Nici n-am de gând s-o fac. O va zăpăci de tot. 


— Imediat cum medicii îl vor stabiliza, îl vor muta de aici. 
Există un spital în regim de închisoare în apropiere. Îl vor duce 
acolo. 

— Bine. 

Ajunseră în faţa unei uşi deschise şi intrară într-un salon 
privat. Bella se afla întinsă într-un pat cu marginile laterale 
ridicate. Stătea cu faţa îndreptată spre fereastra salonului. 
Mâinile îi zăceau inerte pe lângă trup. Fără să-şi întoarcă 
privirea spre vizitatorii ei, o rugă pe Taryn să-i lase să vorbească 
între patru ochi. 

Femeia ieşi din salon, iar Bosch rămase pe loc. Deşi nu-i 
vedea chipul în întregime, îi observă ochiul stâng - era vânăt şi 
umflat. Buza de jos purta, de asemenea, amprenta unei 
muşcătuuri. 

— Bună, Bella, rupse el tăcerea în cele din urmă. 

— Cred că îţi sunt datoare o bere, răspunse ea. 

Bosch îi spusese că avea să-i rămână datoare dacă găsea 
ceva folosind detectorul de metale. 

— Ar fi trebuit să-ţi fiu alături, Bella. Îmi pare nespus de rău. 
Am dat-o în bară şi ai plătit un preţ mult prea scump. 

— Nu fi absurd! Eu am dat-o în bară, nu tu. N-ar fi trebuit 
niciodată să las garda jos în prezenţa lui. 

Îşi îndreptă, în cele din urmă, privirea spre el. Avea hemoragie 
conjunctivală în urma atacului lui Dockweiler, când o strânsese 
de gât. Îşi întoarse mâna cu palma în sus, invitându-l să i-o 
strângă. Bosch se apropie şi îi strânse mâna, încercând să-i 
spună prin gesturi ceea ce nu putea să exprime prin cuvinte. 

— Îţi mulţumesc pentru că ai venit. Şi pentru că m-ai salvat. 
Mi-a povestit şefu'. Tu - mă aşteptam s-o faci, dar Sisto - a fost 
o surpriză. 

Încercă să schiţeze un zâmbet. Bosch ridică din umeri. 

— Ai rezolvat cazul, îi răspunse el. Şi ai salvat multe alte 
femei, care ar fi putut să aibă aceeaşi soartă crudă. Nu uita 
asta! 

Bella încuviinţă şi închise ochii. Avea obrajii brăzdaţi de 
lacrimi. 

— Harry, trebuie să-ţi spun ceva, murmură ea. 

— Ce s-a întâmplat? întrebă Bosch. 

Ea îşi ridică din nou privirea spre el. 


— M-a obligat să-i spun totul despre tine. M-a... chinuit şi am 
rezistat cât am putut. Voia să ştie cum am aflat de chei. Şi dacă 
ai soţie sau copii. Am încercat să rezist, Harry. 

Bosch o strânse de mână. 

— Gata, linişteşte-te, Bella! Te-ai descurcat de minune. L-am 
prins pe individ şi totul s-a terminat. Nu mai contează altceva. 

Ea închise din nou ochii. 

— Vreau să dorm acum, spuse ea apoi. 

— Fireşte. Mă întorc în curând, Bella. Tu stai cuminte aici! 

Străbătu apoi holul, adâncit în gânduri, imaginându-şi 
chinurile la care Dockweiler o supusese ca să-i smulgă informaţii 
despre el. Oare ce s-ar fi întâmplat dacă lucrurile nu s-ar fi 
sfârşit în seara aceea? 

Îl găsi singur pe Valdez în sala de aşteptare. Şeful de poliţie îi 
spuse că Taryn se dusese acasă pentru a lua haine atunci când 
Bella se externa, indiferent când avea să fie ziua aceea. 
Discutară despre cazul violatorului în serie şi despre acţiunile pe 
care trebuiau să le întreprindă în vederea investigaţiei 
anchetatorilor poliţiei locale, cât şi în cea a urmăririi penale a lui 
Dockweiler. Aveau patruzeci şi opt de ore la dispoziţie pentru a 
prezenta cazul suspectului de violuri în faţa Biroului Procurorului 
Districtual şi pentru a cere urmărirea lui în instanţă. Pentru că 
Lourdes se afla în spital, Bosch trebuia să preia frâiele cazului. 

— Vreau dovezi incontestabile, Harry, spuse Valdez. Vreau să- 
i punem în cârcă tot ce putem. Toate capetele de acuzare 
posibile. Nu vreau să mai respire vreodată aerul proaspăt al 
libertăţii. 

— Am înţeles, răspunse Bosch. Nu va fi o problemă. Acum 
însă mă duc acasă, trag un pui de somn până la prânz şi apoi 
mă apuc de treabă. 

Valdez îl strânse încurajator de braţ. 

— Anunţă-mă dacă ai nevoie de ceva! 

— Mai rămâi aici? îl întrebă Bosch. 

— Da, mai stau puţin. Am primit un mesaj de la Sisto. Vrea să 
treacă pe aici. Cred că o să-l aştept. Când lucrurile se vor mai 
aşeza, trebuie să ieşim cu toţii la o bere. Să ne asigurăm că 
toată lumea a scăpat cu bine din povestea asta. 

— Ar fi frumos. 

Bosch plecă de la spital şi îl găsi pe Sisto în parcare. Se 
schimbase de haine şi părea să fi „prins” şi câteva ore de somn. 


— Ce face Bella? îl întrebă el. 

— Nu prea ştiu, răspunse Bosch. A trecut prin experienţe 
traumatizante greu de imaginat. 

— Ai văzut-o? 

— Câteva minute. Şefu' e în sala de aşteptare. Te va băga în 
salon, dacă va putea. 

— Grozav! Atunci, ne vedem la birou. 

— Întâi mă duc acasă să trag un pui de somn. 

Sisto încuviinţă şi se îndepărtă. 

— Hei, Sisto! îl strigă Bosch, străfulgerat de un gând. 

Tânărul detectiv se răsuci spre el. 

— Îmi pare rău că mi-am pierdut cumpătul şi te-am îmbrâncit, 
continuă Harry. Dar şi pentru că ţi-am aruncat telefonul. Era o 
situaţie încordată. 

— Nu, e de înţeles, răspunse Sisto. Şi ai avut dreptate. Nu 
vreau să ajung un ratat, Harry. Vreau să fiu un detectiv la fel de 
bun ca tine. 

Bosch încuviinţă, mulţumindu-i astfel pentru compliment. 

— Nu-ţi face griji! O să fii un detectiv bun. Te-ai descurcat 
foarte bine aseară. 

— Iti mulţumesc. 

— Vrei să ne dai o mână de ajutor după ce o vezi pe Bella? 

— Ce trebuie să fac? 

— Du-te la Departamentul Lucrărilor Publice şi sigilează biroul 
lui Dockweiler! Roagă-l apoi pe director să-ţi dea toate dosarele 
anchetelor pe care le-a întreprins în ultimii patru ani! Caută mai 
ales dosarele locuinţelor neautorizate! 

— Crezi că aşa îşi alegea victimele? 

— Sunt convins de asta. Lasă-mi-le pe birou! O să le verific 
când ajung la muncă. Vreau să dovedesc că a făcut investigaţii 
la locuinţele victimelor noastre. 

— Grozav! Avem nevoie de mandat? 

— Nu cred. Sunt dosare publice. 

— În regulă, Harry. Mă duc să mă apuc de treabă. Le găseşti 
pe birou. 

Îşi strânseră mâinile, iar Bosch se îndreptă spre maşină. 

Harry se duse acasă, făcu un duş şi se băgă în pat, plănuind 
să doarmă vreo patru ore. Îşi acoperi ochii cu o bandană, ca să 
nu mai vadă lumina zilei. Dar după nici două ore de somn, se 
trezi în acordurile puternice ale unei chitare. Aruncă bandana de 
pe ochi şi încercă să alunge ultimele vestigii ale somnului. 
Gândurile i se limpeziră apoi şi realiză că era soneria telefonului 
pe care i-o alesese fiica lui pentru apelurile ei: melodia B/ack 
Sun a formaţiei Death Cab for Cutie”. Şi-o programase şi în 
telefonul ei pentru apelurile lui. 

Dădu să ia mobilul de pe noptieră, dar îl scăpă pe jos. Reuşi 
să-l recupereze, în cele din urmă, şi răspunse. 

— Maddie! Ce-ai păţit? 

— Eu, nimic. Ce-ai păţit tu? Ai un glas ciudat. 

— Dormeam. Ce s-a întâmplat? 

— M-am gândit că poate reuşim să luăm masa astăzi. Eşti 
încă la hotel? 

— Îmi pare rău, Maddie, am uitat să te sun. Sunt acasă. Am 
avut o urgenţă noaptea trecută. Un ofiţer a fost răpit şi am 
lucrat toată noaptea ca să rezolvăm cazul. 

— La naiba! Răpit? Şi l-aţi găsit? 

— E vorba de o polițistă, dar da, am găsit-o. A fost însă o 
noapte lungă şi acum încercam să recuperez câteva ore de 
somn. Cred că o să fiu ocupat câteva zile. Putem să luăm 
prânzul sau cina la sfârşit de săptămână sau la începutul 
săptămânii viitoare? 

— Da, sigur, nicio problemă. Cum a fost răpită? 

— E o poveste cam lungă, dar, pe scurt, răpitorul era căutat 
de poliţie şi a prins-o înainte ca ea să-l identifice şi să-l aresteze. 
Am reuşit însă s-o găsim, el a ajuns în arest şi totul s-a terminat 
cu bine. 

Îi descrise în mare tabloul celor întâmplate, pentru că nu voia 
să-i împărtăşească experienţa traumatizantă a Bellei Lourdes şi 
nici faptul că el îl împuşcase pe răpitor. Conversaţia s-ar fi 
prelungit prea mult. 

— Bine. Atunci, te las să dormi. 

— Ai avut cursuri de dimineaţă? 

— Psihologie şi spaniolă. Am terminat pe ziua de astăzi. 

— Frumos. 

— Tată! 

— Da. 

— Am vrut să-ţi mai spun că îmi pare rău pentru povestea de 
ieri cu restaurantul. Nu ştiam de ce mă cauţi şi regret că am 
sărit cu gura pe tine. Îmi pare nespus de rău. 

— Nu e nicio problemă, draga mea. N-ai ştiut şi cu asta, 
basta. E în regulă. 

— Atunci, ne-am împăcat? 

— Ne-am împăcat. 

— Te iubesc, tată. Acum, du-te la culcare! 

Pufni în râs. 

— Ce e? 

— Asta îmi spuneai când eram mică: „Te iubesc. Acum, du-te 
la culcare!” 

— Da, îmi aduc aminte. 

După ce închise telefonul, Bosch îşi puse din nou bandana 
peste ochi şi încercă să adoarmă. 

Dar nu mai reuşi. 

După douăzeci de minute de încercări zadarnice, când prin 
minte îi răsunau neîncetat acordurile de chitară ale formaţiei 
Death Cab, renunţă la eforturile de a mai adormi şi se ridică din 
pat. Făcu încă un duş, ca să se învioreze, şi porni spre San 
Fernando. 

Numărul dubelor de presă parcate în faţa sediului de poliţie se 
dublase faţă de cel de săptămâna trecută, când Tăietorul 
Plaselor de Ţânţari era doar un om căutat de autorităţi. Acum, 
după ce fusese identificat, răpise o polițistă şi fusese împuşcat 
de un alt ofiţer de poliţie, cazul devenise o ştire de senzaţie. 
Bosch intră, ca de obicei, pe uşa din spate şi reuşi să treacă 
neobservat pe lângă ziariştii adunaţi la recepţie. Comunicatele 
de presă emise de departament cădeau în sarcina căpitanului, 
dar bănuia că forurile superioare nu aveau să-i încredinţeze lui 
Trevino rolul principal într-o poveste în care interpretase o 
partitură semnificativă. Această responsabilitate urma să-i 
revină sergentului Rosenberg, un poliţist afabil şi telegenic, care 
întruchipa în ochii presei imaginea ideală a forţelor de ordine. 

Biroul detectivilor era pustiu, dar lui Bosch nu-i displăcea. 
După un eveniment precum cel din seara precedentă, oamenii 
simt nevoia să vorbească. Se strâng în jurul biroului şi 
analizează cazul prin prisma fiecăruia. Era o terapie în sine, dar 


Bosch nu voia să vorbească. Voia să lucreze. Trebuia să 
conceapă, cu minuţiozitate şi lux de amănunte, un act de 
punere sub acuzare, care avea să fie mai întâi analizat de către 
superiorii săi din cadrul departamentului, apoi de magistraţii din 
Biroul Procurorului Districtual şi, în final, de presă. Trebuia să se 
concentreze cu atenţie, iar biroul pustiu şi tăcut îi oferea 
atmosfera ideală. 

Sisto nu se afla în cabina sa, dar Bosch îi simţi prezenţa. Când 
ajunse la birou şi lăsă pe masă cheile de la maşină, văzu că îl 
aşteptau patru vrafuri de rapoarte frumos aşezate. Tânărul 
detectiv îşi îndeplinise misiunea. 

Harry se aşeză să lucreze, dar simţi imediat povara 
copleşitoare a epuizării. Nu se odihnise suficient după 
evenimentele din seara precedentă. Îl durea umărul în urma 
impactului cu cadrul din metal, suferit în buncărul lui 
Dockweiler, dar cel mai tare resimțea efortul fizic depus în timp 
ce urcase în fugă panta canalului de drenaj. Nu mai forjase de 
mult timp pistoanele şi acum îl durea fiecare muşchi şi se 
simţea cumplit de obosit. Deschise computerul şi accesă o 
pagină goală în Word. O cobori în bara de meniu şi porni pe hol 
spre cantina sediului de poliţie. 

Pe drum, trecu prin faţa uşii deschise a biroului lui Valdez şi îl 
văzu pe acesta stând cu telefonul la ureche. În urma frânturilor 
de conversaţie pe care le auzi în treacăt, Bosch înţelese că şeful 
de poliție vorbea cu un ziarist, căruia îi spunea că 
departamentul nu avea de gând să dezvăluie identitatea 
poliţistei răpite, deoarece era victima unui atac sexual. În cazul 
unui departament atât de mic precum cel din San Fernando, un 
jurnalist bun avea nevoie doar de câteva telefoane ca să 
descopere identitatea poliţistei protejate. Şi atunci, Bella 
Lourdes avea să se trezească în faţa casei cu o mulţime de 
ziarişti - asta dacă locuinţa nu era trecută pe numele lui Taryn. 

Găsi un ibric de cafea proaspătă şi turnă două ceşti, fără 
lapte. In drum spre birou, se opri în faţa uşii deschise a şefului 
de poliţie şi îi oferi o ceaşcă. Valdez acoperi receptorul ca să-i 
răspundă. 

— Felicitări, Harry! Ai făcut o treabă de milioane. 

Bosch trecu pragul şi puse ceaşca pe birou. 

— Fă-i praf, şefu'! 


Cinci minute mai târziu, Harry se afla din nou în cabina sa şi 
analiza rapoartele investigaţiilor. Nu-i luă mai mult de o oră, 
deoarece, odată ce se familiariză cu temenii formularelor, trecu 
rapid prin ele şi identifică adresa fiecărei anchete. Căuta cele 
cinci străzi unde locuiau victimele cunoscute, inclusiv pe cea a 
lui Beatriz Sahagun. Când termină, reuşi să coreleze adresele 
victimelor cu investigaţiile lui Dockweiler efectuate cu doar 
câteva luni înainte de atacurile sau tentativele de atac. În două 
dintre cazuri, inspectase casa victimei cu nouă luni înainte. 

Informaţiile culese din rapoarte îl ajutau să configureze un 
tablou solid al modului de operare. Dockweiler vedea victimele 
în timpul investigaţiilor lui, apoi le urmărea şi pregătea cu grijă 
atacul timp de săptămâni sau, uneori, chiar luni. Ca inspector şi 
fost ofiţer de poliţie, avea abilităţi care îl ajutau să-şi ducă planul 
la bun sfârşit. Bosch era convins că Dockweiler intra şi scotocea 
prin casele victimelor, poate chiar în timp ce acestea dormeau 
în paturile lor. 

Punând cap la cap piesele de puzzle oferite de rapoarte, Harry 
se apucă să scrie actul de punere sub acuzare. Bătea doar cu 
două degete, dar reuşea s-o facă extrem de repede, cu atât mai 
mult cu cât avea încredere deplină în povestea pe care voia s-o 
aştearnă pe hârtie. 

Lucră încă două ore, fără oprire şi fără să-şi desprindă ochii de 
pe monitor. Când termină, luă o înghiţitură din cafeaua rece şi 
apăsă butonul de printare. Imprimanta, aflată în cealaltă parte a 
camerei, printă cele şase pagini ale cronologiei delictelor comise 
de Tăietorul Plaselor de Ţânţari, începând cu primul viol, 
săvârşit cu patru ani în urmă, şi terminând cu împuşcarea lui 
Kurt  Dockweiler în bucătăria casei sale. Bosch corectă 
documentul cu un pix roşu, operă apoi modificările şi pe 
calculator şi îl scoase din nou la imprimantă. Se duse apoi în 
biroul şefului de poliţie, care vorbea la telefon cu un alt ziarist. 
Acoperi iar receptorul. 

— USA Today, îi şopti el. Povestea asta va ajunge în toate 
colţurile ţării. 

— Ai grijă să-ţi scrie corect numele! îi răspunse Bosch. 
Trebuie să citeşti şi să aprobi actul de punere sub acuzare. 
Vreau să prezentăm dosarul lui Dockweiler mâine, la prima oră. 
Am prezentat numeroase capete de acuzare: cinci infracţiuni de 
viol, o tentativă de viol, răpire şi sechestrare de persoană, atac 


cu armă letală şi multiple infracţiuni de furt din proprietatea 
statului. 

— Ai înşirat tot calabalâcul. Îmi place. 

— Spune-mi ce părere ai! Mă duc să scriu raportul de 
expertiză şi mandatul de percheziţie obţinut aseară. 

Bosch se pregătea să iasă din birou când Valdez îl opri 
ridicând un deget, apoi îşi reluă discuţia de la telefon. 

— Donna, trebuie să închid acum, spuse el. Găseşti toate 
detaliile în comunicatul de presă. După cum ţi-am explicat deja, 
nu dezvăluim deocamdată numele ofițerului implicat. Am scos 
din circulaţie un personaj negativ şi suntem mândri de asta. Îți 
mulţumesc. 

Valdez închise telefonul, deşi amândoi o auziră pe ziaristă 
punând altă întrebare. 

— Toată ziua au sunat, spuse Valdez. De peste tot. Toată 
lumea vrea fotografii cu temniţa subterană. Şi toată lumea vrea 
să discute cu Bella şi cu tine. 

— Te-am auzit şi mai devreme la telefon folosind sintagma de 
temniță subterană, răspunse Bosch. Aşa se nasc poveştile în 
presă. E un buncăr subteran, nu o temniţă. 

— Dockweiler n-are decât să mă dea în judecată dacă are 
avocat. Ziariştii ăştia... Costurile medii pentru întreţinerea unui 
deţinut sunt de 30.000 de dolari pe an, mi-a spus unul dintre ei. 
Pentru că Dockweiler va rămâne, probabil, paraplegic, suma se 
va dubla în cazul lui. „Şi ce sugerezi?” l-am întrebat. Ar fi trebuit 
să-l executăm pe loc, ca să economisim banii? 

— Am avut ocazia s-o facem. 

— O să uit că ai spus asta, Harry. Nici nu vreau să mă 
gândesc ce-aveai de gând să-i faci aseară. 

— Doar ce era necesar ca s-o găsim pe Bella. 

— Am găsit-o oricum. 

— Am avut noroc. 

— Nu e vorba de noroc, ci de o muncă asiduă de detectiv. 
Oricum, ar trebui să te pregăteşti. Ziariştii încearcă să 
descopere cine este ofiţerul care a tras în Dockweiler şi, odată 
ce-ţi vor afla identitatea, vor corela incidentul cu cel de anul 
trecut, din West Hollywood, şi cu toate celelalte precedente. Să 
fii pregătit! 

— O să-mi iau concediu şi o să dispar. 


— Bună idee. Deci, avem de unde pleca? întrebă Valdez, 
arătându-i actul de punere sub acuzare pe care Bosch tocmai i-l 
adusese. 

— Tu trebuie să stabileşti asta, răspunse Harry. 

— Bine, lasă-mă cincisprezece minute! spuse Valdez. 

— Apropo, unde a fost căpitanul toată ziua? Doarme? 

— Nu, e la spital cu Bella. Am vrut să rămână cineva cu ea, ca 
să împiedice accesul presei, dar şi în cazul în care ar fi avut 
nevoie de ceva. _ 

Bosch încuviinţă. Era o decizie bună. li spuse apoi lui Valdez 
că avea să-l găsească la birou, sfătuindu-l să sune sau să trimită 
un e-mail dacă voia să aducă schimbări actului de punere sub 
acuzare. 

Se întoarse în faţa computerului din biroul detectivilor. Făcea 
ultimele modificări raportului de prezentare a probelor fizice 
adunate în timpul anchetei când îi sună mobilul. Era Mickey 
Haller. 

— Hei, frăţioare, nu mai dai niciun semn de viaţă! spuse 
avocatul. Ai vorbit cu nepoata? 

Cazul Vance îi dispăruse complet din minte în contextul 
evenimentelor din ultimele optsprezece ore, astfel că avea 
senzaţia că fusese în San Diego cu o lună în urmă. 

— Nu, nu încă, răspunse Bosch. 

— Dar cu Ida Parks şi cum naiba o mai cheamă? continuă 
Haller. 

— Ida Townes Forsythe. Nu, nici la ea n-am ajuns încă. 
Lucrurile au luat-o razna în partea cealaltă. 

— La naiba! Eşti implicat în povestea cu temniţa subterană 
din Santa Clorox? 

Era vechea poreclă a oraşului Santa Clarita, o aluzie la 
migraţia albilor din Los Angeles. Aluzia părea complet 
nepotrivită, rostită de cineva ca Mickey Haller, care crescuse în 
Beverly Hills, primul bastion al izolaţionismului şi al privilegiilor 
albilor. 

— Da, sunt implicat în acest caz, răspunse Bosch. 

— Spune-mi, individul şi-a luat deja avocat? întrebă Haller. 

— Nu vrei să te implici în cazul ăsta, crede-mă! răspunse 
Bosch, după o scurtă şovăire. 


— Eu mă implic în orice, spuse Haller. Nu mă dau în lături de 
la nimic. Dar ai dreptate, cazul succesiunii lui Vance o să mă 
ţină un timp ocupat. 

— Au atacat succesiunea în instanţă? 

— Nu. Încă aşteptăm. 

— Reiau mâine ancheta. Te anunţ când o voi găsi pe nepoata 
lui Vance. 

— Adu-o aici, Harry! Mi-ar plăcea s-o cunosc. 

Bosch nu-i răspunse. Tocmai primise un e-mail de la Valdez, 
care îi aproba actul de punere sub acuzare. Acum, trebuia să 
termine raportul de expertiză şi mandatul de percheziţie, apoi 
putea să plece. 

Miercuri dimineaţă, Bosch ajunse la Biroul Procurorului 
Districtual încă de cum se deschiseseră porţile. Pentru că era un 
caz extrem de mediatizat, stabilise o întrevedere pentru 
punerea sub acuzare a lui Dockweiler. În loc să înainteze cazul 
unui magistrat oarecare din cadrul Biroului, care l-ar fi preluat şi 
apoi l-ar fi pasat mai departe, procesul de urmărire penală a lui 
Dockweiler fusese încredinţat de la bun început unui avocat 
pledant, veteran în breaslă, pe nume Dante Corvalis. Bosch nu 
mai avusese ocazia să lucreze cu acesta, dar îi cunoştea 
reputaţia - era poreclit „Invincibilul”, pentru că nu pierduse 
niciodată un caz. 

Procesul de punere sub acuzare decurse fără probleme. 
Singurele capete de acuzare respinse de Corvalis erau 
infracțiunile de furt din proprietatea statului. Era deja un caz 
complicat, îi explică avocatul, ţinând seama de depoziţiile 
multiplelor victime şi de analizele ADN care trebuiau înfăţişate 
completului de judecată. Nu avea niciun rost să irosească timpul 
de pregătire a procesului sau timpul alocat acestuia pentru 
furtul uneltelor, al betonului şi al capacului gurii de canal 
aparţinând Departamentului Lucrărilor Publice. Acestea erau 
infracţiuni minore care ar fi putut stârni reacţii ostile din partea 
juraţilor. 

— Este vina televiziunilor, spuse Corvalis. Toate procesele pe 
care le vezi difuzate pe micul ecran durează o oră. Juraţii îşi 
pierd răbdarea. Nu trebuie să exploatezi la maximum un caz. ŞI 
nici nu avem nevoie de asta. Deţinem suficiente probe ca să-l 
închidem pentru totdeauna. Şi o vom face. Să uităm, aşadar, de 
capacul gurii de canal! Poţi să-l pomeneşti în treacăt când le vei 
descrie cum ai găsit-o pe Bella. Este un detaliu pe care îl poţi 
prezenta în timpul depoziţiei tale. 

Bosch nu-i putea contesta argumentele. Era încântat că îl 
avea de partea lui pe unul dintre actorii principali ai instituţiei. 
Căzură apoi de acord să se întâlnească în fiecare zi de marţi, ca 
să discute strategia de pregătire a cazului. 

Harry ieşi pe porţile tribunalului Foltz la ora 10:00, dar în loc 
să se îndrepte spre maşină, traversă autostrada 101 pe Main 
Street. Străbătu Paseo de la Plaza Park şi apoi, traversând 
Olivera Street, trecu prin bazarul mexican, asigurându-se că nu 
era urmărit de vreo maşină. 


La capătul pasajului lung, străjuit de tejghele cu suvenire, se 
întoarse să vadă dacă nu era urmărit. Mulţumit să descopere că 
nu era nimeni pe urmele sale, continuă să aplice aceleaşi măsuri 
de precauţie, traversând Alameda şi intrând în gara Union. 
Străbătu sala imensă de aşteptare, apoi, urmând un drum ocolit, 
ieşi la suprafaţă, unde scoase din buzunar o cartelă de acces şi 
intră la metrou. 

Scrută cu atenţie fiecare pasager în timp ce trenul părăsi gara 
Union şi se îndreptă spre Little Tokyo. Cobori la prima staţie şi 
rămase în dreptul uşilor glisante. Verifică toţi pasagerii care 
coborâră, dar nimeni nu-i stârni suspiciuni. Se urcă din nou în 
tren, uitându-se în stânga şi în dreapta ca să vadă dacă proceda 
cineva la fel, aşteptă până când se auzi semnalul de închidere a 
uşilor şi sări apoi afară în ultimul moment. 

Nimeni nu îl urmărea. 

Străbătu Alameda preţ de vreo două cvartale, apoi se 
îndreptă spre râu. Adresa studioului Vibianei Veracruz se afla pe 
Hewitt, lângă Traction, în centrul cartierului Arts District. Luând- 
o din nou pe Hewitt, se opri în repetate rânduri şi verifică 
împrejurimile. Pe drum, trecu pe lângă câteva structuri 
comerciale vechi, care erau fie renovate, fie se aflau în curs de 
renovare, urmând să fie date în folosinţă ca locuinţe. 

Arts District nu era doar un simplu cartier, ci reprezenta o 
adevărată mişcare. Cu aproape patruzeci de ani în urmă, artişti 
din diverse domenii începuseră să preia milioane de metri 
pătraţi aflaţi în spaţiile goale din fabricile şi depozitele 
abandonate de fructe, care înfloriseră în zonă înainte de cel de- 
al Doilea Război Mondial. Plătind doar câţiva penny pe metru 
pătrat pentru spaţii imense de locuit şi de lucru, câţiva dintre cei 
mai renumiţi artişti din oraş cunoscuseră succesul aici. Li se 
părea firesc ca mişcarea să fie ancorată într-o zonă unde artiştii 
anilor 1900 împodobiseră cu imagini colorate lăzile şi cutiile cu 
fructe transportate în toată ţara, promovând un stil californian 
uşor de recunoscut, conform căruia viaţa era frumoasă pe 
Coasta de Vest. Acest lucru, aparent mărunt, inspirase, printre 
multe altele, valul expansiunii vestice, datorită căreia California 
era cel mai populat stat din ţară. 

Arts District se confrunta acum cu multe probleme apărute 
odată cu succesul, şi anume răspândirea rapidă a renovărilor. In 
deceniul trecut, zona devenise un punct de atracţie pentru marii 


dezvoltatori interesaţi de profiturile uriaşe. Costul unui metru 
pătrat nu se mai măsura în penny, ci în dolari. Mulţi dintre noii 
chiriaşi erau oameni cu profesii de lux, care lucrau în centrul 
oraşului sau la Hollywood şi care nu cunoşteau diferenţa între 
pensulele pentru pictură. Multe restaurante deveniseră localuri 
somptuoase, cu bucătari de renume şi locuri de parcare cu 
valeţi, mai scumpe decât întregul meniu al vechilor cafenele 
unde se întâlneau cândva artiştii. Imaginea districtului 
paradiziac al artiştilor flămânzi şi săraci nu-şi mai găsea temeiul. 

La începutul anilor 70, pe când era un tânăr ofiţer de patrulă, 
Bosch lucra în cadrul echipei din Newton Division, în jurisdicţia 
căruia se afla şi cartierul cunoscut sub numele de Warehouse 
District. Pe atunci, zona era pustie, presărată cu clădiri goale, 
tabere ale oamenilor fără adăpost şi infracţiuni comise în locuri 
publice. Se transferase la Hollywood Division înainte de 
renaşterea artei. Acum, în timp ce străbătea locurile, privea cu 
uimire schimbările. Există o diferenţă între picturile murale şi 
desenele graffiti. Amândouă sunt, fără îndoială, opere de artă, 
dar picturile murale din Arts District erau extrem de frumoase şi 
exprimau o viziune asemănătoare celor pe care le văzuse în 
Chicano Park cu doar câteva zile în urmă. 

Trecu pe lângă The American, o clădire veche de peste o sută 
de ani, care servise iniţial ca hotel pentru artiştii de culoare în 
timpul segregaţiei, iar mai târziu devenise epicentrul mişcărilor 
artistice şi ale scenei punk rock din anii '70. 

Vibiana Veracruz locuia şi lucra peste drum, într-o clădire ce 
fusese cândva o fabrică producătoare de carton. Aici se fabricau 
odinioară cutiile cerate pentru fructe, cu etichetele care 
deveniseră cartea de vizită a Californiei. Era o clădire înaltă, cu 
patru etaje, placată cu cărămidă. Ferestrele, rămase intacte din 
perioada când funcţiona ca depozit, erau prevăzute cu grilaje 
din oţel. La intrare, o placă din bronz povestea istoria clădirii şi 
specifica anul construcţiei: 1908. 

Uşa nu era prevăzută nici cu o vyală, nici cu un sistem de 
securitate. Bosch intră într-un hol mic, cu dale de gresie, şi citi 
un avizier cu numele artiştilor şi numărul apartamentelor lor. 
Găsi numele Veracruz alături de numărul atelierului ei - 4-D. 
Văzu, de asemenea, un alt panou cu anunţuri privind întrunirile 
chiriaşilor şi ale locatarilor în vederea reglementării chiriei şi a 
protestelor legate de cererile depuse la primărie pentru 


autorizaţiile de construcţie. Erau şi câteva liste cu semnături, 
printre care se afla şi numele de Vib. Găsi, de asemenea, şi un 
fluturaş care anunţa difuzarea unui film documentar, intitulat 
Young Turks, vineri seară, în studioul 4-D. Filmul avea ca subiect 
fondarea cartierului Arts District în anii '70. „Trebuie să vedeţi 
cum era acest loc înaintea celor lacomi!” spunea fluturaşul. Se 
părea că Vibiana Veracruz moştenise activismul ce-i animase 
viaţa mamei sale. 

Simţindu-şi picioarele încă greoaie după efortul depus cu 
două nopţi în urmă, Bosch nu voia să urce pe jos trei etaje. Găsi 
un lift de marfă, cu uşă rabatabilă, şi porni spre etajul al 
patrulea în ritm de melc. Liftul era mare cât sufrageria lui, iar 
faptul că îl folosea singur, cheltuind foarte mult curent electric, îi 
provoca mustrări de conştiinţă. Era, fără îndoială, un element de 
design păstrat de pe vremea când clădirea funcţiona ca fabrică 
producătoare de carton. 

Ultimul etaj era împărţit în patru ateliere accesibile de pe un 
coridor industrial, scăldat în nuanţe cenușii. Partea de jos a uşii 
studioului 4-D era presărată cu abţibilduri lipite la întâmplare de 
o persoană micuță de statură - fiul Vibianei, bănuia Harry. 
Deasupra acestora se aflau afişate, pe o bucată de carton, orele 
între care Vibiana Veracruz îi primea pe cei care doreau să-i 
privească sau să-i cumpere lucrările. În zilele de miercuri, 
programul era între 11:00 dimineaţa şi 2:00 după-amiaza, iar 
asta însemna că Bosch ajunsese cu cincisprezece minute mai 
devreme. Se gândea să bată la uşă, de vreme ce nu venise să-i 
vadă lucrările. Spera însă, de asemenea, să aibă cumva ocazia 
de a o studia pe Vibiana înainte de a-i spune că era posibil să fie 
moştenitoarea unei averi cu mai multe zerouri decât îşi putea 
imagina. 

În timp ce pendula încă nehotărât, auzi pe cineva urcând 
scările de lângă lift. O femeie îşi făcu în curând apariţia, ţinând 
într-o mână o ceaşcă de cafea cu gheaţă, iar în cealaltă, o cheie. 
Purta o salopetă şi avea la gât o mască de protecţie. Părea 
surprinsă să găsească un bărbat în faţa uşii sale. 

— Salut, îl întâmpină ea. 

— Salut, îi răspunse Bosch. 

— Cu ce pot să te ajut? 

— Eşti Vibiana Veracruz? 


Ştia că ea era. Exista o asemănare izbitoare cu Gabriela din 
pozele făcute în Coronado Beach. Dar îi arătă uşa studioului, 
încercând parcă să-şi justifice prezenţa prin orele programului. 

— Da, eu sunt. 

— Am ajuns mai devreme, îi spuse el. Nu-ţi ştiam programul. 
Speram să-ţi pot vedea lucrările. 

— Nu-i nicio problemă. Ai ajuns aproape la ţanc. Ţi le arăt 
imediat. Cum te cheamă? 

— Harry Bosch. 

Părea să-i recunoască numele, iar Bosch se întrebă dacă nu 
cumva mama ei luase legătura cu ea, deşi promisese să n-o 
facă. 

— E numele unui pictor renumit, îi explică Vibiana. 
Hieronymus Bosch. 

Harry îşi realiză deodată greşeala. 

— Da, ştiu, răspunse el. Din secolul al XV-lea. De fapt, acesta 
e şi numele meu întreg. 

Vibiana descuie uşa cu o cheie, apoi îi aruncă o privire peste 
umăr. 

— Glumeşti, nu-i aşa? 

— Nu. 

— Ai avut nişte părinţi tare ciudaţi. 

Deschise uşa. 

— Intră, te rog! îl invită ea. Am doar câteva lucrări aici, 
deocamdată. Mai am vreo câteva într-o galerie de artă de pe 
Violet şi altele în Bergamot Station. Cum ai aflat de mine? 

Bosch nu avea o poveste gata pregătită, dar ştia că Bergamot 
Station era un conglomerat de galerii găzduite într-o gară veche 
din Santa Monica. Nu fusese niciodată acolo, dar adoptă imediat 
ideea ca acoperire. 

— Ţi-am văzut lucrările de la Bergamot. Am avut nişte treabă 
azi de dimineaţă prin centru şi am vrut să-ţi văd şi alte lucrări. 

— Grozav! răspunse Veracruz. Eu sunt Vib. 

Îi întinse mâna, iar el i-o strânse. Avea pielea aspră şi 
bătătorită. 

În atelier domnea liniştea, iar Bosch bănuia că fiul ei era la 
şcoală. Mirosul puternic de substanţe chimice îi amintea lui 
Harry de laboratorul de criminalistică, unde afumau obiectele cu 
cianoacrilat, ca să preleveze amprente. 


Îi făcu semn cu mâna spre dreapta şi în spatele lui. Bosch se 
întoarse şi văzu că spaţiul din faţă al apartamentului juca rol de 
atelier şi galerie. Sculpturile ei erau mari şi detectivul realiză că 
liftul de marfă şi tavanele înalte de şase metri îi ofereau 
libertatea de a se desfăşura în voie. Trei lucrări terminate 
stăteau pe nişte paleţi cu rotile, ca să fie transportate cu 
uşurinţă. Filmul programat pentru vineri seara avea să fie 
difuzat probabil în acest spaţiu după ce sculpturile aveau să fie 
înlăturate din cale. 

Într-un colţ se afla un banc de lucru cu două bănci şi rafturi cu 
instrumente. Dintr-un bloc mare de cauciuc alveolar, de pe un 
palet, ieşea la iveală chipul unui bărbat dintr-o lucrare 
neterminată. 

Sculpturile terminate reprezentau diorame cu numeroase 
personaje create din acril alb. Toate erau variaţiuni pe aceeaşi 
temă: familia unită - mama, tatăl şi fiica. Interacțiunea dintre 
cei trei era diferită în fiecare sculptură, dar în fiecare dintre ele 
fiica nu se uita la părinţii ei şi nu avea chipul bine definit. Avea 
nas şi sprâncene, dar nu avea nici ochi, nici gură. 

Într-una dintre diorame, tatăl era înfăţişat ca un soldat, 
purtând câteva ranite pe umeri, dar fără arme. Avea ochii 
închişi. Semăna întru câtva cu imaginea lui Dominick Santanello 
din fotografii. 

— Ce reprezintă tabloul ăsta? întrebă Bosch, arătându-i 
diorama tatălui înfăţişat ca soldat. 

— Ce reprezintă? repetă Veracruz. Războiul şi distrugerea 
familiilor. Dar nu cred că opera mea are nevoie de explicaţii. O 
absorbi şi te laşi purtat de sentimente. Arta nu trebuie explicată 
în cuvinte. 

Bosch încuviinţă. Gafase punându-i întrebarea. 

— Ai observat, probabil, că aceasta face parte dintr-un tablou 
de ansamblu, alături de celelalte două pe care le-ai văzut la 
Bergamot, spuse Veracruz. 

Harry încuviinţă, cu mai multă ardoare de această dată, de 
parcă ar fi vrut să-i dea de înţeles că ştia despre ce era vorba. 
Cuvintele ei îi stârniră însă dorinţa de a le vedea şi pe celelalte 
două, aflate la Bergamot. 

Fără să-şi desprindă ochii de la sculpturi, începu să se plimbe 
prin cameră ca să le privească din diverse unghiuri. Realiză că 


fetiţa era aceeaşi în toate cele trei lucrări, surprinsă însă la 
vârste diferite. 

— Câţi ani are fetiţa? întrebă el. 

— Unsprezece, treisprezece şi cincisprezece, răspunse 
Veracruz. Eşti un bun observator. 

Trăsăturile incomplete ale personajelor trădau, probabil, ideea 
de abandonare, originile pierdute, oceanul celor fără chip şi 
nume. Cunoştea prea bine sentimentul. 

— Foarte frumos, spuse el. 

Şi era cât se poate de sincer. 

— Îţi mulţumesc, răspunse ea. 

— Nu mi-am cunoscut tatăl, continuă Bosch. 

Cuvintele îl luară prin surprindere. Mărturisirea nu făcea parte 
din partitura pe care o interpreta ca acoperire. Puterea şi 
frumuseţea lucrărilor i-o smulseseră de pe buze. 

— |lmi pare rău, spuse ea. 

— L-am întâlnit o singură dată. Aveam douăzeci şi unu de ani 
şi abia mă întorsesem din Vietnam, continuă Bosch, arătându-i 
sculptura care evoca războiul. l-am dat de urmă. Şi i-am bătut la 
uşă. Mă bucur că am făcut-o, căci a murit la scurt timp. 

— Se pare că şi eu l-am întâlnit pe tata o singură dată, pe 
când eram foarte mică. Nu-mi mai aduc aminte. Şi el a murit la 
scurt timp. Ucis în acelaşi război. 

— Îmi pare rău. 

— N-ai de ce. Sunt fericită. Am un copil, iar arta îmi 
îmbogăţeşte viaţa. Dacă voi reuşi cumva să-i împiedic pe cei 
bogaţi şi lacomi să pună ghearele pe locul ăsta, atunci totul va fi 
perfect. 

— Te referi la clădire? E de vânzare? 

— S-a vândut deja. Aşteaptă aprobarea primăriei ca s-o 
transforme în bloc de locuinţe. Cumpărătorul vrea să împartă 
fiecare atelier în două, să scape de artişti şi s-o numească - fii 
atent! - River Arts Residences. 2 

Bosch căzu un timp pe gânduri înainte de a-i răspunde. li 
oferise o portiţă. 

— Dar dacă ţi-aş spune că există o cale prin care poţi face 
asta? o întrebă în cele din urmă. Pentru ca lucrurile să devină 
perfecte. 

Cum nu-i răspunse, se întoarse spre ea şi o privi cu ochi 
scrutători. Vibiana rupse apoi tăcerea. 


— Cine eşti? îl întrebă ea. 

Vibiana Veracruz rămase fără grai când Bosch îi dezvălui cine 
era şi cu ce se ocupa. Îi arătă actele de identitate şi autorizaţia 
de detectiv particular. Nu pomeni numele lui Whitney Vance, dar 
îi spuse că o găsise urmărindu-i descendența în urma bănuielilor 
conform cărora ea şi fiul ei erau singurii moştenitori direcţi ai 
averii unui industriaş. Vibiana aduse însă în discuţie numele lui 
Vance, pentru că în ultimele câteva zile presa relatase despre 
moartea miliardarului. 

— Despre el este vorba? întrebă ea. Despre Whitney Vance? 

— Inainte de a da nume, trebuie să confirm legătura genetică, 
răspunse Bosch. Dacă vei fi de acord, îţi voi lua o probă de 
salivă pentru testele ADN şi o voi duce la laborator pentru 
analiză. Totul ar trebui să dureze doar câteva zile şi, dacă 
obţinem confirmarea, vei avea ocazia să mergi în instanţă cu 
avocatul meu sau cu propriul tău reprezentant legal. Alegerea îţi 
aparţine. 

Vibiana clătină din cap, de parcă nu ar fi înţeles ce se 
întâmplă, şi se aşeză pe un scăunel pe care îl trăsese de sub un 
banc de lucru. 

— Imi vine greu să cred toată povestea asta, spuse ea. 

Bosch îşi aminti o emisiune de televiziune din perioada 
copilăriei sale, în care un bărbat călătorea prin ţară şi oferea, în 
numele unui binefăcător necunoscut, cecuri de câte un milion 
de dolari unor destinatari care nu bănuiau absolut nimic. Se 
simţea ca şi cum ar fi fost în pielea personajului din emisiune, 
dar Bosch oferea miliarde de dolari, nu milioane. 

— E vorba de Vance, nu-i aşa? insistă Vibiana. N-ai negat. 

Bosch o privi îndelung. 

— Are vreo importanţă despre cine e vorba? o întrebă în cele 
din urmă. 

Ea se ridică în picioare şi veni spre Harry. Îi arătă cu mâna 
sculptura soldatului. 

— Am citit câte ceva despre el săptămâna trecută, spuse ea 
apoi. A construit elicoptere. Compania lui a făcut parte din 
maşinăria de război care i-a ucis fiul. Pe tata, pe care nu l-am 
cunoscut niciodată. Cum aş putea să accept banii? 

Bosch încuviinţă. 

— Cred că mai depinde şi ce faci cu ei, îi răspunse el. 
Avocatul meu susţine că poţi schimba lumea cu ajutorul lor. 


ÎI privi îndelung, încercând să pătrundă tâlcul ascuns al 
cuvintelor. Ideea sădită printre ele. 

— Bine, spuse apoi. Accept să-ţi dau proba ADN. 

— În regulă, dar trebuie să înţelegi un lucru, răspunse Bosch. 
Există oameni influenţi în corporaţiile care deţin acum această 
avere. Nu vor fi încântați s-o piardă şi vor merge până în 
pânzele albe ca să împiedice acest lucru. Nu doar că viaţa vi se 
va schimba ca urmare a acestor bani, ci va trebui să iei şi 
anumite măsuri de precauţie pentru tine şi fiul tău până la 
finalizarea procesului. Nu vei mai putea să ai încredere în 
nimeni. 

Cuvintele lui o puseră pe gânduri, cum îi fusese şi intenţia. 

— Gilberto, murmură ea, dând glas gândurilor sale şi 
străfulgerându-l apoi cu privirea. Ştie cineva că eşti aici? 

— Am fost atent, răspunse el. iți dau cartea mea de vizită. 
Dacă vezi ceva neobişnuit sau simţi vreo ameninţare, sună-mă 
la orice oră! 

— Povestea asta este realmente fantasmagorică, spuse ea. 
Când urcam astăzi scările, ducând cafeaua în mână, mă 
gândeam că nu am suficienţi bani ca să cumpăr răşină. N-am 
vândut nicio lucrare de şapte săptămâni, iar subvenţia pentru 
artişti ne acoperă doar cheltuielile de trai. Mă gândeam că nu 
am cu ce să-mi iau materialele ca să-mi finisez lucrările. Apoi, te 
găsesc în pragul uşii. Şi îmi spui o poveste aberantă despre bani 
şi moşteniri. 

Bosch încuviinţă. 

— Luăm proba acum? întrebă el. 

— Da, îi răspunse. Ce trebuie să fac? 

— Să deschizi gura. 

— Asta pot s-o fac. 

Bosch scoase o eprubetă din buzunarul sacoului şi îi desfăcu 
dopul. Luă apoi beţişorul cu vată şi se apropie de Vibiana. 
Ţinându-l cu două degete, i-l plimbă prin gură, încercând să 
recolteze o probă cât mai bună. Puse apoi beţişorul înapoi în 
eprubetă şi o sigilă. 

— De obicei, se iau două probe - pentru orice eventualitate. 
Te superi dacă mai iau una? 

— Dă-i drumul! 

Bosch repetă procesul. | se părea cumplit de invaziv, stând cu 
mâna atât de aproape de gura ei, dar Vibiana nu părea 


deranjată. După ce luă şi cea de-a doua probă, puse beţişorul în 
eprubetă şi o sigilă. 

— Luni, am luat o probă şi de la mama ta, îi spuse el. Va face 
parte din procesul de analiză. Vor trebui să-i identifice 
cromozomii şi să-i separe de cei ai tatălui şi ai bunicului tău. 

— Ai fost în San Diego? îl întrebă Vibiana. 

— Da. Am trecut prin Chicano Park, apoi m-am dus la ea 
acasă. Acolo ai crescut? 

— Da. Nu s-a mai mutat. A rămas acolo. 

— l-am arătat o fotografie. Cea făcută în ziua în care l-ai 
întâlnit pe tatăl tău. Nu apare în poză pentru că el este 
fotograful. 

— Aş vrea s-o văd. 

— N-o am la mine, dar o să ţi-o dau cumva. 

— Ştie, aşadar, de toată povestea asta. De moştenire. Ce-a 
zis? 

— Nu cunoaşte toate detaliile, dar mi-a dat adresa ta şi a spus 
că decizia îţi aparţine. 

Vibiana nu-i răspunse. Părea că se gândeşte la mama ei. 

— Plec acum, spuse Bosch. Luăm legătura imediat ce aflu 
ceva. 

Îi întinse una dintre cărţile de vizită ieftine, pe care îşi tipărise 
numele şi numărul de telefon, apoi porni spre uşă. 

Se duse pe jos până la maşina pe care o lăsase într-o parcare 
din apropierea tribunalului înainte de întâlnirea de la Biroul 
Procurorului Districtual. Pe drum, verifică în repetate rânduri ca 
să vadă dacă nu era urmărit. Nu văzu nimic şi ajunse în curând 
în dreptul jeepului închiriat. Ridică portiera portbagajului şi dădu 
la o parte covoraşul din spate. Deschise compartimentul roții de 
rezervă şi al sculelor de maşină şi scoase plicul cu bule de aer 
pe care îl pusese acolo de dimineaţă. 

Închizând portiera, se aşeză la volan şi deschise plicul. 
Conţinea eprubeta cu proba oferită de Whitney Vance, marcată 
cu literele W-V, şi două eprubete cu probele Gabrielei Lida, 
marcate cu literele G-L. Scrise apoi cu un marker permanent 
literele V-V pe cele două eprubete cu probele prelevate de la 
Vibiana. 

Puse în buzunar celelalte două eprubete, cu probele prelevate 
suplimentar de la Vibiana şi de la mama ei, şi sigilă plicul, care 
conţinea acum câte o probă de la fiecare dintre cei trei „actori” 


principali. Puse apoi plicul pe scaunul din dreapta şi îl sună pe 
Mickey Haller. 

— Am obţinut proba de la nepoată, spuse el. Unde eşti? 

— În maşină, răspunse Haller. În faţa cafenelei Starbucks din 
Chinatown, chiar sub dragoni. 

— Ajung în cinci minute. Am proba ei, a mamei sale şi a lui 
Vance. Pot să duc pachetul la laborator. 

— Perfect! Au deschis astăzi procesul de succesiune în 
Pasadena, aşa că vreau să trecem la acţiune. Avem nevoie de 
confirmări înainte de a face vreun pas. 

— Sunt pe drum. 

Cafeneaua Starbucks se afla la îmbinarea străzilor Broadway 
şi Cesar Chavez. După nici cinci minute, Bosch zări limuzina 
Lincoln parcată lângă un trotuar cu bordura roşie sub poarta 
străjuită de doi dragoni care ducea spre Chinatown. Parcă în 
spatele maşinii lui Haller, aprinse luminile de avarie şi cobori. Se 
îndreptă spre limuzină, deschise portiera de lângă şofer şi urcă 
înăuntru. Haller stătea pe bancheta din spate, în sens opus, cu 
laptopul deschis pe o măsuţă rabatabilă. Bosch ştia că fura 
internet Wi-Fi de la Starbucks. 

— lată-te, în sfârşit! spuse avocatul. Boyd, ia-ne de la cafenea 
două caffe latte! Mai vrei ceva, Harry? 

— Nu, e în regulă, răspunse Bosch. 

Haller îi dădu o bancnotă de douăzeci de dolari, iar şoferul 
cobori din maşină, fără să spună vreun cuvânt, şi închise 
portiera. Bosch şi Haller rămaseră singuri. Harry îi dădu pachetul 
peste scaun. 

— Păzeşte-l cu preţul vieţii! îi spuse el. 

— Aşa o să şi fac, răspunse Haller. De aici, mă duc direct la 
laborator. La CellRight, dacă eşti de acord. Este aproape, de 
încredere şi acreditat de AABB?. 

— Dacă ai încredere în ei, eu n-am nimic împotrivă. Cum se 
procedează? 

— Le duc astăzi probele şi până vineri vom primi, probabil, un 
răspuns afirmativ sau negativ. Pentru ca ADN-ul bunicului să fie 
compatibil cu al nepotului, cromozomii ereditari trebuie să fie în 
proporţie de douăzeci şi cinci la sută. Au mult de muncă. 

— Cum rămâne cu eventualele probe prelevate de pe lucrurile 
lui Dominick? 

— Deocamdată, aşteptăm. Stai să vedem ce ne oferă testele 
astea! 

— Bine. Ai aflat pe ce se bazează procesul de deschidere a 
succesiunii? 

— Nu încă, dar o să aflu până la sfârşitul zilei. Din câte am 
auzit, s-ar baza pe faptul că răposatul nu are moştenitori direcţi. 

— Şi ce facem în cazul ăsta? 

— Aşteptăm confirmarea din partea laboratorului. Adunăm 
apoi toate probele pe care le avem şi ridicăm o obiecţie. 

— Adică? 

— Cerem Curţii să împiedice distribuirea averii. Le spunem să 
aştepte, pentru că avem atât un moştenitor direct şi un 
testament olograf, cât şi mijloacele prin care îi putem dovedi 
autenticitatea. Ne luăm apoi inima în dinţi şi aşteptăm 
represaliile. 

Bosch încuviinţă. 

— Vor veni după noi, continuă Haller. După tine, după mine, 
după moştenitor, după toţi. Ai grijă să nu faci nici cea mai mică 
greşeală, pentru că suntem o pradă uşoară! Vor încerca să ne 
facă să părem şarlatani. Poţi să fii sigur de asta. 

— Am prevenit-o pe Vibiana, răspunse Bosch, dar nu cred că 
îşi dă seama cam cât de cruzi ar putea să fie. 

— Să aşteptăm mai întâi rezultatele analizelor ADN! Dacă 
bănuielile noastre se adeveresc şi Vibiana este moştenitoare, o 
punem în gardă şi ne pregătim pentru atac. Va trebui, probabil, 
s-o ascundem. 

— Are un copil. 

— Îi ascundem pe amândoi. 

— Are nevoie de spaţiu ca să lucreze. 

— Va trebui să pună munca pe planul secund. 

— În regulă. 

Bosch nu credea că lucrurile aveau să meargă chiar atât de 
Uşor. 

— l-am spus că ar putea schimba lumea cu banii ăştia, cum 
mi-ai zis tu, continuă el. Cred că aşa am convins-o. 

— Aşa îi convingi mereu. 

Haller se uită pe geam, ca să vadă dacă şoferul aştepta să se 
urce la volan. Nici urmă de el. 


— Am auzit la tribunal că ai deschis procesul împotriva 
stăpânului temniţei, continuă Haller. 

— Nu-i mai spune aşa! zise Bosch. Pare o glumă şi n-a fost 
deloc aşa pentru cea care i-a căzut victimă. Va suferi mult timp 
de acum încolo consecinţele celor întâmplate. 

— Imi cer scuze. Sunt doar un avocat cinic. Are cine să-l 
reprezinte la proces? 

— Nu ştiu, dar ţi-am spus deja că nu e cazul să te implici. 
Individul e un psihopat nemilos. Te sfătuiesc să stai deoparte. 

— Corect. 

— După părerea mea, ar trebui să primească pedeapsa cu 
moartea, dar n-a comis nicio crimă - cel puţin, nu ştim să fi 
comis vreuna. 

Bosch îl văzu pe şofer stând în faţa cafenelei. Ţinea în mâini 
două ceşti de cafea şi aştepta să fie chemat în limuzină. Părea 
că se uită ţintă peste drum. Apoi dădu uşor din cap. 

— A... 

Bosch se întoarse şi se uită pe geamul din spate al maşinii, 
încercând să urmărească privirea şoferului. 

— Ce e? întrebă Haller. 

— De cât timp e şoferul tău? 

— Cine, Boyd? Cam de două luni. 

— Face parte din proiectele tale de reformare? 

Stătea acum aplecat în faţă, uitându-se pe geamul lui Haller. 
Avocatul era renumit pentru faptul că le oferea deseori clienţilor 
săi postul de şofer, ca să-i ajute să-şi plătească onorariile faţă 
de el. 

— L-am ajutat de câteva ori să scape de necazuri, răspunse 
Haller. Ce s-a întâmplat? 

— Ai pomenit cumva numele laboratorului CellRight în 
prezenţa lui? îşi continuă Bosch tirul de întrebări. Ştie unde duci 
probele? 

Detectivul pusese lucrurile cap la cap. Uitase de dimineaţă să 
caute camere de luat vederi prin casă şi pe aleea din faţă, dar 
îşi aminti că, în timpul confruntării lor din sediul poliţiei, 
Creighton pomenise numele lui Haller. Dacă aflaseră de avocat, 
atunci era posibil să-l fi pus sub urmărire. Plănuiau, probabil, să 
intercepteze probele ADN fie înainte de a ajunge la laborator, fie 
după ce aveau să le predea celor de la CellRight. 


— Nu, nu i-am spus unde mergem, răspunse avocatul. N-am 
vorbit despre asta în maşină. Ce se întâmplă? 

— Probabil că eşti urmărit, răspunse Bosch. Şi e posibil să fie 
„codiţa” ta. L-am văzut făcând cuiva semn din cap. 

— Ticălosul naibii! Atunci, a dat de dracu'. O să... 

— Stai puţin! Hai să cumpănim bine lucrurile! Ai... 

— Aşteaptă un pic! spuse Haller, făcându-i semn cu mâna să 
tacă. 

Puse apoi laptopul pe banchetă şi strânse măsuţa rabatabilă. 

Se ridică şi se aplecă deasupra scaunului spre volan. Bosch 
auzi portbagajul deschizându-se. 

Haller cobori din maşină şi se duse spre portbagaj. Bosch îl 
auzi apoi închizându-se, iar avocatul se întoarse în limuzină cu o 
servietă în mână. Desfăcu geanta şi deschise un compartiment 
secret. Acesta ascundea un aparat electronic. Haller apăsă pe 
un buton şi puse apoi servieta pe scaunul dintre ei. 

— Este o staţie de bruiaj, îi explică el. O iau cu mine la toate 
întâlnirile pe care le am cu clienţii din închisoare - nu ştii 
niciodată cine te ascultă. Dacă ne ascultă cineva acum, aud 
numai zgomote albe. 

Bosch era impresionat. 

— Şi eu am cumpărat un aparat din ăsta, spuse el, dar nu are 
o servietă atât de elegantă. 

— Am primit-o ca onorariu parţial din partea unui fost client. 
Un curier al cartelurilor de droguri. Nu mai avea nevoie de ea 
acolo unde se ducea. Deci, care-i planul tău? 

— Mai ştii vreun alt laborator unde am putea să ducem 
probele? 

Haller încuviinţă. 

— California Coding din Burbank, răspunse el. Am pendulat 
între ei şi CellRight. Cei de la CellRight au fost de acord să le 
facă mai repede. ` 

— Dă-mi plicul înapoi! spuse Bosch. Il duc eu la CellRight. Tu 
du-le pe celelalte la California Coding! Lasă-i să creadă că acolo 
vom face analizele! 

Bosch scoase apoi din buzunar eprubetele cu probele 
suplimentare prelevate de la Vibiana şi de la Gabriela. Nu mai 
avea încă una de la Whitney Vance, aşa că, pentru a-i trimite pe 
o pistă greşită pe cei care voiau să pună mâna pe probe, 
schimbă cu markerul inițialele de pe eprubete. Transformă V-V 


în W-V şi G-L în G-E, ultimele alese la întâmplare. Îi făcu apoi 
semn lui Haller să-i dea plicul. Puse în buzunar cele trei 
eprubete cu probele colectate de la Vance, Lida şi Veracruz, iar 
pe celelalte două, conţinând probele suplimentare, le puse în 
plic, apoi îi dădu plicul avocatului. 

— Pe astea le duci la California Coding şi ceri efectuarea unei 
comparații ADN, fără să dezvălui identitatea celor care au 
prelevat probele. Nu-ţi trăda bănuielile, nici faţă de şofer, nici 
faţă de altcineva, referitoare la faptul că eşti urmărit! Mă duc eu 
la CellRight. 

— Am înţeles. Dar tot vreau să-i tăbăcesc fundul. Uită-te cum 
stă acolo! 

Bosch îl privi din nou pe şofer. Acesta nu se mai uita peste 
drum. 

— Vei avea ocazia s-o faci mai târziu. Şi o să-ţi dau şi o mână 
de ajutor. 

Haller scria ceva pe o agendă. Când termină, rupse pagina şi 
i-o dădu lui Bosch. 

— Asta e adresa laboratorului CellRight şi numele cunoștinței 
mele, spuse el. Aşteaptă pachetul. 

Bosch recunoscu adresa. CellRight se afla lângă Cal State 
L.A., unde era situat şi laboratorul LAPD-ului. Putea să ajungă 
acolo în zece minute, dar avea să lungească drumul ca să fie 
sigur că nu era urmărit. 

Deschise portiera, apoi se întoarse spre Haller. 

— Ţine servieta la îndemână! îi spuse el. 

— Nu-ţi face griji! Aşa o să şi fac, răspunse avocatul. 

Bosch încuviinţă. 

— După ce las probele, mă duc să vorbesc cu Ida Townes 
Forsythe, spuse apoi. 

— Foarte bine. Trebuie s-o câştigăm de partea noastră. 

Harry ieşi afară exact în momentul în care Boyd se opri în 
dreptul portierei şoferului. Detectivul nu-i spuse nimic. Se 
întoarse la maşina sa şi, aşezându-se la volan, privi intersecţia 
în timp ce limuzina lui Haller o luă pe Cesar Chavez şi porni spre 
vest. Intersecţia era aglomerată, dar Bosch nu văzu niciun 
vehicul care să-i stârnească bănuieli sau care s-o ia pe urmele 
lui Haller. 

Detectivul ajunse la CellRight fără incidente, după ce îşi luase 
măsuri de precauţie, lungind drumul şi ocolind întregul stadion 
Dodger din Chavez Ravine. După ce îi înmână cele trei eprubete 
cunoştinţei lui Haller de la laborator, Bosch se îndreptă spre 
nord pe autostrada 5. Urmă acelaşi drum ocolit, pe Magnolia 
Boulevard din Burbank, ca să se asigure că nu îl urmărea nimeni 
şi ca să-şi ia un sanavici de la Glamela's. II mâncă în maşină, cu 
ochii aţintiţi asupra vehiculelor care veneau şi plecau din 
parcare. 

Tocmai punea în geantă ambalajul gol al sanaviciului când îi 
sună telefonul. Era Lucia Soto, fosta lui parteneră de la LAPD. 

— Ce face Bella Lourdes? îl întrebă ea. 

Vestea se răspândea repede, în ciuda faptului că numele ei nu 
fusese dat publicităţii. 

— O cunoşti pe Bella? o întrebă el. 

— Puțin. De la Las Hermanas. 

Bosch îşi aminti că Soto făcea parte dintr-un grup neoficial, 
alcătuit din detectivi de origine hispanică, provenind din toate 
departamentele comitatului. Grupul nu avea mulţi membri, de 
aceea unii dintre ei formaseră legături puternice. 

— Nu mi-a spus niciodată că vă cunoaşteţi, zise el. 

— Nu voia să ştii că îmi cerea informaţii despre tine, răspunse 
Soto. 

— A trecut prin multe, dar e puternică. Cred că o să-şi revină. 

— Sper. Este o poveste cumplită. 

Aşteptă câteva clipe pentru ca Bosch să-i relateze detaliile, 
dar el păstra tăcerea. Ea îi înţelese, în cele din urmă, mesajul 
tacit. 

— Am auzit că ai deschis astăzi procesul împotriva individului. 
Sper că l-aţi prins cu mâţa-n sac. 

— N-are şanse să scape, răspunse Bosch. 

— Mă bucur să aud asta. Harry, când luăm şi noi masa 
împreună, ca să mai stăm de vorbă? Mi-e dor de tine. 

— Tocmai am mâncat, la naiba! Dar ne vedem cât de curând 
- imediat cum mai ajung în centru. Şi mie mi-e dor de tine. 

— Atunci, pe curând, Harry! 

Bosch ieşi din parcare şi urmă un drum ocolit spre Pasadena 
de Sud. Trecu pe lângă casa Idei Townes Forsythe de pe Arroyo 
Drive de patru ori în decurs de treizeci de minute, observând de 


fiecare dată maşinile parcate pe stradă şi orice alte indicii care i- 
ar fi putut da de înţeles că secretara şi asistenta lui Whitney 
Vance era urmărită. Nimic nu-i stârnea însă suspiciuni şi, după 
ce trecu de vreo două ori pe lângă aleea din spatele casei, se 
hotări să bată la uşă. 

Parcă maşina pe o stradă lăturalnică şi, străbătând pe jos 
Arroyo Drive, se opri în faţa casei. Locuinţa lui Forsythe era mult 
mai frumoasă văzută cu ochiul liber decât era în pozele găsite 
pe Google. Era o vilă clasică, în stil californian, îngrijită cu 
meticulozitate. Păşi pe o terasă lungă şi lată şi bătu la o uşă 
casetată din lemn. Nu avea nici cea mai vagă idee dacă 
Forsythe era acasă sau dacă mai avea sarcini de îndeplinit la 
conacul lui Vance. Dacă aşa stăteau lucrurile, era pregătit s-o 
aştepte până avea să se întoarcă. g 

Dar nu trebui să mai bată încă o dată la uşă. In prag apăru o 
femeie care îl privi cu ochi nedumeriţi, semn că nu îl recunoştea. 

— Doamna Forsythe? 

— Domnişoară. 

— Îmi cer scuze, domnişoară Forsythe. Vă mai aduceţi aminte 
de mine? Sunt Harry Bosch. l-am făcut o vizită domnului Vance 
săptămâna trecută. 

Il recunoscu acum. 

— Da, fireşte. Ce doriţi? 

— În primul rând, aş vrea să-mi exprim condoleanţele. Ştiu că 
aţi lucrat mult timp alături de domnul Vance. 

— Da, aşa este. A fost un şoc pentru mine. Îmi dau seama că 
era bătrân şi bolnav, dar nu te aştepţi ca un om înzestrat cu o 
putere şi o prezenţă covârşitoare să dispară dintr-odată. Cu ce 
pot să vă ajut, domnule Bosch? Bănuiesc că misiunea pe care v- 
a încredinţat-o domnul Vance nu mai are acum nicio importanţă. 

Cea mai bună mişcare era o abordare directă, hotărî Bosch. 

— Am venit aici pentru că vreau să vorbesc cu 
dumneavoastră despre pachetul pe care domnul Vance vi l-a 
încredinţat să mi-l trimiteţi prin poştă săptămâna trecută. 

Femeia încremeni câteva secunde în prag înainte de a-i 
răspunde. Părea înspăimântată. 

— Ştiţi că sunt urmărită, nu-i aşa? îngăimă ea în cele din 
urmă. _ 

— Nu, nu ştiu asta, răspunse Bosch. Inainte să vă bat la uşă, 
am scrutat împrejurimile, dar n-am văzut pe nimeni. Dacă aveţi 


însă dreptate şi aşa stau lucrurile, ar trebui să mă invitaţi 
înăuntru. Am parcat maşina după colţ. Acum, singurul lucru care 
mi-ar trăda prezenţa aici ar fi faptul că stau în pragul casei 
dumneavoastră. 

Forsythe se încruntă, dar se dădu la o parte şi deschise uşa 
mai larg. 

— Poftiţi! spuse ea. 

— Vă mulţumesc, răspunse Bosch. 

Antreul era extrem de spaţios. Îl conduse până în capătul 
încăperii, apoi, trecând prin bucătărie, intrară într-un salon care 
nu avea ferestre spre stradă. Îi arătă apoi un scaun. 

— Ce doriţi, domnule Bosch? 

Harry luă un loc, sperând că o va convinge astfel să-i urmeze 
exemplul, dar ea rămase în picioare. Nu voia să poarte o 
discuţie în contradictoriu. 

— Mai întâi, trebuie să vă întreb din nou ce v-am întrebat şi în 
pragul uşii, spuse el. Dumneavoastră mi-aţi trimis pachetul, nu-i 
aşa? 

— Da, răspunse ea, cu braţele împreunate. La rugămintea 
domnului Vance. 

— Ştiţi ce se afla înăuntru? întrebă Bosch. 

— La vremea aceea, nu ştiam. Dar acum ştiu. 

Cuvintele ei îl puseră pe gânduri. Oare „gorilele” corporației 
aflaseră ce se afla în plic? 

— Cum de ştiţi acum? o întrebă el. 

— După moartea domnului Vance, mi s-a spus să-i sigilez 
biroul, răspunse ea. Atunci am observat că stiloul lui din aur a 
dispărut. Şi mi-am adus aminte că pachetul pe care m-a rugat 
să vi-l trimit era destul de greu. 

Bosch încuviinţă, răsuflând uşurat. Ştia de stilou. Dar dacă nu 
ştia de testament, atunci poate că nu ştia nimeni altcineva. 
Acest lucru îi oferea lui Haller un mic avantaj când avea să 
treacă la acţiune. 

— Ce v-a spus domnul Vance când v-a dat pachetul pentru 
mine? 

— Mi-a spus să-l pun în geantă şi să-l iau acasă. Urma apoi să- 
| duc la poştă a doua zi de dimineaţă, înainte de a veni la 
muncă. Am făcut întocmai. 

— V-a întrebat dacă l-aţi trimis? 


— Da, a fost primul lucru pe care l-a făcut când am ajuns la 
muncă de dimineaţă. l-am spus că trecusem pe la poştă şi a fost 
încântat. 

— Dacă v-aş arăta plicul pe care l-am primit, credeţi că l-aţi 
putea recunoaşte? 

— Probabil. Mi-aş recunoaşte scrisul, fără doar şi poate. 

— Şi dacă aş scrie într-o declaraţie tot ce mi-aţi povestit, aţi fi 
dispusă să o semnaţi în faţa unui notar? 

— De ce-aş face asta? Ca să dovediţi că este stiloul lui? Dacă 
aveţi de gând să-l vindeţi, aş vrea să profit de ocazie şi să-l 
cumpăr. V-aş oferi mai mult decât preţul pieţei. 

— Nu e vorba de asta. Nu vând stiloul. În pachet se afla un 
document care ar putea fi contestat şi s-ar putea să fiu nevoit să 
dovedesc, cât mai bine cu putinţă, cum am intrat în posesia lui. 
Stiloul, care este o moştenire de familie, se va dovedi util în 
acest proces, împreună cu o declaraţie semnată din partea 
dumneavoastră. 

— Nu vreau să am de-a face cu cei din consiliul de 
administraţie, dacă la asta vă referiţi. Oamenii ăia sunt nişte 
animale. Şi-ar vinde şi mamele pentru o bucăţică din tortul ăsta. 

— Nu va trebui să vă implicaţi mai mult decât sunteţi deja, 
domnişoară Forsythe. 

— Ce vreţi să spuneţi? îl întrebă ea, aşezându-se, în cele din 
urmă, pe un scaun. N-am nimic de-a face cu toată povestea 
asta. 

— Documentul din plic este un testament scris de mână, 
răspunse Bosch. Şi vă desemnează ca beneficiar. 

li studie reacţia. Părea uluită. 

— Vreţi să spuneţi că voi primi nişte bani? 

— Zece milioane de dolari, răspunse Bosch. 

Ochii îi licăriră pentru o clipă la gândul că avea să se înfrupte 
dintr-o bucăţică substanţială de tort. Îşi ridică braţul drept şi îşi 
duse pumnul la piept. Işi lăsă capul în pământ, dar Bosch îi văzu 
buzele tremurând în timp ce lacrimile îi brăzdau obrajii. Nu ştia 
cum să-i interpreteze reacţia. 

Trecură câteva clipe bune până să-şi ridice privirea şi să rupă 
tăcerea. 

— Nu m-am aşteptat să primesc ceva. Am fost doar o simplă 
angajată. N-am făcut parte din familie. 

— Aţi mai fost săptămâna asta la muncă? 


— Nu, n-am mai fost de luni. Adică din ziua imediat următoare 
morţii domnului Vance. Atunci, m-au informat că nu mai au 
nevoie de serviciile mele. 

— Duminică, atunci când s-a întâmplat tragedia, aţi trecut pe 
la el? 

— M-a sunat şi m-a rugat să vin. Mi-a explicat că voia să scrie 
nişte scrisori. Mi-a spus să vin după prânz şi asta am şi făcut. L- 
am găsit la birou când am intrat. 

— Aveaţi voie să intraţi fără escortă? 

— Da, m-am bucurat mereu de acest privilegiu. 

— Aţi chemat Salvarea? 

— Nu, pentru că murise deja. 

— Era la birou? 

— Da, a murit la birou. Avea capul prăbuşit în piept, uşor 
aplecat într-o parte. Părea să fi avut o moarte fulgerătoare. 

— l-aţi chemat, aşadar, pe cei de la securitate. 

— L-am anunţat pe domnul Sloan, iar el a chemat pe cineva 
din cadrul personalului, care avea pregătire medicală. Au 
efectuat manevre de resuscitare, dar totul a fost în zadar. 
Murise deja. Domnul Sloan a chemat atunci poliţia. 

— Ştiţi cumva de cât timp lucrează domnul Sloan pentru 
Vance? 

— De foarte mult timp. Cred că de cel puţin douăzeci şi cinci 
de ani. Noi doi avem cea mai mare vechime. 

Se şterse la ochi cu un şerveţel care părea să se fi 
materializat de nicăieri. 

— Când m-am întâlnit cu domnul Vance, mi-a dat numărul de 
telefon al unui mobil, continuă Bosch. Mi-a spus să-l sun dacă 
ancheta mea avea să înregistreze progrese. Ştiţi cumva ce s-a 
întâmplat cu telefonul respectiv? 

Ea clătină imediat din cap. 

— N-am nici cea mai vagă idee. 

— Am sunat de câteva ori şi am lăsat şi mesaje. Domnul Sloan 
m-a sunat şi el de pe acelaşi mobil. L-aţi văzut luând ceva de pe 
birou sau din încăpere imediat după moartea domnului Vance? 

— Nu. Mi-a spus doar să sigilez biroul după ce au luat 
cadavrul, dar n-am văzut niciun celular. 

Bosch încuviinţă. 

— Cunoaşteţi misiunea pe care mi-a încredinţat-o domnul 
Vance? Aţi discutat vreodată cu el pe tema asta? 


— Nu, niciodată, răspunse ea. Nimeni n-a ştiut de ce v-a 
angajat. Toată lumea era curioasă, dar n-a dezvăluit nimănui 
natura misiunii dumneavoastră. 

— M-a angajat ca să descopăr dacă are vreun moştenitor. Ştiţi 
cumva dacă a pus pe cineva să mă urmărească? 

— De ce ar fi făcut asta? 

— Nu ştiu, dar testamentul pe care l-a scris şi pe care v-a 
rugat să mi-l trimiteţi stipulează clar faptul că am găsit un 
moştenitor în viaţă, deşi n-am mai apucat să vorbim vreodată 
din ziua în care l-am vizitat la conac. 

Forsythe strânse din ochi, de parcă îi venea greu să 
urmărească firul poveştii. 

— Nu ştiu ce să zic. Susţineţi că aţi sunat la numărul respectiv 
şi aţi lăsat mesaje. Ce i-aţi spus? 

Bosch nu-i răspunse. Îşi aminti că formulase un mesaj din 
care lăsa să se înţeleagă că îl găsise pe James Aldridge, 
subiectul pistei false, dar putea să se refere la fel de bine şi la 
descoperirea unui moştenitor. 

Se hotări să pună capăt discuţiei cu Forsythe. 

— Domnişoară Forsythe, ar trebui să vă angajaţi un avocat 
care să vă reprezinte la proces. Lucrurile o vor lua razna când 
vom prezenta testamentul în faţa completului de judecată 
însărcinat cu stabilirea succesiunii. Trebuie să vă protejaţi. 
Lucrez cu un avocat pe nume Michael Haller. Rugaţi-l pe 
avocatul dumneavoastră să-l contacteze! 

— Dar nu cunosc niciun avocat, răspunse ea. 

— Cereţi sfatul prietenilor! Sau al bancherului 
dumneavoastră. Bancherii lucrează probabil tot timpul cu 
avocaţi specializaţi pe probleme succesorale. Poate vă 
recomandă pe cineva. 

— Bine, aşa o să fac. 

— Nu mi-aţi dat un răspuns în privinţa declaraţiei. O redactez 
astăzi şi vi-o aduc mâine ca să o semnaţi. E în regulă? 

— Da, fireşte. 

Bosch se ridică în picioare. 

— Chiar aţi văzut că vă urmăreşte cineva sau că vă 
supraveghează casa? 

— Am văzut nişte maşini care n-au ce căuta aici, dar nu sunt 
sigură. 

— Vreţi să ies prin spate? 


— Ar fi mult mai bine. 

— Nicio problemă. Vă las numărul meu de telefon. Sunaţi-mă 
dacă aveţi necazuri sau dacă începe cineva să vă pună 
întrebări! 

— Bine. 

Bosch îi dădu cartea de vizită, iar ea îl conduse la uşa din 
spate. 

Din Pasadena de Sud era uşor de ajuns în Foothill Freeway, 
apoi în San Fernando. Pe drum, Bosch îl sună pe Haller ca să-i 
spună că lăsase probele la CellRight şi că vorbise cu Ida Townes 
Forsythe. 

— Eu tocmai am plecat de la California Coding, răspunse 
Haller. Rezultatele sunt gata săptămâna viitoare. 

Harry realiză că avocatul era încă în maşină cu Boyd şi îi 
arunca şoferului momeala probelor ADN. 

— Te urmăreşte cineva? îl întrebă Bosch. 

— Nu încă, răspunse Haller. Spune-mi cum a decurs discuţia! 

Harry îi relată conversaţia purtată cu Forsythe şi îi spuse că 
avea să redacteze o declaraţie pe care secretara lui Vance avea 
s-o semneze a doua zi. 

— Lucrezi cu vreun notar anume? îl întrebă el. 

— Da, pot să-ţi recomand pe cineva sau poate s-o semneze în 
prezenţa mea, răspunse Haller. 

Bosch îi spuse că aveau să păstreze legătura şi închise 
telefonul. Ajunse la sediul SFPD-ului cu puţin înainte de ora 4 
după-amiaza. Se aştepta ca biroul detectivilor să fie gol la acea 
oră târzie, dar văzu că lumina era aprinsă în biroul căpitanului şi 
uşa era închisă. Ciuli urechile, încercând să audă dacă Trevino 
vorbea la telefon, dar nu auzi nimic. Bătu la uşă şi aşteptă. 
Trevino apăru deodată în prag. 

— Harry! Ce s-a întâmplat? 

— Am vrut doar să te anunţ că am deschis astăzi procesul 
împotriva lui Dockweiler. Va primi de la douăzeci la şaizeci de 
ani de închisoare dacă va fi condamnat pentru toate capetele de 
acuzare. 

— Este o veste excelentă. Ce-au zis de cazul nostru? 

— Că este solid. Avocatul mi-a dat o listă cu lucrurile pe care 
vrea să le discutăm înainte de audierile preliminare şi m-am 
gândit să mă apuc de treabă. 

— Foarte bine. Procesul a fost deja stabilit? 

— Da, Dante Corvalis a acceptat cazul de la bun început. E 
unul dintre cei mai buni. N-a pierdut niciodată vreun proces. 

— Fantastic! Atunci, dă-i bătaie! Plec şi eu acasă peste câteva 
minute. 

— Ce face Bella? Ai mai trecut astăzi pe la spital? 


— Astăzi nu, dar am auzit că e bine. Am înţeles că vor s-o 
externeze mâine şi e încântată de idee. 

— O să-i facă bine să petreacă timpul alături de Taryn şi de 
băieţelul lor. 

— Da. 

Stăteau amândoi în pragul biroului lui Trevino. Căpitanul voia 
să mai adauge ceva, Bosch era convins de asta, dar o tăcere 
stânjenitoare se aşternu între ei. 

— Mă duc să mă apuc de treabă, spuse Bosch în cele din 
urmă. 

Şi se întoarse spre biroul său. 

— Harry! îl opri Trevino. Putem să stăm de vorbă câteva 
minute? 

— Fireşte. 

Căpitanul intră şi se aşeză la birou. Îi spuse apoi lui Bosch să 
ia un loc, iar Harry se aşeză pe singurul scaun liber. 

— Vrei să vorbim despre faptul că am folosit baza de date a 
poliţiei pentru investigarea cazului meu particular? întrebă el. 

— O, nu, nici pe departe, răspunse Trevino. E de domeniul 
trecutului. 

li arătă cu mâna vraful de hârtii de pe birou. 

— Concep programul de lucru al ofiţerilor de poliţie, îi explică 
apoi. Al întregului departament. La patrulare stăm bine, dar nu 
şi la capitolul detectivi. Pentru că nu avem de unde să ştim când 
sau dacă Bella se va întoarce la muncă, ne confruntăm cu un 
deficit de personal. 

Bosch încuviinţă. 

— Până când se va rezolva această necunoscută, trebuie să-i 
păstrăm postul intact, continuă Trevino. Am discutat astăzi cu 
şefu' pe această temă şi vrea să le prezinte membrilor 
consiliului local o cerere temporară de finanţare. Vrem să te 
angajăm cu normă întreagă. Ce părere ai? 

Bosch căzu pe gânduri înainte de a-i răspunde. Nu se aştepta 
la această propunere, cu atât mai puţin din partea lui Trevino, 
care nu îl agrease niciodată pe Harry. 

— Adică nu voi mai fi ofiţer în rezervă? Voi fi plătit? 

— Da, domnule. Salariul standard, nivelul trei. Ştiu că la LAPD 
câştigai mai mult, dar asta îţi putem oferi noi. 

— Şi mă voi ocupa de toate cazurile de infracţiuni contra 
persoanei? 


— Deocamdată, o să te ocupi de audierile preliminare în 
procesul contra lui Dockweiler. Nu trebuie să uităm nici de 
cazurile rămase nerezolvate. Dar când lucrurile se vor mai aşeza 
puţin, te vei ocupa şi de infracțiunile contra persoanei. Vei lucra 
cu Sisto pe teren. 

Harry încuviinţă. Se simţea măgulit pentru că aveau nevoie 
de serviciile sale, dar nu ştia dacă era pregătit să lucreze cu 
normă întreagă la Departamentul de Poliţie din San Fernando. 
Cazul Vance şi rolul său de executor testamentar aveau să-i 
ocupe foarte mult timp în viitorul apropiat, cu atât mai mult cu 
cât se anunţa o luptă acerbă pentru succesiune. 

— Uite ce e! continuă Trevino, neînţelegându-i tăcerea. Ştiu 
că ai avut un conflict cu Sisto în sediul Lucrărilor Publice, dar a 
fost doar un moment de furie, nimic mai mult. Când aţi salvat-o 
pe Bella, mi s-a părut că vă înţelegeţi foarte bine. M-am înşelat? 

— N-am nimic cu Sisto, răspunse Bosch. Vrea să fie un 
detectiv bun şi cred că asta e tot ce contează. Dar tu? Dorinţa ta 
de a mă da afară în seara aceea a fost şi ea doar un moment de 
furie? 

Trevino ridică o mână în semn de capitulare. 

— Harry, ştii prea bine că nu mi-a convenit acest aranjament 
de la bun început, dar recunosc că am greşit. Recunosc cu mâna 
pe inimă că am rezolvat cazul Tăietorului Plaselor de Ţânţari 
numai datorită muncii tale asidue şi te apreciez pentru asta. În 
ceea ce mă priveşte, nu există nicio problemă între noi doi. Şi, 
dacă vrei să ştii, n-a fost ideea şefului. Eu i-am propus să te 
angajăm cu normă întreagă. 

— lţi sunt recunoscător. Asta înseamnă că s-a terminat cu 
anchetele mele particulare, corect? 

— Am putea să vorbim cu şefu' dacă vrei să lucrezi şi pe cont 
propriu. Ce zici? 

— Dar cum rămâne cu investigația anchetatorilor poliţiei 
locale? N-ar trebui să aşteptăm verdictul oficial al Biroului 
Procurorului Districtual? 

— Fii serios! Doar ştim prea bine că decizia de a trage a fost 
cât se poate de întemeiată. Poate că vom fi criticaţi din cauza 
strategiei aplicate, dar nimeni nu va comenta hotărârea de a 
apăsa pe trăgaci. În plus, toată lumea înţelege că ne confruntăm 
cu un deficit de personal şi, la urma urmei, e decizia şefului. 


Bosch încuviinţă. Avea senzaţia că Trevino avea să-i dea 
răspunsuri afirmative la orice întrebare. 

— Căpitane, pot să mă gândesc în noaptea asta la propunerea 
ta şi să vin mâine cu un răspuns? 

— Fireşte, Harry, nicio problemă. Anunţă-mă când te 
hotărăşti! 

— Am înţeles. 

Bosch ieşi din biroul căpitanului, închizând uşa în urma lui, şi 
se îndreptă spre cabina sa. Adevăratul motiv pentru care venise 
la secţie era să redacteze declaraţia lui Forsythe şi s-o scoată 
apoi la imprimantă. Totuşi, nu putea să-şi ducă planul la bun 
sfârşit atât timp cât exista posibilitatea ca Trevino să iasă din 
birou şi să descopere ce făcea. Aşteptând, aşadar, ca Trevino să 
plece acasă, verifică lista de sarcini pe care o scrisese de 
dimineaţă în timpul întâlnirii cu Dante Corvalis. 

Printre alte solicitări, procurorul voia declaraţii actualizate şi 
semnate din partea tuturor victimelor cunoscute ale lui 
Dockweiler. Adăugase întrebări specifice şi voia răspunsurile în 
declaraţii. Acestea aveau să facă parte din dosarul prezentat la 
audierile preliminare ale procesului împotriva lui Dockweiler, 
permițându-le victimelor să nu depună mărturie. La audierile 
preliminare, procurorul trebuia doar să susţină la prima vedere 
capetele de acuzare ale cazului. Dovedirea vinovăţiei dincolo de 
orice îndoială rezonabilă era o măsură destinată procesului. 
Greutatea prezentării cazului la audierile preliminare avea să 
cadă pe umerii lui Bosch, deoarece trebuia să depună mărturie 
în privinţa anchetei care îi condusese la Dockweiler. Dacă nu era 
absolut necesar, Corvalis nu voia să le cheme în boxa martorilor 
pe victimele violurilor, ca acestea să retrăiască în public 
experienţele înspăimântătoare. Voia ca acest lucru să se 
întâmple o singură dată - la proces când mărturiile lor aveau să 
joace un rol crucial. 

Bosch concepea un formular de întrebări destinate victimelor 
când Trevino ieşi din birou şi încuie uşa după ce stinsese lumina. 

— Harry, eu am plecat. 

— Noapte bună şi odihnă plăcută! 

— Ne vedem mâine? 

— Nu ştiu încă. Dacă nu vin aici, te sun ca să-ţi dau răspunsul. 

— În regulă. 


Bosch îl urmări pe deasupra peretelui despărțitor al cabinei 
sale în timp ce Trevino se îndreptă spre panoul de prezenţă şi 
semnă de plecare. Căpitanul nu comentă faptul că Bosch nu se 
semnase la venire. 

După ce Trevino plecă, Harry rămase singur în birou. Salvă 
formularul cu întrebări şi accesă un nou document Word. Începu 
apoi să redacteze o declaraţie, începând cu: „Eu, Ida Townes 
Forsythe...” 

li luă mai puţin de o oră ca să prezinte pe două pagini 
elementele de bază, deoarece ştia prea bine din proprie 
experiență, lucrând mulţi ani cu martori, avocaţi şi declaraţii de 
acel fel, că era mult mai bine ca documentele să conţină cât mai 
puţine elemente, pentru că în acest fel avocaţii părţii adverse 
aveau mult mai puţine unghiuri de atac. 

Scoase la imprimantă trei exemplare - unul pe care avea să-l 
semneze Forsythe, al doilea pentru completul de judecată şi al 
treilea pentru dosarul care includea copii după toate 
documentele importante ale cazului. 

In timp ce stătea lângă imprimantă, văzu pe un panou cu 
anunţuri ale unităţii de poliţie un formular de înscriere pentru 
sponsorii unei partide de popice destinate strângerii de fonduri 
pentru un ofiţer rănit, aflat în concediu. Era vorba despre ofiţerul 
11-David, indicativul de apel prin radio al Bellei Lourdes. Anunţul 
explica faptul că, deşi primea salariul întreg în timpul 
concediului, era posibil să se confrunte cu alte cheltuieli 
suplimentare, neacoperite de despăgubirile acordate ofiţerilor 
de poliţie şi de asigurările de sănătate ale departamentului, 
recent reduse. Aceste cheltuieli se refereau, cel mai probabil, la 
şedinţele de psihoterapie, care nu mai erau acoperite de 
asigurările de sănătate oferite de departament. Începând cu 
seara de vineri, partidele de popice aveau să fie organizate cât 
mai mult cu putinţă, iar suma propusă pentru sponsorizare era 
de un dolar pe partidă - cam patru dolari pe oră. 

Bosch văzu că Sisto făcea parte dintr-o echipă. Scoase un pix 
din buzunar şi se semnă pe lista sponsorilor, sub numele lui 
Trevino. Căpitanul oferea cinci dolari pe partidă, iar Harry îi 
urmă exemplul. 

Când se întoarse la birou, îl sună pe Haller. Avocatul se afla, 
ca de obicei, pe bancheta din spate a limuzinei Lincoln, şi se 
ducea undeva în oraş. 


— Am pregătit declaraţia şi pot să o aduc oricând aranjezi 
întâlnirea cu notarul, spuse el. 

— Grozav, răspunse Haller. Aş vrea s-o cunosc pe lda, aşa că 
poate mergem cu toţii împreună. Ce zici de mâine-dimineaţă, la 
ora 10:00? 

Bosch realiză în clipa aceea că uitase să-i ceară lui Forsythe 
un număr de telefon. Nu avea cum s-o contacteze ca să 
stabilească întâlnirea. Se îndoia că avea s-o găsească în cartea 
de telefoane, ţinând seama de faptul că lucrase pentru unul 
dintre cei mai retraşi oameni din lume. 

— Îmi convine, rosti apoi. Ar trebui să ne întâlnim acasă la ea. 
O să mă duc mai devreme, ca să mă asigur că nu e plecată. Tu 
vino cu notarul! 

— S-a făcut, acceptă Haller. Trimite-mi adresa prin e-mail! 

— În regulă. Şi încă ceva. Documentele originale din pachetul 
pe care l-am primit... Le vrei mâine sau în ziua procesului? 

— Nu, ţine-le unde ştii, atât timp cât sunt în siguranţă! 

— Sunt. 

— În regulă, atunci. Înfăţişăm originalele numai la ordinul 
instanţei. 

— Am înţeles. 

Puseră capăt discuţiei. Terminându-şi treaba, Bosch luă din 
imprimantă exemplarele declaraţiei lui Forsythe şi părăsi sediul 
poliţiei. Porni spre aeroportul din Burbank, hotărât să schimbe 
încă o dată maşina, deoarece se îndrepta cu paşi repezi spre 
finalizarea cazului Vance, iar situaţia devenea tot mai critică. 

Opri în faţa agenţiei Hertz, îşi luă lucrurile, inclusiv dispozitivul 
de bruiaj GPS, şi lăsă Cherokee-ul acolo. Se gândi să schimbe şi 
agenţia de închirieri auto, apelând acum la serviciile companiei 
Avis. În timp ce stătea la rând ca să închirieze o altă maşină, îşi 
aminti ce îi povestise Forsythe despre întâmplările petrecute în 
zilele imediat următoare întâlnirii sale cu Whitney Vance. 
Cunoştea foarte bine tabloul evenimentelor din interiorul 
conacului din San Rafael şi avea o perspectivă unică asupra 
celor întâmplate. Se hotărî să-şi pregătească alte întrebări, pe 
care avea să ile pună a doua zi, când se întâlneau. 

Se lăsase deja întunericul când ajunse pe Woodrow Wilson 
Drive. Luând ultima curbă, văzu o maşină parcată lângă 
trotuarul din faţa casei sale şi zări în lumina felinarelor două 
siluete, care aşteptau înăuntru. Trecu pe lângă ele, încercând 


să-şi dea seama cine puteau fi şi de ce parcaseră chiar în faţa 
casei sale, trădându-şi astfel poziţia. Înţelese iute şi rosti cu glas 
tare: 

— Poliţia! 

Bănuia că erau detectivii poliţiei locale, care veniseră să-i 
pună alte întrebări legate de împuşcarea lui Dockweiler. Întoarse 
maşina la intersecţia cu Mulholland Drive şi, îndreptându-se spre 
casă, opri automobilul închiriat, marca Ford Taurus, sub pergolă, 
fără urmă de ezitare. După ce încuie portiera, se îndreptă spre 
stradă ca să-şi verifice cutia poştală - dar şi ca să vadă numărul 
de înmatriculare al sedanului. Cei doi bărbaţi ieşeau deja din 
maşină. 

Bosch nu găsi nimic în cutia poştală. 

— Harry Bosch? 

Detectivul se întoarse cu faţa spre stradă. Niciunul dintre ei 
nu făcea parte din echipa Departamentului Poliţiei Locale care 
anchetase cazul Dockweiler cu o seară în urmă. 

— Da, eu sunt. Ce s-a întâmplat, băieţi? 

Cei doi îi arătară, la unison, insignele aurii, care captau lumina 
felinarului de deasupra. Amândoi erau albi, aveau în jur de 
patruzeci şi ceva de ani şi purtau uniforme de poliţie, cumpărate 
la promoţie. 

Bosch observă că unul din ei ţinea la subraţ o mapă neagră. 
Era doar un amănunt, dar mapele standard folosite de 
Departamentul Poliţiei Locale erau verzi, iar cele folosite de 
LAPD erau albastre. 

— Departamentul de Poliţie din Pasadena, spuse unul dintre 
ei. Eu sunt detectivul Poydras, iar el este detectivul Franks. 

— Din Pasadena? întrebă Bosch. 

— Da, domnule, răspunse Poydras. Investigăm un caz de 
omucidere şi am vrea să-ţi punem câteva întrebări. 

— lnăuntru, dacă nu te deranjează, adăugă Franks. 

Omucidere. Surprizele nu mai conteneau. Revăzu în gând 
privirea înspăimântată a Idei Townes Forsythe când îi spusese 
că era urmărită. Încremeni pe loc şi îşi scrută vizitatorii cu 
privirea. 

— Cine a fost omorât? întrebă el. 

— Whitney Vance, răspunse Poydras. 

Bosch îi invită pe cei doi detectivi din Pasadena să ia un loc la 
masa din sufragerie şi se aşeză şi el pe scaunul din faţa lor. Nu 
le oferi nici apă, nici cafea, nici altceva. Franks puse mapa pe 
marginea mesei. 

Deşi cei doi detectivi păreau de aceeaşi vârstă, rămânea de 
văzut care dintre ei exercita mai multă influenţă - care avea mai 
multă vechime şi care era masculul alfa. 

Bosch ar fi pariat pe Poydras. El vorbise primul şi tot el se 
aflase la volan. Deşi Franks ducea mapa, aceste două aspecte 
reprezentau indicii clare că juca rolul viorii a doua. Un alt 
element definitoriu îl constituiau cele două tonalități ale feţei lui 
Franks. Deşi avea fruntea albă, ca de vampir, partea inferioară a 
chipului purta o nuanţă arămie, arsă de soare. Acest lucru îi 
spunea lui Bosch că era fie un jucător înrăit de softball, fie de 
golf. Pentru că Franks avea cam patruzeci şi ceva de ani, 
bănuielile i se îndreptau spre golf. Jocul se bucura de 
popularitate în rândul detectivilor criminalişti, deoarece 
îndeplinea criteriile obsesive ale profesiei lor. Uneori însă, 
observase Bosch, golful devenea o obsesie mai mare decât 
cazurile de omucidere pe care trebuiau să le rezolve. Ei 
ajungeau, astfel, vioara a doua, sub comanda unui mascul alfa, 
pentru că se gândeau mereu la următoarea rundă şi la 
următorul traseu. 

Cu ani în urmă, Bosch avusese un partener pe nume Jerry 
Edgar. Din cauza obsesiei sale pentru golf, îl lăsa adesea pe 
Bosch să rezolve singur cazurile. La un moment dat, în timpul 
unei anchetei trebuiau să plece la Chicago ca să aresteze un 
suspect de crimă. Când Harry ajunsese la aeroportul din Los 
Angeles, îl văzuse pe Edgar verificându-şi crosele de golf în faţa 
ghişeului de îmbarcare. Plănuia să stea încă o zi la Chicago, 
deoarece ştia pe cineva care îl putea ajuta să ajungă în 
Medinah. Bosch bănuia că acolo era un teren de golf. In 
următoarele două zile, în timp ce se aflau pe urmele suspectului 
de crimă, străbătând străzile într-o maşină închiriată, avuseseră 
în portbagaj un set de crose. 

Stând acum la masă în faţa celor doi detectivi din Pasadena, 
Harry ajunse la concluzia că Poydras era masculul alfa. Il ţintuia 
cu privirea. 

Dar tot el rupse tăcerea înaintea lor. 


— Cum a fost omorât Vance? 

Poydras schiţă un zâmbet stânjenit. 

— Nu merge aşa, răspunse el. Noi trebuie să-ţi punem 
întrebările, nu invers. 

Franks scoase din buzunar o agendă, voind, parcă, să-i arate 
că se afla acolo ca să noteze informaţiile. 

— Dar aşa merg lucrurile, răspunse Bosch. Dacă vreţi 
răspunsuri la întrebările voastre, trebuie să-mi răspundeţi şi voi 
la întrebări. Facem schimb, continuă el, fluturându-şi mâna prin 
aer înainte şi înapoi, într-un gest menit să sugereze schimbul 
liber. 

— O, nu, nici vorbă! interveni Franks. Un singur telefon dat în 
Sacramento şi rămâi fură autorizaţia de detectiv particular 
pentru conduită neprofesională. Asta o să facem. Ce părere ai? 

Bosch îşi scoase de la brâu insigna Departamentului de Poliţie 
din San Fernando şi o aruncă pe masă în faţa lui Franks. 

— Nu e nicio problemă. Mai am o slujbă. 

Franks se aplecă şi privi insigna cu un rânjet pe buze. 

— Eşti ofiţer în rezervă, spuse el apoi. Cu insigna asta şi cu un 
dolar, poate primeşti la Starbucks o ceaşcă de cafea. 

— Tocmai mi s-a oferit astăzi un post cu normă întreagă. 
Mâine, voi primi o altă insignă. Nu are nicio importanţă gradul 
specificat pe ea. 

— Mă bucur pentru tine, răspunse Franks. 

— Du-te şi sună la Sacramente! Vezi ce poţi face! 

— Ce-ar fi să încetaţi conflictul ăsta enervant? interveni 
Poydras. Ştim totul despre tine, Bosch. Îţi cunoaştem trecutul la 
LAPD şi ştim ce s-a întâmplat acum câteva seri în Santa Clarita. 
Ştim, de asemenea, că săptămâna trecută ai petrecut o oră în 
compania lui Whitney Vance şi vrem să ştim ce-aţi vorbit. Omul 
era bătrân şi grav bolnav, dar cineva l-a trimis în Valhalla puţin 
mai devreme şi vrem să aflăm cine şi de ce. 

Bosch tăcu şi îl privi stăruitor pe Poydras. Tocmai îi 
confirmase bănuielile - el era liderul. El deţinea controlul. 

— Sunt considerat cumva suspect? întrebă apoi. 

Franks se rezemă de spătarul scaunului, copleşit de frustrare, 
şi clătină din cap. 

— lar pune întrebări, bombăni el. 

— Cunoşti procedura, Bosch, spuse Poydras. Oricine e suspect 
până îşi dovedeşte nevinovăția. 


— Aş putea să-mi chem avocatul şi totul s-ar sfârşi aici, 
răspunse Harry. 

— Da, ai putea, spuse Poydras. Dacă ai vrea s-o faci. Dacă ai 
avea ceva de ascuns. 

ÎI privi apoi stăruitor şi aşteptă în tăcere răspunsul. Se baza 
pe loialitatea lui Bosch faţă de profesia sa. Făcuse mulţi ani ce 
făceau acum cei doi detectivi şi ştia prea bine cu ce se 
confruntau. 

— Am semnat un acord de confidenţialitate cu Vance, le 
mărturisi în cele din urmă. 

— Vance a murit, interveni Franks. Nici că-i mai pasă. 

Bosch îl privea pe Poydras la fel de stăruitor. 

— M-a angajat, le explică apoi. Mi-a plătit zece mii de dolari 
ca să găsesc pe cineva. 

— Pe cine? întrebă Franks. 

— Ştiţi foarte bine că informaţiile astea pot rămâne 
confidenţiale, chiar dacă Vance a murit. 

— lar noi te putem arunca în închisoare pentru tăinuirea 
informaţiilor într-o anchetă de omucidere, ripostă Franks. O să 
ieşi repede, dar după cât timp? O zi, două petrecute la pârnaie? 
Asta vrei? 

Bosch se uită când la Franks, când la Poydras. 

— O să vă spun cum stau lucrurile. Vreau să vorbesc numai 
cu tine, Poydras. Spune-i partenerului tău să se ducă în maşină! 
Atunci, mai stăm de vorbă. Îţi răspund la toate întrebările. N-am 
nimic de ascuns. 

— Nu plec nicăieri, se împotrivi Franks. 

— În cazul ăsta, nu veţi obţine nimic, insistă Bosch. 

— Danny! spuse Poydras, înclinându-şi capul spre uşă. 

— Glumeşti! 

— Du-te să fumezi o ţigară! Te mai răcoreşti puţin, îl sfătui 
partenerul său. i 

Franks se ridică în picioare mânios. Inchise agenda cu un gest 
plin de emfază, apoi luă mapa. 

— Ar fi bine s-o laşi aici, spuse Bosch. Aş putea să vă arăt 
anumite lucruri de la locul faptei. 

Franks se uită la Poydras, care încuviinţă uşor. Lăsă mapa pe 
masă, de parcă ar fi fost radioactivă. leşi apoi pe uşa din faţă, 
trântind-o cu zgomot. 

Bosch îşi întoarse privirea spre Poydras. 


— Dacă jucaţi rolul poliţistului bun şi poliţistului rău, trebuie 
să recunosc că sunteţi cei mai buni, spuse el. 

— Aş vrea eu, răspunse Poydras, dar nu jucăm niciun rol. E 
doar iute la mânie. 

— Cu handicap şase? 

— Optsprezece*, de fapt. De aceea e mai tot timpul nervos. 
Dar să revenim la subiect, de vreme ce am rămas singuri! Pe 
cine te-a angajat Vance să cauţi? 

Bosch ezită. Ştia că păşea pe nisipuri mişcătoare. Orice 
spunea poliţiei putea să ajungă la urechile publicului larg înainte 
de vreme. Totuşi, uciderea lui Vance schimba mult situaţia şi 
ajunse la concluzia că era timpul să ofere informaţii în schimbul 
altora - în anumite limite, fireşte. 

— Voia să ştie dacă avea vreun moştenitor, îi răspunse în cele 
din urmă. Mi-a mărturisit că, în 1950, pe când era student la 
USC, a lăsat o fată gravidă. La presiunea familiei, a abandonat- 
o. S-a simţit toată viaţa vinovat din cauza asta şi acum voia să 
afle dacă fata respectivă a dat naştere copilului şi dacă el avea, 
astfel, un moştenitor. Mi-a spus că venise timpul să regleze 
conturile. Dacă avea să se dovedească faptul că era părinte, 
voia să îndrepte lucrurile înainte de a închide ochii. 

— Şi ai găsit vreun moştenitor? 

— Aici negociem. Tu pui o întrebare, pun şi eu una. 

Tăcu, aşteptând să vadă ce avea să facă Poydras. Acesta luă 
hotărârea cea mai înţeleaptă. 

— Pune întrebarea! 

— Care este cauza morţii? 

— Dar rămâne între noi. 

— N-am nimic împotrivă. 

— Credem că a fost sufocat cu o pernă de pe canapea. A fost 
găsit prăbuşit la birou şi toată lumea şi-a imaginat că a murit din 
cauze naturale. Un bătrân se prăbuşeşte la birou. Nimic dubios 
până aici - se întâmplă mereu. Dar Kapoor, de la Institutul de 
Medicină Legală, profită de ocazie şi iese la rampă, anunțând cu 
surle şi trâmbiţe efectuarea unei autopsii. O face cu mâna lui şi 
descoperă o hemoragie superficială. O pată foarte discretă, 
nimic la vedere. Doar o uşoară hemoragie conjunctivală, îi 


3 În golf, sistem de punctaj care clasifică experienţa şi succesul unui jucător 
(n.tr.). 


explică Poydras, arătându-i colţul ochiului stâng ca să-şi 
ilustreze spusele. A 

Bosch o văzuse în repetate rânduri. In urma lipsei de oxigen, 
vasele capilare explodează. Efortul depus de victimă în 
încercarea de a se împotrivi agresorului şi starea de sănătate a 
acesteia sunt variabile care contribuie la definirea gradului de 
hemoragie. 

— Cum l-aţi convins pe Kapoor să nu ţină o conferinţă de 
presă? întrebă el. Trebuie să-şi spele imaginea ştirbită şi are 
nevoie de cât mai multe efecte pozitive. Descoperirea unei 
crime catalogate drept moarte naturală este o poveste salutară 
pentru el. Îl pune într-o lumină favorabilă. 

— Am făcut un târg, răspunse Poydras. Păstrează totul secret 
şi ne lasă să lucrăm în linişte, iar când vom da totul publicităţii, 
vom ţine o conferinţă de presă şi îl vom înfăţişa ca pe un erou. 

Bosch încuviinţă. Şi el ar fi procedat la fel. 

— Aşadar, cazul ajunge la mine şi la Franks. Mă crezi sau nu, 
noi suntem echipa de şoc. Ne întoarcem la conac. Nu spunem 
nimănui că investigăm o crimă. Verificăm doar circumstanţele, 
efectuăm o simplă anchetă de rutină, punem punctul pe i. 
Facem câteva fotografii şi măsurători de ochii lumii şi verificăm 
pernele de pe canapea. Pe una dintre ele găsim salivă uscată. 
Luăm o probă, ca s-o comparăm cu ADN-ul lui Vance, şi 
descoperim arma crimei. Cineva a luat perna, s-a furişat în 
spatele scaunului său de la birou şi i-a pus-o pe faţă. 

— Bătrânul nici nu s-a putut împotrivi prea tare, spuse Bosch. 

— Lucru care explică şi lipsa unei hemoragii evidente. Săracu, 
s-a stins ca un pisoiaş. 

Bosch schiţă un zâmbet când îl auzi pe Poydras numindu-l 
„sărac”. 

— Cu toate astea, nu pare o acţiune premeditată, nu-i aşa? 

Poydras nu-i răspunse. 

— E rândul meu acum, îi spuse, în schimb. Ai găsit vreun 
moştenitor? 

— Da, răspunse Bosch. Fata de la USC a dat naştere unui copil 
- un băiat - pe care l-a dat spre adopţie. Am urmărit firul 
adopţiei şi am identificat copilul. Am aflat însă că a fost doborât 
cu elicopterul în Vietnam cu puţin înainte de a împlini douăzeci 
de ani. 

— La naiba! Ai apucat să-i spui lui Vance? 


— N-am avut şansa asta. Cine avea acces în biroul lui în zilele 
de duminică? 

— Oamenii de la pază, un bucătar şi un soi de majordom. O 
asistentă îl ajuta să-şi ia medicamentele. Îi verificăm pe toţi. Şi-a 
chemat secretara ca să-i scrie nişte scrisori. Ea este cea care l-a 
găsit mort la birou când a ajuns acolo. Cine mai cunoştea 
misiunea pe care ţi-a încredinţat-o? 

Bosch îi înţelese raţionamentul. Vance căuta un moştenitor. 
Cum nu exista niciunul oficial, cineva care avea de câştigat de 
pe urma morţii lui intervenise, grăbind lucrurile. Pe de altă 
parte, moştenitorul ar fi putut fi şi el motivat să intervină, dornic 
să pună mâna pe avere. Norocul Vibianei Veracruz consta în 
faptul că fusese identificată ca posibilă moştenitoare abia după 
moartea lui Vance. Acest lucru era un alibi solid în manualele lui 
Bosch. 

— Nimeni, dacă e să ne luăm după Vance, îi răspunse el. Am 
stat de vorbă între patru ochi şi mi-a spus că nimeni nu trebuie 
să ştie ce fac. A doua zi, după ce m-am apucat de treabă, m-am 
trezit acasă cu individul de la pază, care a încercat să afle ce 
fac. Se purta de parcă l-ar fi trimis Vance. L-am expediat. 

— David Sloan? întrebă Poydras. 

— Nu i-am aflat niciodată prenumele, dar da, numele de 
familie este Sloan. Lucrează pentru Trident. 

— Nu, nu lucrează pentru Trident. A lucrat mulţi ani în slujba 
lui Vance. Când au apelat la serviciile companiei Trident, Sloan a 
preluat frâiele echipei de pază a lui Vance şi a ţinut legătura cu 
cei de la Trident. A venit personal acasă la tine? 

— Da. M-am trezit cu el la uşă, spunându-mi că l-a trimis 
Vance, ca să vadă ce progrese am făcut. Dar Vance a insistat să 
nu vorbesc cu nimeni altcineva, în afară de el. Şi asta am şi 
făcut. 

Bosch îi arătă apoi lui Poydras cartea de vizită cu numărul de 
telefon pe care i-l dăduse Vance. li spuse că sunase de câteva 
ori, lăsându-i şi nişte mesaje, iar după moartea lui Vance, la 
telefon îi răspunsese Sloan. Poydras se mulţumi doar să dea din 
cap, preluând informaţiile şi corelându-le cu toate celelalte 
elemente ale cazului. Nimic nu-i dădea de înţeles lui Bosch nici 
că aveau telefonul secret, nici înregistrarea apelurilor telefonice. 
Fără să-l întrebe dacă putea s-o păstreze, Poydras puse cartea 
de vizită în buzunarul cămăşii. 


Harry corela şi el informaţiile furnizate de Poydras cu cele pe 
care le deţinea la rândul lui. Avea senzaţia că primise mai multe 
decât oferise. Şi, trecându-le prin filtrul cunoştinţelor sale, 
descoperi că îl tulbura ceva. Nu ştia ce anume, dar ceva nu-i 
dădea pace. 

— li suspectaţi şi pe cei din corporație? întrebă apoi, doar ca 
să continue conversaţia în timp ce rumega informaţiile. 

— Ţi-am spus că îi suspectăm pe toţi, răspunse Poydras. Unii 
membri din consiliul de administraţie pun la îndoială 
competenţa lui Vance şi încearcă de ani buni să-l înlăture. 
Totuşi, a reuşit mereu să câştige voturile. Nu se poate spune că 
s-au dat în vânt unii după alţii. Grupul care a vrut să-l detroneze 
e condus de un oarecare Joshua Butler, care acum va deveni, 
probabil, preşedinte. Trebuie să-i luăm întotdeauna în calcul atât 
pe cei care au ceva de câştigat, cât şi pe cei care au cel mai 
mult de câştigat. O să stăm de vorbă cu el. 

Asta însemna că îl considerau a fi un posibil suspect. Nu 
pentru că Butler o făcuse cu mâna lui, ci pentru că voiau să 
vadă dacă era genul care ar fi comandat o crimă. 

— N-ar fi primele animozităţi dintr-un consiliu de administraţie 
care ar duce la crimă, spuse Bosch. 

— Nu, răspunse Poydras. 

— Ce ştii de testament? Am auzit că au deschis astăzi 
procesul de succesiune. 

Bosch spera să fi pus întrebarea ca din întâmplare, ca o 
continuare firească a discuţiei legate de motivațiile consiliului de 
administraţie al corporației. 

— Au deschis procesul de succesiune pe baza unui testament 
întocmit de avocatul corporației în '92, răspunse Poydras. Este 
ultimul testament înregistrat oficial. Se pare că atunci s-a 
confruntat pentru prima oară cu cancerul şi, intenţionând să 
stabilească foarte clar tranziţia puterii, l-a rugat pe avocatul 
corporației să-i conceapă testamentul. Toată averea ajunge în 
mâinile corporației. Un an mai târziu, a adăugat un 
amendament - cred că se numeşte „codicil” -, care include 
posibilitatea existenţei unui moştenitor. Totuşi, cum acesta nu 
există, toată averea ajunge în mâinile corporației şi este 
controlată de consiliul de administraţie. Tot acestuia îi revine şi 
sarcina plăţilor compensatorii şi a primelor. În consiliu mai sunt 


acum optsprezece oameni, care vor controla în jur de şase 
miliarde de dolari. Ştii ce înseamnă asta, Bosch? 

— Optsprezece suspecți, răspunse el. 

— Corect. Şi toţi optsprezece sunt bogaţi şi înarmaţi până în 
dinţi. Se pot ascunde în spatele unei armate de avocaţi, al unor 
fortărețe intangibile sau al unor ziduri impenetrabile. 

Bosch ar fi vrut să ştie ce conţinea codicilul referitor la 
existenţa unui moştenitor, dar se temea că - dacă întrebările 
sale se concentrau asupra acestui subiect -, Poydras avea să 
bănuiască faptul că moartea moştenitorului în Vietnam nu 
pusese capăt căutărilor sale. Poate că Haller reuşea cumva să 
obţină o copie a testamentului din 1992, împreună cu 
informaţiile dorite. 

— Ida Forsythe se afla la San Rafael când te-ai dus să-l vizitezi 
pe Vance? întrebă Poydras. 

Schimbarea bruscă a subiectului îi îndepărta de ideea unei 
crime înfăptuite la comanda unui membru din consiliul de 
administraţie, dar un bun anchetator nu urmează niciodată o 
linie dreaptă. 

— Da, îi răspunse el. N-a asistat la discuţia noastră, dar m-a 
condus în birou. 

— Un personaj interesant, continuă Poydras. A lucrat pentru 
Vance mai mult timp decât Sloan. 

Bosch se mulţumi să încuviinţeze. 

— Ai mai vorbit cu ea din ziua în care ai fost la San Rafael? 

Harry analiză întrebarea. Orice anchetator bun întinde 
capcane. Işi aminti că Ida Forsythe îi spusese că era urmărită, 
iar Poydras şi Franks îşi făcuseră apariţia în faţa casei lui exact 
în ziua în care o vizitase. 

— Cunogşti foarte bine răspunsul la întrebarea asta, îi ripostă 
apoi. M-aţi văzut astăzi - tu sau oamenii tăi în pragul casei ei. 

Poydras încuviinţă, cu un zâmbet vag pe buze. Bosch trecuse 
testul, evitând capcana. 

— Da, te-am văzut, răspunse el, şi ne întrebam ce cauţi acolo. 

Harry ridică din umeri, ca să câştige timp. Era posibil ca 
detectivii să fi bătut la uşa lui Forsythe la zece minute după 
plecarea lui şi era la fel de posibil ca ea să le fi spus de 
existenţa noului testament. Totuşi, dacă aşa ar fi stat lucrurile, 
Poydras ar fi abordat subiectul dintr-un unghi cu totul diferit. 


— Mi s-a părut a fi o doamnă cumsecade. M-a impresionat 
faptul că şi-a pierdut şeful de-o viaţă şi am vrut să-mi exprim 
condoleanţele. Am vrut, de asemenea, să aflu dacă ştia ce s-a 
întâmplat. 

Poydras tăcu, neştiind dacă Bosch minţea sau spunea 
adevărul. 

— Eşti sigur că asta e tot? insistă el. Când i-ai bătut la uşă, nu 
părea încântată să te vadă. 

— Credea că e urmărită, răspunse Harry. Şi avea dreptate. 

— După cum am ţi-am explicat, oricine suspect până îşi 
dovedeşte nevinovăția. Ea a găsit victima, iar asta o plasează pe 
lista suspecţilor, chiar dacă tot ce-a avut de câştigat de pe urma 
morţii lui Vance este faptul că a rămas fără un loc de muncă. 

Bosch încuviinţă. Ştia prea bine că tăinuia o informaţie extrem 
de importantă - existenţa testamentului pe care îl primise prin 
poştă. Incepea însă să pună lucrurile cap la cap şi voia să mai 
câştige timp înainte de a dezvălui tot adevărul. Schimbă, 
aşadar, subiectul. 

— Ai citit scrisorile? 

— Care scrisori? întrebă Poydras. 

— Ai spus că Vance a chemat-o duminică pe Ida Forsythe ca 
să-i scrie nişte scrisori. 

— N-a mai apucat să le scrie. L-a găsit mort la birou. Se pare 
însă că în fiecare după-amiază de duminică, dacă Vance se 
simţea bine, o chema să-i scrie scrisori. 

— Ce fel de scrisori? De afaceri? Personale? 

— Tind să cred că personale. Era un tip de modă veche, îi 
plăcea să trimită scrisori în loc de e-mailuri. E într-adevăr mai 
frumos. Avea hârtiile gata pregătite pe birou. 

— Venea, aşadar, să-i scrie de mână scrisorile? 

— N-am întrebat-o în mod explicit, dar colile de scris şi stiloul 
lui elegant mă fac să cred că asta le era menirea. Unde vrei să 
ajungi, Bosch? 

— Ai spus cumva „stiloul lui elegant”? 

Poydras îl privi un timp, stăruitor. 

— Da, nu l-ai văzut? Stiloul din aur solid pe care îl ţinea într- 
un toc pe birou. 

— Ai aici vreo fotografie cu acesta? îl întrebă Bosch, lovind cu 
degetul dosarul negru. 

— S-ar putea, răspunse Poydras. Dar de ce e atât de special? 


— Vreau să văd dacă e acelaşi stilou pe care mi l-a arătat 
mie. Mi-a spus că era făcut din aurul exploatat de străbunicul 
lui. 

Poydras deschise dosarul şi îl răsfoi până ajunse la câteva 
mape transparente din plastic, ce conţineau fotografii color, 20 
cm x 25 cm, ale scenei morţii lui Vance. Continuă să-l răsfoiască 
până găsi o fotografie care i se păru potrivită şi întoarse dosarul 
spre Bosch. Fotografia îl înfăţişa pe Whitney Vance întins pe 
podea, lângă biroul şi scaunul său cu rotile. Cămaşa descheiată 
îi dezvăluia pieptul ivoriu. Fusese făcută, fără îndoială, imediat 
după eforturile zadarnice de resuscitare. 

— VUite-l aici! spuse Poydras, arătându-i cu degetul partea din 
stânga a fotografiei, unde era surprins biroul. 

Observă un teanc de coli de scris, într-o nuanţă gălbuie, 
asemănătoare celor pe care le primise prin poştă. Văzu, de 
asemenea, şi un stilou din aur, într-un toc, asemănător celui pe 
care îl primise în plicul de la Vance. 

Se rezemă de spătarul scaunului, încercând să dezlege 
misterul stiloului din fotografie, a cărui prezenţă nu reuşea să şi- 
o explice, de vreme că îi fusese trimis prin poştă înainte de 
apariţia pozei. 

— Ce s-a întâmplat, Bosch? întrebă Poydras. 

— Nimic, răspunse el, încercând să ascundă adevărul. Când îl 
văd pe bătrân zăcând mort pe podea... şi scaunul gol... 

Poydras întoarse dosarul ca să privească fotografia. 

— Aveau un asistent acasă, spuse el. Duminica, venea un 
agent de pază cu pregătire medicală, care putea să acorde 
primul ajutor. A efectuat manevre de resuscitare, dar eforturile 
au fost în zadar. 

Bosch încuviinţă, încercând să pară relaxat. 

— Ai spus că, după efectuarea autopsiei, v-aţi întors ca să mai 
faceţi fotografii şi măsurători, ca acoperire. Unde sunt pozele 
astea? Le-ai pus în dosar? întrebă Harry, întinzând mâna după 
mapa neagră. 

Poydras o trase însă spre el. 

— Ai răbdare! Sunt la coadă. Totul e aranjat în ordine 
cronologică. 

Răsfoi în continuare dosarul, ajungând la un alt set de 
fotografii, unde camera era surprinsă din acelaşi unghi, dar fără 
trupul lui Whitney Vance întins pe podea. Bosch îi spuse să-i 


arate cea de-a doua fotografie. Aceasta înfăţişa întreaga 
suprafaţă a biroului. Tocul era la locul lui, dar stiloul dispăruse. 

— Nu mai e aici, îi spuse Bosch, semnalându-i dispariţia 
stiloului. 

Poydras întoarse dosarul, studiind fotografia. Reveni apoi la 
prima poză, ca să se convingă de adevărul spuselor lui Bosch. 

— Ai dreptate, încuviinţă el. 

— Unde a dispărut? 

— Cine ştie? Noi nu l-am luat, dar nici n-am sigilat biroul după 
ce trupul a fost dus la morgă. Poate că prietena ta, Ida, ştie ceva 
de soarta stiloului. 

Bosch nu-i spuse cât de mult se apropia de adevăr. Trase spre 
el dosarul, ca să privească din nou fotografia care înfăţişa scena 
morţii lui Vance. 

Apariţia şi dispariţia stiloului constituiau o anomalie, dar nu 
asta îi atrase privirile, ci scaunul gol al lui Vance, care îl făcu să 
înţeleagă ceea ce îi scăpase până atunci. 


41 

A doua zi, la ora 9:30 dimineaţa, Bosch se afla în maşina sa, 
pe Arroyo Drive. Îl sunase şi vorbise deja pe larg cu Mickey 
Haller. Trecuse şi pe la Departamentul de Inventariere a 
Probelor din cadrul poliţiei din San Fernando. Şi băuse şi o cafea 
la Starbucks, unde o văzuse pe Beatriz Sahagun, care se 
întorsese la muncă şi lucra din nou ca barmaniţă. 

Acum supraveghea vila Idei Townes şi aştepta. Nimic nu-i 
dădea de înţeles că ar fi fost acasă. Garajul era închis şi 
pretutindeni domnea tăcerea, iar Bosch se întreba dacă avea să 
le deschidă atunci când urmau să-i bată la uşă. Verifica adesea 
oglinzile, dar nu vedea vreun indiciu al prezenţei poliţiei în 
cartier. 

La ora 9:45 văzu în oglinda retrovizoare limuzina lui Mickey 
Haller. Chiar el se afla la volan. Îi spusese ceva mai devreme că 
îl concediase pe Boyd şi că nu mai avea şofer. 

De această dată, Haller ieşi din limuzină şi se urcă în maşina 
lui Bosch. Avea o ceaşcă de cafea în mână. 

— Ce rapid ai fost! spuse Harry. Nici n-ai păşit bine în tribunal, 
că ţi-au şi dat dosarul procesului de succesiune? 

— De fapt, am „păşit” pe internet, răspunse Haller. Toate 
dosarele cazurilor sunt descărcate on-line în douăzeci şi patru 
de ore. Tehnologia face minuni. Nu cred că mai e nevoie să-mi 
instalez biroul în maşină. Au închis jumătate din tribunalele 
comitatului Los Angeles din cauza deficitului bugetar şi, de cele 
mai multe ori, numai internetul îmi oferă ce caut. 

— Ce-ai aflat, aşadar, despre codicil? 

— Prietenii tăi de la poliţia din Pasadena au avut dreptate. 
Testamentul întocmit în '92 a fost rectificat în anul următor. 
Modificarea stabileşte susţinerea unui moştenitor direct, dacă s- 
ar ivi vreunul în momentul morţii lui Vance. 

— Şi n-a mai apărut alt testament? 

— Nimic altceva. 

— Vibiana are, astfel, acoperire. 

— Are, dar există un mare semn de întrebare. 

— Adică? 

— Conform  rectificării, moştenitorul este desemnat ca 
beneficiar al unei părţi din avere. Nu se specifică nici cât, nici ce 
anume reprezintă partea respectivă. Este evident că, atunci 
când au făcut rectificarea, Vance şi avocatul său nu credeau în 


apariţia unui moştenitor. Au adăugat codicilul pentru orice 
eventualitate. 

— Uneori, chiar şi speranţele zadarnice devin realitate. 

— Dacă acesta este testamentul pe care completul de 
judecată îl va accepta, atunci vom declara poziţia Vibianei şi va 
începe războiul. Un război acerb, pentru că nu ştim ce-i revine 
din avere. Pornim la luptă cu toate armele. Declarăm că Vibiana 
vrea totul şi vedem ce se întâmplă. 

— Am sunat-o de dimineaţă ca să-i spun cum decurg lucrurile. 
Şi mi-a mărturisit că nu ştie încă ce să facă. 

— Îşi va schimba părerea. E ca atunci când câştigi la loterie. 
Obtii mai mulţi bani decât ai nevoie. 

— Cred că tocmai asta e problema. Sunt mai mulţi bani decât 
are ea nevoie. N-ai citit poveştile celor care au câştigat la 
loterie? Banii le-au distrus viaţa. Nu reuşesc să se mai adapteze. 
Întâlnesc oameni cu mâna întinsă oriunde se duc. E artistă. Şi se 
presupune că artiştii sunt muritori de foame. 

— Astea sunt prostii. E doar un mit inventat să-i ţină pe artişti 
cu fruntea plecată, deoarece arta are forţă. Dacă le dai bani şi 
putere, artiştii devin un pericol. Dar cred că ne-am lăsat duşi de 
val. Vibiana e clientul şi decizia îi aparţine. Misiunea noastră 
acum este s-o plasăm într-o poziţie cât mai avantajoasă, ca să ia 
cea mai bună decizie. 

Bosch încuviinţă. 

— Ai dreptate. Eşti gata să trecem la acţiune? 

— Da, sunt gata, răspunse Haller. Să-i dăm bătaie! 

Harry scoase telefonul şi sună la poliţia din Pasadena. Ceru să 
discute cu detectivul Poydras şi aşteptă un minut până să-i facă 
legătura. 

— Sunt Bosch. 

— Chiar mă gândeam la tine. 

— Da? Şi care ar fi motivul? 

— Mă întrebam cum de ştiu că îmi ascunzi ceva. leri, ţi-am 
oferit mai multe informaţii decât mi-ai dat tu şi n-am de gând să 
repet greşeala. 

— Nici nu mă aştept s-o faci. Ce program ai în dimineaţa asta? 

— Pentru tine, sunt liber. De ce? 

— Vino acasă la Ida Forsythe într-o jumătate de oră! O să afli 
atunci toate informaţiile pe care le vrei. 


Se uită apoi la Haller, care îşi rotea degetul prin aer, 
sugerându-i astfel că voia mai mult timp. 

— Vino peste o oră! adăugă apoi la telefon. 

— Bine, peste o oră, spuse Poydras. Sper că nu e un joc. 

— Nu, nu e niciun joc. Vino împreună cu partenerul tău! 

Apoi închise telefonul. Se uită din nou la Haller şi dădu din 
cap. Poydras avea să vină peste o oră. 

— Nu-mi place să le fiu de ajutor poliţiştilor, spuse Haller, cu o 
grimasă pe chip. E contrar principiilor mele. 

Îl văzu pe Bosch scrutându-l cu atenţie. 

— Îi excludem pe cei prezenţi, adăugă apoi. 

— Dacă totul merge bine, te alegi cu un client nou şi cu un 
caz extrem de mediatizat, spuse Harry. Să-i dăm drumul! 

leşiră amândoi din automobilul Ford şi traversară strada spre 
casa lui Forsythe. Bosch ţinea în mână un dosar cu declaraţia pe 
care o concepuse şi o scosese la imprimantă cu o zi înainte. 
Când se apropiară, avu senzaţia că se mişcă o perdea la una 
dintre ferestre. 

Ida Forsythe deschise uşa de la intrare înainte ca ei să apuce 
să bată. 

— Domnilor, spuse ea, nu vă aşteptam atât de devreme. 

— Vă deranjăm cumva, domnişoară Forsythe? întrebă Bosch. 

— Nu, nicidecum, răspunse ea. Vă rog să intraţi! 

De această dată, îi conduse în camera din faţă. Bosch îl 
prezentă pe Haller ca fiind reprezentantul legal al 
descendentului şi moştenitorului direct al lui Whitney Vance. 

— Aţi adus declaraţia? întrebă Forsythe. 

Bosch îi întinse dosarul. 

— Da, doamnă, răspunse Haller. Vă rugăm să o citiţi şi să ne 
spuneţi, înainte de a o semna, dacă sunteţi de acord cu textul 
ei! 

Femeia luă dosarul şi se aşeză pe canapea ca să citească. 
Bosch şi Haller se aşezară în faţa ei, la o măsuţă de cafea, şi 
aşteptară în tăcere. Harry auzi un bâzâit, iar Haller îşi scoase 
telefonul din buzunar. Citi un mesaj şi îi dădu apoi mobilul lui 
Bosch. Era de la cineva care se semna cu numele de Forna. 


M-au sunat cei de la Cal. Coding. Au nevoie de alte 
probe. Incendiul de aseară a distrus laboratorul. 


Bosch rămase înmărmurit. Nu avea nici cea mai mică îndoială 
că Haller fusese urmărit când se dusese la laborator, iar 
incendiul, declanşat cu premeditare, era menit să zădărnicească 
eforturile de a compara probele ADN şi de a găsi o 
compatibilitate genetică între Vance şi moştenitorul său. Îi dădu 
înapoi telefonul lui Haller, care zâmbea cu subiînţeles, 
sugerându-i că îi împărtăşea părerea. 

— Mi se pare corect, spuse Forsythe, atrăgându-le atenţia 
asupra ei. Am înţeles însă că veţi veni însoţiţi de un notar. Eu 
sunt notar de profesie, dar nu pot fi martora propriei mele 
semnături. 

— Nu e nicio problemă, răspunse Haller. Lucrez în cadrul 
legal, iar detectivul Bosch este cel de-al doilea martor. 

— Şi pot să vă ofer şi ceva de scris, adăugă acesta, scoțând 
din buzunarul sacoului stiloul din aur care-i aparținuse lui 
Whitney Vance. N 

Îi scrută cu atenţie expresia de pe chip când văzu stiloul. Îl 
recunoscu imediat. 

Păstrară tăcerea în timp ce Forsythe îşi aşternu pe hârtie 
semnătura cu multe înflorituri, fără să-şi dea seama că îşi trăda 
astfel familiaritatea căpătată de-a lungul anilor în care lucrase 
pentru Vance şi folosise stiloul antic şi elegant. li puse apoi 
capacul, băgă documentul în dosar şi i le dădu pe amândouă lui 
Bosch. 

— Mi se pare ciudat să semnez cu stiloul lui, spuse ea. 

— Serios? întrebă Bosch. Credeam că sunteţi obişnuită să-l 
folosiţi. 

— Nu, nicidecum. Era stiloul lui special. 

Harry deschise dosarul şi verifică documentul şi semnătura. 
Se aşternu o linişte stânjenitoare, în timp ce Haller o scruta pe 
Forsythe cu intensitate. Ea rupse, în cele din urmă, tăcerea. 

— Când veţi prezenta noul testament în faţa instanţei? întrebă 
apoi. 

— Vreţi să ştiţi mai exact când veţi primi cele zece milioane 
de dolari? interveni Haller. 

— Nu, nu la asta m-am referit, răspunse ea, prefăcându-se 
jignită. Voiam doar să ştiu cum decurge procesul şi când voi 
avea nevoie de un avocat care să-mi reprezinte interesele. 

Haller îl privi pe Bosch, care amâna răspunsul. 


— Nu vom prezenta testamentul, răspunse Harry. Şi s-ar 
putea să aveţi chiar acum nevoie de un avocat, dar nu de genul 
celui la care vă gândiţi. 

Forsythe rămase înmărmurită pentru o clipă. 

— La ce vă referiţi? Cum rămâne cu moştenitorul pe care l-aţi 
găsit? 

— Nu ne facem griji în privinţa lui, răspunse Bosch pe un ton 
calm, aflat în vădit dezacord cu vocea tot mai fremătătoare a 
Idei. Moştenitorul are acoperire. Nu prezentăm testamentul 
pentru că nu l-a scris Whitney Vance. Ci tu. 

— Dar este absurd! protestă ea. 

— Hai să dăm cărţile pe faţă! continuă Bosch. Vance nu mai 
scria nimic de ani buni. Era dreptaci - am văzut fotografiile în 
care îi dădea un autograf lui Larry King pe cartea sa dar nu-şi 
mai putea folosi mâna dreaptă. Nu mai dădea mâna cu nimeni, 
iar panoul de comandă al scaunului cu rotile era pe cotiera 
stângă. 

Se opri ca să-i ofere răgazul lui Forsythe de a se împotrivi, dar 
ea nu spuse nimic. 

— Era important să păstreze secretul, reluă Harry firul 
povestirii. Infirmitatea sa constituia un motiv de îngrijorare 
printre membrii consiliului de administraţie. Un grup minoritar 
din cadrul consiliului căuta mereu pretexte ca să-l înlăture. Aşa 
că te ruga să scrii în locul lui. Ai învăţat să-i imiţi scrisul şi te 
chema duminicile, când erau prea puţini oameni prin preajmă, 
ca să îi scrii scrisorile şi să-i semnezi documentele. Ţi-a venit, 
aşadar, la îndemână să-i scrii testamentul. Dacă avea să se 
ivească vreo problemă şi se cerea expertiza grafologică, era cât 
se poate de verosimil ca testamentul să fie comparat cu alte 
acte scrise de tine. 

— Este o poveste interesantă, spuse Forsythe, dar nu o puteţi 
dovedi. 

— Poate că nu, dar stiloul din aur reprezintă o adevărată 
problemă pentru tine, Ida. Vei petrece mulţi ani la închisoare din 
cauza lui. 

— Habar nu aveţi despre ce vorbiţi. Vreau să plecaţi imediat 
din casa mea. 

— Ştiu că stiloul autentic - cel cu care tocmai ţi-ai scris 
numele - se afla în cutia mea poştală în momentul în care se 
presupune că l-ai găsit mort pe Vance, dar fotografiile făcute la 


locul faptei înfăţişează un alt stilou pe birou. Ai realizat, 
probabil, că acest lucru ţi-ar putea crea probleme, aşa că ai 
scăpat de el. Nu mai era pe birou când poliţia a revenit ca să 
facă alte fotografii. 

Aşa cum plănuiseră înainte, Haller interveni în acest moment, 
jucând rolul lupului celui mare şi rău. 

— Vorbim de o acţiune premeditată. Trebuia să faci o copie a 
stiloului, iar asta cerea timp. Şi planificare. Aceasta implică 
premeditare, iar asta înseamnă închisoare pe viaţă fără 
posibilitatea eliberării condiţionate. Înseamnă că îţi vei petrece 
restul vieţii în puşcărie. 

— Vă înşelaţi! exclamă Forsythe. Vă înşelaţi în toate privinţele 
şi vă rog să plecaţi. Imediat! 

Se ridică în picioare şi le arătă cu mâna holul ce ducea spre 
uşa de la intrare. Niciunul din ei nu se clinti însă din loc. 

— Povesteşte-ne ce s-a întâmplat, Ida! spuse Bosch. Poate că 
vom reuşi să te ajutăm. 

— Trebuie să înţelegi un lucru, interveni Haller. N-o să vezi 
nicio centimă din cele zece milioane. Aşa e legea. Un criminal nu 
poate să moştenească averea victimei sale. 

— Nu sunt o criminală, murmură Forsythe. Şi, dacă n-aveţi de 
gând să plecaţi, atunci plec eu. 

Ocoli canapeaua şi măsuţa de cafea. Se îndreptă spre hol, cu 
gândul de a ieşi pe uşă. 

— L-ai sufocat cu perna de pe canapea, spuse Bosch. 

Ida se opri pe loc, dar nu se întoarse. Aştepta ca Harry să 
continue, iar el îi făcu pe plac. 

— Poliţia ştie totul. Te aşteaptă afară. 

Ea continua să stea încremenită pe loc. 

— Dacă ieşi pe uşă, nu te mai putem ajuta, interveni Haller. 
Există însă o cale de scăpare. Detectivul Bosch este 
anchetatorul meu. Dacă voi deveni reprezentantul tău legal, 
discuţia pe care o vom purta aici va deveni confidențială. Vom 
concepe un plan pe care să-l prezentăm poliţiei şi procurorului 
districtual şi vom găsi cea mai bună soluţie posibilă. 

— Soluţie?! exclamă ea. Adică vreţi să încheiem un târg? 
Facem un târg şi ajung la închisoare? E curată nebunie. 

Se întoarse brusc şi se îndreptă spre una dintre ferestrele cu 
vedere spre stradă. Dădu perdeaua la o parte ca să se uite pe 
geam. Bosch credea că era puţin cam devreme pentru întâlnirea 


cu Poydras şi Franks, dar era posibil ca detectivii să fi sosit deja, 
curioşi să vadă ce punea Harry la cale. 

O auzi trăgând adânc aer în piept şi bănui că poliţiştii se aflau 
într-adevăr acolo, aşteptând să vină momentul ca să bată la 
uşă. 

— lda, nu vrei să te aşezi pe canapea şi să stăm de vorbă? o 
întrebă Bosch. 

Îi aşteptă răspunsul în tăcere. Nu putea s-o vadă, deoarece 
stătea după o perdea în spatele scaunului său. Îl privea, în 
schimb, pe Haller, care o urmărea dintr-un unghi mai bun. 
Observând că se uita spre dreapta, îşi dădu seama că strategia 
lor funcţiona. 

Forsythe se ivi în faţa lui Bosch şi se aşeză încet pe canapea. 
Pe chip i se citea freamătul lăuntric. 

— Vă înşelaţi cu totul, spuse apoi. N-au existat niciun plan şi 
nicio acţiune premeditată. Totul a fost doar o greşeală cumplită. 

— Cum poţi să fii, pe de-o parte, unul dintre cei mai bogaţi şi 
mai influenţi oameni din lume, iar pe de alta, un ticălos meschin 
şi zgârcit? spuse Ida Forsythe, cu privirea pierdută în zare. 

Bosch nu ştia dacă privea spre trecut sau spre un viitor 
sumbru, dar aşa îşi începu povestea. Le mărturisi că, a doua zi 
după vizita pe care Bosch i-o făcuse lui Whitney Vance, bătrânul 
miliardar îi spusese că era pe moarte. 

— | se făcuse rău peste noapte, continuă ea. Arăta cumplit şi 
nici măcar nu se mai îmbrăcase. A venit în birou în jurul 
prânzului, îmbrăcat în halat, şi mi-a spus că trebuie să-i scriu 
ceva. Abia mai vorbea. Nu credea că avea s-o mai ducă mult şi 
voia să întocmească un alt testament. 

— lda, ţi-am spus că sunt avocatul tău, interveni Haller. Nu 
are niciun rost să mă minţi. Dacă mă minţi, ies din joc. 

— Nu mint, răspunse ea. Asta e adevărul. 

Bosch ridică mâna ca să-l oprească pe Haller. Avocatul nu era 
deloc convins că aşa se întâmplaseră faptele, dar Harry credea 
că spunea adevărul - cel puţin, din perspectiva ei - şi voia s-o 
asculte. 

— Spune mai departe! o îndemnă el. 

— Eram singuri în birou, continuă ea. Mi-a dictat cuprinsul 
testamentului, iar eu l-am scris de mână. Apoi mi-a spus ce să 
fac cu el. Mi-a dat stiloul şi mi-a spus să vi-l trimit. Doar că... a 
omis ceva. 

— Pe tine, interveni Haller. 

— Toţi anii ăştia în care am lucrat pentru el... Am fost tot 
timpul la cheremul lui, păstrând intacte aparențele sănătăţii lui. 
Toţi aceşti ani... şi nu avea de gând să-mi lase nimic. 

— Ai rescris, aşadar, testamentul, spuse Haller. 

— Aveam stiloul. Am luat acasă câteva dintre colile lui de 
hârtie şi am făcut ceea ce am considerat că era corect şi 
meritam să primesc. L-am rescris, ca să îndrept lucrurile. Era 
atât de puţin în comparaţie cu întreaga lui avere... M-am gândit 
că... 

Se opri, lăsând cuvintele suspendate în aer. Bosch o scrută cu 
intensitate. Ştia că „lăcomia” este un termen relativ. Era oare o 
dovadă de lăcomie faptul că, după ce lucrase în slujba lui 
treizeci şi cinci de ani, concepuse un plan prin care să smulgă 
zece milioane de dolari dintr-o avere de şase miliarde? Puteai 


spune că era o nimica toată, dar nu dacă le obţineai cu preţul 
ultimelor luni de viaţă ale bătrânului. Bosch îşi aminti de anunţul 
pentru vizionarea filmului pe care Vibiana Veracruz îl pusese în 
holul clădirii unde locuia: Trebuie să vedeți cum era acest loc 
înaintea celor lacomi! Se întreba cum era oare Ida înainte de a 
ajunge la concluzia că zece milioane de dolari reprezentau o 
răsplată binemeritată. 

— Mi-a spus că i-aţi trimis un mesaj, continuă apoi, începând 
un alt fir al povestirii. Îl anunţaţi că deţineţi informaţia pe care o 
dorea. Asta însemna, mi-a explicat el, că avea un copil şi un 
moştenitor căruia îi putea lăsa averea. Avea să moară împăcat. 
S-a întors în camera lui şi n-am crezut că îl voi mai vedea 
vreodată. 

Rescrisese testamentul ca să se includă pe lista beneficiarilor 
şi pusese apoi plicul la poştă conform instrucţiunilor. Continuase 
să vină la conac în următoarele două zile, dar nu-l mai văzuse 
pe Vance. Stătea retras în cameră şi numai doctorul său şi o 
asistentă aveau acces la el. Se adunau nori plumburii deasupra 
conacului din San Rafael. 

— Toată lumea era tristă, continuă Ida. Era evident că îşi trăia 
ultimele clipe. Era pe moarte. Şi ar fi trebuit să moară. 

Bosch se uită pe furiş la ceas. Detectivii din faţa casei aveau 
să bată la uşă peste zece minute. Spera că nu se vor grăbi, 
distrugând astfel momentul confesiunii. 

— Apoi, te-a chemat la el duminică, spuse Haller, încercând să 
reînnoade firul povestirii. 

— Sloan m-a chemat, îl corectă Forsythe. La ordinul domnului 
Vance. Când am ajuns la conac, l-am găsit la birou. Părea să nu 
fi fost niciodată bolnav. Vorbea cu acelaşi glas impunător şi afişa 
aceeaşi ţinută sobră, de afaceri. Atunci am văzut stiloul pe 
birou. 

— De unde-a apărut? întrebă Bosch. 

— Asta l-am întrebat şi eu. De la străbunicul lui, mi-a răspuns, 
iar eu l-am întrebat cum era cu putinţă aşa ceva. Doar îl 
trimisesem detectivului Bosch. Mi-a explicat că stiloul de pe 
birou era cel autentic, iar cel pe care vi-l trimisesem era doar o 
copie. Acest lucru nu avea însă nicio importanţă, căci numai 
cerneala conta cu adevărat. Proveniența ei avea să dovedească 
autenticitatea testamentului. 


Îşi ridică ochii de pe suprafaţa strălucitoare a măsuţei de 
cafea şi îi aţinti asupra lui Bosch. 

— Mi-a spus apoi să vă contactez şi să recuperez testamentul. 
Acum, pentru că se simţea mai bine, voia să-l încredinţeze unui 
avocat, care urma să-l conceapă în mod oficial. Dacă 
testamentul ajungea din nou în mâinile lui, avea să realizeze ce- 
am făcut şi asta urma să-mi aducă sfârşitul, o ştiam prea bine. 
Nu puteam să... Nu ştiu ce s-a întâmplat. Ceva s-a frânt în 
sufletul meu. Am luat perna şi, furişându-mă pe la spatele lui... 

Îşi încheie povestirea aici, căci nu voia să repete detaliile 
sumbre ale crimei. Era o formă de negare, ca un criminal care 
acoperă faţa victimei. Bosch nu ştia dacă să dea pe deplin 
crezare povestirii, considerând-o sinceră, sau să fie sceptic. Ar fi 
putut să-şi construiască apărarea susţinând că nu se aflase în 
deplinătatea facultăţilor mintale. Ar fi putut la fel de bine să 
ascundă adevăratul motiv - planul lui Vance de a întocmi un alt 
testament în prezenţa unui avocat ar fi însemnat dispariţia celor 
zece milioane de dolari. 

Moartea lui Vance, survenită la birou, îi oferea încă şansa de a 
pune mâna pe bani. 

— De ce-ai luat stiloul după ce-a murit? întrebă Bosch, dând 
glas unui detaliu care-l bântuise mereu. 

— Trebuia să rămână un singur stilou, îi răspunse ea. Dacă 
erau două, acest lucru ar fi stârnit numeroase semne de 
întrebare referitoare la testamentul pe care l-aţi fi prezentat 
instanţei. Astfel, după ce-au plecat cu toţii, am intrat în birou şi 
am luat stiloul. 

— Unde e acum? întrebă Bosch. 

— L-am ascuns în caseta mea de valori, răspunse ea. 

Se aşternu o tăcere lungă şi apăsătoare, ce-avea să fie 
spulberată, se aştepta Bosch, de sosirea detectivilor din 
Pasadena. Era timpul să bată la uşă. Dar Forsythe începu din 
nou să vorbească pe un ton şoptit, de parcă s-ar fi adresat 
propriei conştiinţe, nu lui Bosch şi lui Haller. 

— N-am vrut să-l ucid, spuse ea. Am avut grijă unul de altul 
timp de treizeci şi cinci de ani. Nu m-am dus în birou ca să-l 
ucid... 

Haller se uită la Bosch, care încuviinţă, semn că, de-acolo, 
prelua el frâiele. 


— Ida, eu sunt un negociator. Pot să negociez un târg, 
bazându-mă pe ce ne-ai spus. Mergem la poliţie, cooperăm, 
susţinem că a fost vorba de omor prin imprudenţă şi încercăm 
să stârnim compasiunea juraţilor faţă de povestea şi de vârsta 
ta. 

— Nu pot să spun că l-am ucis. 

— Dar tocmai ai făcut-o, spuse Haller. În instanţă, vei pleda 
nolo contendere - vei spune „nu mă opun” acuzațiilor. Orice altă 
variantă nu va avea sorţi de izbândă. 

— Dar invocarea nebuniei temporare? întrebă ea. Mi-am 
pierdut pur şi simplu minţile când am realizat că fapta mea avea 
să iasă la iveală. Nu mi-am mai dat seama ce fac. 

Vorbea acum pe un ton calculat, dar Haller clătină din cap. 

— E o cauză pierdută, răspunse el fără menajamente. 
Rescrierea testamentului şi ascunderea stiloului nu sunt acţiuni 
care să denote nebunia unei persoane. Vrei să susţin că ţi-ai 
pierdut deodată capacitatea de a gândi logic şi de a deosebi 
binele de rău, sub imperiul temerilor că Vance va descoperi ce- 
ai făcut? Pot să vând castraveți grădinarului, dar niciun complet 
de judecată nu va înghiţi povestea. 

Se opri pentru o clipă ca să vadă dacă Ida îi înţelegea spusele, 
apoi continuă la fel de stăruitor. 

— Hai să analizăm lucrurile la rece! La vârsta ta, trebuie să 
reducem la maximum anii de închisoare. Cea mai bună variantă 
este cea pe care ţi-am prezentat-o, dar decizia îţi aparţine. Dacă 
vrei să invocăm nebunia temporară, asta o să facem, dar este 
un pas greşit. 

Zgomotul unor portiere trântite în stradă accentuară vorbele 
lui Haller. Poydras şi Franks. 

— A venit poliţia, spuse Bosch. Va bate în curând la uşă. 

— Cum vrei să jucăm, Ida? o întrebă Haller. 

Forsythe se ridică încet în picioare. Haller îi urmă exemplul. 

— Vă rog să-i invitaţi înăuntru! răspunse ea. 

Douăzeci de minute mai târziu, Bosch stătea cu Haller pe 
trotuarul de pe Arroyo Drive, privind amândoi cum Poydras şi 
Franks plecau cu maşina, însoţiţi de Forsythe. 

— Calul de dar nu se caută la dinţi, parcă aşa se spune, rupse 
Haller tăcerea. Păreau chiar supăraţi că le-am rezolvat cazul. 
Ticăloşi ingraţi ce sunt! 


— Au fost cam pe dinafară de la bun început, răspunse Bosch. 
Şi nu vor fi deloc puşi într-o lumină favorabilă în timpul 
conferinţei de presă, când vor trebui să detalieze cum s-a predat 
suspectul înainte ca ei să ştie măcar că era suspect. 

— Vor ieşi cumva la liman. Nu mă îndoiesc de asta. 

Bosch încuviinţă. 

— Şi să-ţi mai spun ceva! 

— Ce anume? întrebă Harry. 

— Am mai primit un mesaj de la Lorna. 

Aceasta era consiliera lui Haller pe probleme medicale. 

— A mai aflat ceva de incendiul de la California Coding? 

— Nu, dar a primit un telefon de la CellRight. Există o 
compatibilitate genetică între Whitney Vance şi Vibiana 
Veracruz. Este moştenitoarea lui directă şi are dreptul la o parte 
substanţială din avere - dacă o vrea. 

Bosch încuviinţă din nou. 

— În regulă. O s-o sun ca să-i dau vestea. Rămâne de văzut 
ce vrea să facă mai departe. 

— Eu ştiu ce aş face, spuse Haller. 

— Şi eu ştiu ce-ai face, răspunse Bosch zâmbind. i 

— Spune-i că, la început, îi putem păstra anonimatul! In cele 
din urmă, vom fi nevoiţi să-i dezvăluim identitatea în faţa 
instanţei şi a părţilor adverse, dar deocamdată îi putem trece 
numele sub tăcere. 

— O să-i spun. 

— O altă variantă ar fi să prezentăm consiliului de 
administraţie al corporației toate probele de care dispunem - 
compatibilitatea testelor ADN, descendența paternă - şi să-i 
convingem că, dacă vom ajunge în instanţă, vom câştiga toată 
averea. Putem negocia apoi obţinerea unor proprietăţi 
imobiliare şi să ne retragem, lăsându-le banii şi corporaţia. 

— E şi asta o idee. Una chiar foarte bună. Am înţeles că poţi 
să vinzi castraveți grădinarului. Atunci, ai putea să-ţi duci planul 
la bun sfârşit. 

— Da, aş putea. Consiliul de administraţie va accepta 
propunerea într-o clipită. Vorbeşte cu Vibiana, iar eu voi încerca 
să găsesc cea mai bună variantă. 

Scrutară strada în lung şi în lat înainte de a porni spre 
maşinile lor. 


— Ai de gând, aşadar, să lucrezi cu mine la strategia de 
apărare a Idei? întrebă Haller. 

— Îţi mulţumesc pentru că ai spus „cu mine”, şi nu „pentru 
mine”, dar mă îndoiesc că o voi face, răspunse Bosch. Nu mai 
sunt anchetatorul tău în acest caz. Voi accepta propunerea de a 
lucra cu normă întreagă la Departamentul de Poliţie din San 
Fernando. 

— Eşti sigur? 

— Da, sunt sigur. 

— Bine, frăţioare. Atunci, ţinem legătura pentru celălalt caz. 

— În regulă. 

Se despărţiră în mijlocul străzii. 

Bosch ura Fordul pe care îl conducea. Era timpul să se 
întoarcă la aeroportul din Los Angeles şi să-şi recupereze 
maşina, după câteva zile în care apelase la diverse subterfugii 
auto. Din Pasadena de Sud o luă pe autostrada 110, trecând 
prin centrul oraşului, pe lângă zgârie-nori, pe lângă USC şi 
cartierul unde Vibiana Duarte îşi dusese scurta ei existenţă. O 
luă în cele din urmă spre Century Freeway, apoi spre vest, unde 
se afla aeroportul. Se pregătea să-i dea cartea de credit 
asistentului de la garaj, ca să achite o taxă enormă de parcare, 
când îi sună telefonul. Nu recunoştea numărul. 

— Bosch, răspunse el. 

— Sunt Vibiana. 

Vorbea în şoaptă, pe un ton aproape isteric. 

— Ce s-a întâmplat? 

— Un bărbat... E aici de dimineaţă. 

— În atelierul tău? 

— Nu, pe stradă. Îl văd de la fereastră. Ne urmăreşte. 

— De ce vorbeşti în şoaptă? 

— Nu vreau să mă audă Gilberto. Nu vreau să-l sperii. 

— Bine, linişteşte-te, Vibiana! Dacă n-a încercat să intre, 
atunci nu asta îi este intenţia. Sunteţi în siguranţă atât timp cât 
nu ieşiţi afară. 

— Bine. Poţi să vii? 

Bosch îşi luă cartea de credit şi chitanţa de la asistentul auto. 

— Da, vin, dar sunt la aeroport. O să dureze ceva până ajung. 
Nu ieşiţi din casă şi nu deschideţi nimănui uşa până la venirea 
mea. 

Poarta parcării era încă închisă. Bosch acoperi telefonul şi îi 
strigă pe fereastră asistentului: 

— Hai, deschide poarta! Trebuie să plec! 

În cele din urmă, poarta începu să se ridice. Reluă discuţia de 
la telefon în timp ce ieşi în trombă din garaj. 

— Unde e tipul ăsta? 

— Se mută de colo colo. De fiecare dată când mă uit pe 
geam, îl văd în altă parte. Prima dată l-am văzut în faţa clădirii 
The American, apoi s-a mutat peste drum. 

— Bine. Încearcă să-l urmăreşti! Te sun când ajung în cartier, 
ca să-mi spui unde se află cu exactitate. Cum arată? Cu ce e 
îmbrăcat? 


— Blugi, hanorac cu glugă, ochelari de soare. Este alb şi pare 
prea bătrân ca să poarte hanorac. 

— Bine. Crezi că e singur? Mai vezi pe altcineva? 

— E singurul pe care îl văd, dar s-ar putea să mai fie cineva 
de cealaltă parte a clădirii. 

— În regulă. O să verific când ajung acolo. Ai răbdare, 
Vibiana! Totul o să fie bine. Dar dacă se întâmplă ceva înainte 
de venirea mea, cheamă poliţia! 

— Bine. 

— Şi, apropo, am primit rezultatele ADN. Probele sunt 
compatibile. Eşti nepoata lui Whitney Vance. 

Vibiana păstră tăcerea. 

— Vorbim mai mult când ne vedem, adăugă Bosch. 

Şi închise telefonul. Ar fi putut s-o ţină de vorbă, dar voia să 
îşi folosească ambele mâini. O luă din nou pe Century Freeway 
şi apoi pe 110. Traficul nu era aglomerat la amiază, astfel că 
străbătu distanţa în timp util, trecând cu viteză pe lângă zgârie- 
norii din centrul oraşului. Cel mai proeminent dintre acestea era 
U.S. Bank Tower, a cărui privelişte îl făcu pe Bosch să-şi spună 
că omul care o urmărea acum pe Vibiana Veracruz fusese trimis 
de la etajul al cincizeci şi nouălea. 

leşi pe 6th Street şi îşi continuă drumul spre Arts District. O 
sună pe Vibiana şi îi spuse că se afla în apropiere. Ea se uita pe 
geam în timp ce vorbeau, privindu-l pe cel care o urmărea stând 
sub eşafodajul ce împrejmuia faţada clădirii de peste drum, care 
era închisă şi aflată în renovare. Eşafodajul îi oferea multe locuri 
de unde putea sta la pândă, îi spuse lui Bosch. 

— E în regulă, îi răspunse el. Dacă e o bună ascunzătoare 
pentru el, va fi şi pentru mine. 

Îi spuse că o va suna din nou după ce va rezolva situaţia. 

Harry lăsă maşina într-o parcare de lângă râu şi porni apoi pe 
jos spre clădirea Vibianei. Văzu structura împrejmuită cu schele 
şi pătrunse înăuntru printr-o intrare lăturalnică, unde câţiva 
constructori, aflaţi în pauză, stăteau pe nişte plăci de rigips. 
Unul dintre ei îi spuse că era o zonă interzisă. 

— Ştiu, răspunse el. 

O luă pe un hol ce ducea spre faţada clădirii. Primul etaj era 
pregătit în scop comercial şi fiecare unitate avea o deschidere 
spre stradă, mare cât uşa unui garaj. Nu fuseseră instalate nici 
uşi, nici ferestre. În cea de-a treia unitate, văzu stând cu spatele 


un bărbat îmbrăcat în blugi şi un hanorac gri. Se rezema de 
peretele din dreapta de la marginea deschiderii, stând ascuns 
sub schelă. De afară, eşafodajul se dovedea a fi o bună 
ascunzătoare, dar, din interior, faptul că stătea cu spatele la 
Bosch îl transforma într-o ţintă vulnerabilă. Harry îşi scoase 
încet pistolul din toc şi se îndreptă spre el. 

Zgomotul unui fierăstrău electric, răsunând de la etajul de 
deasupra, îi acoperi paşii lui Bosch. Se apropie uşor, îl apucă 
apoi de umeri şi îl întoarse cu faţa. Il izbi cu spatele de zid şi îi 
puse la gât ţeava pistolului. 

Era Sloan. Înainte ca Bosch să apuce să rostească vreun 
cuvânt, bărbatul îl înşfacă de braţ şi i-l dădu la o parte, 
ţintuindu-l apoi pe Harry de perete. Işi scoase, la rândul său, 
pistolul şi i-l puse la gât, imobilizându-i braţele cu coatele. 

— Ce dracu faci, Bosch? 

Detectivul îl privi cu atenţie. Deschise palma dreaptă în semn 
de capitulare şi lăsă pistolul să-i scape în mâna stângă, ţinându-l 
apoi de ţeavă. 

— Şi eu voiam să te întreb exact acelaşi lucru, spuse Harry. 

— O păzesc, răspunse Sloan. Ca şi tine. Ă 

Se retrase câţiva paşi şi îşi îndesă pistolul la brâu. li oferea lui 
Bosch un avantaj, dar ştia prea bine că nu mai avea nevoie de 
asta. Îşi puse şi el arma în toc. 

— Ce se petrece, Sloan? Doar lucrezi pentru ei. 

— Am lucrat pentru bătrân. S-au schimbat angajatorii, dar n- 
am încetat niciodată să lucrez pentru el. Asta fac şi acum. 

— El te-a trimis la mine în ziua aceea? 

— Da. Era mult prea bolnav ca să te mai sune sau să mai 
vorbească. Credea că e pe moarte şi voia să ştie ce-ai 
descoperit. 

— Ştiai, aşadar, ce fac. 

— Da. La fel cum am ştiut şi când ai găsit-o, spuse Sloan, 
arătându-i cu un semn din cap clădirea Vibianei. 

— Cum? 

— Ţi-au pus microfoane, Bosch. Şi ţie, şi avocatului tău. V-au 
urmărit telefoanele şi maşinile. Eşti de modă veche. Nu te uiţi 
niciodată în sus. 

Haller intuise bine lucrurile, realiză Bosch. Îl urmăriseră cu 
ajutorul unei drone. 

— Şi ai contribuit şi tu? întrebă el. 


— Aşa le-am lăsat impresia, răspunse Sloan. M-au păstrat 
după moartea domnului Vance. Până aseară, când au dat foc 
laboratorului care urma să efectueze testele ADN. Mi-am dat 
demisia. Acum, o păzesc. Asta şi-ar fi dorit el şi i-o datorez. 

Bosch îl scrută cu atenţie. Putea juca rolul calului troian, trimis 
de cei de la Trident şi de reprezentanţii corporației. Sau ar putea 
fi sincer. Bosch analiză informaţiile obţinute recent despre 
Sloan. Lucrase pentru Vance timp de douăzeci şi cinci de ani. 
Incercase să-l readucă pe bătrân la viaţă după ce acesta murise. 
Chemase poliţia ca să raporteze moartea în loc să încerce 
evitarea unei anchete. Toate acestea înclinau balanţa în 
favoarea sincerităţii, îşi spuse Bosch. 

— In regulă, spuse el. Dacă vrei s-o păzeşti, hai s-o facem 
cum trebuie! Pe aici! 

leşiră prin cadrul deschis al uşii şi se iviră printre schele. 
Bosch îşi ridică privirea spre atelierele de la etajul al patrulea. O 
văzu pe Vibiana urmărindu-i. Îşi scoase telefonul şi o sună în 
timp ce se îndrepta spre intrarea clădirii sale. 

— Cine e? îl întrebă ea, sărind peste formulele de salut. 

— Un prieten, îi răspunse Bosch. A lucrat pentru bunicul tău. 
Venim la tine. 

După ce o lăsă pe Vibiana în grija lui Sloan, porni spre nord, 
spre Santa Clarita Valley. Îi promisese căpitanului Trevino că, 
până la sfârşitul zilei, avea să-i dea un răspuns referitor la oferta 
legată de postul cu normă întreagă. După cum îi mărturisise şi 
lui Haller, avea de gând să accepte propunerea. Îi surâdea ideea 
de a fi din nou poliţist cu normă întreagă. Nu avea nicio 
importanţă faptul că teritoriul său avea cinci sau cinci sute de 
kilometri pătraţi. Profesia lui însemna rezolvarea cazurilor şi 
alegerea căilor dreptăţii. Le găsise pe amândouă în San 
Fernando şi hotări să le fie alături colegilor din departamentul 
de poliţie atât cât vor avea nevoie de serviciile lui. 

Totuşi, înainte de a accepta propunerea, voia să stea de 
vorbă cu Bella Lourdes şi s-o asigure că nu avea de gând să-i ia 
locul, ci doar să rămână în poliţie până la întoarcerea ei. Ajunse 
la spitalul Holy Cross pe la ora 4:00 după-amiaza şi spera s-o 
prindă pe Lourdes înainte de a se externa. Ştia că procedurile de 
externare necesitau mult timp, aşa că era convins că nuova 
rata. 

Odată ce ajunse la spital, străbătu holurile spre secţia de 
urgenţe. Găsi salonul privat al Bellei, dar când intră înăuntru, 
văzu patul gol şi nefăcut. Pe un dulap se afla un buchet de flori. 
Verifică micul şifonier şi găsi pe podeaua acestuia un halat de 
spital de un verde pal. Văzu, de asemenea, două umeraşe din 
metal, pe care stătuseră, probabil, hainele aduse de Taryn, 
partenera Bellei. 

Poate că femeia făcea nişte analize medicale sau urma ultima 
şedinţă de terapie. Străbătu holul spre recepţie, ca să le ceară 
informaţii asistentelor. 

— N-a plecat încă, îi spuse o asistentă. Îl aşteptăm pe doctor 
să semneze actele de externare, apoi e gata de plecare. 

— Dar unde e acum? întrebă el. 

— În salonul ei. 

— Nu e acolo. Există vreun bufet pe aici? 

— Doar cel de la primul etaj. 

Bosch cobori cu liftul şi scrută bufetul mic şi neaglomerat. Nici 
urmă de Lourdes. 

Era posibil s-o fi pierdut la mustață. Când coborâse cu liftul, 
poate că Bella urcase cu altul. 


Totuşi, teama începea să i se strecoare în suflet. Îşi amintea 
mânia lui Taryn la gândul că Lourdes trebuia să îndure umilinţa 
de a fi tratată în acelaşi spital cu răpitorul şi violatorul ei. Bosch 
încercase s-o asigure că Dockweiler avea să fie mai întâi 
stabilizat şi apoi mutat la închisoarea din comitat care juca rol 
de spital. Ştia însă, la fel de bine, că din cauza statutului precar 
al sănătăţii sale, Dockweiler nu fusese încă pus sub acuzare. Şi, 
de vreme ce se afla într-o stare mult prea critică pentru a putea 
fi pus sub acuzare în spitalul-închisoare, atunci era probabil mult 
prea critică pentru a fi transferat de la Holy Cross la poliţia 
locală. 

Oare Taryn îi spusese Bellei că Dockweiler se afla în acelaşi 
spital sau intuise singură lucrurile? 

leşind din cantină, se duse la biroul de informaţii din holul 
principal al spitalului şi întrebă dacă exista o secţie specială 
pentru tratarea leziunilor coloanei vertebrale. Află, astfel, că 
secţia căutată era la etajul al treilea. Sări într-un lift şi urcă din 
nou. 

Când uşile liftului se deschiseră, dădu cu ochii de recepţia 
asistentelor aflată în mijlocul unui nivel în formă de H. Văzu, de 
asemenea, un ofiţer al poliţiei locale, care se rezema de birou şi 
stătea la palavre cu asistenta de gardă. Harry simţi o strângere 
puternică de inimă. 

— Aceasta este secţia pentru tratarea leziunilor coloanei 
vertebrale? întrebă el. 

— Da, răspunse asistenta. Cu ce pot să vă... 

— Kurt Dockweiler este încă internat aici? 

Asistenta îi aruncă o privire poliţistului, care se dezlipi de 
birou şi îşi îndreptă spatele. Bosch îşi scoase insigna de la brâu 
şi le-o arătă. 

— Sunt Bosch, de la SFPD. Eu mă ocup de cazul Dockweiler. 
Unde e acum? Vreau să-l văd. 

— Pe aici! spuse polițistul. 

Porniră pe unul dintre holuri. Bosch văzu un scaun gol în faţa 
unei uşi aflate la câteva saloane depărtare. 

— De cât timp stai la taclale cu asistentele de la recepţie? îl 
întrebă el. 

— De puţin timp, răspunse polițistul, dar individul ăsta oricum 
nu pleacă nicăieri. 


— Nu pentru asta îmi fac griji. Ai văzut cumva o femeie ieşind 
din lift? 

— Nu ştiu. Oamenii vin şi pleacă tot timpul. Când anume? 

— Când crezi? Acum. 

Înainte ca polițistul să-i răspundă, se îndreptară spre salon, iar 
Bosch îi puse mâna pe braţul stâng, împiedicându-l să între. O 
văzu pe Bella Lourdes stând la piciorul patului lui Dockweiler. 

— Rămâi aici! îi spuse ofițerului de poliţie. A 

Apoi intră încet în salon. Lourdes nu părea să-l fi observat. Il 
privea cu ochi scrutători pe Dockweiler, care zăcea în pat, 
înconjurat de tot felul de aparate şi de tuburi medicale, inclusiv 
un ventilator pentru respiraţie, al cărui tub introdus pe gât îi 
pompa aer în plămâni. Avea ochii deschişi şi o privea şi el pe 
Lourdes. Bosch îi citea cu uşurinţă expresia din priviri. Şi îi 
vedea teama. 

— Bella! 

Se întoarse la auzul vocii lui şi schiţă un zâmbet. 

— Harry! 

Îi privi mâinile, căutând arme, dar nu văzu nimic. 

— Bella, ce cauţi aici? 

Ea îşi întoarse din nou privirea spre Dockweiler. 

— Am vrut să-l văd. Şi să-l înfrunt. 

— N-ar trebui să fii aici. 

— Ştiu, dar trebuia s-o fac. les astăzi din spital, mă duc acasă, 
dar am vrut să-l văd mai întâi. Şi să-i spun că nu m-a frânt aşa 
cum şi-a dorit. 

Bosch o privi cu înţelegere. 

— Credeai că am venit să-l omor? îl întrebă ea. 

— Nu ştiu ce-am crezut, îi răspunse Bosch. 

— Nu trebuie s-o fac. E ca şi mort. Ce ironie a sorții, nu-i aşa? 

— Ce anume? A 

— Glonţul tău i-a secţionat coloana vertebrală. li place să 
violeze, însă acum nu o va mai face niciodată. 

Bosch încuviinţă. 

— Hai să te conduc în salon! se oferi el. Asistenta mi-a spus 
că trebuie să te vadă doctorul înainte de a semna foaie de 
externare. 

Pe hol, Bosch îl reduse la tăcere pe poliţist înainte ca acesta 
să apuce să rostească vreun cuvânt. 


— Nu s-a întâmplat absolut nimic. Dacă faci vreun raport, 
raportez şi eu faptul că ţi-ai părăsit postul. 

— Nicio problemă, nu s-a întâmplat absolut nimic, răspunse 
ofiţerul. 

Rămase în picioare lângă scaun, iar Bosch şi Lourdes porniră 
pe hol. 

In drum spre salon, Harry îi spuse despre propunerea primită 
din partea lui Trevino. Îi mărturisi că avea s-o accepte numai cu 
încuviințarea ei şi că era de acord să redevină ofiţer în rezervă 
cu jumătate de normă odată ce Bella avea să se întoarcă la 
serviciu. 

Ea îşi dădu acordul fără şovăire. 

— Eşti perfect pentru postul ăsta. Şi poate că va deveni 
permanent. Nu ştiu ce-o să fac. S-ar putea să nu mă mai întorc. 

Se gândea, probabil, să se retragă din poliţie, invocând stresul 
la locul de muncă. Putea să primească salariul integral şi să se 
bucure de viaţă, împreună cu familia ei, departe de mizeria 
lumii. Urma să fie o decizie grea, iar spectrul lui Dockweiler avea 
să o umbrească. Dacă nu se mai întorcea niciodată, urma să o 
bântuie oare amintirea celor întâmplate? Dockweiler primea 
astfel ultimul cuvânt? 

— Cred că o să te întorci, Bella, îi spuse el. Eşti o polițistă 
bună şi o să-ţi fie dor să-ţi faci meseria. Uită-te la mine! Mă lupt 
cu îndârjire să-mi păstrez insigna, în ciuda vârstei mele. O am în 
sânge. Şi tu la fel - ai ADN de poliţist. 

— Sper să ai dreptate, îi răspunse ea, zâmbind şi încuviinţând. 

Se îmbrăţişară în faţa recepţiei de la etajul unde se afla 
salonul ei şi îşi promiseră să ţină legătura. Bosch îşi văzu apoi 
de drum. 

O luă pe autostrada 5 spre San Fernando, ca să-l anunţe pe 
Trevino că accepta postul - cel puţin, până la întoarcerea Bellei. 

Pe drum, îi reveniră în minte cuvintele pe care i le spusese 
Bellei despre profesia de detectiv pe care o avea în sânge. 
Credea cu tărie în spusele sale. Întregul lui univers era plămădit 
dintr-o misiune tainică, gravată într-un limbaj secret, ca 
desenele de pe pereţii unei peşteri antice, conferind sens şi 
direcţie vieţii sale. Nu putea fi nicicând schimbată şi avea să-i 
călăuzească mereu paşii spre calea cea dreaptă. 


Era o duminică de primăvară. O mulțime de oameni se 
strânsese în triunghiul creat la intersecția Traction Boulevard cu 
străzile Rose şi Third. Locul, ce funcționase ani buni ca parcare, 
căpăta formele primului parc public din Arts District. Mai multe 
rânduri de scaune pliante erau aşezate în fața unei sculpturi 
înalte de şase metri, învăluite în faldurile unui cearşaf alb, ce-i 
trădau uşor forma şi conținutul. De paravanul alb era prins un 
cablu, care era ataşat la celălalt capăt de o macara folosită la 
instalarea scenei şi montarea decorului. Cearşaful avea să fie 
ridicat într-un mod spectaculos, dezvăluind sculptura ca piesă 
de rezistență a parcului. 

Cele mai multe scaune erau deja ocupate şi cameramanii 
trimişi de două canale locale de ştiri se pregăteau să 
înregistreze evenimentul. O parte din public o cunoştea pe 
autoarea sculpturii. Unii o întâlneau însă pentru prima oară, în 
ciuda legăturilor de familie, dacă nu chiar de sânge, care îi 
uneau. 

Bosch şi fiica lui stăteau pe ultimul rând. Trei rânduri mai în 
față, le vedea pe Gabriela Lida şi Olivia Macdonald. Tânărul 
Gilberto Veracruz stătea între ele, cu ochii aţintiți asupra unei 
console portabile. Copiii adulți ai Oliviei se aflau lângă ea, în 
partea dreaptă. 

În momentul dezvelirii statuii, un bărbat în costum urcă pe 
estrada din faţa sculpturii şi potrivi microfonul. 

— Bună ziua şi vă mulțumesc pentru că ati venit aici în 
această zi minunată de primăvară. Numele meu este Michael 
Haller. Sunt consilierul juridic al fundației Fruit Box, de care sunt 
convins că ati auzit cu toții în presă în ultimele câteva luni. 
Graţie unei donații generoase din averea regretatului Whitney P. 
Vance, fundația Fruit Box dedică astăzi acest parc în onoarea 
domnului Vance. De asemenea, vă aducem la cunoştinţă 
planurile noastre de a achiziționa şi de a renova patru structuri 
istorice din Arts District. Acestea vor fi complexuri rezidențiale, 
oferindu-le artiştilor din oraş spațiu de locuit şi de lucru. 
Fundația Fruit Box... 

Haller se văzu nevoit să se oprească din cauza aplauzelor 
spectatorilor din primele rânduri. Zâmbi, apoi continuă: 

— Fundatia Fruit Box are planuri şi pentru împrejurimi - alte 
structuri care să ofere spații accesibile de locuit şi de lucru, alte 


parcuri şi alte galerii de artă. Această zonă se numeşte Arts 
District, iar fundația Fruit Box - al cărei nume este corelat cu 
istoria artei creative a cartierului - va lupta în continuare pentru 
păstrarea statutului său de comunitate înfloritoare destinată 
artiştilor şi artei publice. 

Alte aplauze întrerupseră discursul lui Haller. Aşteptă să se 
aştearnă din nou liniştea, apoi continuă: 

— ŞI, în final, pentru că am vorbit despre artişti şi arta 
publică, suntem extrem de mândri să inaugurăm acest parc prin 
dezvelirea unei sculpturi create de Vibiana Veracruz, director 
artistic al fundației Fruit Box. Arta vorbeşte de la sine. Vă invit, 
aşadar, să admirati lucrarea Nedreptatea despărțirii. 

Apoi, sub bagheta nevăzută a unui dirijor, macaraua ridică 
pânza, dezvăluind o sculptură strălucitoare din acril alb. Era o 
dioramă asemănătoare cu cele pe care Bosch le văzuse în 
studioul Vibianei cu un an în urmă. O multitudine de figuri şi de 
unghiuri. La baza sculpturii se afla fuzelajul contorsionat al unui 
elicopter, răsturnat pe o parte, având o bucată de elice înfiptă în 
pământ, ca o piatră de mormânt. Prin deschiderea aparatului de 
zbor, se iveau mâini şi chipuri - soldaţi ce căutau o cale de 
scăpare. Chipul unui soldat se înălța deasupra celorlalti, 
încercând parcă să iasă prin gaura elicopterului, ca şi când 
mâinile nevăzute ale lui Dumnezeu l-ar fi smuls dintre fiarele 
contorsionate. Soldatul îşi tinea o mână întinsă spre cer, cu 
degetele răsfirate. Din unghiul în care stătea, Bosch nu putea să 
vadă chipul soldatului, dar ştia cine era. 

Lângă elicopterul doborât la pământ stătea o femeie cu un 
copil în brațe. Copilul nu avea trăsăturile feţei bine definite, dar 
Bosch recunoscu personajele şi decorul sugerat - Gabriela Lida 
şi fiica ei, pe plaja de la del Coronado. 

Aplauze furtunoase însoțiră dezvelirea lucrării, dar sculptoriţa 
întârzia să-şi facă apariţia. Bosch simţi apoi o mână pe umăr şi, 
când îşi ridică ochii, o văzu pe Vibiana trecând pe lângă el în 
drum spre estradă. 

Ea işi întoarse privirea şi îi zâmbi. Harry realiză în clipa aceea 
că era pentru prima oară când o vedea zâmbind. Şi era acelaşi 
zâmbet din colţul gurii pe care il mai văzuse cândva. 


Mulţumiri 

Toate romanele sunt rodul experienţei şi muncii de cercetare, 
unele mai mult decât altele. Această carte a văzut lumina 
tiparului datorită ajutorului altor persoane. Autorul vrea să le 
mulţumească pentru contribuţia lor şi amintirile împărtăşite. 

Multe mulţumiri lui John Houghton, fost infirmier în Marina 
Militară, care a servit în Vietnam. Experiențele sale de pe 
Sanctuary şi cele trăite mulţi ani mai târziu, alături de Connie 
Stevens, au devenit experienţele lui Harry Bosch şi chintesenţa 
emoţională a romanului. Multe mulţumiri şi lui Dennis 
Wojciechowski, veteran al războiului din Vietnam, care s-a 
ocupat cu munca de cercetare. 

Echipa de detectivi s-a dovedit a fi la fel de inestimabilă ca 
întotdeauna. Multe mulţumiri lui Rick Jackson, pentru că i-a fost 
alături autorului de la bun început, deschizând uşi şi oferind 
îndrumările extrem de preţioase ale unui detectiv care şi-a 
petrecut mai bine de douăzeci şi cinci de ani urmărind criminali. 
Multe mulţumiri, de asemenea, foştilor şi actualilor detectivi de 
la LAPD, Mitzi Roberts, Tim Marcia şi David Lambkin, pentru 
contribuţia adusă acestei poveşti şi pentru sfaturile lor 
extraordinare. 

Departamentul de Poliţie din San Fernando şi-a deschis uşile 
şi l-a primit pe autor cu braţele deschise. Multe, multe mulţumiri 
şefului de poliţie Anthony Vairo şi sergentului Irwin Rosenberg. 
Autorul speră că povestea romanului i-a făcut mândri (căci 
Harry Bosch vrea să revină). 

Alte mulţumiri se îndreaptă spre Terrill Lee Lankford, Henrik 
Bastin, Jane Davis şi Heather Rizzo, pentru că au citit 
manuscrisele romanului şi au oferit sfaturi extraordinare. 

Autorul a primit, de asemenea, un ajutor de preţ din partea 
avocatului Daniel F. Daly, a fotografului Guy Claudy şi a 
anchetatorului NCIS Gary Mcintyre. Vrea să-şi exprime 
recunoştinţa pentru ajutorul primit din partea lui Shannon Byrne 
şi să le dăruiască mulţumirile sale Pamelei Wilson şi artistului 
Stephen Seemayer, producătorul multor filme documentare 
despre Arts District din Los Angeles, ca Young Turks şi Tales of 
the American. 

Şi, nu în ultimul rând, mulţumirile se adresează redactorilor, 
care au reuşit să modeleze o poveste coerentă dintr-un 
manuscris stângaci şi greoi. Asya Muchnick şi Bill Massey sunt 


visul oricărui scriitor, iar corectorul Pamela Marshall ştie mai 
mult despre Harry Bosch decât autorul însuşi şi este mereu 
dornică să îndrepte lucrurile. 

Autorul le este extrem de recunoscător tuturor celor care au 
contribuit la realizarea acestei cărţi. 


MICHAEL CONNELLY este autorul a 

rowe premii pentru articolele sale, 

